(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΗ΄

Δευτέρα, 22 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Π. Κουκουλόπουλου, Ν. Μηταράκη και Δ. Κούβελα, σελ.   
3. Ανακοινώνεται ότι τη συνεδρίαση παρακολουθούν μαθητές από το Ecole Internationale Gaston Thorn του Λουξεμβούργου, το 1ο Δημοτικό Σχολείο Κουφαλίων Θεσσαλονίκης, το 6ο Δημοτικό Σχολείο Πολίχνης Θεσσαλονίκης, το 2ο Γυμνάσιο της Λαμίας, το 1ο και 2ο Δημοτικό Σχολείο Ασβεστοχωρίου Θεσσαλονίκης και από το Γυμνάσιο Φούστανης και Πολυκάρπης Αριδαίας του Νόμου Πέλλης, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Επέκταση Κεντρικής Διώρυγας Πηνειού στον Δήμο Δυτικής Αχαΐας», σελ.   
 ii. με θέμα: «Οι παραγωγοί κρόκου Κοζάνης χρειάζονται άμεση στήριξη», σελ.   
 β) Προς τον Υπουργό Δικαιοσύνης:   
 i. με θέμα: «Περιπτώσεις αποξένωσης γονέων και μη εφαρμογής δικαστικών αποφάσεων», σελ.   
 ii. με θέμα: «Η τροπολογία του Υπουργού Δικαιοσύνης έρχεται ως σωσίβιο σωτηρίας του κ. Λαυρεντιάδη απέναντι στους εκατόν δεκαπέντε εργαζομένους των Λιπασμάτων Καβάλας, αποδεικνύοντας μια ακόμα φορά την ταξική μεροληψία της Κυβέρνησης», σελ.   
 γ) Προς την Υπουργό Πολιτισμού:   
 i. με θέμα: «Στο Χαράκι της Ρόδου οι ιδιοκτήτες ακινήτων βρίσκονται δέσμιοι της γραφειοκρατίας και των παθογενειών των αρχαιολογικών υπηρεσιών αδυνατώντας να αξιοποιήσουν την περιουσία τους», σελ.   
 ii. με θέμα: «Αξιοποίηση των κτηρίων στον Λόφο Καστέλι Χανίων για την κάλυψη των αναγκών του λαού και της νεολαίας των Χανίων», σελ.   
 δ) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Ειδική μέριμνα για τους μαθητές πλημμυροπαθών περιοχών της Θεσσαλίας»», σελ.   
 ii. με θέμα: «Μοριοδότηση των μαθητών τρίτης τάξης λυκείου του κατεστραμμένου από τις περσινές πυρκαγιές Νομού Έβρου για καθ’ υπέρβαση του αριθμού εισακτέων εισαγωγής στην τριτοβάθμια εκπαίδευση», σελ.   
 iii. με θέμα: «Να αποκατασταθεί πλήρως και άμεσα το Γ' κτήριο των φοιτητικών εστιών του Πανεπιστημίου Ιωαννίνων μετά την πυρκαγιά και να δοθούν αποζημιώσεις στους οικότροφους για την καταστροφή προσωπικών τους αντικειμένων», σελ.   
 iv. με θέμα: «Κτηριακά προβλήματα θέτουν στον αέρα τη λειτουργία των Εργαστηρίων Ειδικής Επαγγελματικής Εκπαίδευσης και Κατάρτισης (Ε.Ε.Ε.Ε.Κ.), στη Θεσσαλονίκη», σελ.   
 ε) Προς τον Υπουργό Εθνικής Οικονομίας και Οικονομικών με θέμα: «Να αρθεί η αδικία σε βάρος των συνταξιούχων που συνέχισαν να εργάζονται, σε σχέση με τις αποδοχές που έλαβαν, μέρος των οποίων το ΓΛΚ ζητά ως αχρεωστήτως καταβληθείσες», σελ.   
 στ) Προς τον Υφυπουργό στον Πρωθυπουργό και Κυβερνητικό Εκπρόσωπο με θέμα: «Να στελεχωθεί πλήρως η ΕΡΤ με όλο το απαραίτητο μόνιμο προσωπικό», σελ.   
 ζ) Προς τον Υπουργό Υγείας:   
 i. με θέμα: «Ανεξήγητη μεταβολή τεχνικών προδιαγραφών για τη συμμετοχή εργαστηρίων στο πρόγραμμα εξετάσεων για διάγνωση καρκίνου του τραχήλου της μήτρας», σελ.   
 ii. με θέμα: « Έλλειψη φαρμάκων ψυχιατρικών ασθενών», σελ.   
 η) Προς την Υπουργό Εσωτερικών με θέμα: «Κρίσιμα ερωτήματα σχετικά με την επιλογή διενέργειας Εσωτερικού Ελέγχου για τη διαρροή δεδομένων προσωπικού χαρακτήρα εκλογέων εξωτερικού από το ΥΠΕΣ», σελ.   
 θ) Προς τον Υπουργό Περιβάλλοντος και Ενέργειας:   
 i. με θέμα: «Πυροπροστασία ακινήτων εντός και πλησίον δασικών εκτάσεων με ατομική ευθύνη των πολιτών, ζητάει η Κυβέρνηση», σελ.   
 ii. με θέμα: «Μεγάλη καθυστέρηση στην παροχή οικονομικών κινήτρων για εσωτερικές συνδέσεις αποχέτευσης», σελ.   
 iii. με θέμα: «Τεράστιες καθυστερήσεις στο αποχετευτικό δίκτυο της Ανατολικής Αττικής», σελ.   
 ι) Προς τον Υπουργό Προστασίας του Πολίτη:   
 i. με θέμα: «Οι γυναίκες καλύπτονται από το δόγμα του Νόμου και της Τάξης, ναι ή όχι;», σελ.   
 ii. με θέμα: «Υπό διάλυση η αστυνόμευση στη Βορειοανατολική Αττική - Τα έγγραφα και οι καταγγελίες», σελ.   
 iii. με θέμα: «Πότε θα ρυθμίσετε το νομοθετικό πλαίσιο για τις ναυτικές φωτοβολίδες που συνεχίζουν να αφαιρούν ζωές;», σελ.   
 iv. με θέμα: «Η Κυβέρνηση δεν μπορεί να παρακολουθεί απλά να οξύνεται το φαινόμενο των γυναικοκτονιών, αρκούμενη σε αναποτελεσματικά και αποσπασματικά μέτρα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εσωτερικών, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 19-4-2024 σχέδιο νόμου «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΓΑΠΗΔΑΚΗ Ε. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΒΑΡΤΖΟΠΟΥΛΟΣ Δ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΙΓΕΝΗ Α. , σελ.   
 ΈΞΑΡΧΟΣ Ν. , σελ.   
 ΗΛΙΟΠΟΥΛΟΣ Α. , σελ.   
 ΘΡΑΣΚΙΑ Ο. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΜΕΡΟΣ Γ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΒΑΝΙΟΣ Θ. , σελ.   
 ΜΑΚΡΗ Ζ. , σελ.   
 ΜΑΡΙΝΑΚΗΣ Π. , σελ.   
 ΜΕΝΔΩΝΗ Σ. , σελ.   
 ΜΕΤΑΞΑΣ Κ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΓΑΣ Ι. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΠΑΣ Π. , σελ.   
 ΠΑΡΑΣΥΡΗΣ Φ. , σελ.   
 ΠΕΤΡΑΛΙΑΣ Α. , σελ.   
 ΠΟΥΛΟΥ Π. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΗ΄

Δευτέρα 22 Απριλίου 2024

Αθήνα, σήμερα στις 22 Απριλίου 2024, ημέρα Δευτέρα και ώρα 13.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση επίκαιρων ερωτήσεων στο πλαίσιο του κοινοβουλευτικού ελέγχου, τη Δευτέρα 22 Απριλίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 964/11-4-2024, 965/11-4-2024 και 978/15-4-2024 επίκαιρες ερωτήσεις, που θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι υπ’ αριθμόν 967/11-4-2024 και 984/15-4-2024 επίκαιρες ερωτήσεις, που θα απαντηθούν από την Υπουργό Πολιτισμού κ. Στυλιανή Μενδώνη.

Η υπ’ αριθμόν 969/12-4-2024 επίκαιρη ερώτηση, που θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Η υπ’ αριθμόν 954/9-4-2024 επίκαιρη ερώτηση, που θα απαντηθεί από τον Αναπληρωτή Υπουργό Εσωτερικών κ. Θεόδωρο Λιβάνιο.

Η υπ’ αριθμόν 963/11-4-2024 επίκαιρη ερώτηση, που θα απαντηθεί από την Αναπληρώτρια Υπουργό Υγείας κ. Ειρήνη Αγαπηδάκη.

Η υπ’ αριθμόν 982/15-4-2024 επίκαιρη ερώτηση, που θα απαντηθεί από τον Υφυπουργό στον Πρωθυπουργό κ. Παύλο Μαρινάκη.

Η υπ’ αριθμόν 973/14-4-2024 επίκαιρη ερώτηση, που θα απαντηθεί από τον Υφυπουργό Εθνικής Οικονομίας και Οικονομικών κ. Αθανάσιο Πετραλιά.

Οι υπ’ αριθμόν 956/9-4-2024, 970/12-4-2024, 979/15-4-2024 και 983/15-4-2024 επίκαιρες ερωτήσεις, που θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 1184/14-2-2024 αναφορά (κατ’ άρθρο 130 παράγραφος 5 του Κανονισμού της Βουλής), που θα απαντηθεί από τον Υφυπουργό Υγείας κ. Δημήτριο Βαρτζόπουλο.

Οι υπ’ αριθμόν 958/10-4-2024, 962/11-4-2024, 971/12-4-2024 και 972/12-4-2024 επίκαιρες ερωτήσεις, που θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Οι υπ’ αριθμόν 955/9-4-2024 και 959/10-4-2024 επίκαιρες ερωτήσεις, που θα απαντηθούν από τον Υφυπουργό Δικαιοσύνης κ. Ιωάννη Μπούγα.

Οι υπ’ αριθμόν 947/8-4-2024 και 968/11-4-2024 επίκαιρες ερωτήσεις, που θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Παρακαλούμε, όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Ξεκινούμε τη συζήτηση με τη δεύτερη με αριθμό 947/8-4-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Αγροτικής Ανάπτυξης και Τροφίμων, με θέμα: «Επέκταση κεντρικής διώρυγας Πηνειού στον Δήμο Δυτικής Αχαΐας».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε Παναγιωτόπουλε, έχετε τον λόγο να θέσετε το ερώτημά σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, το ερώτημα και το θέμα είναι σαφές. Είναι η επέκταση της κεντρικής διώρυγας του Πηνειού στον Δήμο της Δυτικής Αχαΐας. Εγώ είμαι γέννημα και θρέμμα της Δυτικής Αχαΐας και παιδί αγροτικής οικογένειας. Γνωρίζω πολύ καλά την περιοχή, διότι διετέλεσα και για πάρα πολλά χρόνια δήμαρχος εκεί. Αντιλαμβάνεστε ότι είναι μία αγροτική περιοχή και ένα έργο που προβλέφθηκε το 1970 να αρδεύσει περίπου τριακόσιες χιλιάδες στρέμματα της Ηλείας και εκατό χιλιάδες στρέμματα της Αχαΐας. Έμεινε ημιτελές, διότι το τερματικό του κατέληξε στον Λάρισσο ποταμό, με αποτέλεσμα συνεχώς και η υπερχείλισή του να τρέχει. Κι έμεινε η Δυτική Αχαΐα με μεγάλα προβλήματα στην άρδευση από άποψη νερού καθ’ ότι είναι μια πεδινή περιοχή με αρκετά εντατικές καλλιέργειες, οι οποίες συνεχώς αυξάνουν κιόλας και εντατικοποιούνται ακόμη περισσότερο. Ιδιαίτερα δε, μετά την πατάτα που ήταν η βασική μας καλλιέργεια, τώρα είναι η φράουλα ως κύρια καλλιέργεια της περιοχής. Αντιλαμβάνεστε ότι οι ανάγκες του νερού γίνονται πολύ μεγαλύτερες.

Το έργο αυτό, λοιπόν, παραμένει εκεί. Ήρθαν τρεις Πρωθυπουργοί και το εξήγγειλαν, παραμονές εκλογών βέβαια. Κάποια στιγμή, το 2017 εντάχθηκε στα έργα εθνικής σημασίας του Εθνικού Στρατηγικού Σχεδιασμού, αλλά βήμα παραπέρα δεν έχει γίνει. Έγινε και σχετική μελέτη από την τότε Περιφέρεια Δυτικής Ελλάδος. Πραγματοποιήθηκε η μελέτη, αλλά μείναμε πάλι στα χαρτιά.

Μπαίνουν, λοιπόν, καίρια ερωτήματα και μεταφέρω εδώ την αγωνία των ανθρώπων εκεί, των καλλιεργητών της γης, του πρωτογενούς τομέα, των ανθρώπων της υπαίθρου: Πρώτον, ρωτώ αν έχετε γνώση της υφιστάμενης κατάστασης πώς έχει σήμερα το έργο αυτό. Το δεύτερο ερώτημα είναι τι χρονοδιάγραμμα υπάρχει, ούτως ώστε κάποτε να γίνει η αρχή, αλλά και τέλος αυτού του έργου που είναι πραγματικά ζωτικής σημασίας. Κυριολεκτώ σ’ αυτό που λέω.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κύριε συνάδελφε, θεωρώ απαραίτητο να ξεκινήσω την απάντηση στην ερώτησή σας, κάνοντας μια απαραίτητη διευκρίνιση την οποία θεωρώ και απαραίτητη για τη ροή της συζήτησής μας.

Με το π.δ.77/2023 η Διεύθυνση Τεχνικών Έργων και Αγροτικών Υποδομών που είναι υπεύθυνη για την υλοποίηση και παρακολούθηση των έργων, πλέον υπάγεται στο Υπουργείο Μεταφορών και Υποδομών. Επομένως αυτό είναι καθ’ ύλην αρμόδιο Υπουργείο για το έργο που σας ενδιαφέρει.

Το Υπουργείο Αγροτικής Ανάπτυξης και Τροφίμων δεν κατασκευάζει πλέον έργα για το δικό μας Υπουργείο. Αποτελεί διαχρονική στρατηγική η αποτελεσματική χρήση των φυσικών πόρων, ειδικά εν μέσω κλιματικής αλλαγής. Ως εκ τούτου, η βελτιστοποίηση του υφιστάμενου υδατικού αποθέματος στον γεωργικό τομέα είναι στρατηγικός στόχος απαρέγκλιτος. Άλλωστε, στόχος είναι και της ΚΑΔ, για την οποία η αποδοτικότερη διαχείριση των υδάτων αποτελεί βασική προτεραιότητα.

Στην κατεύθυνση, λοιπόν, αυτή, το Υπουργείο μας σχεδιάζει και χρηματοδοτεί ανάλογα με τα χρηματοδοτικά εργαλεία που διαθέτει εγγειοβελτιωτικά έργα για τον εκσυγχρονισμό των υφιστάμενων αρδευτικών έργων και για την ταμίευση χειμερινών απορροών για τη χρήση τους κατά τη θερινή περίοδο.

Ενδεικτικά αναφέρω τη Δράση 4.3.1 «Υποδομές εγγείων βελτιώσεων του ΥΠΑΑΤ 2014 - 2020», όπου με συνολική συγχρηματοδότηση δημοσία δαπάνη 350 εκατομμυρίων, έχουν ενταχθεί και υλοποιούνται πάνω από εκατόν είκοσι πέντε έργα, προϋπολογισμού κάτω των 2,2 εκατομμυρίων ευρώ το καθένα. Και με συνολική χρηματοδότηση δημοσία δαπάνη 124 εκατομμύρια ευρώ, εκδόθηκε τον Ιανουάριο του 2024 νέα πρόσκληση, για έργα προϋπολογισμού μεγαλύτερου των 2,2 εκατομμυρίων ευρώ, όπου πριν κάποιες μέρες είχαμε και την προσωρινή απόφαση ένταξης σε αυτόν.

Το Ταμειακό Πρόγραμμα Ανάπτυξης του ΥΠΑΑΤ το 2021 - 2025, στο πλαίσιο του οποίου κατασκευάζονται ή έχουν προγραμματιστεί για κατασκευή περίπου 18 εκατομμύρια έργα, σε διάφορες περιοχές της χώρας.

Τρίτον, τις μελέτες που ετοιμάζονται για νέα έργα που θα χρηματοδοτηθούν από το νέο ΥΠΑΑΤ 2023 - 2027.

Τέταρτον, το «Ύδωρ 2.0» είναι το μεγαλύτερο πρόγραμμα αρδευτικών έργων των τελευταίων πενήντα χρόνων, με έργα τα οποία θα πραγματοποιηθούν μέσω ΣΔΙΤ, με χρηματοδότηση ενός μέρους από αυτά από το Ταμείο Ανάκαμψης και το υπόλοιπο από το εθνικό ΠΔΕ. Μεταρρύθμιση, που επιδιώκει τον ενιαίο και συνεκτικό προγραμματισμό υλοποίησης των εθνικών έργων στην Ελλάδα.

Έξι μεγάλα αρδευτικά έργα του «Ύδωρ 2.0» έχουν ήδη ενταχθεί στο Ταμείο Ανάκαμψης και Ανθεκτικότητας, συνολικού προϋπολογισμού 192 εκατομμύρια ευρώ.

Αφού, λοιπόν, αποσαφήνισα τον ρόλο του Υπουργείου Ανάπτυξης, θα προσπαθήσω στη δευτερολογία μου να σας δώσω συγκεκριμένες απαντήσεις, για το συγκεκριμένο έργο «Επέκτασης του φράγματος Πηνειού».

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Παναγιωτόπουλος, έχει τον λόγο για τη δευτερολογία του.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ πολύ, κυρία Πρόεδρε.

Επειδή το έχουμε ξαναζήσει αυτό το φαινόμενο από το Υποδομών στο Αγροτικής Ανάπτυξης, από το Αγροτικής Ανάπτυξης πάλι στο Υποδομών και παίζουμε ένα πινγκ-πονγκ, τα ερωτήματα που βάζω είναι αμείλικτα, από τον ίδιο τον κόσμο της αγροτιάς: Θα γίνει αυτό το έργο ποτέ; Θα ξεκινήσει αυτό το έργο ποτέ; Θα ενταχθεί αυτό το έργο κάπου; Ωραία, λοιπόν, θα επανυποβάλλω την επίκαιρη ερώτηση στο Υπουργείο Υποδομών, να δούμε αυτό τι ξέρει και τι κάνει.

Από εκεί και πέρα, είπατε μία σειρά έργων που είναι υπό ένταξη ή προένταξη -δεν ξέρω τι έχετε κάνει- και μια σειρά χρημάτων και χρηματοδοτικών εργαλείων, που αυτά τα χρηματοδοτούν.

Βέβαια, στη δευτερολογία σας, κύριε Υπουργέ, να μου πείτε εάν το φράγμα του Πηνειού -και οι εγκαταστάσεις αυτού και τα δίκτυα όλα- έχει μπει σε πρόγραμμα, για να βελτιωθεί η υφιστάμενη κατάσταση; Διότι οι απώλειες του νερού περνάνε το 50% πλέον της δυνατότητας του φράγματος. Οπότε, είναι ένα σημαντικό ερώτημα, στο οποίο πρέπει να απαντήσουμε, γιατί είναι και προϋπόθεση ουσιαστικά -ή τουλάχιστον έτσι μας το έβαζαν παλιότερα οι αρμόδιοι Υπουργοί και όλες οι ηγεσίες των Υπουργείων- της επέκτασης του φράγματος. Αν και δεν νομίζω ότι είναι έτσι, αλλά είναι σωστό να γίνει και πρέπει να γίνει. Εννοείται αυτό, για τον κάμπο της Ηλείας.

Από εκεί και πέρα, όμως, η πρόβλεψη για την άρδευση του κάμπου της Δυτικής Αχαΐας, όπου έχουμε αρνητικό ισοζύγιο στο υδατικό μας δυναμικό και έχουμε και υφαλμύρινση -να φανταστείτε!- των υπόγειων υδάτων, η οποία δεν έχει επιστροφή. Είναι τέτοια η καταστροφή του υδροφόρου ορίζοντα και της περιοχής, που δεν νομίζω ότι έχουμε πισωγύρισμα.

Άρα, κρούεται -εκ των πραγμάτων- ο κώδωνας του κινδύνου, για την περιοχή και τις αγροτικές καλλιέργειες. Και ιδιαιτέρως το Υπουργείο Αγροτικής Ανάπτυξης, θα πρέπει να σταθεί στο ύψος των περιστάσεων και των απαιτήσεων, που δημιουργούν οι καινούργιες κλιματολογικές συνθήκες και το πώς θα το ανακουφίσουμε. Σας είπα, οι καλλιέργειες εκεί, κύριε Υπουργέ -δεν ξέρω αν την ξέρετε την περιοχή- είναι εντατικές. Και όταν λέω «εντατικές», πραγματικά είναι εντατικές. Είναι ένας εύπορος κάμπος, στον οποίο στηρίζεται όλη η οικονομία της περιοχής. Πάμπολλα, βέβαια, τα προβλήματα που προκύπτουν σε σχέση με τους εργάτες γης κ.λπ..

Το κυριότερο και σημαντικότερο πρόβλημα που υπάρχει, όμως, είναι το νερό. Αυτό είναι που θα πρέπει να μας απασχολεί. Δεν είναι τυχαίο ότι ήρθε ο Πρωθυπουργός, ο Μητσοτάκης, προεκλογικώς και το εξήγγειλε στην Αχαγιά. Το εξήγγειλε ο Τσίπρας, το εξήγγειλε ο Σημίτης. Το εξαγγείλανε τρεις Πρωθυπουργοί και ακόμα μένουμε «κενό γράμμα». Αυτό δεν μπορεί να συνεχίσει. Άδειασε η ύπαιθρος, κύριε Υπουργέ. Άδειασε, στην κυριολεξία!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όταν έχουμε, λοιπόν, ένα κομμάτι παραγωγικό, ένα κομμάτι εύφορο, ένα κομμάτι, το οποίο έχει μια δυναμική και για την περιοχή, αλλά και για την εθνική οικονομία, δεν θα το στηρίξουμε το κομμάτι εκείνο εκεί; Αλλιώς μένουμε στα λόγια να λέμε ότι αντιμετωπίζουμε το δημογραφικό, παραμύθια, δηλαδή.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύριος Υπουργός έχει τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Αγαπητοί συνάδελφοι, είναι βέβαιο ότι και εγώ προσωπικά, αλλά και το σύνολο της πολιτικής ηγεσίας γνωρίζει πάρα πολύ καλά τις περιοχές αυτές και τα προβλήματα που αντιμετωπίζουν, καθώς είμαστε σε συνεχή επαφή με τους αγρότες, με τους εκπροσώπους αυτών μέσω των συνεταιριστικών σχημάτων, αλλά και με τους συναδέλφους μας τους Βουλευτές. Απλώς, στην πρωτολογία μου σας απάντησα που ακριβώς βρίσκονται τα όρια παρέμβασης του Υπουργείου Αγροτικής Ανάπτυξης.

Πράγματι, όπως είπατε, ήδη από τη δεκαετία του 1970, στο τότε Υπουργείο Δημοσίων Έργων είχαν γίνει μελέτες και είχε εγκριθεί η κατασκευή των δύο κεντρικών αρδευτικών δικτύων, της νότιας για την άρδευση του Νομού Ηλείας και της βόρειας για την άρδευση του Νομού Αχαΐας. Τα έργα ολοκληρώθηκαν για τη νότια, αλλά όχι για τη βόρεια, λόγω έλλειψης χρηματοδότησης. Το 2003 η Περιφέρεια Δυτικής Ελλάδος εκπόνησε μελέτη που απαιτούνταν για τη δεύτερη διώρυγα και το 2011 εκδόθηκε η απόφαση έγκρισης περιβαλλοντικών όρων από το Υπουργείο Περιβάλλοντος, χωρίς στη συνέχεια, όμως, να προταθεί ποτέ από το ΥΠΟΜΕ ή από την Περιφέρεια Δυτικής Ελλάδος για ένταξη στη Δράση 4.3.1 του Προγράμματος Αγροτικής Ανάπτυξης 2014 - 2020.

Η πιο πρόσφατη πρόσκληση για τη συγκεκριμένη δράση έληξε 9 Φεβρουαρίου του 2024, ωστόσο σύμφωνα με την ενημέρωση που είχαμε από το ΥΠΟΜΕ για τις ενέργειές του, στις 4 Μαρτίου του 2024 υπεγράφη σύμβαση για την εκπόνηση μελετών των συμπληρωματικών έργων του φράγματος του Πηνειού. Στις συγκεκριμένες μελέτες θα συμπεριλαμβάνονται και η μελέτη επικαιροποίησης της υδρολογίας της λεκάνης απορροής του φράγματος Πηνειού, καθώς και μελέτες ασφάλειας του φράγματος, σύμφωνα με τον νέο κανονισμό.

Παράλληλα, έχει προγραμματιστεί προκήρυξη σύμβασης για εκπόνηση μελέτης με τίτλο: «Μελέτη Αρδευτικών Δικτύων δυτικής - νοτιοδυτικής Αχαΐας και συμπλήρωση μελετών διωρύγων φράγματος-ύδατος». Η συγκεκριμένη μελέτη θα προταθεί για ένταξη στο Πρόγραμμα Δημοσίων Επενδύσεων του 2024, προκειμένου να χρηματοδοτηθεί. Μετά την ολοκλήρωση των παραπάνω μελετών, η αρμόδια υπηρεσία του ΥΠΟΜΕ θα προβεί σε απαραίτητες ενέργειες για την ωρίμανση του έργου, διότι οι μελέτες της οικείας περιφέρειας που έχουν εκπονηθεί και έχουν εγκριθεί απαιτείται να επικαιροποιηθούν, ώστε να είναι σύμφωνες με τον ν.4412/2016 και με τους όρους των χρηματοδοτικών προγραμμάτων της Ευρωπαϊκής Ένωσης. Στη συνέχεια, θα αναζητηθεί και θα εξευρεθεί το κατάλληλο χρηματοδοτικό εργαλείο για την υλοποίησή του.

Η δυνατότητα χρηματοδότησης μελλοντικών νέων εγγειοβελτιωτικών έργων από το Υπουργείο μας, εξαρτάται κάθε φορά από τους πόρους που θα έχει στη διάθεσή του εθνικούς ή ενωσιακούς. Σε κάθε περίπτωση, σημειώνεται το στρατηγικό σχέδιο της νέας ΚΑΠ προγραμματικής περιόδου 2023 - 2027. Περιλαμβάνεται παρέμβαση για τα έργα υποδομών, εγγείων βελτιώσεων προϋπολογισμού 350 εκατομμύρια ευρώ, όπως και την προηγούμενη προγραμματική περίοδο. Η Δράση 2. της παραπάνω παρέμβασης δύναται να χρηματοδοτήσει νέα αρδευτικά έργα, όπως το συγκεκριμένο της διώρυγας, εφόσον βέβαια στην επόμενη πρόσκληση που θα εκδοθεί, υποβληθεί σχετικό αίτημα και αξιολογηθεί, με βάση τα κριτήρια που θα ισχύουν.

Επομένως, κλείνοντας, κύριος στόχος της Κυβέρνησής μας είναι η προστασία και η ισορροπία μεταξύ της προστασίας του περιβάλλοντος και της βελτίωσης ανταγωνιστικότητας της γεωργίας. Βασική προτεραιότητα του Υπουργείου μας, είναι έργα που στοχεύουν στη μείωση απωλειών, στην εφαρμογή μεθόδων άρδευσης υψηλής αποδοτικότητας. Ως Κυβέρνηση, ως Υπουργείο, γνωρίζουμε την εκκρεμότητα του συγκεκριμένου έργου και προφανώς, αντιλαμβανόμαστε τη σημασία του. Γι’ αυτό τον λόγο και έχουν δρομολογηθεί, όπως παρέθεσα, οι συγκεκριμένες ενέργειες για την υλοποίησή του. Μπορεί να είστε σίγουρος ότι είναι άλλη μια εκκρεμότητα από το παρελθόν που αυτή η Κυβέρνηση του Κυριάκου Μητσοτάκη σχεδιάζει να τη διευθετήσει και να την υλοποιήσει.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ερώτηση που θα συζητηθεί είναι η έκτη με αριθμό 968/11-4-2024 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ.Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων,με θέμα: **«**Οι παραγωγοί κρόκου Κοζάνης χρειάζονται άμεση στήριξη».

Ο κ. Κουκουλόπουλος έχει τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, ο κρόκος Κοζάνης νομίζω ότι δεν χρειάζεται συστάσεις. Κατέχει ξεχωριστή, κυριολεκτικά περίοπτη θέση στον ελληνικό κατάλογο αγροτοδιατροφικών προϊόντων που είναι εξαγώγιμα. Είναι μάλιστα, όπως και η μαστίχα Χίου ένα προϊόν που βαδίζει παράλληλα με την ιστορία του αναγκαστικού συνεταιρισμού, μία πραγματικά όπως αποδείχθηκε στο βάθος του χρόνου ιστορική απόφαση. Ήταν ιστορικές αυτές οι αποφάσεις που είχαν ληφθεί τότε στη χώρα μας και όσο και αν αμφισβητήθηκαν από κάποιους κύκλους με προσφυγές στην Ευρωπαϊκή Ένωση, αποδείχθηκε το άτοπο αυτών των προσφυγών.

Δεν χρειάζονται, λοιπόν, περαιτέρω συστάσεις. Απλά να μνημονεύσω ότι ο κρόκος Κοζάνης θεωρείται διεθνώς -και δεν είναι κάποια εγωιστική, πατριωτική εκ μέρους μας αντιμετώπιση- στην κατηγορία του σαφράν -αυτή είναι η διεθνής ονομασία- κορυφαίο σε ποιότητα.

Κύριε Υπουργέ, υπάρχει, όμως, δραματική μείωση της στρεμματικής απόδοσης τα δύο τελευταία χρόνια, η οποία αποδίδεται από τους παραγωγούς και τους γεωπόνους στις αλλοπρόσαλλες κυριολεκτικά καιρικές συνθήκες που επικράτησαν τις περιόδους που επηρεάζουν την ανάπτυξη και τη συγκομιδή του αρωματικού αυτού φυτού.

Έχω, κύριε Υπουργέ, έναν συγκεκριμένο πίνακα -θα τον καταθέσω- που δείχνει την πορεία της στρεμματικής απόδοσης από το 1954 μέχρι και το 2023, όπου φαίνεται καθαρά –νομίζω ότι τον έχετε και εσείς στα χέρια σας, κύριε Υπουργέ, αλλά δεν είμαι βέβαιος, γι’ αυτό τον καταθέτω- ότι δεν πρόκειται για ένα πρόβλημα που θα μπορούσε να αποδοθεί με μια σχετική ευκολία και εγκυρότητα, θα έλεγα, στο φαινόμενο της κόπωσης της γης. Πολλές φορές συμβαίνουν αυτά στην αγροτική παραγωγή, αλλά δεν πρόκειται για κάτι τέτοιο, πρόκειται για ιστορικό χαμηλό όπως καταγράφεται στον σχετικό πίνακα του αναγκαστικού συνεταιρισμού κροκοπαραγωγών Κοζάνης. Εξ αυτού του γεγονότος νομίζω ότι το πρώτο στο οποίο πρέπει να συμφωνήσουμε είναι να βάλουμε έναν κοινό σκοπό να στηρίξουμε αυτό το προϊόν. Αυτός είναι ο στόχος που νομίζω ότι είναι κοινός. Δεν διεκδικεί κανένας την πατρότητα αυτού του στόχου. Είναι και πρέπει να είναι κοινός. Αυτό το προεξοφλώ και το πιστεύω.

Μία κουβέντα, θέλω να πω, κυρία Πρόεδρε, και ολοκληρώνω, για ποιον λόγο επέλεξα τη μορφή της επίκαιρης ερώτησης. Είναι πενταετής καλλιέργεια. Τα μέλη του συνεταιρισμού είναι περίπου χίλια. Περίπου διακόσιοι φέτος είναι η σειρά τους να σπείρουν. Το μήνυμα που έχουν πάρει τις τελευταίες δύο χρονιές τους καθιστά επιφυλακτικούς.

Το να στείλουμε, λοιπόν, ένα μήνυμα, κύριε Υπουργέ, με την άμεση ενίσχυση των παραγωγών για τη ζημιά που έχουν υποστεί, αλλά και η απάντηση με χρονοδιάγραμμα για τα άλλα δύο, το καθεστώς ενίσχυση -κάπως σαν τη μαστίχα Χίου, θα αναφερθώ και στη δευτερολογία μου- και μια πειστική απάντηση για τον ΕΛΓΑ, είναι πραγματικά ζωτικής σημασίας για να μη χάσουμε καλλιεργούμενα στρέμματα, έναν θησαυρό πραγματικά που σε μια κυριολεκτικά άγονη περιοχή αιφνιδιάζει κάθε επισκέπτη, αποτελεί μια πηγή τοπικού πλούτου και επιτρέπει στην Ελλάδα να έχει ένα περίφημης διατροφικής αξίας εξαγώγιμο προϊόν.

Ευχαριστώ.

(Στο σημείο αυτό ο Βουλευτής κ. Πάρις Κουκουλόπουλος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Διονύσιος Σταμενίτης.

Έχετε τον λόγο, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κύριε συνάδελφε, σωστά αναφέρατε ότι ο κρόκος Κοζάνης είναι αναμφισβήτητα ένα προϊόν διεθνούς φήμης εμβληματικό για τη χώρα μας. Ως τέτοιο το αντιμετωπίζει το Υπουργείο μας. Γι’ αυτόν τον λόγο έχουν γίνει με πολιτική, αλλά και υπηρεσιακή πρωτοβουλία ενέργειες ενίσχυσης της προώθησής του και τόνωσης των εξαγωγών, που είναι σημαντικό ζητούμενο.

Συγκεκριμένα, με τη συνεργασία του Υπουργείου μας με τον ΕΦΕΤ ξεκίνησε το 2023 η διαδικασία έκδοσης προτύπου ποιότητας για τον κρόκο από τον Codex Alimentarius, για τον οποίον προβλέπεται, μεταξύ άλλων, η υποχρεωτική αναγραφή της χώρας συγκομιδής και η εισαγωγή ανώτερης ποιότητας «έξτρα», που θα προάγει την αξία του ελληνικού κρόκου. Η διαδικασία ήταν αρκετά απαιτητική, καθώς συνίστατο σε έντονες διαπραγματεύσεις. Όμως το σχέδιο του προτύπου έχει ήδη υιοθετηθεί στο τελικό στάδιο σε επίπεδο Codex Alimentarius και αναμένεται η δημοσίευσή του όταν ολοκληρωθούν οι συγκεκριμένες διαδικασίες. Είμαστε ιδιαίτερα χαρούμενοι με αυτό, γιατί με το πρότυπο θα επιτύχουμε την περαιτέρω προστασία του προϊόντος και την ενίσχυση της ταυτότητάς του και της προστιθέμενης αξίας του, ώστε να καταστεί ακόμα πιο αναγνωρίσιμο και πιο ανταγωνιστικό στις διεθνείς αγορές.

Δεύτερον, αντιστοίχως εντός του 2023 μέσα από συντονισμένες προσπάθειες του Υπουργείου μας, του αναγκαστικού συνεταιρισμού κροκοπαραγωγών Κοζάνης και των αρμόδιων αρχών ελέγχου της χώρας μας πετύχαμε την εγγραφή του συνεταιρισμού στο μητρώο της Λαϊκής Δημοκρατίας της Κίνας, ώστε να εγκριθεί η εισαγωγή του κρόκου ως τροφίμου στην Κίνα.

Επιπρόσθετα, μέσα από το πρόγραμμα εξωστρεφούς γεωργίας που αποτελεί την πρώτη ολιστική προσέγγιση της εξωστρέφειας των ελληνικών προϊόντων, ο κρόκος, όπως και πληθώρα άλλων ελληνικών προϊόντων, θα ωφεληθεί μέσα από τις δράσεις του προγράμματος. Ενδεικτικά μόνο να αναφέρω την προβολή των ελληνικών αγροτικών προϊόντων και τη διασύνδεσή τους με τις επιχειρήσεις του εξωτερικού, τη δυνατότητα προσωπικής σελίδας μάρκετινγκ σε κάθε παραγωγό και συνεταιρισμό. Ως προϊόν ΠΟΠ, όμως, θα ευνοηθεί ιδιαίτερα καθώς στην προώθηση των ΠΟΠ προϊόντων θα δοθεί ιδιαίτερη έμφαση μέσα από το πρόγραμμα. Επομένως μόνο για αδιαφορία της Κυβέρνησης απέναντι στους παραγωγούς δεν μπορεί κάποιος να μας κατηγορήσει. Αντίθετα οι κινήσεις μας δείχνουν τη στήριξη και την εμπιστοσύνη μας στο προϊόν, το οποίο προσπαθούμε να προσανατολίσουμε και να διευκολύνουμε την εξωστρέφειά του.

Όσον αφορά τώρα την πρόταση που υποβάλατε για ειδική ενίσχυση του κρόκου κατά τα πρότυπα της μαστίχας Χίου, θυμίζουμε ότι η μαστίχα ενισχύεται στο πλαίσιο του καθεστώτος των μικρών νησιών Αιγαίου, το οποίο υφίσταται λόγω των ιδιαίτερων συνθηκών γεωγραφικών και οικονομικών συνθηκών των νησιών αυτών. Επομένως, δεν μπορεί να γίνει παραλληλισμός ή σύγκριση, παρά μόνο στην ποιότητα και στη μοναδικότητα των δύο προϊόντων.

Στη δευτερολογία μου θα ασχοληθώ περισσότερο και θα επανέλθω στην ενίσχυση του κρόκου από συνδεδεμένες ενισχύσεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κουκουλόπουλε, έχετε τον λόγο για τη δευτερολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, ευχαριστώ για το πρώτο σκέλος της απάντησης. Προφανώς δεν έχω κανέναν λόγο να αμφισβητήσω όλα όσα μνημονεύσατε. Πρέπει μάλιστα να πω ότι χρόνια τώρα γίνεται μια πολύ καλή προσπάθεια από τον συνεταιρισμό σε συνεργασία με τις τοπικές και περιφερειακές αρχές και το Υπουργείο ακριβώς λόγω της αναγνώρισης πανταχόθεν της αξίας του προϊόντος. Μάλιστα θα ήθελα να εισφέρω σε αυτή τη συζήτηση μία πραγματικότητα: Η περσινή παραγωγή και ό,τι αποθέματα υπήρχαν από προηγούμενα έτη, προωθήθηκαν στο σύνολό τους τυποποιημένα. Για πρώτη φορά ίσως στην ιστορία του προϊόντος προωθήθηκαν μόνο τυποποιημένα και άρα σε εξαιρετικά καλή τιμή.

Το θέμα τώρα είναι ότι έχουμε λιγότερη από μισή παραγωγή, έχουμε αυτό το ιστορικό χαμηλό και υπάρχει ανησυχία. Επ’ ουδενί δεν πρέπει να ρισκάρουμε ως χώρα να έχουμε απογοήτευση των παραγωγών γιατί ξαναλέω κάθε πέντε χρόνια το 1/5 πρέπει να ξανασπείρει. Γι’ αυτό έκανα και επίκαιρη την ερώτηση. Τους πρώτους θερινούς μήνες θα γίνει η σπορά και πρέπει να έχουν ένα μήνυμα για το εάν πραγματικά θα υπάρξει μία ενίσχυση.

Το δεύτερο ζήτημα που έχει να κάνει με την ιδιαιτερότητα του προϊόντος, κύριε Υπουργέ, είναι το εξής: Ο κρόκος είναι μία καλλιέργεια η οποία οδηγεί, πέρα από όλα τα υπόλοιπα, στη συγκράτηση του πληθυσμού, γιατί είναι καθαρά οικογενειακή υπόθεση η συγκομιδή, αλλά και δίνει και μεροκάματο σε άλλους. Αυτό έχει διαμορφώσει έναν τρόπο ζωής, μία κουλτούρα, μια άυλη πολιτιστική κληρονομιά που πρέπει να κρατηθεί οπωσδήποτε. Μιλάμε για ειδικό καθεστώς για ένα λόγο, ότι δεν πρόκειται για κλασικό αγροτικό εισόδημα, αλλά για συμπλήρωμα εισοδήματος που βοηθάει στη συγκράτηση του πληθυσμού σε μια περιοχή που πλήττεται βάναυσα με την απολιγνιτοποίηση. Δεν αντέχει άλλο χτύπημα η περιοχή. Αυτός είναι ο γενικότερος λόγος. Και από την άλλη πρέπει να κρατήσουμε όσο μπορούμε αυτό το προϊόν.

Τώρα για τον ΕΛΓΑ, υπάρχει ένα ζήτημα. Πολλά χρόνια πίσω αν πάμε, μία φορά μόνο θα βρούμε αποζημίωση. Είναι η φύση τέτοια του προϊόντος. Περιμένουν τον νέο κανονισμό του ΕΛΓΑ οι παραγωγοί του κρόκου, γιατί μόνο πληρώνουν –είναι περίπου σαν τους κτηνοτρόφους- και δεν αποζημιώνονται ποτέ για τίποτα. Είναι ένα τέτοιο προϊόν που δεν αποζημιώθηκε σχεδόν ποτέ ιστορικά από τον ΕΛΓΑ. Μόνο πληρώνουν εισφορές.

Περιμένουν τον νέο κανονισμό, περιμένουν κάτι να τους πούμε. Δεν είναι άμεσο, αλλά περιμένουν τι προβλέψεις υπάρχουν στο νέο κανονισμό, αν υπάρχει μία σκέψη, ακριβώς επειδή υπάρχουν επιχειρήματα για να πούμε ότι έχουμε αντίστοιχες συνθήκες με τα νησιά, στα οποία συμπεριελήφθη και πολύ σωστά και η Χίος, υπάρχει τεκμηρίωση γι’ αυτό.

Και από την άλλη, βέβαια, αυτό που σήμερα ζητάμε, κύριε Υπουργέ, είναι να εξεταστεί σοβαρά η αποζημίωση για τις δύο χρονιές με μια διαδικασία de minimis. Έχετε στα χέρια σας καθαρά την πρόταση του συνεταιρισμού. Το μήνυμα για το οποίο μίλησα και στο πρώτο σκέλος της ερώτησης που θέλουμε να στείλουμε σήμερα είναι διπλό: πρώτον ότι ξεκινάμε έναν σοβαρό διάλογο είτε στo πλαίσιo συνδεδεμένης είτε οτιδήποτε άλλο για ένα καθεστώς μόνιμης ενίσχυσης για ένα τόσο πολύτιμο προϊόν, ένα χρονοδιάγραμμα για τον ΕΛΓΑ και μια αχτίδα φωτός για μια αποζημίωση, για να μην έχουμε μείωση των καλλιεργούμενων στρεμμάτων φέτος και για τα επόμενα χρόνια.

Είναι ένα μεγάλο στοίχημα και πρέπει να το κερδίσουμε. Αξίζει τον κόπο το προϊόν, η παραγωγή του και η περιοχή γενικότερα για τους λόγους που είπα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο να ολοκληρώσετε την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, νομίζω ότι πέρα από Βουλευτής της περιοχής, είχατε διατελέσει και Αναπληρωτής Υπουργός Αγροτικής Ανάπτυξης, οπότε τα πράγματα τα γνωρίζετε καλά. Άρα λοιπόν, ξέρετε πάρα πολύ καλά ότι για να λάβει ένα προϊόν άμεση βασική ενίσχυση, πέραν της βασικής, άμεσης με τη μορφή ίσως μιας συνδεδεμένης, γνωρίζετε ασφαλώς ότι απαιτείται έγκριση της Eυρωπαϊκής Eπιτροπής. Δεν είναι μια απλή εθνική απόφαση.

Και είναι γνωστό πόσο σκληρά διαπραγματευόμαστε και διαπραγματευτήκαμε μέχρι την τελική διαμόρφωση του καθεστώτος συνδεδεμένων ενισχύσεων για τη νέα προγραμματική περίοδο. Μάλιστα η χώρα μας είχε τον μεγαλύτερο αριθμό συνδεδεμένων ενισχύσεων.

Έτσι, για να δοθεί η έγκριση ένταξης ενός προϊόντος στο καθεστώς, απαιτείται ισχυρή τεκμηρίωση. Τα στατιστικά δεδομένα -αυτά που έχουμε μέχρι σήμερα- δεν ευνοούν ένα τέτοιο αίτημα, δεδομένου ότι η καλλιεργούμενη έκταση δεν παρουσιάζει φθίνουσα πορεία. Αντίθετα παραμένει σταθερή και με αξιοσημείωτη τάση αύξησης των εκτάσεων της βιολογικής καλλιέργειας. Πλέον το 57,5% της συνολικής καλλιεργούμενης έκτασης είναι η βιολογική.

Η μείωση της παραγωγής αφορά μόνο σε μια χρονιά, σύμφωνα με τα στοιχεία που έχουμε καταγράψει εμείς στη στατιστική υπηρεσία του Υπουργείου και αφορά το 2023. Για τις προηγούμενες χρονιές η παραγωγή παρουσίαζε μια σταθερότητα και μάλιστα, για το 2022, όπως έχουμε δει από τις υπηρεσίες, εμφανίστηκε σημαντικά ανοδική.

Σε κάθε περίπτωση όμως, η διαμόρφωση του στρατηγικού σχεδίου είναι μια δυναμική διαδικασία και για τον λόγο αυτό προτείνονται τροποποιήσεις, όποτε κρίνεται απαραίτητο, με αίτημα της χώρας προς την ευρωπαϊκή επιτροπή μία φορά του έτους, όπως είναι σήμερα, ή αν γίνει αποδεκτή η πρόταση του Υπουργού Λευτέρη Αυγενάκη, αυτό θα γίνεται δύο φορές τον χρόνο, εφόσον διαφανεί η ανάγκη και υπάρξουν ισχυρά επιχειρήματα σε ένα μελλοντικό αίτημα τροποποίησης, θα μπορούσε να προταθεί και η ένταξη του κρόκου στις συνδεδεμένες ενισχύσεις.

Αυτό που εμφάνισε σίγουρα μια μείωση, σύμφωνα με τα επίσημα στατιστικά στοιχεία, είναι ο όγκος των εξαγωγών του 2022. Για το 2023 δεν έχουμε οριστικά στοιχεία. Ωστόσο, αναμένεται να δούμε πώς θα διαμορφωθούν οι εξαγωγές, αντιδράσαμε άμεσα εστιάζοντας στην εξωστρέφεια με παρεμβάσεις μόνιμου και σταθερού χαρακτήρα. Ομοίως, θα παρέμβουμε και αλλού, εφόσον χρειαστεί, πάντοτε με στόχευση και ιεράρχηση.

Επιστρέφω τώρα στις κλιματολογικές συνθήκες του 2023 που αναφέρατε που επηρέασαν πράγματι αρνητικά την παραγωγή του κρόκου που εμφάνισε σημαντική μείωση. Όπως άλλωστε είναι γνωστό, έχει συμβεί δυστυχώς και σε άλλες καλλιέργειες της χώρας μας. Η κλιματική μεταβολή σε συνδυασμό με τις μεταβολές του οικονομικού περιβάλλοντος της πρωτογενούς παραγωγής είναι που οδήγησαν την ηγεσία του Υπουργείου Αγροτικής Ανάπτυξης στην απόφαση για αναμόρφωση του γεωργοασφαλιστικού συστήματος.

Το νέο επικαιροποιημένο και εκσυγχρονισμένο πλαίσιο θα λαμβάνει υπ’ όψιν του όλα τα δεδομένα οικονομικά και περιβαλλοντικά, θα περιλαμβάνει νέους κινδύνους και θα κάνει χρήση εργαλείων της ενωσιακής χρηματοδότησης, πάντοτε στη βάση ενός ΕΛΓΑ αξιόπιστου, οικονομικά βιώσιμου και δημόσιου χαρακτήρα.

Σύμφωνα με το ισχύον θεσμικό πλαίσιο γεωργικών ασφαλίσεων, η μείωση της παραγωγής ως δευτερογενής συνέπεια κλιματικών αιτιών δεν είναι αποζημιώσιμη, ωστόσο έχει προταθεί η ένταξη του κρόκου στο Πρόγραμμα Κρατικών Οικονομικών Ενισχύσεων του έτους 2023 για πέντε χιλιάδες τετρακόσια πενήντα στρέμματα και εφόσον πληρούνται οι προϋποθέσεις και της ΚΥΑ, δύναται να ενισχυθεί.

Τέλος, παρακολουθούμε στενά την εξέλιξη της καλλιέργειας κατά έτος και συνολικά στον χρόνο. Συγκεντρώνουμε και αξιολογούμε όλα τα διαθέσιμα στοιχεία, ώστε να μπορούμε να παρέμβουμε για στήριξη των παραγωγών στην κατάλληλη χρονική στιγμή με τα κατάλληλα εργαλεία.

Έχει ήδη προταθεί η ένταξη για το 2023 στο ΠΚΟΕ, πέραν της όποιας έκτακτης ενίσχυσης θα αναλαμβάνουν και πρωτοβουλίες με μονιμότερο χαρακτήρα και αποτέλεσμα, όπως είναι η ένταξη του προϊόντος στο πρόγραμμα της εξωστρέφειας «εξωστρεφής γεωργία» που χρηματοδοτείται από το Ταμείο Ανάκαμψης και είναι πραγματικά ένα σημαντικότατο πρόγραμμα που σε εννέα χώρες του εξωτερικού θα δώσει όλες τις κατάλληλες συνθήκες, για να μπορέσουν να έχουν την εξωστρέφεια εμβληματικά προϊόντα της χώρας μας. Είναι δεδομένο ότι επενδύουμε επαρκώς στο προϊόν γιατί το θεωρούμε εθνικής σημασίας μέσα από την ανάδειξη της αξίας, τη διασφάλιση της ποιότητας και την τόνωση των εξαγωγών.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις εκπαιδευτικοί συνοδοί τους από το «ecole Internationale gaston thorn» του Λουξεμβούργου.

Σας καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Ακολουθεί η πρώτη με αριθμό 959/10-4-2024 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας «Νέα Δημοκρατία» κ. Παναγιώτη Μηταράκη προς τον Υπουργό Δικαιοσύνης με θέμα: «Περιπτώσεις αποξένωσης γονέων και μη εφαρμογής δικαστικών αποφάσεων».

Θα απαντήσει ο Υφυπουργός Δικαιοσύνης κ. Ιωάννης Μπούγας.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, θέλω να συζητήσουμε σήμερα ένα σημαντικό κοινωνικό πρόβλημα, ένα φαινόμενο που γίνεται όλο και συχνότερο.

Ως αποτέλεσμα διαζυγίων, τα οποία είναι μια πραγματικότητα του σύγχρονου τρόπου ζωής, υπάρχουν πολλές περιπτώσεις όπου το δικαστήριο έχει αποφανθεί περί του θέματος της επιμέλειας, συνεπιμέλειας και δικαιώματος επισκέψεως των γονέων ως προς τα παιδιά που έχουν προκύψει από τον γάμο, αλλά δυστυχώς σε πολλές περιπτώσεις αυτές οι αποφάσεις δεν εφαρμόζονται στην πράξη.

Υπάρχει το φαινόμενο της γονεϊκής αποξένωσης, όπου ο ένας γονέας προσπαθεί να αποκτήσει πρόσβαση στο παιδί του και παρά τη δικαστική απόφαση, δεν επιτρέπει ο έτερος γονέας αυτή την επαφή, συστηματικά καλείται η Ελληνική Αστυνομία, η οποία καταγράφει δεκάδες τέτοια περιστατικά κάθε μέρα, υποβάλλονται μηνύσεις εκατέρωθεν και δεκάδες μηνύσεις τέτοιες για χρόνια εκκρεμούν στα δικαστήρια, με αποτέλεσμα ο χρόνος να περνάει, τα παιδιά και τελικά να μεγαλώνουν και ο ένας γονέας να έχει πάρα πολλά χρόνια να δει το παιδί του.

Προτείνω, κύριε Υπουργέ, να δημιουργηθεί μια ειδική ομάδα εργασίας να εξετάσει αυτό το φαινόμενο και να προτείνει λύσεις. Υπάρχουν λύσεις μέσα στο δικαιικό σύστημα που πρέπει να εξεταστούν. Παραδείγματος χάριν, το άρθρο 246 του Κώδικα Ποινικής Δικονομίας προβλέπει συνεκδίκαση τέτοιων υποθέσεων. Οι δεκάδες μηνύσεις που ένας γονέας έχει υποβάλει στον άλλον θα μπορούσαν να εξεταστούν κοινά, ώστε να υπάρξει μια γρήγορη απόφαση προς όφελος του παιδιού, γιατί τελικά το παιδί πρέπει να είναι αυτό το οποίο ωφελείται από τις αποφάσεις της δικαιοσύνης.

Να υπάρξουν εξειδικευμένα τμήματα, να υπάρχουν ειδικά φυλάκια με δικαστές που γνωρίζουν καλά τα θέματα οικογενειακού δικαίου, να υπάρχει μια ολοκληρωμένη γρήγορη πραγματογνωμοσύνη, ώστε να εξετάζονται, αν υπάρχουν περιπτώσεις, γιατί κάποιες φορές υπάρχουν περιπτώσεις που καλώς αποφεύγεται η επαφή του παιδιού με τον ένα γονέα.

Αυτά είναι ζητήματα, που απασχολούν σήμερα την κοινωνία. Βλέπω στον δικό μου κοινωνικό περίγυρο πάρα πολλές τέτοιες υποθέσεις για πάρα πολλά χρόνια να μην μπορούν να βρουν λύση. Νομίζω ότι είναι ένα κοινωνικό ζήτημα στο οποίο πρέπει να απαντήσει η ελληνική πολιτεία και η ελληνική δικαιοσύνη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κυρία Πρόεδρε.

Κύριε συνάδελφε, θέτετε ένα μείζον κοινωνικό ζήτημα, όπως και εσείς ο ίδιος το περιγράψατε, που αφορά στο πρώτο σκέλος του το θέμα της αναγκαστικής εκτέλεσης και της εφαρμογής των δικαστικών αποφάσεων που αφορούν στην επιμέλεια και επικοινωνία των γονέων με τα τέκνα τους, αλλά και στην εκτέλεση και υλοποίηση των συμφωνιών που γίνονται μετά το συναινετικό διαζύγιο.

Οι γονείς, αποβλέποντας στο βέλτιστο συμφέρον του τέκνου, οφείλουν να συνεννοούνται και να επιλύουν συναινετικά όλα αυτά τα ζητήματα και να μην εμπλέκουν τα δικαστήρια και να μετέρχονται μέσα αναγκαστικής εκτέλεσης για την εφαρμογή και υλοποίηση των σχετικών αποφάσεων. Αν αυτό τώρα δεν συμβεί, έρχομαι στο περιεχόμενο της ερώτησης σας.

Ξέρετε, μέχρι το έτος 1999, εάν υπήρχε δικαστική απόφαση που διέτασσε την απόδοση η παράδοση του παιδιού από τον έναν γονέα στον άλλον, τότε η εκτέλεση αυτής της απόφασης γινόταν με δικαστικό κλητήρα, ο οποίος αφαιρούσε το παιδί από τον έναν γονέα και το παρέδιδε στον άλλον. Καταλαβαίνετε λοιπόν ότι είχαμε μια εμπραγματοποίηση του τέκνου υπό συνθήκες θα έλεγα απάνθρωπες. Αυτό λοιπόν καταργήθηκε.

Σήμερα, εάν ο γονέας ο οποίος έχει το τέκνο δεν το παραδίδει στον άλλο γονέα που με βάση τη δικαστική απόφαση ή τη συμφωνία δικαιούται να έχει την επιμέλειά του δεν έχουμε τον τρόπο εκτέλεσης που είχαμε πριν το 1999, αλλά προβλέπεται με τη δικαστική απόφαση σε βάρος του γονέα που δεν την υλοποιεί χρηματική ποινή 100.000 ευρώ και προσωπική κράτηση η οποία μπορεί να φτάσει μέχρι το ένα έτος. Χρηματική ποινή μέχρι 10.000 ευρώ και προσωπική κράτηση μέχρι ένα έτος προβλέπονται και αν ο υπόχρεος γονέας της επικοινωνίας με το τέκνο δεν εκπληροί την υποχρέωσή του και δεν παραδίδει στις ώρες και μέρες που έχουν συμφωνήσει οι γονείς μεταξύ τους ή έχει αποφασίσει το δικαστήριο το τέκνο για την επικοινωνία με τον άλλο δικαιούχο γονέα.

Επίσης πρέπει να σας πω ότι η μη συμμόρφωση στο διατακτικό της δικαστικής απόφασης ή στους όρους που έχουν συμφωνήσει οι γονείς και αφορούν στην επικοινωνία τους με τα τέκνα συνιστά και ποινικό αδίκημα που προβλέπεται και τιμωρείται από τη διάταξη του άρθρου 169 Α του Ποινικού Κώδικα. Ο υπόχρεος γονέας μπορεί να αντιμετωπίσει ποινή φυλάκισης έως τρία έτη καθώς επίσης και χρηματική ποινή.

Τέλος, η υπαίτια και καταχρηστική παρεμπόδιση του δικαιώματος επικοινωνίας μπορεί υπό προϋποθέσεις να συνιστά κακή άσκηση της γονικής μέριμνας και βεβαίως μπορεί να οδηγήσει το δικαστήριο στην αφαίρεσή της. Το ίδιο μπορεί να συμβεί και από το εάν ο γονέας παραλείπει να ασκήσει το δικαίωμα επικοινωνίας με το τέκνο του παρά το γεγονός ότι του το έχει αναγνωρίσει το δικαστήριο, διότι πρόκειται για ένα λειτουργικό δικαίωμα. Λειτουργικά δικαιώματα είναι εκείνα στα οποία ο φορέας τους δεν έχει ευχέρεια άσκησής τους, αλλά υποχρεούται να τα ασκεί. Τέτοιο δικαίωμα είναι και το δικαίωμα επικοινωνίας του γονέα με το τέκνο του.

Όπως λοιπόν αντιλαμβάνεστε από αυτά τα οποία σας είπα, σκοπός των πιο πάνω ρυθμίσεων είναι να επιτευχθεί η υλοποίηση των δικαστικών αποφάσεων και η εφαρμογή τους, αλλά και η υλοποίηση των όσων έχουν συμφωνηθεί στο πλαίσιο του συναινετικού διαζυγίου με έναν, επιτρέψτε μου να πω, ισχυρό ψυχικό καταναγκασμό του υπόχρεου γονέα, θεωρώντας ότι οι παρεπόμενες κυρώσεις, που επιβάλλονται στο πλαίσιο της αναγκαστικής εκτέλεσης θα έχουν αυτό το αποτέλεσμα χωρίς να μετατρέπεται το παιδί σε αντικείμενο. Ο υπόχρεος γονέας πρέπει με πρόθεση να παρεμποδίζει το δικαίωμα επικοινωνίας. Τα δικαστήριά μας έχουν κρίνει ότι πρόθεση ματαίωσης ή αποτροπής της επικοινωνίας συνιστά και η προσπάθεια του γονέα να παροτρύνει ή να εξωθήσει το τέκνο του στην αποφυγή της επικοινωνίας.

Με αυτά που θα πείτε στη δευτερολογία σας θα πω συμπληρωματικά και δύο λόγια που δεν πρόλαβα για τη συνεπιμέλεια, έτσι ώστε να απαντήσω πλήρως στην ερώτησή σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μηταράκη, έχετε τον λόγο για τη δευτερολογία σας.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, χαίρομαι που αναγνωρίζετε ότι είναι ένα πολύ ουσιαστικό ζήτημα. Πράγματι, στις περισσότερες περιπτώσεις οι γονείς με ωριμότητα κυρίως σε περιπτώσεις συναινετικών διαζυγίων μπορούν και επιλύουν θέματα επιμέλειας, συνεπιμέλειας, επίσκεψης του ενός γονέα και της σχέσης με το παιδί του. Δυστυχώς όμως υπάρχουν και εξαιρέσεις και οι εξαιρέσεις, λυπάμαι που θα το πω, δεν είναι λίγες. Σε αυτές τις εξαιρέσεις, και επειδή έχω παρακολουθήσει πάρα πολλές περιπτώσεις κατ’ αρχάς και ως Βουλευτής σε τοπικό επίπεδο, δυστυχώς η δικαιοσύνη δεν ανταποκρίνεται με τον τρόπο που χρειάζεται για να επιλύσει αυτά τα ζητήματα στην εφαρμογή των αποφάσεων.

Κατ’ αρχάς χρειάζεται αυτές οι αποφάσεις να ολοκληρώνονται σε ένα γρήγορο χρονικό διάστημα. Αν το παιδί είναι οκτώ χρονών και πρέπει να φτάσει δεκαέξι χρονών μέχρι να ληφθεί μία οριστική απόφαση, αντιλαμβάνεστε αυτό το παιδί ήδη έχει χάσει οριστικά τον ένα γονέα του. Ο κίνδυνος είναι τελικά να εκδικηθεί ψυχικά και τον άλλο γονέα και να δημιουργήσουμε ένα παιδί με έντονες ψυχολογικές επιπτώσεις ενός διαζυγίου χωρίς να είναι δική του ευθύνη. Το γεγονός ότι υπάρχουν σε πάρα πολλές περιπτώσεις δεκάδες μηνύσεις που εκκρεμούν και θέλουν πάρα πολλά έτη ώστε όλες αυτές να τελεσιδικήσουν που ουσιαστικά αφορούν το ίδιο περιστατικό σημαίνει ότι κάτι δεν λειτουργεί σωστά στο ποινικό μας σύστημα αναφορικά με αυτό το ευαίσθητο κοινωνικό ζήτημα.

Χρειάζεται οι αποφάσεις αυτές να είναι δίκαιες. Υπάρχουν πάρα πολλές περιπτώσεις που ένας γονέας προσπαθεί να κατευθύνει ένα μικρό παιδί, να το ποτίσει το μίσος που προφανώς ο ίδιος μπορεί να έχει απέναντι στον πρώην σύντροφό του, και αυτά τα παιδιά πλέον μπερδεμένα να μην ξέρουν ποια πρέπει να είναι η σχέση τους με το γονέα που δεν ζει πλέον στο σπίτι. Άρα πρέπει να υπάρχει αυτό το υπόβαθρο, ώστε να μπορεί η δικαιοσύνη να είναι ορθά πληροφορημένη στην κάθε περίπτωση με μια εμπεριστατωμένη πραγματογνωμοσύνη.

Και πρέπει, κύριε υπουργέ, να εφαρμόζονται οι αποφάσεις. Όταν ο γονέας πάει και χτυπάει το κουδούνι παρουσία περιπολικού της Ελληνικής Αστυνομίας και η μητέρα του λέει «δεν σου δίνω το παιδί» και κλείνει την πόρτα και η Αστυνομία λέει «υποβάλλετε μια καινούργια μήνυση» που μπορεί να είναι η εικοστή πέμπτη μήνυση που ίδιος πατέρας είκοσι πέντε συναπτά σαββατοκύριακα έχει υποβάλει με δικάσιμο της έφεσης το 2030, αντιλαμβάνεστε το σημερινό σύστημα σε αυτές τις περιπτώσεις δεν ανταποκρίνεται.

Πάντως βλέπω το έντονο προσωπικό σας ενδιαφέρον. Επιτρέψτε μου να οργανώσω μια συνάντηση με τους συλλόγους αυτών των γονέων, που έχουν συγκεκριμένες δεκάδες περιπτώσεις να σας παρουσιάσουν, ώστε να δούμε στην πράξη πώς αυτός εφαρμόζεται.

Ως προς τον νόμο της επιμέλειας ρώτησα γραπτώς αν θεωρείτε ότι έχει προβλήματα στην εφαρμογή του. Θα ακούσω την απάντησή σας, δεν έχω άποψη. Ήθελα τη γνώμη σας πάνω σε αυτό.

Να σας πω εν κατακλείδι και ένα άλλο θέμα το οποίο μου έχει προκαλέσει μια εντύπωση, ακούγοντας διάφορες περιπτώσεις. Τα δικαστήρια πολλές φορές αποφασίζουν το ύψος της διατροφής που ορθά ο ένας γονέας δίνει στον άλλον χωρίς κάποιο αντικειμενικό σύστημα προσδιορισμού. Ακούω περιπτώσεις που το ένα δικαστήριο έβγαλε ένα ιδιαίτερα χαμηλό ποσό, ένα άλλο δικαστήριο έβγαλε ιδιαίτερα υψηλό ποσό παρ’ ότι τα οικονομικά στοιχεία των διαδίκων δεν διαφέρουν. Ίσως θα μπορούσε να υπάρξει ένας αντικειμενικός τρόπος βάσει εισοδημάτων περιουσίας, ώστε να κατευθύνει, όχι να ορίζει ακριβώς, αλλά να κατευθύνει τη δικαστική κρίση προς αποφυγήν αδικιών και εις βάρος της μητέρας, αλλά και εις βάρος του πατέρα ανάλογα με την περίπτωση.

Κυρία Πρόεδρε, σας ευχαριστώ για την ανοχή σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πράγματι με πολύ μεγάλη χαρά θα δεχθούμε όλους όσοι εκπροσωπούν συγκεκριμένες περιπτώσεις και συμφέροντα για να κάνουμε μια συζήτηση, να ακούσουμε τις απόψεις τους.

Πρέπει όμως να σας πω, κύριε συνάδελφε, ότι περίπου με τον ίδιο τρόπο λύνονται σε όλες τις ευνομούμενες πολιτείες ιδίως της Ευρωπαϊκής Ένωσης τα ζητήματα τα οποία αναφέρετε στην ερώτησή σας και αναπτύξατε και με την ανάπτυξη της ερώτησής σας σήμερα.

Σε ό,τι αφορά το νόμο για τη συνεπιμέλεια, που δεν απάντησα στο πρώτο σκέλος της απάντησής μου, πρέπει να σας πω ότι είναι σχετικά πρόσφατος νόμος και έχουν αρχίσει πρόσφατα να εκδίδονται αποφάσεις δευτεροβάθμιων δικαστηρίων. Απ’ ό,τι μπορούμε να δούμε μέχρι σήμερα οι δικαστές μας έχουν τη δυνατότητα και ρυθμίζουν σωστά τα σχετικά ζητήματα, που αφορούν στη συνεπιμέλεια και στη λειτουργική και στη χρονική κατανομή τους. Νομίζω ότι είναι πρόωρο ακόμη να συζητούμε για αλλαγή του νόμου για τη συνεπιμέλεια. Ας αφήσουμε να εφαρμοστεί στην πράξη και στη συνέχεια βλέπουμε αν υπάρχουν παθογένειες και ποιες και αν χρειάζεται να τις αντιμετωπίσουμε νομοθετικά.

Τώρα στα υπόλοιπα θέματα, πράγματι, οι γονείς πρέπει μετά τη λύση του γάμου τους ή τη διάσπαση της συμβίωσης οι ίδιοι να φροντίζουν πρωτίστως για το συμφέρον του τέκνου και όχι αυτή την φροντίδα να τη μεταβιβάζουν στο δικαστήριο. Αυτό καταλαβαίνετε από μόνο του δημιουργεί ένα ψυχικό τραύμα στο τέκνο που θα πρέπει η πολιτεία και οι δικαστές να προσπαθήσουν όχι να το επουλώσουν, γιατί δεν επουλώνεται, αλλά να περιορίσουν την έκτασή του.

Σε ό,τι αφορά στον τρόπο επικοινωνίας, σας είπα και πριν ότι η έμμεση εκτέλεση με την επιβολή κυρώσεων σε βάρος του υπόχρεου γονέα συνιστά έναν ψυχικό καταναγκασμό για να συμμορφώνεται στην απόφαση. Αν αυτό δεν το κάνει, αντιλαμβάνεστε ότι το να αφαιρέσει ο δικαστικός επιμελητής ή το περιπολικό το τέκνο και να το παραδώσει στον δικαιούχο γονέα, αυτό μας γυρίζει δεκαετίες πίσω. Δεν μπορεί να συμβεί, διότι έτσι πλήττεται το συμφέρον του τέκνου και βεβαίως, έτσι καταρρακώνεται και η ψυχολογία του παιδιού, διότι φαίνεται να ρυθμίζεται το δικαίωμα επικοινωνίας του ενός γονέα με τον άλλον ή με δικαστικό επιμελητή ή με τα αστυνομικά όργανα.

Πρέπει, λοιπόν, οι γονείς, με βάση τη λογική και το συμφέρον του τέκνου, να αντιμετωπίζουν αυτές τις καταστάσεις, που έχουν διασπάσει τη σχέση τους, έτσι ώστε να μην προκύπτει περαιτέρω βλάβη του παιδιού τους.

Στα δικαστήριά μας, στα μεγάλα δικαστήρια, έχουμε οικογενειακά τμήματα από εξειδικευμένους δικαστές είτε με ειδικές σπουδές είτε με ειδική εμπειρία στο οικογενειακό δίκαιο. Γνωρίζουν να επικοινωνούν με τα ανήλικα παιδιά, έτσι ώστε να λαμβάνουν υπ’ όψιν τους και τη δική τους άποψη και οι σχετικές αποφάσεις, με βάση τα στοιχεία τα οποία έχω και από το Πρωτοδικείο και το Εφετείο Αθηνών, εκδίδονται σχετικά σύντομα.

Πρέπει δε να σας πω ότι όλες σχεδόν οι αποφάσεις οικογενειακού δικαίου και ιδιαίτερα, οι αποφάσεις που αφορούν στις σχέσεις γονέων και τέκνων περνούν και από το στάδιο της προσωρινής δικαστικής προστασίας. Επομένως, μια άμεση διευθέτηση έχουμε σε πολύ σύντομο χρονικό διάστημα με αποφάσεις ασφαλιστικών μέτρων, έτσι ώστε να μην υπάρχει εκκρεμότητα και να γνωρίζουν οι γονείς τα δικαιώματα και τις υποχρεώσεις σχετικά με τα παιδιά τους.

Επίσης, ο δικαστής έχει τη δυνατότητα να προστρέξει σε ειδικές γνώσεις πραγματογνώμονα -παιδοψυχίατρου, παιδοψυχολόγου- όταν αυτό κρίνει ότι είναι αναγκαίο, για να βοηθηθεί να εκδώσει την απόφασή του. Όλα αυτά υπακούουν σε ένα σύγχρονο πλέγμα και εθνικών και υπερνομοθετικών και υπερεθνικών διατάξεων στις οποίες έχει συμμορφωθεί η χώρα μας.

Όμως, τίποτα από αυτά δεν υποκαθιστά την ευθύνη και το καθήκον των γονέων να εξασφαλίσουν σχέσεις μεταξύ τους καλές, αρμονικές, έτσι ώστε να μπορεί να μη διαταράσσεται η ψυχοπνευματική συγκρότηση του τέκνου τους.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Συνεχίζουμε με την έκτη με αριθμό 955/9-4-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Δικαιοσύνης, με θέμα: «Η τροπολογία του Υπουργού Δικαιοσύνης έρχεται ως σωσίβιο σωτηρίας του κ. Λαυρεντιάδη απέναντι στους εκατόν δεκαπέντε εργαζομένους των λιπασμάτων Καβάλας, αποδεικνύοντας μια ακόμα φορά την ταξική μεροληψία της Κυβέρνησης».

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, ξέρετε ότι θεμέλιο της δημοκρατίας είναι ο σεβασμός στους κανόνες, να ξέρουν όλοι οι πολίτες ποιοι είναι οι κανόνες του παιχνιδιού και με βάση αυτούς να προχωράμε.

Η ερώτηση μου αυτή τη στιγμή αφορά στην πιο κρίσιμη υπόθεση ομαδικών απολύσεων που αντιμετωπίζει αυτή τη στιγμή η χώρα, μια υπόθεση ομαδικών απολύσεων περισσότερων από εκατό στα λιπάσματα της Καβάλας, με εργοδότη τον κ. Λαυρεντιάδη.

Ο κ. Λαυρεντιάδης, λοιπόν, έχει χάσει σε πρώτο βαθμό το δικαστήριο, χάνει το εφετείο και η υπόθεση φτάνει πλέον στον Άρειο Πάγο και λίγες ώρες πριν εκδικαστεί η υπόθεση στον Άρειο Πάγο -ω του θαύματος!- σε άσχετο νομοσχέδιο, αργά το βράδυ, έρχεται μια τροπολογία την οποία υπογράφει και το Υπουργείο Δικαιοσύνης, ο κ. Φλωρίδης, που εντελώς τυχαία είναι ακριβώς αυτό το οποίο θέλει ο κ. Λαυρεντιάδης. Εντελώς τυχαία είναι ακριβώς αυτό το οποίο θέλουν οι δικηγόροι του κ. Λαυρεντιάδη.

Βγαίνει ανακοίνωση από το ίδιο το σωματείο που λέει ότι ο κ. Φλωρίδης έφερε μια φωτογραφική διάταξη παραμονές του δικαστηρίου στον Άρειο Πάγο, ο οποίος θα κρίνει τη νομιμότητα των πρώτων μη συμφωνημένων ομαδικών απολύσεων που έγιναν στη χώρα μας, υπό την επίβλεψη του Ανώτατου Συμβουλίου Εργασίας, στο οποίο προεδρεύει η Γενική Γραμματέας, η κ. Στρατινάκη.

Δεν είναι τυχαίος ο χρόνος, αλλά η συγκεκριμένη τροπολογία δεν αφορά μόνο αυτές τις ομαδικές απολύσεις. Αλλάζετε κάτι πάρα πολύ βασικό για τον νομικό χάρτη της χώρας, το πώς καταλαβαίνουμε ζητήματα βασικού εργατικού δικαίου.

Θέλω να σας ρωτήσω πάρα πολύ απλά: Οι απολύσεις και άρα και οι ομαδικές απολύσεις θα προσβάλλονται στα πολιτικά δικαστήρια, ναι ή όχι; Αυτή είναι μια πολύ απλή ερώτηση στην οποία, καθώς εκπροσωπείτε το Υπουργείο Δικαιοσύνης, πρέπει να απαντήσετε καθαρά. Και αν οι ομαδικές απολύσεις συνεχίζουν να προσβάλλονται στα πολιτικά δικαστήρια και όχι να πάνε στο Σ.τ.Ε., όπως ζητά η πλευρά του κ. Λαυρεντιάδη, θα πρέπει να μας εξηγήσετε ποια είναι η σκοπιμότητα της εν λόγω τροπολογίας. Πώς προέκυψε η εν λόγω τροπολογία; Υπήρχε κάποια εισήγηση από κάπου; Μπορείτε να δώσετε στη δημοσιότητα αυτή την εισήγηση και τι είπε το Νομικό Συμβούλιο του Κράτους για τη συγκεκριμένη τροπολογία; Έρχεστε να καλύψετε πλημμέλειες του Ανώτατου Συμβουλίου Εργασίας; Και επίσης, πόσο μεγάλη, αν θέλετε, σύμπτωση αποτελεί το να έρθει αυτή η τροπολογία λίγες ώρες πριν το δικαστήριο!

Ήμουν στο δικαστήριο. Ήταν το βασικό επιχείρημα της πλευράς του κ. Λαυρεντιάδη η τροπολογία που εντελώς τυχαία ήρθε. Θεωρείτε, επίσης, σύμπτωση ότι, ενώ οι εταιρείες του κ. Λαυρεντιάδη οι οποίες χρωστούν δεκάδες εκατομμύρια στο ΕΦΚΑ -μιλάμε για πραγματική απάτη- εντελώς τυχαία, εκείνες τις ημέρες, βγήκε και διάταξη για να μπει στο αρχείο δικογραφία εναντίον του κ. Λαυρεντιάδη που ελεγχόταν ακριβώς για αυτά τα δεκάδες εκατομμύρια που χρωστάει.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, θα προσπαθήσω, αξιοποιώντας την ερώτησή σας, να απαντήσω και σε εσάς, αλλά και στους εργαζόμενους, οι οποίοι ασφαλώς αναμένουν μια απάντηση στα όσα με την ερώτησή σας θέτετε και εάν συνδέεται η περίπτωσή τους με την τροπολογία και ήδη διάταξη νόμου την οποία εσείς επικαλεστήκατε.

Πρέπει, όμως, είμαι υποχρεωμένος, για να γίνει αντιληπτή η απάντησή μου, να κάνω μια σύντομη ιστορική αναφορά. Ξέρετε ότι το Δικαστήριο της Ευρωπαϊκής Ένωσης, απαντώντας το 2016 σε προδικαστικό ερώτημα το οποίο είχε τεθεί από το Συμβούλιο της Επικρατείας σχετικά με το δικαίωμα του Υπουργού Εργασίας να μην εγκρίνει, όπως γινόταν μέχρι τότε, ένα σχέδιο ομαδικής απόλυσης, αποφάνθηκε ότι αυτό συνιστά επέμβαση στο δικαίωμα της ελεύθερης εγκατάστασης, που είναι μια από τις βασικές οικονομικές ελευθερίες της Ευρωπαϊκής Ένωσης. Σας διαβάζω επί λέξει την απόφαση του Δικαστηρίου Ευρωπαϊκών Κοινοτήτων.

Έτσι, με τον ν.4472/2017 καταργήθηκε η αρμοδιότητα του Υπουργού Εργασίας ή του νομάρχη να μην εγκρίνουν ομαδικές απολύσεις σε περίπτωση που δεν υπάρξει συμφωνία κατά τη διάρκεια των διαπραγματεύσεων, τροποποιώντας έτσι για πρώτη φορά μετά το 1983 τον ν.1387/1983.

Μετά την ψήφιση του νόμου τον οποίο σας προανέφερα, τον ν.4472/2017, η μόνη αρμοδιότητα του Ανώτατου Συμβουλίου Εργασίας είναι να διαπιστώνει αν τηρήθηκαν ή όχι οι υποχρεώσεις εργοδότη για ενημέρωση και διαβούλευση με τους εκπροσώπους των εργαζομένων, καθώς και η κοινοποίηση ορισμένων εγγράφων τα οποία αναφέρονται στον νόμο.

Επομένως, το Ανώτατο Συμβούλιο Εργασίας δεν είναι αρμόδιο να εγκρίνει πλέον ή να μην εγκρίνει τις καταγγελίες των συμβάσεων εργασίας για ομαδικές απολύσεις.

Με την τροπολογία του επισπεύδοντος Υπουργείου Εργασίας -αυτό ήταν το Υπουργείο το οποίο εισηγήθηκε την τροπολογία- προβλέπεται στο άρθρο 58 του ν.5092/2024 -παρακαλώ, προσέξτε τη διατύπωση, γιατί έχει σημασία- ότι οι αποφάσεις του Ανώτατου Συμβουλίου Εργασίας, ολομέλειας ή τμήματος αυτού, οι οποίες έχουν χαρακτήρα εκτελεστών διοικητικών πράξεων, προσβάλλονται ενώπιον του Συμβουλίου της Επικρατείας.

Σας παρακάλεσα να προσέξετε τη διατύπωση, διότι από τη διατύπωση του ίδιου του νόμου προκύπτει ότι οι πράξεις του ΑΣΕ που αφορούν στις ομαδικές απολύσεις είναι πράξεις διαπιστωτικές και όχι εκτελεστές.

Σε κάθε περίπτωση, όμως, το ανώτατο δικαστήριο είναι αυτό το οποίο θα κρίνει εάν είναι αρμόδιο για τις υποθέσεις οι οποίες εισάγονται και αν οι υποθέσεις εισάγονται παραδεκτώς ενώπιόν του.

Επομένως, δεν αντιλαμβάνομαι πώς, με βάση τη διατύπωση του νόμου, που θεωρώ ότι είναι καθαρή, βλέπετε παραβίαση των κανόνων του κράτους δικαίου και προσπάθεια εμπλοκής της νομοθετικής εξουσίας στα καθήκοντα της δικαστικής σε μια εκκρεμή υπόθεση.

Και θα σας παρακαλούσα, κύριε συνάδελφε, να αναφέρετε αν έχετε υπ’ όψιν σας συγκεκριμένη δικονομική συμπεριφορά από τη μία ή την άλλη πλευρά η οποία να ερείδεται στην πρόσφατη διάταξη στην οποία αναφέρεστε στην ερώτησή σας και που είχα και εγώ την ευκαιρία να αναφέρω στην Εθνική Αντιπροσωπεία, απαντώντας σε αυτή.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Ναυπλίου, καθώς και δέκα έξι μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Κουφαλίων Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, να τα πάρουμε λίγο με τη σειρά. Μιλάμε για απολύσεις που έγιναν το 2021. Για να καταλάβετε οι απολύσεις έγιναν με ισολογισμό του 2014. Αυτά ήταν τα χαρτιά που έφερε η μεριά Λαυρεντιάδη. Αυτές οι απολύσεις, λοιπόν, έχουν πέσει και σε πρώτο και σε δεύτερο βαθμό και λίγες στιγμές πριν πάει η υπόθεση στον Άρειο Πάγο -κυριολεκτικά λίγες στιγμές- εντελώς από το πουθενά έρχεται μια μαγική τροπολογία, που εντελώς τυχαία είναι ακριβώς αυτό που ήθελε και η πλευρά Λαυρεντιάδη.

Σας ρώτησα πολύ απλά ένα πολύ απλό επιχείρημα: Ποιος θα κρίνει αν οι απολύσεις είναι εκδικητικές ή έχουν δόλο; Θα πηγαίνουν στα πολιτικά δικαστήρια οι απολύσεις ή θα πηγαίνουν στο Σ.τ.Ε.; Θα ήθελα πραγματικά να καταλάβω τι πιστεύετε σε αυτό, γιατί δεν απαντήσατε σε αυτό.

Με αυτά που απαντήσατε, επίσης, κανένας δεν κατανοεί ποιος είναι ο λόγος να έρθει αυτή η τροπολογία. Σας ρώτησα αν υπάρχει κάποια εισήγηση και ποια ήταν η γνώμη του Νομικού Συμβουλίου του Κράτους.

Όμως, δεν συζητάμε κάτι διαδικαστικό. Συζητάμε τη ζωή εκατόν δεκαπέντε οικογενειών στην Καβάλα που παλεύουν για το δίκιο τους, παλεύουν να είναι εργαζόμενοι και όχι δούλοι και η Κυβέρνησή σας έφερε μια τροπολογία που λέει «εσείς δεν είστε εργαζόμενοι, είστε δούλοι του Λαυρεντιάδη». Αυτό έφερε η τροπολογία.

Είστε, μάλιστα, τόσο μπερδεμένος -κατανοώ τη δυσκολία της θέσης σας- και αντιφατικός, γιατί ήρθατε και είπατε ότι το Υπουργείο Εργασίας δεν εγκρίνει, το ΑΣΕΠ δεν εγκρίνει, δεν είναι εκτελεστές διοικητικές πράξεις. Είπατε όλα αυτά. Τότε γιατί η τροπολογία μπαίνει και παρεμβαίνει κάτι που είναι αντισυνταγματικό σε μια εν εξελίξει τόσο κρίσιμη δίκη;

Βγείτε και πείτε πολύ απλά, αν το πιστεύετε, ότι «όχι οι απολύσεις πηγαίνουν στα πολιτικά δικαστήρια. Εκεί θα δούμε αν υπάρχει δόλος, εκεί θα δούμε αν υπάρχει εκδικητικότητα». Το είπατε εσείς. Δεν απαντάτε σε μένα. Απαντάτε στους εργαζόμενους. Απαντάτε σε εκατόν δεκαπέντε οικογένειες αυτή τη στιγμή από την Καβάλα, οι οποίοι παλεύουν όλα αυτά τα χρόνια, από το 2021, κερδίζουν τα δικαστήρια και λίγο πριν φτάσουν στον Άρειο Πάγο ξαφνικά βλέπουν μια τέτοια τροπολογία.

Και ξέρετε κάτι; Δεν είστε υποχρεωμένος να το γνωρίζετε αυτό, αλλά σας το μεταφέρω. Μετά την ήττα στο εφετείο η μεριά Λαυρεντιάδη -και τονίζω λίγο το όνομα, δεν ακούγεται, υπάρχει μια παράξενη ασυλία στον κ. Λαυρεντιάδη από την Κυβέρνηση- μπήκε σε διάλογο με τους εργαζόμενους. Πότε τελείωσε εντελώς τυχαία αυτός ο διάλογος; Μετά την τροπολογία σας. Μετά την τροπολογία σας ο διάλογος με τους εργαζόμενους από τη μεριά Λαυρεντιάδη τελείωσε κάθετα.

Μάλιστα, μιλάμε για μια επιχείρηση η οποία κλέβει το δημόσιο. Δεν μπορώ να το πω αλλιώς. Αν δείτε πόσα λεφτά χρωστάει στα ασφαλιστικά ταμεία με ένα σύστημα που διαρκώς δημιουργεί νέες εταιρείες, κλείνει τις παλιές, δανείζει τους εργαζόμενους, αν δείτε μια κατάσταση που έχουμε μια χημική βιομηχανία επικινδυνότητας σε βέζο. Αν -χτύπα ξύλο- γίνει ένα σοβαρό εργατικό ατύχημα στην περιοχή, ο κρατήρας θα φτάσει στη Θάσο. Αυτή θα είναι η κατάσταση και επιτρέπεται σε αυτόν τον άνθρωπο να λειτουργεί με αυτούς τους όρους, να χρωστάει εκατομμύρια στο δημόσιο και να μην τον ελέγχει κανένας, να έρχονται τελευταία στιγμή τροπολογίες φιλικές για τον κ. Λαυρεντιάδη.

Το κλείνω και λέω κάτι πάρα πολύ απλό: Εμείς από το Υπουργείο Δικαιοσύνης περιμένουμε μια απλή απάντηση. Οι απολύσεις πηγαίνουν στα πολιτικά δικαστήρια, ναι ή όχι; Και για να είμαστε καθαροί, γιατί πρέπει να είμαστε καθαροί, εδώ κρίνεται αν μιλάμε για Κυβέρνηση της Ελληνικής Δημοκρατίας ή κυβέρνηση του κ. Λαυρεντιάδη. Ο καθένας αναλαμβάνει τις ευθύνες του.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο να ολοκληρώσετε την απάντησή σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν είμαι εγώ αντιφατικός. Εσείς επιμένετε να συνδέετε τη διάταξη με τη συγκεκριμένη περίπτωση. Η διάταξη είναι γενική και αναφέρεται στις εκτελεστές πράξεις τού Ανώτατου Συμβουλίου Εργασίας. Το Ανώτατο Συμβούλιο Εργασίας εκδίδει δεκάδες αποφάσεων. Από αυτές, λοιπόν, οι εκτελεστές μπορεί να προσβάλλονται ενώπιον του Συμβουλίου της Επικρατείας. Κι αν θέλετε, αυτό είναι και κάτι αυτονόητο. Όλες οι εκτελεστές πράξεις των διοικητικών οργάνων μπορούν να προσβάλλονται.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ούτως ή άλλως.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κατά συνέπεια, εάν μπορούσε να προσβληθεί και πριν, μπορεί να προσβάλλεται και τώρα.

**ΑΘΑΝΑΣΙΟΣ ΗΛΙΟΠΟΥΛΟΣ:** Έγινε, δικάστηκε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Επομένως, δεν προσθέτει τίποτα η ερώτησή σας στον προβληματισμό. Το ένα είναι αυτό.

Δεύτερον, ακούστε. Απαντήσατε, επίσης, εσείς στο αν έχουν αρμοδιότητα τα πολιτικά δικαστήρια λέγοντας ότι η υπόθεση αυτή κρίθηκε σε πρώτο βαθμό από το πρωτοδικείο, σε δεύτερο βαθμό από το πολιτικό εφετείο και, αν δεν κάνω λάθος, είπατε ότι πρόκειται να κριθεί εντός των επόμενων ημερών στον Άρειο Πάγο.

Αυτό, λοιπόν, απάντησε στο ίδιο το ερώτημά σας ότι η αρμόδια για το κύρος των απολύσεων, δηλαδή της καταγγελίας των συμβάσεων εργασίας, είναι τα πολιτικά δικαστήρια. Και τι κάνει το Ανώτατο Συμβούλιο Εργασίας; Γνωμοδοτεί, διαπιστώνει εάν έχουν τηρηθεί οι προϋποθέσεις τις οποίες σας είπα πριν. Δεν χρειάζεται να επαναλάβω την απάντησή μου ως προς αυτό το σκέλος της ερώτησης.

Δεν είδα, όμως, παρά το γεγονός ότι σας ρώτησα συγκεκριμένα και ειδικά, να μου λέτε το πώς εκμεταλλεύτηκε ή αξιοποίησε η μία πλευρά αυτή την τροπολογία έτσι ώστε ή να κερδίσει χρόνο ή να ανατρέψει μια κατάσταση που εσείς περιγράψατε ότι έχει διαμορφωθεί εναντίον της στα αστικά δικαστήρια.

Αν, λοιπόν, έχετε κάτι συγκεκριμένο, θα μπορούσαμε να το συζητήσουμε. Με αυτά τα πραγματικά περιστατικά, όμως, και εσείς ο ίδιος λέτε ότι η υπόθεση έχει εξελιχθεί και μάλιστα υπέρ των εργαζομένων στα αστικά δικαστήρια. Ο Άρειος Πάγος θα αποφανθεί εντός των ημερών. Δεν βλέπω, λοιπόν, να δημιουργεί καμμία επίδραση, καμμία δυσμενή επιρροή αυτή η διάταξη για την οποία συζητάμε στην υπόθεση που εσείς σήμερα φέρνετε στην Εθνική Αντιπροσωπεία.

Σε ό,τι αφορά τώρα το ποινικό σκέλος, ξέρετε ότι το ποινικό σκέλος είναι αδιάφορο για το αν δεν αφορά στην εξέλιξη ούτε τη διοικητική ή τη δικαστική. Δεν γνωρίζω τι συγκεκριμένα έκρινε ο εισαγγελέας για να εκδώσει τη συγκεκριμένη διάταξη, ποια ήταν τα πραγματικά περιστατικά. Όμως, γενικά πρέπει να σας πω ότι άλλα τα ποινικά αδικήματα, άλλες οι αστικές αξιώσεις.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δεύτερη με αριθμό 967/11-4-2024 επίκαιρη ερώτηση δευτέρου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδηπρος την Υπουργό Πολιτισμούμε θέμα: «Στο Χαράκι της Ρόδου οι ιδιοκτήτες ακινήτων βρίσκονται δέσμιοι της γραφειοκρατίας και των παθογενειών των αρχαιολογικών υπηρεσιών αδυνατώντας να αξιοποιήσουν την περιουσία τους».

Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ**: Ευχαριστώ, κυρία Πρόεδρε.

Κυρία Υπουργέ, το Χαράκι είναι μια πανέμορφη περιοχή στη Δημοτική Κοινότητα Μαλώνος του νησιού της Ρόδου και, ταυτοχρόνως, είναι μια περιοχή με εξαιρετικό ενδιαφέρον ιστορικό, πολιτιστικό, αρχαιολογικό. Βρίσκεται εκεί το Κάστρο το Φαρακλό, βρίσκεται ένας μεσαιωνικός ζαχαρόμυλος ιδιαιτέρως σημαντικής αξίας, πολλές παλαιοχριστιανικές εκκλησίες.

Η ραγδαία ανάπτυξη της περιοχής οδήγησε τους κατοίκους το 1987 στην εκπόνηση ενός ρυμοτομικού σχεδίου σε έκταση εκατόν ενενήντα δύο στρεμμάτων. Το 2013 κυρώθηκε η μελέτη πράξης εφαρμογής μετά από είκοσι έξι χρόνια προσπαθειών. Όμως, αυτοί οι άνθρωποι, οι Μαλωνίτες δηλαδή, ήθελαν να είναι νόμιμοι, δεν θέλαν να χτίζουν αυθαίρετα, δεν ήθελαν να καταπατήσουν αρχαιολογικούς χώρους. Ακολουθήσαν την πολιτική που κάθε σοβαρός Ευρωπαίος πολίτης ακολουθεί σε κάθε ευνομούμενο κράτος.

Εγκρίθηκε, λοιπόν, το ρυμοτομικό σχέδιο, αφού προηγήθηκαν εγκρίσεις, εγκρίσεις από την Αρχαιολογική Υπηρεσία, εγκρίσεις από το δασαρχείο, εγκρίσεις από πάρα πολλές υπηρεσίες και υπάρχει ένα ρυμοτομικό σχέδιο. Μάλιστα, ο αείμνηστος αρχαιολόγος -υποθέτω θα τον γνωρίζετε, ο Ηλίας Κόλλιας ήταν καθημερινά σχεδόν εκεί για να διασφαλίσει ότι τα πάντα γίνονται σωστά, ότι εξαιρούνται οι χώροι σοβαρού αρχαιολογικού ενδιαφέροντος, δεν μπαίνουν μέσα στο ρυμοτομικό, ένας ήρωας μηχανικός, ο Μανώλης Σπυρίδης, συνέδραμε στο έργο αυτό.

Εξαιρέθηκαν το κάστρο, ο γνωστός μεσαιωνικός Ζαχαρόμυλος, οι εκκλησίες και χρονολογικώς ακολουθήθηκε μια σειρά κανονική, όπως θα έπρεπε να ακολουθηθεί με μεγάλη βέβαια καθυστέρηση. Και το 2013 γίνεται ο αρχαιολογικός νόμος, ο οποίος αρχαιολογικός νόμος ορίζει τα χαρακτηριστικά τα οποία θα πρέπει να έχει κάθε αρχαιολογική ζώνη. Ορίστηκε, δηλαδή, Ζώνη Α΄, Ζώνη Β΄. Εξαιρέθηκε ο χώρος όπου ήταν εντός του ρυμοτομικού σχεδίου. Οπότε ήταν κανονικά τα πράγματα να εξελιχθούν, προκειμένου να αρχίσει η δόμηση, να μπορούν οι άνθρωποι να χτίζουν.

Το κράτος τα είπε όλα αυτά. Το κράτος ενέκρινε το ρυμοτομικό σχέδιο. Το κράτος έθεσε εκτός Ζωνών Α΄ και Β΄ το συγκεκριμένο χώρο των εκατόν ενενήντα δύο στρεμμάτων. Είναι βεβαίως χώρος προστασίας -καμμία αντίρρηση- αλλά τι σημαίνει αυτό; Σημαίνει ότι αν είναι εκτός γραμμής, πρέπει να γίνονται σωστικές ανασκαφές αλλά πότε; Όταν ξεκινήσει το έργο, ο οποιοσδήποτε θέλει να χτίσει, αν εντοπιστούν ευρήματα, τότε να ειδοποιείται η Αρχαιολογική Υπηρεσία, προκειμένου να παρέμβει και να δει πώς μπορεί να τα προστατεύσει, τι αξίας είναι αυτά.

Η υπηρεσία κάτω στη Ρόδο τι κάνει; Με το που αποστέλλεται το έγγραφο απαντάει αμέσως, συνέχεια με τον ίδιο τρόπο ακριβώς, ότι ο χώρος βρίσκεται εντός της Ζώνης Β΄. Μα πώς βρίσκεται; Έχω εδώ και το ΦΕΚ που χαρακτήρισε, έχω την πράξη εφαρμογής του ρυμοτομικού. Είναι εκτός Ζώνης Β΄. Γιατί δεν επιτρέπεις να ξεκινήσει και αν εντοπιστούν κάποια αρχαιολογικά ευρήματα, τότε να απαιτείς να είσαι παρών;

Αυτό, κυρία Υπουργέ, έχει ένα πολύ μεγάλο κόστος για κάθε επενδυτή. Ξέρω επενδυτή που έχει πληρώσει μέχρι και 30.000 αρχαιολόγο, εργάτη, προκειμένου να εργαστεί, ξανά αρχαιολόγο, ξανά εργάτη -πλήρης εποπτεία- και στο τέλος δεν έχει βρεθεί και τίποτα σ’ όσες προσπάθειες έχουν γίνει μέχρι τώρα. Αποθαρρύνεται δηλαδή ο κόσμος, υπάρχουν άνθρωποι που θέλουν να προχωρήσουν και με αυτό το κόστος και με αυτή την καθυστέρηση αποθαρρύνονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η ερώτηση, λοιπόν, που τίθεται είναι: Σκοπεύετε να δείτε ξανά τον τρόπο που λειτουργεί η υπηρεσία, να μην απαιτεί πριν από κάθε ενέργεια; Πριν καν κόψουν το χορτάρι οι άνθρωποι, είναι υποχρεωμένοι να έχουν εκεί τον αρχαιολόγο, ο οποίος πρέπει να εποπτεύει και ο οποίος πληρώνεται και πληρώνεται από τους ίδιους. Γιατί ξέρετε πολύ καλά ότι η Υπηρεσία δεν διαθέτει υπαλλήλους.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Νικητιάδη.

**ΓΕΩΡΓΙΟΣ ΝΙΚΗΤΙΑΔΗΣ:** Ολοκληρώνω, κυρία Πρόεδρε.

Τι προτίθεστε, λοιπόν, να κάνετε, προκειμένου να στελεχωθούν με περισσότερο κόσμο οι υπηρεσίες και προκειμένου να αρθεί αυτή η γραφειοκρατική παρέμβαση που γίνεται από την υπηρεσία;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μενδώνη, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κυρία Πρόεδρε.

Κύριε Βουλευτά, το είπατε και εσείς ότι η περιοχή Χαράκι της Ρόδου παρουσιάζει έντονο ιστορικό και αρχαιολογικό ενδιαφέρον. Εκτός από το μεσαιωνικό κάστρο του Φερακλού και τον Ζαχαρόμυλο, έχουν εντοπιστεί κατάλοιπα αρχαίου οικισμού, ενώ έξω από το κάστρο υπάρχουν μεγάλες συστάδες ελληνιστικών τάφων και λατομείων.

Επιπλέον, έχουν εντοπιστεί οικοδομικά κατάλοιπα παλαιοχριστιανικών βασιλικών, σειρά βυζαντινών και μεταβυζαντινών και νεώτερων εκκλησιαστικών μνημείων. αλλά και σιταποθήκες. Εκεί ήταν μια βιομηχανική περιοχή σε κάποια συγκεκριμένη ιστορική στιγμή. Περαιτέρω, σε όλη την περιοχή μαρτυρείται ανθρώπινη δραστηριότητα από τα προϊστορικά χρόνια.

Το 2013 πράγματι έγινε η πράξη εφαρμογής του ρυμοτομικού σχεδίου. Παράλληλα, ορίστηκε η Ζώνη Α΄ που είναι αδόμητη και η Ζώνη Β΄ που είναι η ζώνη προστασίας υπό όρους. Τώρα, καθώς αυτές οι ζώνες έχουν οριστεί με συντεταγμένες, το τι είναι εντός και το τι είναι εκτός είναι προφανές. Αν κάτι λέγεται από την υπηρεσία ότι είναι εντός και δεν είναι, αυτό μπορεί να το επιβεβαιώσει κανείς αμέσως. Και δεν νομίζω ότι αν κάποιος πάει με τα τοπογραφικά του στην υπηρεσία, η υπηρεσία θα πει «όχι, σώνει και καλά είναι μέσα στην ζώνη».

Η αυξημένη ζήτηση τουριστικών καταλυμάτων τα τελευταία χρόνια έχει οδηγήσει αναπόφευκτα στην οικοδομική δραστηριότητα. Με δεδομένο όμως το θεσμικό πλαίσιο, ο αρχαιολογικός νόμος είναι αυτονόητος. Υπάρχει νομοθεσία. Δεν μπορεί να την παραβεί καμμία υπηρεσία και δεν πρέπει να την παραβεί.

Στις περισσότερες περιπτώσεις τα αρχαιολογικά λείψανα στην περιοχή είναι επιφανειακά ή σχεδόν επιφανειακά, οπότε η έρευνα πρέπει να γίνει χειρωνακτική. Στις περιπτώσεις αυτές, σύμφωνα με τον αρχαιολογικό νόμο, ο ιδιώτης δύναται να αναλάβει τη χρηματοδότηση της αρχαιολογικής έρευνας. Στις περιπτώσεις που δεν υφίστανται ορατά αρχαιολογικά κατάλοιπα, η αρμόδια Εφορεία Αρχαιοτήτων δίνει τη δυνατότητα χρήσης εκσκαφικού μηχανήματος, υπό την επίβλεψη προφανώς κάποιου υπαλλήλου. Στην περίπτωση που το ιδιωτικό έργο υπερβαίνει ένα συγκεκριμένο ποσόν, τότε ο ιδιώτης αναλαμβάνει εκ του νόμου υποχρεωτικά τη χρηματοδότηση της ανασκαφής.

Αυτά όλα δεν τα λέει η υπηρεσία, δεν τα λέω εγώ. Τα λέει ο αρχαιολογικός νόμος.

Και επίσης, η βασική αρμοδιότητα του Υπουργείου Πολιτισμού, τουλάχιστον στον τομέα της πολιτιστικής κληρονομιάς, είναι να προστατεύει. Επαναλαμβάνω: Εάν κάποιος θεωρεί ότι κακώς η υπηρεσία τού λέει ότι το οικόπεδό του, το αγροτεμάχιό του είναι εντός Ζώνης Β΄, αυτό είναι αυταπόδεικτο από τις συντεταγμένες και τους χάρτες που έχουν δημοσιευθεί στο Φύλλο Εφημερίδας της Κυβερνήσεως και τότε αν ο συγκεκριμένος έχει το συγκεκριμένο απτό παράδειγμα, ας έρθει στο Υπουργείο ιεραρχικά -στη Διεύθυνση, στη Γενική Διεύθυνση, στο Γενικό Γραμματέα, σε εμένα- να πει ότι εδώ πέρα γίνεται μια κατάχρηση εξουσίας.

Εκτός -και πάλι ο νόμος το προβλέπει- αν με την πάροδο των χρόνων και με τις έρευνες που έχουν γίνει και εκτός της Ζώνης Β΄ εντοπίζονται επιφανειακά κατάλοιπα, η Υπηρεσία είναι υποχρεωμένη και σε αυτή την περίπτωση να εξετάσει το τι γίνεται.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Νικητιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ και πάλι, κυρία Πρόεδρε.

Εγώ έχω εγώ και το ΦΕΚ που όρισε τη Ζώνη Α΄ και τη Ζώνη Β΄ και έχω και έγγραφο της υπηρεσίας που είναι πανομοιότυπο -επαναλαμβάνω- προς όλους και που λέει ότι είναι εντός της Ζώνης Β΄ όποιο οικόπεδο και αν βρίσκεται στο ρυμοτομικό σχέδιο.

Αντιλαμβάνομαι από αυτά που μου είπατε ότι αν ο μηχανικός προσκομίσει στην Αρχαιολογική Υπηρεσία τα σχετικά τοπογραφικά που αποδεικνύουν ότι είναι εκτός Ζώνης Β, τότε η υπηρεσία δεν δικαιούται σε καμμία περίπτωση να ακολουθήσει την πολιτική αυτή. Και χαίρομαι που μου το λέτε αυτό και χαίρομαι που χρησιμοποιήσατε την έκφραση «κατάχρηση εξουσίας».

Κοιτάξτε, θα σας πληροφορήσουν και οι υπηρεσίας ότι η μέθοδος που ακολουθείται σε όλα ανεξαιρέτως τα οικόπεδα που επιδιώκουν οι άνθρωποι να χτίσουν είναι η λεγόμενη «Radier General», η γενική κοιτόστρωση -ούτε εγώ την ήξερα την έκφραση αυτή- που σημαίνει ότι δεν θεμελιώνονται σε βάθος οικοπέδου. Είναι επιφανειακή η θεμελίωση που γίνεται. Άρα με αυτόν τον τρόπο διασφαλίζεται απολύτως οποιοδήποτε αρχαιολογικό εύρημα μπορεί να υπάρχει κάτω από τον χώρο που γίνεται η θεμελίωση.

Αυτοί οι άνθρωποι, οι Μαλωνίτες, έκαναν μεγάλο αγώνα. Ξεκίνησαν το 1987 με το τοπικό συμβούλιο για να φτάσουν, μετά από πάρα πολλά χρόνια, να καταφέρουν να έχουν ένα ρυμοτομικό σχέδιο και να ελπίζουν ότι μπορούν να οικοδομήσουν μέσα στον χώρο τους. Υπάρχουν ιδιοκτήτες μετανάστες πάρα πολλοί, οι οποίοι έχουν προσβλέψει σε αυτό, έχουν μαζέψει τις οικονομίες τους για να φτιάξουν ένα σπίτι σε αυτή την περιοχή. Νομίζω ότι δεν πρέπει να τους αποτρέπουμε.

Όμως, το πιο τραγικό, κυρία Υπουργέ, είναι ότι παρακολουθούμε σε όλη την Ελλάδα καταστροφές αρχαιοτήτων, αυθαιρεσίες παντού από άτομα που δυστυχώς δεν σέβονται τον αρχαιολογικό μας πλούτο και, από την άλλη, έχουμε αυτούς τους ανθρώπους που έκαναν κάθε τι νόμιμο και σήμερα έρχονται και λένε «τελικά μήπως δεν έπρεπε να είμαι νόμιμος;». Και είμαι βέβαιος ότι εσείς προσωπικά σε καμμία περίπτωση δεν θα ασπαστείτε μια τέτοια άποψη. Είμαι απολύτως βέβαιος. Όμως, εγώ θα χαρώ ιδιαιτέρως αν οι υπηρεσίες αρχίσουν να ακολουθούν μια διαφορετική τακτική.

Θέλω δε να σημειώσω και το εξής: Το κάστρο αυτό του Φερακλού είναι ένα πολύ σπουδαίο μεσαιωνικό κάστρο. Η σκάλα του έχει καταστραφεί. Πού είναι οι υπηρεσίες να νοιαστούν για τη σκάλα όταν καταστρεφόταν, ενώ δείχνουν έναν πολύ μεγάλο ζήλο όταν είναι να χτίσει ένα σπιτάκι κάποιος που είναι από την περιοχή;

Παραλλήλως, αυτός ο Ζαχαρόμυλος -έκατσα και τα μελέτησα κι εγώ- είναι από τους σπουδαιότερους στη Νοτιοανατολική Μεσόγειο γιατί χρησιμοποιείτο μέθοδος κατεργασίας ζαχαροκάλαμου κάθετη και όχι οριζόντια, όπως σε άλλες περιοχές. Είναι δηλαδή ένα πολύ σημαντικό αρχαιολογικό εύρημα, εγκαταλειμμένο και αυτό, κυρία Υπουργέ. Τι κάνουν οι υπηρεσίες για να τα κρατήσουμε αυτά;

Ξαναλέω ότι το κόστος είναι τεράστιο. Οι άνθρωποι, για να φτιάξουν ένα σπίτι, χρεώνονται αρχαιολόγο, εργάτη, ο εργάτης χρεώνει βενζίνες, αυτοκίνητα, μέχρι και τη συντήρηση του αυτοκινήτου έχουν πληρώσει του εργάτη -και ορθώς γιατί πρέπει ο άνθρωπος να αποζημιωθεί-, ασφαλιστικές εισφορές. Είναι τεράστιο το κόστος. Εγώ εύχομαι πραγματικά να υπάρξει παρέμβασή σας, όπως τη διατυπώσατε και να αλλάξουν πρακτική. Αυτό θα είναι ευχής έργο.

Κλείνοντας και εκτός του αντικειμένου της ερώτησης και καθ’ υπέρβαση της κοινοβουλευτικής διαδικασίας, θέλω, κυρία Υπουργέ, επειδή κατάγομαι από τη Νίσυρο, να εκφράσω τον αποτροπιασμό μου για ό,τι ακούμε πως συμβαίνει στο νησί. Θεωρώ ότι με όσα έχουν ακουστεί -βεβαίως μηδενί δίκην δικάσεις, αλλά η υπόθεση έχει πάρει τον δρόμο της δικαιοσύνης- εκτιμώ ότι αυτός ο άνθρωπος δεν πρόκειται να επανέλθει ποτέ στη Ρόδο, ακόμη κι αν εξελιχθούν τα πράγματα, όπως θα τα ήθελε ο ίδιος. Άρα, επαναφέροντας εκείνο που σας είχα πει και στην τοποθέτησή μου, κατά τη συζήτηση του τελευταίου νομοσχεδίου, φροντίστε να καλύψουμε το κενό με έναν αρχαιοφύλακα, ώστε να μη μείνει κλειστό το μουσείο της Νισύρου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τέσσερις εκπαιδευτικοί συνοδοί τους από το 6ο Δημοτικό Σχολείο Πολίχνης Θεσσαλονίκης.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Ορίστε, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κυρία Πρόεδρε.

Κατ’ αρχάς, κύριε συνάδελφε, να ξεκινήσω από τη φράση που είπατε, ότι γίνεται καταστροφή αρχαιοτήτων σε όλη την Ελλάδα. Προφανώς και δεν γίνεται καταστροφή αρχαιοτήτων σε όλη την Ελλάδα. Και όπου γίνεται, να είστε σίγουρος ότι οδηγούνται κατευθείαν στον εισαγγελέα. Αυτό θα πρέπει να είναι σαφές. Δεν γίνεται καταστροφή αρχαιοτήτων σε όλη την Ελλάδα.

**ΓΕΩΡΓΙΟΣ ΝΙΚΗΤΙΑΔΗΣ:** Το ακούω με χαρά, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Επίσης, όσον αφορά το ότι είναι εγκαταλελειμμένες όλες οι περιοχές του Χαρακίου, σας λέω ότι εγώ θυμάμαι πάρα πολύ πάρα το ότι τουλάχιστον ο Ζαχαρόμυλος έχει ενταχθεί, πως έχουν γίνει οι διαδικασίες, έχουν γίνει όλοι όλα τα σωστικά μέτρα σε ένα πρόγραμμα κοινό, μάλιστα, με την Κύπρο, διότι υπήρχε Ζαχαρόμυλος τότε στην Κύπρο. Είναι στα γνωστά διασυνοριακά προγράμματα. Εάν χρειάζεται να γίνει κάτι στο κάστρο του Φερακλού, να το δω με την υπηρεσία και να γίνει αυτό που πρέπει.

Από εκεί και πέρα, επαναλαμβάνω αυτό το οποίο σας είπα. Όποιο οικόπεδο είναι μέσα στη Ζώνη Β΄, είναι προφανές ότι πρέπει να ελέγχεται. Και είναι εξίσου προφανές ότι αν ένα οικόπεδο είναι μέσα στη Ζώνη Β΄ εξαιτίας των συντεταγμένων, μπορεί κανείς να το δει πολύ εύκολα. Εάν είναι εκτός από τη Ζώνη Β΄ και υπάρχουν επιφανειακά κατάλοιπα, τότε και πάλι με βάση τον αρχαιολογικό νόμο, η περιοχή αυτή θα πρέπει να ελεγχθεί.

Κοιτάξτε, ο σκοπός του Υπουργείου Πολιτισμού είναι να προστατεύει τους αρχαιολογικούς χώρους και τα εντός αυτών υφιστάμενα μνημεία και αρχαιολογικά κατάλοιπα. Με βάση την αρχαιολογική νομοθεσία και την ηθική της αρχαιολογικής επιστήμης, η Εφορεία Αρχαιοτήτων είναι υποχρεωμένη πριν επιτρέψει, αν επιτρέψει, γιατί μπορεί και να μην επιτρέψει, την κατάχωση των αρχαιοτήτων από σύγχρονες κατασκευές με τη μέθοδο του «Radier General», όπως είπατε, της γενικής κοιτόστρωσης, υποχρεούται να αξιολογήσει τη σημασία των υποκείμενων μνημείων, καθώς και τις επιπτώσεις που μπορεί να έχει μία ανοικοδόμηση επ’ αυτών και αντίστοιχα να εισηγηθεί εάν τελικά θα ανεγερθούν ή δεν θα ανεγερθούν τα νέα κτήρια. Όταν υπάρχει μια επαρκώς ολοκληρωμένη και τεκμηριωμένη άποψη του ανασκαφικού χώρου, ο οποίος προβλέπεται να καταληφθεί από τις οικοδομές, τότε το θέμα εξετάζεται από το τοπικό συμβούλιο και δίνεται η σχετική αδειοδότηση.

Αντιλαμβάνομαι πλήρως την αγωνία των κατοίκων της περιοχής, κάτι που θα πρέπει να είναι σαφές, αλλά και τα υπαρκτά προβλήματα που δημιουργούνται από τις καθυστερήσεις, ιδιαίτερα για τους μικροϊδιοκτήτες που δεν πάνε να εκμεταλλευτούν τουριστικά το όποιο οικοδόμημα, αλλά το χρησιμοποιούν για σπίτι. Γι’ αυτό έχω ζητήσει από τις υπηρεσίες του Υπουργείου Πολιτισμού να καταλήξουν στο περιεχόμενο των όρων δόμησης και των γενικών όρων δόμησης εντός της Zώνης B΄και να συνομιλήσουν με τις υπηρεσίες του Υπουργείου Περιβάλλοντος και Ενέργειας, ώστε να επισπευσθεί η ΚΥΑ που απαιτείται για τη θεσμοθέτηση των όρων δόμησης και των χρήσεων γης στη Ζώνη Β΄, ώστε να είναι τουλάχιστον πρόδηλο σε όλους το βάρος το οποίο υφίσταται επί των ιδιοκτησιών, εξαιτίας των αρχαιολογικών δεσμεύσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Όσον αφορά τώρα το θέμα που θέσατε για το προσωπικό της αρμόδιας Εφορείας Αρχαιοτήτων, σας λέω ότι αναφορικά με τις υποβληθείσες θέσεις στο ενιαίο σύστημα κινητικότητας, έχει δεσμευθεί μία θέση μόνιμου προσωπικού πολιτικού μηχανικού, καθώς και μία θέση ειδικευμένου εργάτη για αρχαιολογικές αναστηλωτικές εργασίες.

Επίσης, σχετικά με τις υποβληθείσες θέσεις στον ετήσιο προγραμματισμό του έτους 2023, έχουν δεσμευτεί προς πλήρωση δύο θέσεις μόνιμου προσωπικού του κλάδου αρχιτεκτόνων και μηχανικών και συντηρητών αρχαιοτήτων. Τέλος, για τις υποβληθείσες θέσεις στον ετήσιο προγραμματισμό προσλήψεων του έτους 2024, έχει δεσμευτεί προς πλήρωση μία θέση μόνιμου προσωπικού του κλάδου αρχαιολόγων προϊστορικών και κλασικών.

Τώρα, εκτός της κοινοβουλευτικής διαδικασίας για το θέμα της Νισύρου, νομίζω ότι όλοι συμφωνούμε πως δεν είναι δυνατόν να υπάρχει κανένας Έλληνας πολίτης που να μην καταδικάζει αυτές τις ασελγείς και αποτρόπαιες πράξεις, εφόσον τα πράγματα είναι έτσι όπως καταγγέλλονται. Αυτός ήταν και ο λόγος, άλλωστε, που όταν ήρθε η πρώτη καταγγελία στο Υπουργείο στις 18 Απριλίου του 2024, προχθές δηλαδή, ο συγκεκριμένος αρχαιοφύλακας ετέθη σε αναστολή καθηκόντων και εγώ διέταξα ΕΔΕ από την αρμόδια γενική διευθύντρια, προκειμένου να δει κανείς τι μπορεί να καταλάβει περισσότερο.

Η καταγγελία της 18ης Απριλίου ήταν η πρώτη καταγγελία που ήρθε στο Υπουργείο Πολιτισμού, διότι ακούω διάφορα, όπως ότι υπήρχαν καταγγελίες και ότι δεν τις έλαβε κανείς υπόψη κ.λπ.. Αυτοί οι οποίοι τα λένε θα βρεθούν στα ποινικά και στα αστικά δικαστήρια από εμένα και αυτό είναι κάτι που ξεκαθαρίζω.

Επίσης, θα ήθελα να πω ότι και εμένα με ενδιαφέρει η Νίσυρος να μη βρεθεί το καλοκαίρι χωρίς φύλακα. Γι’ αυτό έχουν δοθεί οι απαραίτητες εντολές και διευκολύνσεις στον αρμόδιο έφορο αρχαιοτήτων, ώστε να βρεθεί ο φύλακας ή οι φύλακες οι οποίοι θα μπορέσουν να λειτουργήσουν το Μουσείο της Νισύρου, γιατί δεν πρέπει να μείνει κλειστό, εξαιτίας της συμπεριφοράς αυτού του ανθρώπου που σε κάθε περίπτωση είναι καταδικαστέα.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Θα ακολουθήσει η εντέκατη με αριθμό 984/15-4-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Πολιτισμού με θέμα: «Αξιοποίηση των κτηρίων στον Λόφο Καστέλι Χανίων για την κάλυψη των αναγκών του λαού και της νεολαίας των Χανίων».

Κύριε Συντυχάκη, έχετε τον λόγο για να θέσετε το ερώτημά σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κυρία Υπουργέ, η κοινωνία των Χανίων χρόνια τώρα αντιτίθεται μαχητικά στην πολιτική επιλογή της Κυβέρνησης και της πρυτανικής αρχής του Πολυτεχνείου για παράδοση σε ξενοδοχειακό όμιλο του χαρακτηρισμένου ως «νεότερου μνημείου» με ΦΕΚ από το 2018 κτηρίων της V Mεραρχίας στον Λόφο Καστέλι Χανίων συνολικής έκτασης τριών χιλιάδων εξακοσίων πενήντα δύο τετραγωνικών μέτρων. Αφορά μια ιστορία πεντέμισι χιλιάδων ετών, η οποία παραδίδεται βορά στα επιχειρηματικά συμφέροντα και όχι στην κοινωνία των Χανίων.

Η επέμβαση των αστυνομικών δυνάμεων που πραγματοποιήθηκε πρόσφατα σχετίζεται προφανώς με την προώθηση της επιχειρηματικής αξιοποίησης των κτηρίων. Άλλωστε, αυτή η επέμβαση έγινε παρουσία εκπροσώπων της εταιρείας «BELVEDERE». Ειδικότερα, με την έγκριση της Γενικής Διεύθυνσης Αναστήλωσης Μνημείων του Υπουργείου Πολιτισμού στις 13-3-2024 δίνεται άδεια δειγματοληψίας στο κτήριο με ξεκάθαρη αναφορά ότι η έγκριση δίνεται στο πλαίσιο εκπόνησης μελέτης αποκατάστασης και αλλαγής χρήσης των κτηρίων σε ξενοδοχείο α΄ τάξης. Μάλιστα, με ορθή επανάληψη του εγγράφου στις 3 Απριλίου, το οποίο και θα καταθέσω στα Πρακτικά, μετά τη δημοσιότητα που πήρε το έγγραφο και τις αντιδράσεις που προκάλεσε, αφαιρέθηκε ο σκοπός των εργασιών, προσθέτοντας στο τέλος της απόφασης, ότι δεν είναι αρμοδιότητα της συγκεκριμένης υπηρεσίας η αλλαγή χρήσης τού κτηρίου, παρά την ξεκάθαρη πρόθεση της εταιρείας «BELVEDERE» -αναφέρεται στην αίτησή της, άλλωστε- ότι οι εν λόγω εργασίες αφορούν την αλλαγή χρήσης του κτηρίου σε ξενοδοχείο.

Πέραν των άλλων, η συγκεκριμένη άδεια με επεμβατικές εργασίες δημιουργεί ανησυχία για την ασφάλεια του μνημείου, καθώς αυτές γίνονται με βάση τον σχεδιασμό της εταιρείας και του Πολυτεχνείου για χρήση ξενοδοχείου.

Τα γεγονότα, κυρία Υπουργέ, δείχνουν για μία ακόμη φορά ότι αγνοείται πλήρως η πάνδημη θέληση του χανιώτικου λαού και της νεολαίας, όπως φοιτητικών συλλόγων, εργατικών σωματείων, επιστημονικών φορέων, του Τεχνικού Επιμελητηρίου τμήματος Δυτικής Κρήτης, συλλόγων και κατοίκων των Χανίων και πολλών άλλων φορέων, οι οποίοι διεκδικούν για χρόνια τα συγκεκριμένα κτήρια να αξιοποιηθούν για την κάλυψη των αναγκών των φοιτητών, του λαού, της νεολαίας και της πόλης, σε αντίθεση με το σχεδιασμό και τη μετατροπή τους σε ξενοδοχείο.

Την ίδια στιγμή που σχεδιάζεται από την εταιρεία «BELVEDERE» η αλλαγή χρήσης σε παραδοσιακό ξενοδοχείο, η κατάσταση στην πόλη των Χανίων είναι η εξής: Μαθητές, γονείς, εκπαιδευτικοί δίνουν έναν μεγάλο αγώνα διεκδικώντας την κάλυψη των αναγκών στη σχολική στέγη τη στιγμή που οι μαθητές στοιβάζονται σε τμήματα είκοσι επτά μαθητών. Μόνο το 5% των φοιτητών του Πολυτεχνείου Κρήτης διαμένει στις φοιτητικές εστίες, ενώ οι φοιτητές του Ελληνικού Μεσογειακού Πανεπιστημίου δεν έχουν εστία. Δεν υπάρχει βιβλιοθήκη και λέσχη σίτισης στην πόλη, ελεύθεροι χώροι για πολιτιστική δημιουργία. Εργαζόμενοι, εκπαιδευτικοί, νοσηλευτές και γιατροί δεν έρχονται στα Χανιά, καθώς το κόστος του ενοικίου είναι πανάκριβο, ενώ οι μισθοί δεν μπορούν να καλύψουν τις ανάγκες.

Με βάση όλα αυτά, σας ρωτάμε, κυρία Υπουργέ, τι μέτρα σκοπεύει να πάρει η Κυβέρνηση, έτσι ώστε άμεσα να ανακληθεί η ανωτέρω απόφαση έγκρισης εργασιών δειγματοληψίας των κτηρίων στον Λόφο Καστέλι και να περιφρουρήσει τα εν λόγω κτήρια από την επιχειρούμενη εμπορευματοποίησή τους, ώστε να αξιοποιηθούν με ευθύνη του κράτους για την κάλυψη των αναγκών του λαού και της νεολαίας των Χανίων, όπως άλλωστε διεκδικούν.

Στο πλαίσιο αυτής της επίκαιρης θα καταθέσω στα Πρακτικά και την πρόσφατη απόφαση του Περιφερειακού Συμβουλίου Κρήτης 18-4-2024, η οποία καταδικάζει -το αναφέρω αυτολεξεί- απερίφραστα την αξιοποίηση των κτηρίων του Πολυτεχνείου στον Λόφο Καστέλι με εμπορευματικά κριτήρια.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κυρία Πρόεδρε.

Κύριε Βουλευτά, όπως και εσείς είπατε, το συγκρότημα των τριών κτηρίων της 5ης Μεραρχίας Στρατού στο Καστέλι περιλαμβάνει το κτήριο του Στρατηγείου της Μεραρχίας, το οποίο έχει χαρακτηριστεί μνημείο το 2018, καθώς και τα κτήρια των πρώην στρατώνων και των πρώην φυλακών που δεν έχουν χαρακτηριστεί μνημεία.

Τα τρία κτήρια αποτελούν ένα πολεοδομικό σύνολο εντός του κηρυγμένου και οριοθετημένου αρχαιολογικού χώρου της πόλης των Χανίων στη Ζώνη Προστασίας Β1. Τα κτήρια των στρατώνων και των φυλακών διασώζουν αρχιτεκτονικά στοιχεία από την εποχή της Ενετοκρατίας και εδράζονται στο βυζαντινό τείχος. Εξ όλων αυτών συνάγεται ότι προστατεύονται από τις διατάξεις του ν.4858/2021, δηλαδή του αρχαιολογικού νόμου.

Αντικείμενο της προς σύνταξη μελέτης αποτελεί η αποκατάσταση και η αλλαγή χρήσης των κτηρίων της 5ης Μεραρχίας με την πλατεία που αναπτύσσεται βόρεια, την Πλατεία του Αγίου Τίτου, των πρώην στρατώνων και των πρώην φυλακών μέσα στο συγκεκριμένο γήπεδο το οποίο είναι ιδιοκτησίας του Πολυτεχνείου Κρήτης.

Παράλληλα, το εγκεκριμένο ρυμοτομικό σχέδιο της πόλης των Χανίων του 1946 δεν έχει αναθεωρηθεί μέχρι σήμερα ως προς τις χρήσεις γης, παρά μόνο έχει τροποποιηθεί σημειακά στα εν λόγω οικοδομικά τετράγωνα το 1949, ενώ δεν είναι δυνατή η εφαρμογή του λόγω της ισχύος των διατάξεων της αρχαιολογικής νομοθεσίας.

Επιπλέον επισημαίνεται ότι σύμφωνα με το άρθρο 18 παράγραφος 2 του ν.4788/2021, το οποίο αντικατέστησε την παράγραφο 15 του άρθρου 51 του ν.4178/2013 -ανοίγω εισαγωγικά- «Από τη δημοσίευση του παρόντος νόμου οι χρήσεις γης που ορίζονται κατά τις ειδικές διατάξεις των Γενικών Πολεοδομικών Σχεδίων που εγκρίθηκαν πριν τη δημοσίευση του 2508/1997, είναι δεσμευτικές για τη διοίκηση μόνο στην περίπτωση που κατόπιν αυτών εγκρίθηκαν πολεοδομικές μελέτες αναθεώρησης ή ένταξης σύμφωνα με το Γενικό Πολεοδομικό Σχέδιο».

Η διαδικασία της έγκρισης της μελέτης αναθεώρησης του Γενικού Πολεοδομικού Σχεδίου της πόλης των Χανίων βρίσκεται σε εξέλιξη. Δεν έχει ολοκληρωθεί, δεν έχει εγκριθεί. Κατά συνέπεια, οι προβλεπόμενες από το ισχύον Γενικό Πολεοδομικό Σχέδιο χρήσεις γης δεν είναι δεσμευτικές.

Αυτό που είναι, όμως, δεσμευτικό είναι ότι με βάση την κείμενη αρχαιολογική νομοθεσία η οποιαδήποτε διαχείριση των ακινήτων μνημείων στον Λόφο Καστέλι για οποιονδήποτε σκοπό οφείλει να διασφαλίζει την προστασία του μνημειακού κεφαλαίου της πόλης των Χανίων.

Το Υπουργείο Πολιτισμού, λοιπόν, κατά αρμοδιότητα είναι υποχρεωμένο να προστατεύσει τα συγκεκριμένα κτήρια. Για να τα προστατεύσει, χρειάζεται μελέτες αποκατάστασης. Αυτό πρέπει να είναι σαφές.

Τώρα, για τη δειγματοληψία στην οποία αναφέρεστε, μη θεωρήσετε ότι υπεκφεύγω. Θα επανέλθω συγκεκριμένα στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, πέρα από την κοινωνική, πολιτιστική, πολιτισμική διάσταση της παράδοσης του Λόφου Καστέλι και των κτηρίων της 5ης Μεραρχίας στα επιχειρηματικά συμφέροντα, προφανώς προκύπτουν και πάρα πολλά νομικά ζητήματα και πολεοδομικά ζητήματα. Ορισμένα από αυτά τα αναφέρατε.

Επιτρέψτε μου να σας πω ότι από τον Μάρτιο του 2021, με αίτημά του το Πολυτεχνείο Κρήτης προς τον Δήμο Χανίων ζητούσε στο πλαίσιο αναθεώρησης του Γενικού Πολεοδομικού Σχεδίου να αλλάξει η επιτρεπόμενη χρήση από «εκπαίδευση» σε «γενική κατοικία 1», προκειμένου να μπορεί να επιτραπεί η χρήση ξενοδοχείου. Η πρόταση απορρίφθηκε από το Δημοτικό Συμβούλιο Χανίων, διότι το Β1 στάδιο της αναθεώρησης του Γενικού Πολεοδομικού αφορά αποκλειστικά εγκαταστάσεις κοινωνικής πρόνοιας, εκπαίδευσης, αθλητικές και πολιτιστικές εγκαταστάσεις.

Μάλιστα, το πρόσφατο ομόφωνο ψήφισμα 3-4-2024 του Δημοτικού Συμβουλίου Χανίων, το οποίο θα σας το καταθέσω στα Πρακτικά, αναφέρει μεταξύ άλλων: «Το δημοτικό συμβούλιο δηλώνει ομόφωνα και απερίφραστα ότι καταδικάζει οποιαδήποτε εξέλιξη ή παρέμβαση του κεντρικού κράτους που θα επιδιώξει να επιβάλει τη λειτουργία των ιστορικών κτηρίων με εμπορευματικά κριτήρια κόντρα προς στις αποφάσεις και τη θέληση της τοπικής κοινωνίας και ζητούμε από όλους τους εμπλεκόμενους φορείς αυτά να αξιοποιηθούν προς όφελος του χανιώτικου λαού με δημόσιο χαρακτήρα και για κοινωφελείς χρήσεις».

Σας ρωτάμε το εξής: Θεωρείτε ότι ο χαρακτηρισμός του κτηρίου της 5ης Μεραρχίας στον Λόφο Καστέλι με το ΦΕΚ του 2018, το οποίο θα το καταθέσω στα Πρακτικά, ως νεώτερο μνημείο -και μάλιστα αναφέρει μέσα, με αξιόλογα αρχιτεκτονικά, τυπολογικά και μορφολογικά χαρακτηριστικά, δείγμα της αρχιτεκτονικής της ειδικής αυτής κατηγορίας δημοσίων κτηρίων, διοικητηρίων, κ.λπ.- του οποίου η διατήρηση συμβάλλει στην τεκμηρίωση της κοινωνικής, οικονομικής, πολιτισμικής ιστορίας της πόλεως των Χανίων στα τέλη του 19ου αιώνα και κατά συνέπεια εμπλουτίζει το πολιτιστικό απόθεμά της, συνάδει με την εμπορευματοποίησή του και τη μετατροπή του σε ξενοδοχείο, σε αντιπαράθεση με την πάνδημη δηλωθείσα θέληση της χανιώτικης κοινωνίας για κοινωφελείς χρήσεις και λειτουργίες; Είναι ένα καίριο ερώτημα και η απάντηση πρέπει να είναι πολύ σαφής.

Εκτός όμως από το ΦΕΚ, στον υποχρεωτικά εφαρμοζόμενο από τον Απρίλη του 2023 κανονισμό για αποτίμηση και δομητικές επεμβάσεις τοιχοποιίας, ο οποίος και καθορίζει τις αναγκαίες εφαρμοζόμενες δειγματοληψίες σε κτήρια, αναφέρεται ότι ο σχεδιασμός, η κατασκευή και η χρήση ενός δομήματος έναντι συνδυασμών δράσεων στις οποίες περιλαμβάνονται τυχηματικές δράσεις όπως ο σεισμός, γίνεται με τρόπο ώστε να διασφαλίζεται με ελάχιστη στάθμη λειτουργιών του δομήματος, ανάλογα με τη χρήση και τη σημασία του.

Και συνεχίζει λέγοντας ότι ο ελάχιστος ανεκτός στόχος για αποτίμηση ή ανασχεδιασμό ενός μνημείου είναι διαφορετικός για χρήση ξενοδοχείου που εμπίπτει στην «Κατηγορία Σπουδαιότητας ΙΙ», ίδια δηλαδή με μια κατοικία, σε σχέση με άλλες χρήσεις εκπαιδευτικές, πολιτιστικές που είναι «Κατηγορίας ΙΙΙ».

Εδώ, λοιπόν, εύλογα εγείρονται ερωτηματικά σχετικά με την επάρκεια του σχεδιασμού των δειγματοληψιών, καθώς και την αναγκαιότητα των βλαβών που θα γίνουν στο κτήριο καθώς σχεδιάζονται για χρήση υποδεέστερης αντισεισμικής σπουδαιότητας από ό,τι προβλέπει ο Πολεοδομικός Σχεδιασμός.

Πώς δύναται, λοιπόν, η Υπηρεσία του Υπουργείου Πολιτισμού να εγκρίνει επεμβατικές εργασίες σε κτήρια προκειμένου να μελετηθούν για χρήση που δεν είναι επιτρεπτή;

Να, γιατί, κυρία Υπουργέ, παράλληλα με τα θέματα της κοινωνικής διάστασης που υπάρχει στο ζήτημα, υπάρχουν και τέτοιες πλευρές. Γι’ αυτό θα πρέπει το Υπουργείο να κάνει άμεση ανάκληση της απόφασής του στις 13-3-2024 που εγκρίνει εργασίες δειγματοληψίας στο κτήριο, δεδομένου ότι ο διατεταγμένος σκοπός των εργασιών είναι η αλλαγή χρήσης των κτηρίων σε ξενοδοχείο, χρήση που δεν είναι επιτρεπτή σε επίπεδο Πολεοδομικού Σχεδιασμού.

Απαιτεί -και κλείνω με αυτό, κυρία Πρόεδρε- ο λαός και η νεολαία των Χανίων να σταματήσει αυτή η επιχειρούμενη εμπορευματοποίηση τους από το Πολυτεχνείο Κρήτης και τα κτήρια στον Λόφο Καστέλι να αξιοποιηθούν με ευθύνη του κράτους για την κάλυψη των αναγκών του λαού και της νεολαίας της πόλης των Χανίων.

Σας καταθέτω για τα Πρακτικά τα έγγραφα που σας προανέφερα.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στην κυρία Υπουργό προκειμένου να απαντήσει, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο της Λαμίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Υπουργός κ. Μενδώνη για τη δευτερολογία της.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κυρία Πρόεδρε.

Κύριε Βουλευτά, γνωρίζω πολύ καλά την απόφαση του Δημοτικού Συμβουλίου των Χανίων και από τα αιτήματα του Πανεπιστημίου κ.λπ..

Αυτό το οποίο, επίσης, γνωρίζω πολύ καλά είναι αυτό, το οποίο σας είπα: Δεν έχει εγκριθεί η πολεοδομική μελέτη, που απαιτεί ο ν.2021. Επομένως, οι χρήσεις δεν είναι δεσμευτικές. Αυτό, για να το ξεκαθαρίσουμε. Οι χρήσεις γης δεν είναι αρμοδιότητα του Υπουργείου Πολιτισμού, αλλά να ξέρουμε σε ποιο θεσμικό πλαίσιο πατάμε.

Αναφορικά, τώρα, με την άδεια δειγματοληψίας, στην οποία επιμένετε και η οποία έχει τίτλο: «Δειγματοληψία και ανάλυση δομικών υλικών και διερευνητικών εργασιών, στο διατηρητέο κτίριο της πρώην 5ης Μεραρχίας και τα συνοδά κτήρια των παλαιών στρατώνων και των φυλακών, στον Λόφο Καστέλι», εκδόθηκε στις 3 Απριλίου από τη Διεύθυνση Έρευνας και Τεχνικής Υποστήριξης Μελετών και Έργων Αναστήλωσης του Υπουργείου Πολιτισμού, μετά από αίτημα του Πολυτεχνείου Κρήτης στην Υπηρεσία Νεότερων Μνημείων στην Κρήτη. Σας λέω, λοιπόν, σύμφωνα με το κανονιστικό πλαίσιο για την εκπόνηση μελετών και την εκτέλεση εργασιών σε ακίνητα μνημεία, ότι είναι δημοσιευμένο στο ΦΕΚ της 5ης Ιουλίου του 2019. Άρα ήταν μία απόφαση της προηγούμενης κυβέρνησης -όχι της Κυβέρνησης της Νέας Δημοκρατίας- η οποία, όμως, είναι πολύ σωστή.

Τίθεται βασική προϋπόθεση για τη σύνταξη μελέτης αποκατάστασης του μνημείου να υπάρχει απόλυτη τεκμηρίωση -είναι το άρθρο 5- που να περιλαμβάνει μεταξύ άλλων την κατασκευαστική ανάλυση και την ανάλυση των μηχανικών χαρακτηριστικών της κατασκευής.

Σε κάθε περίπτωση, η σύνταξη μελέτης, που αφορά σε νεότερο μνημείο, απαιτεί δειγματοληψίες στα δομικά στοιχεία, ώστε να αξιοποιηθούν στη σύνταξη στατικής μελέτης, αλλιώς δεν μπορεί να γίνει στατική μελέτη. Είναι ευνόητο ότι οι ανωτέρω διαδικασίες αποτελούν μέρος στη σύνταξη των μελετών που προηγούνται της έγκρισης της μελέτης. Είναι προφανές ότι η μελέτη αποκατάστασης του συγκροτήματος, όταν ολοκληρωθεί, θα κατατεθεί στις αρμόδιες Υπηρεσίες του Υπουργείου Πολιτισμού και θα εισαχθεί για την κατά νόμο γνωμοδότηση στα αρμόδια Συμβούλια του Υπουργείου.

Όπως προανέφερα, αναγκαία προϋπόθεση, για να ασχοληθεί το υπουργείο με την εξέταση της μελέτης που εκπονείται, είναι η ολοκλήρωσή της και η κατάθεσή της στις αρμόδιες υπηρεσίες. Η μελέτη αποκατάστασης του κτηριακού συγκροτήματος της 5ης Μεραρχίας, πρέπει να ολοκληρωθεί, προκειμένου να μπορέσουν να γίνουν τα αναγκαία έργα στατικής αποκατάστασης του κτηρίου, ανεξαρτήτως χρήσεων.

Το κτήριο αυτή τη στιγμή δεν είναι σε καλή κατάσταση, άρα χρειάζονται να γίνουν οι απαραίτητες μελέτες και τα έργα προστασίας και απαιτείται στατική μελέτη. Για να ολοκληρωθεί, λοιπόν, η στατική μελέτη, χρειάζεται να γίνει δειγματοληψία. Αυτό που σας λέω, αναφέρεται στο πόρισμα της επιτροπής του άρθρου 41 του ν.4858, που συστάθηκε το 2016. Σύμφωνα, λοιπόν, με την Υπηρεσία Νεωτέρων Μνημείων και Τεχνικών Έργων Κρήτης, στο πλαίσιο ελέγχου ετοιμορροπίας του μνημείου, είχε πραγματοποιηθεί αυτοψία στο μνημείο τον Απρίλη του 2017, όσο αυτό τελούσε υπό κατάληψη.

Σύμφωνα με τα όσα κατεγράφησαν στην αυτοψία που έγινε -που συγκροτήθηκε η επιτροπή το 2016 και η αυτοψία έγινε το 2017- στο πόρισμά της η επιτροπή αναφέρεται σαφώς ότι πρέπει να γίνει άρση ετοιμορροπίας και εισηγήθηκε τη σύνταξη της μελέτης αποκατάστασης του μνημείου. Αυτή η μελέτη δεν μπορεί να γίνει, εάν δεν γίνει δειγματοληψία.

Αυτό, λοιπόν, το οποίο ενδιαφέρει κατά αρμοδιότητα και πρωτίστως το Υπουργείο Πολιτισμού είναι -όχι μόνο για τα συγκεκριμένα κτήρια, αλλά για το σύνολο του Λόφου Καστέλλι, που αποτελεί ένα σημαντικό ιστορικό και αρχαιολογικό τοπόσημο της πόλης- να γίνουν εκείνες οι αναγκαίες διαδικασίες, οι οποίες θα προστατεύσουν τα μνημεία. Αυτή είναι η αρμοδιότητα του Υπουργείου Πολιτισμού. Αυτό πρέπει να γίνει. Για να γίνει αυτό, απαιτείται δειγματοληψία.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί τώρα η τέταρτη με αριθμό 979/15-4-2024 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξάπρος τον Υπουργό Παιδείας, Θρησκευμάτων και Αθλητισμού,με θέμα: «Ειδική μέριμνα για τους μαθητές πλημμυροπαθών περιοχών της Θεσσαλίας»».

Θα την απαντήσει η Υφυπουργός Παιδείας, Θρησκευμάτων και Αθλητισμού, η κ. Ζωή Μακρή.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κυρία Πρόεδρε.

Κυρία Υπουργέ, οι πλημμύρες του φθινοπώρου στη Θεσσαλία, οι τεράστιες καταστροφές που προκλήθηκαν και κυρίως, οι μεγάλες καθυστερήσεις του κρατικού μηχανισμού, να αντιμετωπίσει γρήγορα τα προβλήματα που δημιουργήθηκαν, έχουν οδηγήσει τους μαθητές των περιοχών να ζουν μια πρωτόγνωρη κατάσταση.

Τα σχολεία έκλεισαν για μέρες και οι μαθητές αναγκάστηκαν να μετοικήσουν. Αρκετοί βρίσκονται ακόμα σε σπίτια μακριά από τις οικίες τους. Η πλειοψηφία των παιδιών των λαϊκών οικογενειών ακολουθεί τον «Γολγοθά» των γονιών τους, που αφορά στις καθυστερήσεις στην καταβολή των αποζημιώσεων, την έλλειψη εισοδήματος, ιδιαίτερα των αγροτών και επαγγελματιών, αλλά και εργαζομένων που καταστράφηκαν που έχασαν τη δουλειά τους.

Πολλοί, παράλληλα με το σχολείο, συνέβαλαν στον καθαρισμό των σπιτιών, που κράτησε για εβδομάδες, εις βάρος του απαραίτητου χρόνου για μελέτη.

Στα παραπάνω πρέπει να προσθέσουμε και τις επιπτώσεις στη ψυχολογία των νέων ανθρώπων, που σε πολλές περιπτώσεις αναγκάζονται να ζουν εδώ και οκτώ μήνες σε κατεστραμμένες γειτονιές και χωριά, αντικρίζοντας καθημερινά εικόνες εγκατάλειψης. Ειδικά για τους μαθητές της Γ΄ λυκείου η κατάσταση είναι ακόμα πιο δύσκολη, αφού μέσα σε αυτές τις συνθήκες καλούνται και να προετοιμαστούν για το γολγοθά των πανελληνίων εξετάσεων, παλεύοντας καθημερινά και με όλες αυτές τις αντιξοότητες. Όλα, λοιπόν, τα παραπάνω αφορούν το σύνολο των μαθητών της Θεσσαλίας, ανεξάρτητα από το βαθμό της καταστροφής στην περιοχή που μένουν, καθώς όλες οι περιοχές επηρεάστηκαν σοβαρά άμεσα ή έμμεσα.

Η λήψη μέτρων, λοιπόν, που θα ανακουφίζουν και θα διευκολύνουν τους μαθητές που δίνουν εξετάσεις με όσο το δυνατόν καλύτερους όρους είναι επιτακτική και μιλάμε συγκεκριμένα να υπάρξει ειδική μοριοδότηση για την εισαγωγή στην τριτοβάθμια εκπαίδευση για τους μαθητές της Θεσσαλίας. Εξάλλου σε ανάλογες περιπτώσεις στο παρελθόν, λόγω φυσικών καταστροφών -Κεφαλονιά, Ζάκυνθος, Μάτι, Μάνδρα- πάρθηκαν αντίστοιχα μέτρα αποτελεί εξάλλου και αίτημα των ίδιων των μαθητών, των ενώσεων γονέων και γενικότερα των ενώσεων και των εκπαιδευτικών όλης της Θεσσαλίας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Η κυρία Υπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ κυρία Πρόεδρε. Καλησπέρα και καλή εβδομάδα!

Πράγματι, κύριε συνάδελφε, επειδή προερχόμαστε και από την ίδια περιοχή και ξέρουμε τι έγινε στη Θεσσαλία, ο «Ντάνιελ» έπληξε τις περιοχές της Θεσσαλίας με μεγάλες καταστροφές και σοβαρές συνέπειες για τους κατοίκους και η πολιτεία στάθηκε και στέκεται -και θα στέκεται, βεβαίως- έμπρακτα κοντά στους πληγέντες.

Σε ό,τι αφορά τη δική μας αρμοδιότητα τώρα, στα μέτρα που υπάρχει περιθώριο να πάρουμε, είναι η μοριοδότηση των μαθητών της Γ΄ τάξης του λυκείου, ώστε να εισαχθούν στην τριτοβάθμια εκπαίδευση. Είναι ο νόμος 4186/2013 που τροποποίησε προγενέστερους νόμους και προβλέπει μαθητές και μαθήτριες της τελευταίας τάξης, απόφοιτοι των ΓΕΛ και των ΕΠΑΛ περιοχών που πλήττονται κατά τη διάρκεια του σχολικού έτους, εξαιτίας φυσικών καταστροφών, εισάγονται καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ΑΕΙ. Αυτή η ρύθμιση εφαρμόζεται και για τους μαθητές και αποφοίτους των ΓΕΛ και των ΕΠΑΛ που είναι μόνιμοι κάτοικοι των περιοχών, ακόμη και αν υποβάλουν αίτηση δήλωση συμμετοχής σε πανελλαδικές εξετάσεις σε λύκειο άλλης περιοχής ή σε διεύθυνση δευτεροβάθμιας εκπαίδευσης διαφορετική, αρκεί να είναι μόνιμοι κάτοικοι των πληγέντων περιοχών.

Το δικαίωμα ισχύει μόνο για όσους θα υποβάλουν αίτηση, δηλαδή, δήλωση συμμετοχής στις πρώτες μετά το συμβάν πανελλαδικές εξετάσεις και για όσους υποβάλουν την αίτηση δήλωση συμμετοχής στις πανελλαδικές εξετάσεις κατά τη διάρκεια των οποίων συνέβη το περιστατικό και η εισαγωγή αφορά πάντοτε στο ίδιο ακαδημαϊκό έτος. Βασική προϋπόθεση, επίσης, που υπάρχει είναι να έχει ήδη κηρυχθεί η περιοχή σε κατάσταση έκτακτης ανάγκης. Προβλέπεται στον νόμο 3013/2002.

Για να είναι πιο σαφές και σε εσάς και σε όσους παρακολουθούν, θα σας εξηγήσω τη διαδικασία πως καθορίζεται το ειδικό ποσοστό των δικαιούχων για την εισαγωγή στα πανεπιστήμια. Οι διευθύνσεις δευτεροβάθμιας εκπαίδευσης υποβάλλουν το αίτημα και τα απαιτούμενα δικαιολογητικά στη διεύθυνση εξετάσεων και πιστοποιήσεων του Υπουργείου. Απαιτούνται αποφάσεις της Γενικής Γραμματείας Πολιτικής Προστασίας με τις οποίες αποφασίστηκε και η παράταση και η κήρυξη σε κατάσταση έκτακτης ανάγκης πολιτικής προστασίας των δήμων, όπως σας είπα και πριν, επιστολές του περιφερειάρχη και του αντιπεριφερειάρχη Παιδείας με τις οποίες ζητείται ο καθορισμός αυτού του ειδικού ποσοστού για την εισαγωγή και επικουρικά διάφορες επιστολές και αιτήματα, εφόσον υπάρχουν, από περιφερειακές διευθύνσεις εκπαίδευσης από δημάρχους από συλλόγους γονέων και κηδεμόνων, όπως λέτε, με τις οποίες αναζητείται το ίδιο πράγμα, ο καθορισμός του ειδικού ποσοστού επιπλέον του αριθμού των εισακτέων.

Εν συνεχεία, οι μαθητές συμμετέχουν στις πανελλαδικές εξετάσεις. Για να είναι δικαιούχοι αυτού του ποσοστού, θα πρέπει να έχουν πετύχει την ελάχιστη βάση εισαγωγής της σχολής του τμήματος ή της εισαγωγικής κατεύθυνσης, την ελάχιστη βάση εισαγωγής ή τις ελάχιστες βάσεις εισαγωγής του ειδικού μαθήματος ή των ειδικών μαθημάτων ή των πρακτικών δοκιμασιών της σχολής του τμήματος ή της εισαγωγικής κατεύθυνσης, εάν συντρέχει τέτοια περίπτωση. Συνολικό αριθμό μορίων ίσο με το 70% του αριθμού των μορίων που πέτυχε ο τελευταίος επιτυχών της κατηγορίας τους στη σχολή που θέλουν να εισαχθούν. Και η απόφαση αυτή παγίως βγαίνει τέλος Αυγούστου με αρχές Σεπτεμβρίου. Είναι απόφαση του Υπουργού Παιδείας, καθορίζονται οι δικαιούχοι του ειδικού ποσοστού που θα πρέπει να έχουν υποβάλει και τη σχετική δήλωση συμμετοχής.

Στην απόφαση του Υπουργού Παιδείας καθορίζονται η δυνατότητα υπαγωγής στο ειδικό ποσοστό εισακτέων, οι ειδικότερες προϋποθέσεις για την επιλογή, τα απαιτούμενα δικαιολογητικά, η διαδικασία επιλογής και κάθε άλλο σχετικό θέμα εάν υπάρχει.

(Στο σημείο αυτό κτυπάει το κουδούνι λήξεως της ομιλίας της κυρίας Υφυπουργού)

Λαμβάνεται υπ’ όψιν για την έκδοση του ειδικού ποσοστού ο αριθμός των πληγέντων σε σχέση με εκείνους που συμμετέχουν στις πανελλαδικές εξετάσεις ανά κατηγορία και δεν μπορεί σε καμμία περίπτωση να υπερβαίνει το 2%. Αφού γίνουν όλα αυτά, μέσα σε πέντε εργάσιμες ημέρες η διεύθυνση δευτεροβάθμιας συντάσσει πίνακα ανά περιοχή, αναγράφει το σύνολο των δικαιούχων, τα αποστέλλει στο Υπουργείο και έντυπα και ηλεκτρονικά, γίνεται η διαδικασία επιλογής και ανακοινώνονται τα αποτελέσματα ανάλογα με τις προϋποθέσεις που πληροί ο κάθε υποψήφιος.

Παραβίασα τον χρόνο, κυρία Πρόεδρε, γιατί νόμιζα ότι θα απαντήσω και στις δύο ερωτήσεις μαζί. Θα είμαι πιο σύντομη στη δευτερολογία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κατανοητό, κυρία Υπουργέ.

Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ -ΒΑΣΙΛΕΙΟΣ ΜΕΤΑΞΑΣ**: Κατ’ αρχάς νομίζω ότι είναι ένα δίκαιο αίτημα το οποίο πρέπει να επιλυθεί και γρήγορα και άμεσα, για να μην βάλουμε τώρα τα παιδιά που είναι στην τελική ευθεία και τους γονείς τους σε έναν καινούργιο γολγοθά να μαζεύουν δικαιολογητικά ή να περιμένουν τι θα γίνει.

Άρα νομίζω ότι πρέπει μέσα στις επόμενες ημέρες να καθοριστούν ακριβώς και τα ποσοστά και όλα όσα προβλέπονται, να ανακοινωθούν, για να γνωρίζει όλος ο κόσμος στη Θεσσαλία, να γνωρίζουν οι μαθητές τι θα γίνει. Το λέω αυτό γιατί υπήρξε και μία αναμονή τις προηγούμενες μέρες, τις προηγούμενες εβδομάδες για τον άλφα ή τον βήτα λόγο. Νομίζω ότι αυτά όλα πρέπει να εξασφαλιστούν γρήγορα και άμεσα.

Έχουμε ένα ερωτηματικό σε αυτό που είπατε με το 2%, αν καλύπτει με βάση τον πληθυσμό της Θεσσαλίας. Αν δεν καλύπτει, πρέπει γρήγορα να αλλάξει, ώστε να καλυφθούν όλοι οι μαθητές, οι οποίοι είναι μαθητές σε όλη τη Θεσσαλία, που έχουν πληγεί. Αυτό που λέω είναι ότι με τέτοια ή με άλλα ζητήματα τα οποία μπορεί να περιλαμβάνει ο προηγούμενος νόμος, δεν πρέπει να αποκλειστούν οι μαθητές και επαναλαμβάνω γρήγορα να μάθουν γονείς και μαθητές ότι θα υπάρξει αυτή η μοριοδότηση για να δώσουν με καλύτερη ψυχολογία τις εξετάσεις.

Γνωρίζετε πάρα πολύ καλά τη γενικότερη θέση μας. Δεν είναι της ώρας να την αναλύσουμε. Κάτω από άλλες συνθήκες και με άλλα κριτήρια νομίζω ότι δεν θα χρειαζόταν καν να συζητήσουμε αυτά τα ζητήματα, αλλά ακόμα και τώρα λέω ότι είναι μια διεκδίκηση δίκαιη την οποία στηρίζουμε και εμείς εδώ. Επαναλαμβάνω για τρίτη φορά ότι πρέπει γρήγορα να μάθουν ακριβώς οι γονείς και οι μαθητές τη διαδικασία, να μην αποκλειστεί κανένας μαθητής.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μακρή, έχετε τον λόγο για να ολοκληρώσετε την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κυρία Πρόεδρε.

Κύριε συνάδελφε, ελπίζω να μην σας ερμηνεύω σωστά. Μου υποδείξατε παρά τον νόμο να ανακοινώσουμε νωρίτερα τα αποτελέσματα και παρ’ ότι δεν έχουν πληρωθεί οι προϋποθέσεις;

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τη διαδικασία.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Η διαδικασία αυτή θα ακολουθηθεί και θα βγει όπως γίνεται πάντα.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Επίσημα να ανακοινωθεί.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Να ξεκαθαρίσω ότι αλλαγή του νόμου δεν υπάρχει ούτε σε ό,τι αφορά το ποσοστό, ούτε τη διαδικασία, ούτε τις προϋποθέσεις.

Σε ό,τι αφορά τον χρονικό ορίζοντα: στις 15 Σεπτεμβρίου βγήκε το 2023, 26 Αυγούστου το 2022, 10 Σεπτεμβρίου το 2021, 5 Οκτώβρη το 2020, 27 Αυγούστου το 2018. Γνωρίζουν και τις προϋποθέσεις, επειδή έρχονται σε επαφή και με μένα και από το γραφείο μου και τώρα θα έρχονται και με εσάς που γνωρίζετε τις προϋποθέσεις. Ξέρουν ποιες είναι οι προϋποθέσεις, ξέρουν ότι δεν είναι άνευ ετέρου η εισαγωγή τους. Υπάρχει ένα ποσοστό το οποίο τηρείται πάντοτε ευλαβικά. Κανείς δεν αδικείται. Ευήκοα ώτα έχει το Υπουργείο Παιδείας. Το εξετάζουμε το θέμα.

Θα σας πω μόνο για την ενημέρωσή σας ότι ο συνολικός αριθμός των υποψηφίων των Διευθύνσεων Δευτεροβάθμιας Εκπαίδευσης Θεσσαλίας που έχουν υποβάλει αίτηση συμμετοχής στις πανελλαδικές εξετάσεις του 2024 ανά κατηγορία είναι: πέντε χιλιάδες τριακόσιοι ογδόντα εννέα υποψήφιοι ημερήσιων γενικών λυκείων, χιλίων εξακοσίων πενήντα ημερήσιων ΕΠΑΛ, είκοσι τεσσάρων εσπερινών γενικών λυκείων και εκατόν ογδόντα τριών εσπερινών ΕΠΑΛ. Μέχρι στιγμής, κύριε συνάδελφε, μόνον ένα έγγραφο έχει υποβληθεί στην αρμόδια διεύθυνση του Υπουργείου και αυτό είναι από τη Διεύθυνση Δευτεροβάθμιας της Καρδίτσας και διαβιβάστηκε και επιστολή των συλλόγων γονέων και κηδεμόνων της συγκεκριμένης διεύθυνσης. Αιτήματα βεβαίως από φορείς έχουν υποβληθεί, όπως είναι και η Περιφέρεια Θεσσαλίας, η Ένωση Λειτουργών Μέσης Εκπαίδευσης Νομού Μαγνησίας, η Περιφερειακή Ένωση Δήμων Θεσσαλίας, η ΕΛΜΕ κ.λπ.. Αυτά για την ενημέρωσή σας. Σε οτιδήποτε θα γίνει οι μαθητές ξέρουν, οι γονείς γνωρίζουν και οι εκπαιδευτικοί μας την ευαισθησία του Υπουργείου, αλλά και την αυστηρή τήρηση των προβλεπόμενων από τον νόμο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ακολουθήσει η συζήτηση της πέμπτης με αριθμό 956/9-4-2024 επίκαιρης ερώτησης πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Μοριοδότηση των μαθητών Γ΄ τάξης λυκείου του κατεστραμμένου από τις περσινές πυρκαγιές Νομού Έβρου για καθ’ υπέρβαση του αριθμού εισακτέων εισαγωγής στην τριτοβάθμια εκπαίδευση».

Κύριε Παπαδάκη, έχετε τον λόγο για το ερώτημά σας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κυρία Υφυπουργέ, αυτή τη στιγμή μάς παρακολουθούν από τον Έβρο πολλοί γονείς που τα παιδιά τους φέτος θα δώσουν πανελλήνιες και πραγματικά κρέμονται από τα χείλη σας γιατί ζητούν να ικανοποιηθεί ένα δίκαιο αίτημά τους που προστατεύεται από τις διατάξεις του άρθρου 13Β του ν.4186/2013, ο οποίος στην παράγραφο 1 ορίζει ότι οι μαθητές της τελευταίας τάξης και οι απόφοιτοι των ΓΕΛ και των ΕΠΑΛ περιοχών που πλήττονται κατά τη διάρκεια του σχολικού έτους εξαιτίας φυσικών καταστροφών, όπως ιδίως από καταστροφικούς σεισμούς και πλημμύρες, εισάγονται καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ΑΕΙ και των ανώτατων εκκλησιαστικών ακαδημιών. Μια άλλη προϋπόθεση που ορίζεται στο τελευταίο εδάφιο είναι ότι η περιοχή πρέπει να έχει κηρυχθεί σε κατάσταση έκτακτης ανάγκης πολιτικής προστασίας σύμφωνα με τις διατάξεις του ν.3013/2002 και η παράγραφος 2 ορίζει ότι χρειάζεται δική σας υπουργική απόφαση για να εφαρμοστεί η παράγραφος 1 του συγκεκριμένου άρθρου.

Πληρούνται οι τυπικές νομικές προϋποθέσεις; Με την υπ’ αριθμόν Α3120/19-8-2023 απόφαση του Γενικού Γραμματέα Πολιτικής Προστασίας κηρύχθηκε σε κατάσταση έκτακτης ανάγκης πολιτικής προστασίας ο Δήμος Αλεξανδρούπολης της Περιφερειακής Ενότητας Έβρου.

Στον Έβρο, κυρία Υφυπουργέ, γνωρίζετε πολύ καλά ότι συντελέστηκε η μεγαλύτερη καταστροφική πυρκαγιά στην ιστορία της Ευρωπαϊκής Ενώσεως. Και δεν το λέω εγώ, το λέει η Ευρωπαϊκή Επιτροπή. Κάηκαν πάνω από ένα εκατομμύριο στρέμματα, κάηκαν σπίτια, κάηκαν δάση, κάηκαν κτηνοτροφικές μονάδες, ζώα, αποθήκες, μελισσοκομικές μονάδες, μια φωτιά σε πολλές εστίες η οποία έκαιγε πάνω από δεκαεπτά ημέρες. Ξεκίνησε στις 19 Αυγούστου και σταμάτησε λίγο πριν τον αγιασμό των σχολείων.

Αυτό όπως αντιλαμβάνεστε -και αυτό είναι και η αιτιολογική έκθεση του 13Β- είχε άμεσο αντίκτυπο στις τσέπες των γονέων και στην ψυχολογία των παιδιών, καθώς διαταράχθηκε όπως είναι αυτονόητο η προετοιμασία τους για τις πανελλήνιες εξετάσεις. Μάλιστα είχε κριθεί και από το Συμβούλιο της Επικρατείας με την απόφαση 1289/2022. Για τη συγκεκριμένη διάταξη αναφέρει: «Όπως όμως περαιτέρω κρίθηκε σε εντελώς εξαιρετικές περιπτώσεις αιφνίδιου γεγονότος όπως είναι τα περιστατικά φυσικών καταστροφών όταν αυτά λαμβάνουν χώρα στο πλαίσιο εξέλιξης της εξεταστικής διαδικασίας για την πρόσβαση στην τριτοβάθμια εκπαίδευση ή σε στενή χρονική συνάφεια με το πλαίσιο αυτό με αποτέλεσμα η εκπαιδευτική διαδικασία και οι συνθήκες απόδοσης των υποψηφίων να διαταράσσονται σοβαρά αυτό δεν αντίκειται στις διατάξεις του Συντάγματος». Κρίθηκε δηλαδή ότι η διάταξη και ο νόμος είναι σύμφωνα με το Σύνταγμα.

Άρα το μόνο το οποίο περιμένουμε από εσάς είναι να εφαρμόσετε τον νόμο και αυτά τα παιδιά να υπαχθούν στον νόμο περιμένοντας τη δική σας υπουργική απόφαση, όπως έγινε και σε άλλες περιπτώσεις, που δεν είχαν τόσο μεγάλες συνέπειες όσο στον Έβρο, που επαναλαμβάνω είχε τη μεγαλύτερη ευρωπαϊκή καταστροφή από το 1980 και μετά.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Αναγκαστικά θα κουράσω, θα επαναλάβω σχεδόν τα ίδια, αλλά πιο σύντομα αυτή τη φορά, γιατί ο συνάδελφος ανέγνωσε τον νόμο στον οποίον δεν έχουμε κάποια διαφοροποίηση και συμφωνούμε και προσυπογράφουμε.

Συμφωνούμε επίσης ότι ήταν μια πολύ μεγάλη καταστροφή και πολύ μεγάλη οικολογική καταστροφή. Δεν έχουν περάσει ούτε δεκαπέντε μέρες που επισκέφθηκα την περιοχή και διαπίστωσα και την καταστροφή, αλλά κυρίως στον τομέα της αρμοδιότητάς μου πώς λειτουργούν οι σχολικές μονάδες.

Όπως πολύ σωστά είπατε και εσείς ο νόμος προβλέπει συγκεκριμένη διαδικασία. Την ανέλυσα στον προηγούμενο συνάδελφο, είναι καταγεγραμμένη στα Πρακτικά. Εφόσον πληρωθούν όλες οι προϋποθέσεις, γίνει η σχετική γραφειοκρατία για να συμμετέχουν τα παιδιά τα οποία δικαιούνται, δηλαδή που έχουν μόνιμη κατοικία, που δίνουν εξετάσεις πανελλαδικές στις αμέσως επόμενες πανελλαδικές εξετάσεις, που έχει κηρυχθεί σε κατάσταση έκτακτης ανάγκης, έχει προηγηθεί το αίτημα από την αρμόδια δευτεροβάθμια εκπαίδευση, έχουν δηλώσει τα παιδιά ότι θέλουν να συμμετάσχουν, τότε τον Αύγουστο, αρχές Σεπτεμβρίου, ο Υπουργός Παιδείας υπογράφει τη σχετική απόφαση με την προϋπόθεση ότι το συνολικό ποσοστό δεν ξεπερνά το 2% ανά σχολή, τμήμα ή εισαγωγική κατεύθυνση και βεβαίως με βάση και τον αριθμό εκείνων οι οποίοι δικαιούνται, εφόσον έχουν πετύχει την ελάχιστη βάση εισαγωγής στα ειδικά τμήματα ή στις πρακτικές δοκιμασίες ή στις εξετάσεις αν αυτό προβλέπεται και αριθμό μορίων ίσο με το 70% του αριθμού των μορίων του τελευταίου εισακτέου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ)**

Αυτά λοιπόν για την ανάγκη των Πρακτικών και για την ενημέρωση όσων μας ακούν. Αναπτύξατε κι εσείς το νομικό πλαίσιο. Δεν έχω να προσθέσω κάτι σε αυτό. Στη δευτερολογία θα σας πω και τον αριθμό όσων έχουν δηλώσει στον Έβρο ότι θέλουν να συμμετάσχουν στις πανελλαδικές εξετάσεις του 2024.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Παρακαλώ πολύ, κύριε συνάδελφε, έχετε τον λόγο για τρία λεπτά.

**ΠΑΡΑΣΧΟΣ ΠΑΠΑΔΑΚΗΣ:** Άρα εκλαμβάνω την απάντηση ως θετική στο αίτημα αυτό, ότι θα εφαρμοστεί όντως ο νόμος και στη συγκεκριμένη περίπτωση του Έβρου.

Μόνο, κυρία Υφυπουργέ, η ένστασή μου είναι ως προς τα δικαιολογητικά που απαιτούνται, διότι είπατε στον προηγούμενο συνάδελφο για την περιφερειακή ενότητα όπου εκλέγεται ότι χρειάζεται αίτηση και έγγραφο από τον δήμαρχο, ότι χρειάζεται έγγραφο από τη δευτεροβάθμια εκπαίδευση κ.λπ.. Κάτι τέτοιο όμως, όπως πρότινος με την τελευταία υπουργική απόφαση, την 95951, για τις περιοχές Δήμου Παλλήνης, Δημοτική Ενότητα Πικερμίου κ.λπ. όπου ο κ. Πιερρακάκης είχε υπογράψει πάλι, τέτοια δικαιολογητικά δεν απαιτούνται και δεν προβλέπονται και από τη νομοθεσία.

Τα δικαιολογητικά που απαιτούνται λοιπόν, σύμφωνα με το άρθρο 2 της υπουργικής απόφασης που σας ανέφερα μόλις τώρα, τα οποία θα κατατεθούν στη διεύθυνση δευτεροβάθμιας εκπαίδευσης, είναι τα εξής: αίτηση-υπεύθυνη δήλωση με την οποία θα δηλώνει ο υποψήφιος στην πρόθεσή του για την υπαγωγή του σε ειδικό ποσοστό, δήλωση Ε1 του οικονομικού έτους 2023 -τώρα θα είναι 2024 για τη χρήση του 2023-, του γονέα στη δήλωση του οποίου φαίνεται το τέκνο ως προστατευόμενο μέλος ή του ίδιου του τέκνου, αν κάνει αυτοτελή δήλωση, είτε βεβαίωση του διευθυντή της σχολικής μονάδας του υποψηφίου μέσω άντλησης στοιχείων από την καρτέλα μαθητή, βεβαίωση του διευθυντής της σχολικής μονάδας στην οποία είχε υποβάλει την αίτηση-δήλωση για συμμετοχή στις πανελλαδικές εξετάσεις. Η αρμόδια διεύθυνση δευτεροβάθμιας εκπαίδευσης μετά τη συγκέντρωση των σχετικών δικαιολογητικών, προχωράει άμεσα εντός τριών εργάσιμων ημερών στη σύνταξη πίνακα.

Θέλω να πω, επειδή άκουσα στην απάντηση που δώσατε στον συνάδελφο, ότι δεν χρειάζονται ούτε το έγγραφο του δημάρχου ούτε έγγραφο της δευτεροβάθμιας εκπαίδευσης. Η ίδια ιδίοις όμμασι πήγατε στον Έβρο, είδατε την κατάσταση, υπάρχει κατάσταση εκτάκτου ανάγκης, έχει εκδοθεί η αρμόδια απόφαση από τον συγκεκριμένο φορέα.

Εάν δηλαδή ο δήμαρχος αμελήσει για οποιονδήποτε λόγο και δεν στείλει το έγγραφο και αν η προϊσταμένη της δευτεροβάθμιας εκπαίδευσης δεν στείλει το έγγραφο, αυτεπάγγελτα δεν θα τηρήσετε τη νομιμότητα, σύμφωνα με την προηγούμενη απόφαση, την οποία σας ανέφερα, την 95951, όπως και τις προηγούμενες άλλες αποφάσεις, που δεν υπήρχε προϋπόθεση να καταθέσει έγγραφο ο δήμαρχος, ο οποίος δήμαρχος για οποιονδήποτε λόγο το αμελεί και δεν το κάνει, δεν θα εφαρμοστεί;

Δεν προβλέπονται από τη νομοθεσία αυτά τα δικαιολογητικά. Τα δικαιολογητικά που απαιτούνται από τη νομοθεσία είναι αυτά τα οποία σας ανέφερα. Το λέω για να διευκολύνουμε τη διαδικασία, να μην έχουμε πάλι γραφειοκρατία, γιατί στην Ελλάδα αυτό συμβαίνει. Ενώ υπάρχει ο νόμος, πολλές φορές κολλάμε στη γραφειοκρατία. Να μην υπάρχει αυτή η γραφειοκρατική διαδικασία, να είναι πιο απλά τα πράγματα.

Την καταστροφή τη γνωρίζετε όλοι, την έχει αναγνωρίσει η ευρωπαϊκή επιτροπή. Άρα δεν θα κολλήσουμε στο αν θα στείλει έγγραφο ο δήμαρχος ή αν θα στείλει έγγραφο η προϊσταμένη.

Ξέρω, σας κουράζω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν με κουράσατε καθόλου. Απλώς δεν βιάζεστε μόνο στην ομιλία –πρώτη φορά βρίσκω άνθρωπο να μιλάει πιο γρήγορα και από εμένα και μπορεί μερικά να μην τα άκουσα- βιάζεστε και στα συμπεράσματα.

Εγώ δεν είπα πουθενά ότι είναι απαραίτητη προϋπόθεση να στείλει επιστολή ο δήμος. Είπα επικουρικά και εφόσον υπάρχουν. Αυτό δεν το ακούσατε. Άρα δεν διαφωνούμε στις προϋποθέσεις. Διαφωνούμε όμως ριζικά στο αυτεπάγγελτα και κυρίως σε αυτό που είπατε «Πήγατε και τα είδατε». Βεβαίως, πήγα και τα είδα. Αλίμονο αν εξαρτιόταν η εφαρμογή ενός νόμου από το τι θα δει ένας υφυπουργός ή ενδεχομένως και ένας υπουργός.

Υπάρχει μια διαδικασία η οποία διαφυλάσσει τον πολίτη γιατί μπορεί εγώ να τα δω και να τα δω καλά και να μην είναι ή μπορεί να τα δω άσχημα και επίσης να μην είναι, γιατί ενδεχομένως έχω προσωπικό πολιτικό συμφέρον. Άρα λοιπόν τον νόμο εφαρμόζουμε και αυτό θα κάνουμε και τώρα. Και όσοι μας ακούνε ξέρουν πολύ καλά ότι το Υπουργείο ποτέ δεν αδίκησε μαθητές οι οποίοι είχαν αυτό το δικαίωμα σύμφωνα με τον νόμο.

Απλώς για την ενημέρωσή σας, στη δική σας περιοχή η Διεύθυνση Δευτεροβάθμιας Εκπαίδευσης Έβρου μας έχει στείλει τα εξής αριθμητικά στοιχεία: επτακόσιοι εξήντα τρεις υποψήφιοι ημερήσιων γενικών λυκείων, τετρακόσιοι δεκαεννέα ημερήσιων ΕΠΑΛ, δεκαοκτώ εσπερινών γενικών λυκείων και είκοσι τεσσάρων εσπερινών ΕΠΑΛ.

Και μέχρι στιγμής στη δική σας περιοχή, όπως είπα στον προηγούμενο συνάδελφο για την Καρδίτσα, μόνο ο Δήμος Σουφλίου είχε υποβάλει στην υπηρεσία του Υπουργείου μας αίτημα για τον καθορισμό του ειδικού ποσοστού, υπάρχει χρονικό περιθώριο. Όσο νωρίτερα τα κάνουν φαντάζομαι τόσο επιμελέστερα και πιο άνετα θα είναι για εκείνους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Πριν συνεχίσουμε, έχω να κάνω κάποιες ανακοινώσεις στο Σώμα.

Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εσωτερικών, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 19-4-2024 το σχέδιο νόμου: «Ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης και άλλες διατάξεις αρμοδιότητας του Υπουργείου Δικαιοσύνης».

Παραπέμπεται στην αρμόδια Διαρκή Επιτροπή.

Ο Βουλευτής κ. Πάρις Κουκουλόπουλος ζητεί άδεια ολιγοήμερης απουσίας στο εξωτερικό, λόγω μετάβασής του στον Καναδά, από την Παρασκευή 26 Απριλίου έως και το Σάββατο 11 Μαΐου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

Επίσης, ο Βουλευτής κ. Νότης Μηταράκης ζητεί άδεια ολιγοήμερης απουσίας λόγω μετάβασής του στο εξωτερικό για προσωπικούς λόγους, από την Κυριακή 12 Μαΐου 2024 έως και την Τρίτη 14 Μαΐου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

Θα συνεχίσουμε με την έβδομη με αριθμό 983/15-4-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Παιδείας, Θρησκευμάτων και Αθλητισμούμε θέμα: «Να αποκατασταθεί πλήρως και άμεσα το Γ΄ κτήριο των φοιτητικών εστιών του Πανεπιστημίου Ιωαννίνων μετά την πυρκαγιά και να δοθούν αποζημιώσεις στους οικότροφους για την καταστροφή προσωπικών τους αντικειμένων».

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κυρία Υπουργέ, την Τετάρτη 3 Απριλίου τα ξημερώματα ξέσπασε πυρκαγιά στις εστίες του Πανεπιστημίου Ιωαννίνων στο γ΄ κτήριο. Όπως καταγγέλλουν οι ίδιοι οι φοιτητές και φοιτήτριες που βρίσκονταν στα δωμάτιά τους, δεν λειτούργησε ο συναγερμός, δεν υπήρχε σχέδιο εκκένωσης του κτηρίου και τα συστήματα πυρασφάλειας δεν λειτούργησαν έγκαιρα. Οι οικότροφοι φοιτητές και φοιτήτριες μέσα στις φλόγες και στους καπνούς μόνοι τους ενημέρωναν ο ένας τον άλλον, προκειμένου να εκκενωθεί το κτήριο και να καταφέρουν να βγουν όλοι με ασφάλεια. Επίσης, έχουν προκληθεί υλικές ζημιές στα δωμάτια, καθιστώντας αρκετά από αυτά μη κατοικήσιμα.

Μετά από πίεση των ίδιων των φοιτητών και των συλλόγων τους προς την πρυτανεία του πανεπιστημίου, οι οικότροφοι του γ΄ κτηρίου μεταφέρθηκαν σε άλλα δωμάτια, πολλά από τα οποία όμως είναι σε κακή κατάσταση. Τα δωμάτια του καμένου κτηρίου καθαρίστηκαν από τους ίδιους τους οικότροφους, με ελάχιστο προσωπικό καθαριότητας των εστιών, χωρίς την απαραίτητη συνδρομή επιπλέον προσωπικού.

Ως αποτέλεσμα, το κτήριο και οι διάδρομοι δεν είναι πλήρως καθαροί, δεν έχουν απολυμανθεί και διατηρείται η μυρωδιά του καμένου. Ταυτόχρονα, έχουν καταστραφεί προσωπικά αντικείμενα, όπως έπιπλα, βιβλία, ρουχισμός και άλλα. Ωστόσο, δεν έχει προχωρήσει ακόμα, με ευθύνη της Κυβέρνησης και του Υπουργείου Παιδείας, η επίσημη καταγραφή των ζημιών ώστε να αποζημιωθούν γι’ αυτές.

Έχουν ευθύνη και η Κυβέρνηση και το Υπουργείο, αφού δεν υπάρχει το αυτονόητο σχέδιο πυρασφάλειας και πυροπροστασίας των κτηρίων που μάλιστα βρίσκονται μέσα στο πράσινο και υπάρχει φυσικά η διαχρονική και τεράστια υποστελέχωση των αναγκαίων υπηρεσιών για την ασφαλή διαμονή των οικοτρόφων στις εστίες.

Ενδεικτικό είναι ότι ο σύλλογος των εστιακών φοιτητών του Πανεπιστημίου Ιωαννίνων, οι φοιτητικοί σύλλογοι και οι εργαζόμενοι των υπηρεσιών του πανεπιστημίου επανειλημμένα προειδοποιούσαν και διεκδικούσαν μέτρα αναβάθμισης των υπηρεσιών και των ίδιων των κτηρίων, αναδεικνύοντας ότι η κατάσταση είναι επικίνδυνη.

Εξοργιστικό μάλιστα είναι πως για τη διαμονή σε αυτές τις εστίες του δημοσίου πανεπιστημίου απαιτείται η καταβολή του χαρατσιού μηνιαία 40 ευρώ.

Με βάση αυτά ρωτάμε τι μέτρα προτίθεστε να πάρετε, ώστε να ολοκληρωθούν άμεσα και με ευθύνη του κράτους οι απαραίτητες εργασίες ελέγχου, καθαριότητας και αποκατάστασης στο τρίτο κτήριο φοιτητικών εστιών, να καταγραφούν άμεσα και να προχωρήσει η απαραίτητη αποζημίωση των οικότροφων φοιτητριών και φοιτητών των οποίων καταστράφηκαν προσωπικά αντίκειμενά τους. Επίσης για την πρόσληψη με ευθύνη του κράτους μόνιμου και επαρκούς προσωπικού στις τεχνικές υπηρεσίες και την καθαριότητα του πανεπιστημίου. Βεβαίως να ξεκινήσει άμεσα ανέγερση νέων κτηρίων για φοιτητικές εστίες στα Γιάννενα με βάση τις ανάγκες και φυσικά για την κατάργηση του απαράδεκτου χαρατσιού των 40 ευρώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Οι ενέργειες οι οποίες έγιναν μετά από αυτό το πραγματικά δυσάρεστο συμβάν είναι συγκεκριμένες. Βεβαίως η εικόνα που έχουμε εμείς, όπως μας ενημέρωσε ο πρύτανης του Πανεπιστημίου των Ιωαννίνων, είναι λίγο διαφορετική από αυτή που δώσατε εσείς. Δηλαδή όταν εκδηλώθηκε η φωτιά λειτούργησε αμέσως το αυτόματο σύστημα πυροπροστασίας του κτηρίου. Αμέσως κλήθηκε η Πυροσβεστική Υπηρεσία και η φωτιά περιορίστηκε σε ένα συγκεκριμένο δωμάτιο. Τάχιστα οι επιτελικές αρχές και οι αρμόδιες υπηρεσίες του πανεπιστημίου κινήθηκαν να διαχειριστούν την κατάσταση κατά τη διάρκεια της νύχτας. Όλοι οι φοιτητές και οι φοιτήτριες απομακρύνθηκαν με ασφάλεια από το κτήριο. Δύο φοιτήτριες με το ΕΚΑΒ διακομίστηκαν στο τμήμα επειγόντων περιστατικών του Γενικού Νοσοκομείου Ιωαννίνων. Έγινε απαραίτητος κλινικός και εργαστηριακός έλεγχος, όπως μας ενημέρωσε ο διοικητής του νοσοκομείου, και δεν προέκυψε λόγος νοσηλείας. Επέστρεψαν στην πανεπιστημιούπολη οι φοιτήτριες. Τους διατέθηκε εννοείται άλλο δωμάτιο σε άλλο κτήριο των φοιτητικών εστιών και είδη πρώτης ανάγκης. Οι απαραίτητες ενέργειες για τη μεταστέγαση και των υπολοίπων φοιτητών σε διαθέσιμα δωμάτια έγιναν και εκείνες αμέσως. Έγινε επιτόπια έρευνα και πραγματογνωμοσύνη. Μόλις ολοκληρώθηκαν οι διαδικασίες αυτές ξεκίνησε ο καθαρισμός των χώρων του κτηρίου γ΄.

Το πανεπιστήμιο μάς διαβεβαιώνει ότι υπάρχει σύμβαση για τη συντήρηση και λειτουργία των εγκαταστάσεων πυροπροστασίας, πιστοποιητικό ενεργητικής πυροπροστασίας του κτηρίου των φοιτητικών εστιών. Επιτροπή την όποια όρισε η τεχνική υπηρεσία του πανεπιστημίου κάνει ήδη καταγραφή των ζημιών για να αρχίσουν σύντομα οι εργασίες αποκατάστασης.

Η ρύθμιση, κύριε συνάδελφε, των ζητημάτων οργάνωσης και λειτουργίας σε κάθε ΑΕΙ λόγω και της αυτοδιοίκησης είναι αποκλειστική ευθύνη του ιδρύματος, γίνεται με αποφάσεις των οικείων οργάνων. Προβλέπεται επίσης στον ν.4957/2022 στο άρθρο 223 με απόφαση της Συγκλήτου μετά από εισήγηση του πρύτανη να καταρτίζεται εσωτερικός κανονισμός λειτουργίας στον οποίο ρυθμίζονται τα θέματα σχετικά με την προστασία και την ασφάλεια των φοιτητών, του διδακτικού και του λοιπού προσωπικού του ιδρύματος και με τη φύλαξη του ιδρύματος και της περιουσίας του. Κάθε ΑΕΙ συνεπώς είναι υπεύθυνο για τη θέσπιση, αλλά και την εφαρμογή των μέτρων ασφάλειας και προστασίας που ισχύουν και για τους εσωτερικούς και για τους εξωτερικούς χώρους, την ευαισθητοποίηση, την ενημέρωση διδακτικού, διοικητικού και λοιπού προσωπικού, αλλά και των φοιτητών του σε όλα αυτά τα θέματα για τα οποία συζητούμε, για την ασφάλεια, την προστασία, τη διαχείριση των κρίσεων σε περίπτωση τέτοιων καταστροφών, αλλά και για την προστασία των υποδομών και του εξοπλισμού των ιδρυμάτων από κάθε είδους κίνδυνο. Σε ό,τι αφορά την οργάνωση και τη λειτουργία των φοιτητικών εστιών ανήκει στα αρμόδια όργανα του κάθε ΑΕΙ. Η οικονομική διαχείριση και κάλυψη των λειτουργικών δαπανών των εστιών ανήκει στο ΙΝΕΔΙΒΙΜ, το οποίο εποπτεύεται από το Υπουργείο Παιδείας.

Η ενημέρωση που έχουμε από την πρυτανεία του Πανεπιστημίου Ιωαννίνων είναι ότι η διοίκηση του ιδρύματος ασχολείται, όπως σας είπα, με την καταγραφή των ζημιών και θα επικαιροποιήσει και τον κανονισμό λειτουργίας του. Έχει αναλάβει και συγκεκριμένες πρωτοβουλίες για την ενεργειακή αναβάθμιση των κτηριακών εγκαταστάσεων. Σύντομα θα δημοσιευτεί ο διαγωνισμός για τη δημοπράτηση του έργου «Βελτίωση, εκσυγχρονισμός, αναβάθμιση των φοιτητικών εστιών και της φοιτητικής λέσχης της Πανεπιστημιούπολης των Ιωαννίνων». Έχει κατατεθεί επίσης και πλήρης φάκελος στο πλαίσιο του προγράμματος «ΗΛΕΚΤΡΑ» για την ενεργειακή αυτάρκεια και αναβάθμιση των κτηριακών εγκαταστάσεων της Πανεπιστημιούπολης Ιωαννίνων συμπεριλαμβανομένων όλων των κτηρίων των φοιτητικών εστιών.

Περισσότερες λεπτομέρειες, κύριε συνάδελφε, και για το χαράτσι που είπατε στη δευτερολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα χρειαστώ ένα λεπτό παραπάνω την ανοχή σας, κύριε Πρόεδρε.

Στις 11-12-2023, κυρία Υφυπουργέ, κάναμε επίκαιρη ερώτηση που είχε να κάνει με τη λειτουργία συνολικά του πανεπιστημίου και τις μεγάλες ελλείψεις σε προσωπικό. Να υπενθυμίσουμε κάποιες από αυτές οι οποίες ισχύουν και σήμερα. Το τμήμα συντήρησης, που επικαλεστήκατε, της Διεύθυνσης Τεχνικής Υπηρεσίας, που εξυπηρετεί όλη την Πανεπιστημιούπολη και τις εστίες, πριν από τέσσερα χρόνια είχε τέσσερις υπαλλήλους και σήμερα έχει μόνον έναν, με αποτέλεσμα να μην μπορεί πρακτικά να λυθεί ούτε το πιο απλό πρόβλημα στα δωμάτια είτε αυτό λέγεται πρίζα, είτε αυτό λέγεται βρύση, είτε αυτό λέγεται πόρτα ή για οτιδήποτε άλλο. Απευθύνονται τα παιδιά και κυριολεκτικά μπαίνουν στον αυτόματο.

Επιπλέον σε αυτό που συζητάμε μιας και επικαλείστε την πρυτανεία, τι λέει λοιπόν η πρυτανεία; Ότι διακόσια δωμάτια, το 23%, -είναι πολύ περισσότερα- είναι κενά για καιρό λόγω ζημιών. Οι εργασίες γίνονται στο πλαίσιο των οικονομικών δυνατοτήτων. Όλοι ξέρουμε τι σημαίνει αυτό. Είναι προχθεσινή ανακοίνωση, στις 17 του μήνα.

Δεν υπάρχει τεχνικός ασφαλείας; Δεν υπάρχει. Ποιος ελέγχει τι λειτουργεί και τι όχι; Δεν λειτούργησε ο συναγερμός; Δεν λειτούργησε ο συναγερμός, κυρία Υπουργέ. Τα παιδιά χτυπούσαν και πηδούσαν από μπαλκόνι σε μπαλκόνι μέσα στους καπνούς και μέσα στις φωτιές για να ξυπνήσουν τους συμφοιτητές τους. Μάλιστα μια κοπέλα την ξύπνησε η Πυροσβεστική στις 6.30΄ το πρωί. Οι πυροσβεστήρες δεν δούλεψαν, δεν λειτούργησαν. Το σύστημα πυρόσβεσης δούλεψε ετεροχρονισμένα δύο ώρες μετά όταν ήταν ήδη εκεί η Πυροσβεστική, με αποτέλεσμα να γίνουν ζημιές στα προσωπικά αντικείμενα των παιδιών για τις οποίες ζημιές η πρυτανεία λέει ότι «βάσει του νόμου δεν αποζημιώνονται, θα δούμε με την ιδιωτική ασφαλιστική» και διάφορα τέτοια. Είναι απαράδεκτο αυτό. Ξέρουμε ότι τα παιδιά που μένουν στις εστίες κατά βάση είναι παιδιά εργατικών, λαϊκών οικογενειών με χαμηλά εισοδήματα, δηλαδή είναι τα φτωχότερα από τα φτωχά παιδιά.

Με ευθύνη λοιπόν του Υπουργείου με έκτακτη χρηματοδότηση πρέπει να λυθεί το ζήτημα και φυσικά με ελέγχους από το ίδιο το πανεπιστήμιο και τους τεχνικούς και όχι, όπως στέλνουν e-mail στα παιδιά «σε τρεις μέρες πείτε μας τι ζημιά έχετε» κ.λπ.. Αυτά τα πράγματα είναι απαράδεκτα. Είναι ευθύνη του Υπουργείου και είναι το ελάχιστο που μπορείτε να κάνετε για αυτά τα παιδιά.

Αναδείχθηκαν λοιπόν, ευτυχώς όχι με τον πιο τραγικό τρόπο, και αυτό χάρη στις προσπάθειες και στην αλληλεγγύη που επέδειξαν οι φοιτητές και οι φοιτήτριες, οι τεράστιες ελλείψεις σε βασικές, σε στοιχειώδεις υποδομές, που έχουν να κάνουν με την ίδια την ασφάλεια των φοιτητών και όχι μόνο. Να πούμε για την καθαριότητα των εστιών που είναι σε ιδιώτες που, όπως καταγγέλλουν οι ίδιοι οι φοιτητές, αλλάζουν μόνο τα καλαθάκια; Στο συγκεκριμένο κτήριο που πήρε φωτιά μέχρι δεκαπέντε μέρες πριν στον τρίτο όροφο της συγκεκριμένης εστίας είχαν φωλιά τα περιστέρια, μέχρι πριν δεκαπέντε ημέρες, όπως καταγγέλλουν οι ίδιοι!

Να πούμε για τα κοινόχρηστα ηλεκτρικά είδη πλυντήρια, κουζίνες, ψυγεία κ.λπ. που υπάρχουν; Είναι στα κακά χάλια. Είναι εικόνες ντροπής. Θέρμανση, ζεστό νερό δύο ώρες την ημέρα μόνο, σε αντίθεση φυσικά με τα κτήρια εράσμους που είναι χλιδάτα γιατί βέβαια είναι η βιτρίνα εκεί του κάθε πανεπιστημίου. Όπως και η πρυτανεία που είναι σε τριάντα μέτρα απόσταση από τις εστίες και όλο τον χειμώνα τα κλιματιστικά δούλευαν στο φουλ, με τα κόκκινα χαλιά, και την ίδια στιγμή υποχρεώνουν τους φοιτητές να μην έχουν θερμαντικά είδη και σώματα σε δωμάτια που μπάζουν από παντού. Ακόμα χειρότερη και από αυτή είναι η κατάσταση όμως στις φοιτητικές εστίες της Δόμπολη. Εξήντα χρονών κτήρια χωρίς να έχει γίνει καμμία ουσιαστική παρέμβαση, εικόνες ντροπής, τριτοκοσμικές. Για του λόγου το αληθές έχω και τα αποδεικτικά στοιχεία, φωτογραφίες αρκετές των φοιτητών των τελευταίων ημερών, θα κατατεθούν στα Πρακτικά. Ντους κοινόχρηστα, φωτιστικά με γυμνά καλώδια, πόρτες κοινόχρηστες σπασμένες, πλυντήρια κοινόχρηστα χωρίς καν πρίζες με γυμνά συνδεδεμένα καλώδια -είναι εδώ, στις φωτογραφίες, όλα αυτά- πίνακες ρεύματος κεντρικοί χωρίς ούτε καν το προστατευτικό καπάκι, οροφές σπασμένες, σε πολλά σημεία έχουν βγει τα σίδερα της πλάκας γυμνά έξω και φυσικά η υγρασία περισσεύει. «Μάθε παιδί μου γράμματα» λοιπόν, κυρία Υφυπουργέ!

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Όσα παιδιά εργατικών λαϊκών οικογενειών καταφέρουν να περάσουν όλα τα εμπόδια που βάζετε και εσείς και οι προηγούμενοι και φτάνουν στην πόρτα του πανεπιστημίου και όσα από αυτά -μιλάμε για το 5,5% των παιδιών που είναι στις εστίες στο Πανεπιστήμιο Ιωαννίνων- παίρνουν δωμάτιο, αναγκάζονται να μείνουν σε αυτά τα δωμάτια. Επιτρέψτε μου την έκφραση και συγγνώμη, αλλά είναι χρέπια κυριολεκτικά. Δεν είναι παιδιά κατώτερου θεού.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ένα λεπτό ανοχή ζητώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχουμε πολλές ερωτήσεις όμως. Έχετε φτάσει τα πέντε λεπτά, δεν γίνεται.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Μισό λεπτό.

Δεν είναι λοιπόν παιδιά κατώτερου θεού τα παιδιά των λαϊκών οικογενειών. Έχετε ευθύνες και εσείς, και η πρυτανεία, και οι προηγούμενες κυβερνήσεις, και οι περιφέρειες, και οι δήμοι, και όποιος άλλος εμπλέκεται. Γιατί στη σημερινή εποχή υπάρχουν όλες οι δυνατότητες να μένουν οι φοιτητές και οι φοιτήτριες σε σύγχρονες, ανθρώπινες φοιτητικές εστίες. Όμως σε αυτό μπαίνει εμπόδιο η πολιτική της Κυβέρνησής σας, όπως και των προηγουμένων, που συστηματικά φροντίσατε για την υποχρηματοδότηση, για την υποστελέχωση των πανεπιστημίων, ακολουθώντας πιστά όλες τις οδηγίες και τις κατευθύνσεις της Ευρωπαϊκής Ένωσης, όπως κάνατε δύο μήνες πριν με τα ιδιωτικά πανεπιστήμια.

Την ίδια ώρα, για την παιδεία η χρηματοδότηση είναι με το σταγονόμετρο, για τους σουπερμαρκετάδες, για τους βιομηχάνους…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** …για τις τράπεζες και συντελείται ταυτόχρονα η φοροληστεία του λαού.

Υπάρχουν, λοιπόν, πολλές δυνατότητες…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας μιλάω!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι τέτοια κατάχρηση! Έχετε υπερβεί τον χρόνο! Παρακαλώ!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Υπάρχουν οι δυνατότητες και να ικανοποιηθούν τα προβλήματα των εστιακών φοιτητών -που με δική σας ευθύνη προέκυψαν- και να δρομολογηθεί άμεσα η ανέγερση νέων σύγχρονων φοιτητικών εστιών για τους φοιτητές και όχι να μένουν σε αυτά τα σημερινά χάλια.

Επαναλαμβάνω ότι είναι φωτογραφίες εδώ, τις οποίες παρακαλώ μετά να τις δείτε.

(Στο σημείο αυτό ο Βουλευτής κ. Νικόλαος (Πάκος) Έξαρχος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Κυρία Υφυπουργέ, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, όπως ο Πρόεδρος σίγουρα ξέρει, εγώ απαντώ ευλαβικά στα ερωτήματα τα οποία μου θέτουν. Το να απαντήσω τώρα σε ένα μανιφέστο -τι να πω;- στο ιδεολογικό πρόγραμμα και την προσέγγιση στα θέματα της παιδείας του Κομμουνιστικού Κόμματος, δεν θα το κάνω. Σέβομαι πολύ εσάς που ρωτάτε, σέβομαι την ερώτησή σας.

Θα περιοριστώ, λοιπόν, σε αυτά που με ρωτάτε. Είμαι εδώ μία και δύο φορές κάθε εβδομάδα, απαντώντας σε ερωτήσεις. Μπορείτε να επανέλθετε, γιατί όλα αυτά τα οποία είπατε, αυτός ο χείμαρρος των καταγγελιών δεν περιλαμβάνονται στην ερώτησή σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τι να πω;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν έχω ενημέρωση. Δεν θα απαντήσω. Δεν θα αδικήσω τις...

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Εδώ είναι!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αυτός είναι ο Κανονισμός. Ό,τι έχετε στην ερώτησή σας, αυτή απαντάει.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Η δική μου ευθύνη για το αυτοδιοικούμενο Πανεπιστήμιο των Ιωαννίνων είναι να μεταφέρω με ακρίβεια και πληρότητα αυτά που είπαν οι ίδιοι. Η εικόνα που μου μετέφεραν είναι τελείως διαφορετική από αυτή που μου μεταφέρατε εσείς.

Σε ό,τι αφορά τις προσλήψεις και τον προγραμματισμό, εμένα θα μου επιτρέψετε…

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ελάτε να δείτε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε, παρακαλώ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αυτή είναι παγίως η κοινοβουλευτική τακτική μου, απαντώ σε ό,τι.

Με ρωτάτε, λοιπόν, στην ερώτησή σας για τον ετήσιο προγραμματισμό των προσλήψεων. Θα σας πω, λοιπόν, ότι κάθε φορέας υποβάλλει ένα αίτημα και κανονικών προσλήψεων, που εγκρίνεται από τα συναρμόδια Υπουργεία Εσωτερικών, Εθνικής Οικονομίας και Οικονομικών -μιλούμε, βέβαια, για το πανεπιστήμιο- αλλά έχει και τη δυνατότητα υποβολής κατ’ εξαίρεση αιτήματος πρόσληψης προσωπικού, για να αντιμετωπίσει ανάγκες.

Σε ό,τι αφορά το προσωπικό φύλαξης και καθαριότητας, τα ιδρύματα απασχολούν προσωπικό είτε με οκτάμηνες συμβάσεις είτε με συμβάσεις μίσθωσης έργου. Για το Πανεπιστήμιο Ιωαννίνων υπάρχουν δύο υπάλληλοι ΙΔΑΧ, κλάδου φυλάκων και φυλάκων νυκτοφυλάκων. Στο πλαίσιο του πρώτου κύκλου κινητικότητας το 2024, έχει ανατεθεί μία θέση ΔΕ ειδικότητας φυλάκων. Υπάρχουν τέσσερις μόνιμοι υπάλληλοι προσωπικού υποδοχής, τρεις υπάλληλοι ΙΔΑΧ κλητήρων, γενικών καθηκόντων, προσωπικού υποδοχής. Στο πλαίσιο του πρώτου κύκλου κινητικότητας του 2024, έχουν αναρτηθεί πέντε θέσεις υποχρεωτικής εκπαίδευσης επιμελητών, κλητήρων, ειδικότητας προσωπικού καθαριότητας. Το προσωπικό που ασχολείται με τη φύλαξη του ιδρύματος ανέρχεται σε δώδεκα άτομα, πενήντα επτά στην καθαριότητα με συμβάσεις παροχής υπηρεσιών που έχει συνάψει το πανεπιστήμιο με ανάδοχες εταιρείες. Επιπρόσθετα, στο κτήριο στο οποίο εκδηλώθηκε η φωτιά απασχολούνται δύο άτομα στον τομέα της καθαριότητας.

Σε ό,τι αφορά την καταβολή του χρηματικού αντιτίμου στις φοιτητικές εστίες, πρέπει να σας πω ότι, σύμφωνα με την απόφαση ΔΣ του ΙΝΕΔΙΒΙΜ, που εκδόθηκε στις 28-3-2024, την οποία αγνοείτε προφανώς, καταργείται το χρηματικό αντίτιμο για τη διανομή των φοιτητών στις φοιτητικές εστίες.

Ως προς το εθνικό σκέλος του Προγράμματος Δημοσίων Επενδύσεων, του ΠΔΕ του ΥΠΑΙΘΑ, έχουν ενταχθεί τα ακόλουθα έργα με τον οικονομικό προϋπολογισμό τους για το Πανεπιστήμιο των Ιωαννίνων. Προϋπολογισμός 2.398.036 ευρώ για τη συντήρηση κτηρίων Πανεπιστημιούπολης Ιωαννίνων, 289.724 ευρώ για αναβάθμιση και ασφαλή λειτουργία των έργων υποδομής, 2.080.000 ευρώ για συντήρηση και υποστήριξη κτηριακών εγκαταστάσεων και υποδομών Πανεπιστημιούπολης Ιωαννίνων 2023 - 2025, 2.675.000 για υπηρεσίες συντήρησης ηλεκτρομηχανολογικών εγκαταστάσεων και λοιπών συναφών υποδομών 2023 - 2025, 5.600.000 για βελτίωση, εκσυγχρονισμό, αναβάθμιση φοιτητικών εστιών και φοιτητικής λέσχης Πανεπιστημιούπολης Ιωαννίνων. Συνολικός οικονομικός προϋπολογισμός 13.043.358 ευρώ.

Το Πανεπιστήμιο Ιωαννίνων, λοιπόν, καταληκτικά, καταβάλλει κάθε δυνατή προσπάθεια για να ανακουφίσει τους πληγέντες φοιτητές από αυτό το δυσάρεστο περιστατικό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με τη συζήτηση της δέκατης τέταρτης με αριθμό 970/12-4-2024 επίκαιρης ερώτησης δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού, με θέμα: «Κτηριακά προβλήματα θέτουν στον αέρα τη λειτουργία των Εργαστηρίων Ειδικής Επαγγελματικής Εκπαίδευσης και Κατάρτισης (Ε.Ε.Ε.Ε.Κ.), στη Θεσσαλονίκη».

Έχετε τον λόγο, κυρία συνάδελφε, για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Καλή εβδομάδα σε όλους μας!

Κυρία Υπουργέ, ήδη από τις αρχές του έτους, με ερώτησή μου είχα θέσει το θέμα των σοβαρών κτηριακών προβλημάτων που δυσχεραίνουν δραματικά τη λειτουργία του 1ου και 2ου Εργαστηρίου Ειδικής Επαγγελματικής Εκπαίδευσης (ΕΕΕΕΚ) και κατάρτισης, καθώς και του Ειδικού Δημοτικού Σχολείου για παιδιά με αυτισμό, που βρίσκονται στον Δήμο Πυλαίας-Χορτιάτη στη Θεσσαλονίκη.

Τρεις μήνες μετά, τα προβλήματα εντείνονται -δεν είχαμε λάβει κάποια απάντηση- ενώ έρχονται να προστεθούν και σοβαρές ανησυχίες για τη λειτουργία άλλων δύο ΕΕΕΕΚ της πόλης μου επίσης, της Θεσσαλονίκης, του Ελευθέριου-Κορδελιού και του Παύλου Μελά. Μαθητές, γονείς και εκπαιδευτικοί έχουν οδηγηθεί σε μια πάρα πολύ δύσκολη κατάσταση, σε απόγνωση κυριολεκτικά, διεκδικώντας το αυτονόητο: Οριστικές λύσεις, λύσεις που να διασφαλίζουν την απρόσκοπτη και ισότιμη πρόσβαση των μαθητών με αναπηρία στην εκπαιδευτική διαδικασία.

Τους δυο-τρεις μήνες που μεσολάβησαν -παρακολουθώ με πολύ ενδιαφέρον και αγωνία τον Τύπο της Θεσσαλονίκης- υπάρχει μια αοριστία σε σχέση με την εξέλιξη πάνω στα ειδικά ζητήματα του 1ου και του 2ου ΕΕΕΕΚ και με αγωνία περιμένω και εγώ τη δική σας απάντηση και για τα ζητήματα του Κορδελιού, αλλά και του Παύλου Μελά, που είναι σημαντικά.

Και ειδικά για το ΕΕΕΕΚ, στον Δήμο του Παύλου Μελά που λειτουργεί κυριολεκτικά χάρη στην αγάπη και τη φροντίδα των εκπαιδευτικών, καθώς αντί για εξήντα πέντε μαθητές που είναι το όριο που μπορεί να φιλοξενήσει το συγκεκριμένο σχολείο, φοιτούν σε αυτό ενενήντα πέντε και υπάρχουν δραματικές ελλείψεις σε καθηγητές.

Θέλω να ξέρω και με αγωνία περιμένω να το μεταφέρω και στους γονείς και εκπαιδευτικούς στη Θεσσαλονίκη τι έχει γίνει, τι ισχύει από όλα αυτά που διαβάζουμε στον Τύπο και για το 1ο και για το 2ο ΕΕΕΕΚ, αλλά και για τα προβλήματα στο αντίστοιχο ΕΕΕΕΚ του Παύλου Μελά και του Δήμου Ελευθέριου-Κορδελιού.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Όπως είπα και στη συνάδελφο σε μια συναδελφική συζήτηση που είχαμε, τα θέματα των κτηρίων των σχολείων δεν είναι αρμοδιότητα του Υπουργείου μας. Έχουν την ευθύνη για την κατασκευή, τη συντήρηση, την επισκευή, την αναβάθμιση, τη μετακόμιση, για όλα αυτά οι δήμοι και εποπτεύονται για το θέμα αυτό και χρηματοδοτούνται από το Υπουργείο Εσωτερικών.

Συντρέχουσα αρμοδιότητα έχει και η ΚΤΥΠ, «ΚΤΙΡΙΑΚΕΣ ΥΠΟΔΟΜΕΣ». Είναι εταιρεία η οποία εποπτεύεται από το Υπουργείο Μεταφορών και Υποδομών.

Άρα, λοιπόν, στα δίκαια και εύλογα ερωτήματά σας δεν μπορώ να απαντήσω όχι γιατί δεν ξέρω, αλλά γιατί, κυρία συνάδελφε, όπως ούτε εγώ θα ήθελα κάποιος άλλος Υπουργός να απαντήσει στα θέματα του Παιδείας, έτσι και εγώ δεν θέλω να μπαίνω στα δικά τους θεσμικά χωράφια.

Θα σας πω ποια είναι η δική μας ευθύνη για να ξέρετε και για το μέλλον. Αφορά μόνο στο κτηριολογικό πρόγραμμα. Δηλαδή, μετά από αιτήματα των δήμων, εμείς καταγράφουμε στοιχεία σχετικά με το είδος, τον αριθμό και το μέγεθος των κτηρίων που θα στεγάσουν μια σχολική μονάδα.

Από το 2022, υπάρχει μόνο για το 2ο ΕΕΕΕΚ, επειδή το ζήτησε ο δήμος, ένα τέτοιο κτηριολογικό πρόγραμμα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κυρία Θρασκιά, έχετε τον λόγο για τρία λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, όταν η εκπαιδευτική διαδικασία παρεμποδίζεται και όταν δεν ικανοποιείται το αναφαίρετο δικαίωμα των παιδιών -και των παιδιών με αναπηρία, εν προκειμένω- στην απρόσκοπτη πρόσβασή τους στην εκπαίδευση, δεν μπορεί παρά να είναι ζήτημα του Υπουργείου Παιδείας. Μπορεί τα προβλήματα να ξεκινούν και από το κτηριακό -που, προφανώς, δεν είναι μόνο το κτηριακό- αλλά, όταν τελικά δεν υπάρχει εκπαιδευτική διαδικασία με τον τρόπο που θα έπρεπε να υπάρχει, όταν, ας πούμε, στο 1ο ΕΕΕΕΚ από τα δύο εργαστήρια λειτουργεί μόνο το ένα, όταν ο σκοπός για τον οποίο πηγαίνουν στο σχολείο καθημερινά δεν εξυπηρετείται, δεν μπορεί παρά να είναι ευθύνη του Υπουργείου Παιδείας.

Και πραγματικά, ειδικά για το πρώτο πρόβλημα που είπατε, για το κτηριακό, προφανώς γνωρίζουμε πολύ καλά ότι υπάρχει συναρμοδιότητα του Υπουργείου Εσωτερικών και του Υπουργείου Υποδομών και Μεταφορών αλλά η εκπαιδευτική διαδικασία, όταν παρεμποδίζεται, δεν είναι μέλημα του Υπουργείου Παιδείας; Πώς αλλιώς μπορεί να λειτουργούν τα πράγματα; Μιλάμε για γονείς που πραγματικά χτυπούν πόρτες στη Θεσσαλονίκη και δεν ανοίγουν, που με δική τους θυσία -θα το πω έτσι, γιατί αυτή η λέξη νιώθω πως ταιριάζει αυτή τη στιγμή- κατάφεραν κατόπιν εκδίκασης ασφαλιστικών μέτρων να μη γίνει έξωση στο 2ο ΕΕΕΕΚ και να δοθεί παράταση μέχρι το τέλος της σχολικής χρονιάς και με συγκεντρώσεις τους έξω από το Υπουργείο Μακεδονίας-Θράκης, που δεν άνοιξε ποτέ καμμία πόρτα να τους δώσουν μια απάντηση.

Εμείς μπορεί να μιλάμε για αρμοδιότητες, αλλά η δική τους καθημερινότητα είναι πραγματικά αδυσώπητα σκληρή και επιμένω ότι η εκπαιδευτική διαδικασία δεν μπορεί παρά να είναι αρμοδιότητα του Υπουργείου Παιδείας.

Σίγουρα καταλαβαίνω απόλυτα αυτό που μου λέτε, αλλά στα σχολεία δεν γίνεται αυτό που πρέπει να γίνει καθημερινά και έρχεται και ο Σεπτέμβριος και οι εκπαιδευτικοί, αλλά πρωτίστως οι γονείς, αναρωτιούνται σε ποιο κτήριο θα λειτουργήσουν τα σχολεία, γιατί πηγαίνει από τον Άννα στον Καϊάφα, και για ένα κτήριο που υποτίθεται ότι έχει δοθεί, δεν ξέρουν πραγματικά το πότε, γιατί ο Σεπτέμβριος είναι προ των πυλών τελικά, γιατί κοντεύει να τελειώσει η συγκεκριμένη σχολική χρονιά και δεν ξέρουν τι θα κάνουν.

Επίσης, οι ίδιοι κατάφεραν να σταματήσουν τον διαμοιρασμό των παιδιών σε διάφορα σχολεία στην πόλη, ακριβώς γιατί κανένας γονέας δεν υπέγραφε καμμία αίτηση για μετεγγραφή του παιδιού του σε άλλον σχολικό χώρο. Οπότε το ζήτημα επιμένω ότι είναι και του Υπουργείου Παιδείας όταν η σχολική και η εκπαιδευτική διαδικασία δεν πραγματοποιείται καθημερινά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα το πω ξανά. Το είπα και στον προηγούμενο συνάδελφο, το είπα και σε εσάς και θα το πω ξανά. Το αν μας ενδιαφέρει η σωστή λειτουργία της εκπαίδευσης είναι διαφορετικό θέμα από το να έχουμε τη θεσμική αρμοδιότητα να σας απαντήσουμε για το κτηριακό θέμα των σχολικών μονάδων που θίγετε. Δεν είναι αρμοδιότητα του Υπουργείου Παιδείας.

Δεν μπορώ να απαντώ για άλλα Υπουργεία. Σας παρακαλώ αυτό να το σεβαστείτε. Και ο κ. Πετραλιάς δεν θα απαντήσει για την παιδεία και εγώ για τα δικά του θέματα. Κάθε Υπουργείο έχει τις αρμοδιότητες του, που είναι ξεκάθαρες και καταγράφονται στο ΦΕΚ. Παρακαλώ και εσείς να το σεβαστείτε. Είναι αντιθεσμικό αυτό που μου ζητάτε να κάνω.

Έχω γνώση, έχω ενημέρωση. Ο διευθυντής της δευτεροβάθμιας, ο κ. Κόπτσης, που ήταν και γενικός γραμματέας του Υπουργείου μας, έχει και εκείνος εμπλακεί για να βοηθήσει και να δώσει λύσεις. Δεν είναι αρμοδιότητα του Υπουργείου Παιδείας.

Θα σας πω μόνο για το προσωπικό, γιατί αυτό είναι αρμοδιότητα και νομίζω ότι το είπατε στην πρωτολογία σας. Μετά από δώδεκα χρόνια σχεδόν τριάντα χιλιάδες εκπαιδευτικοί διορίστηκαν για πρώτη φορά. Εξ αυτών πάνω από πέντε χιλιάδες είναι στην ειδική αγωγή πρώτη φορά στα εκπαιδευτικά χρονικά.

Να σας πω, λοιπόν, ακριβώς νούμερα: Πάνω από τέσσερις χιλιάδες επτακόσιοι διορισμοί στην ειδική αγωγή, χίλιοι εξακόσιοι διορισμοί μελών ειδικού εκπαιδευτικού και βοηθητικού προσωπικού που έχουν να κάνουν με την ειδική αγωγή, πενήντα δύο χιλιάδες τετρακόσιες προσλήψεις αναπληρωτών και πάνω από δεκαοκτώ χιλιάδες τριακόσιοι αφορούν σε εκπαιδευτικούς ειδικής αγωγής, πάνω από εννιά χιλιάδες εκατό σε μέλη ειδικού εκπαιδευτικού και βοηθητικού προσωπικού.

Δυστυχώς, κυρία συνάδελφε, στο πλαίσιο των αρμοδιοτήτων και των ευθυνών του Υπουργείου Παιδείας αυτή είναι η απάντηση που μπορώ να δώσω.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Πριν συνεχίσουμε, έχω να κάνω δύο ανακοινώσεις στο Σώμα.

Η όγδοη με αριθμό 969/12-4-2024 επίκαιρη ερώτηση δευτέρου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτσηπρος τον Υπουργό Εθνικής Οικονομίας και Οικονομικών,με θέμα: «Άκρως ανησυχητικές οι αποκαλύψεις για έρευνες της Ευρωπαϊκής Εισαγγελίας και της Επιτροπής Ανταγωνισμού για υπόνοια απάτης και νόθευσης του ανταγωνισμού σε έργα που χρηματοδοτούνται από το Ταμείο Ανάκαμψης και Ανθεκτικότητας» δεν θα συζητηθεί κατόπιν συνεννόησης.

Επίσης, η τρίτη με αριθμό 960/10-4-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας, με θέμα: «Μακροχρόνια παραχώρηση κατά χρήση στον Δήμο Προσοτσάνης του Πέτρινου Θεάτρου στο Φαράγγι της Πετρούσας» δεν θα συζητηθεί κατόπιν συνεννόησης.

Θα κάνουμε τώρα μια ολιγόλεπτη διακοπή και θα συνεχίσουμε αμέσως μετά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στη συζήτηση της δέκατης τρίτης με αριθμό 973/14-4-2024 επίκαιρης ερώτησης δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών, με θέμα: «Να αρθεί η αδικία σε βάρος των συνταξιούχων που συνέχισαν να εργάζονται, σε σχέση με τις αποδοχές που έλαβαν, μέρος των οποίων το ΓΛΚ ζητά ως αχρεωστήτως καταβληθείσες».

Στην ερώτηση θα απαντήσει ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς.

Κύριε συνάδελφε, έχετε τον λόγο για δύο λεπτά.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε το θέμα και την απόγνωση που έχουν περιέλθει, αφού έχουν επιδοθεί σε έναν πολύ κοστοβόρο και ψυχοφθόρο δικαστικό αγώνα, οι συνταξιούχοι εργαζόμενοι, καθώς το δημόσιο απαιτεί να επιστρέψουν αναδρομικά δεκάδες χιλιάδες ευρώ λόγω της εκ των υστέρων αλλαγής του μισθολογικού κλιμακίου τους.

Συγκεκριμένα, το Γενικό Λογιστήριο του Κράτους -σύμφωνα με την εγκύκλιο του Ελεγκτικού Συνεδρίου- παραπέμπει στην παράγραφο 4 του άρθρου 11 του ν.4357/2015 ισχυριζόμενο ότι εάν έχει απονεμηθεί η κύρια σύνταξη βάσει του συνολικού χρόνου ασφάλισης, εργαζόμενος του δημοσίου τομέα που επιθυμεί να συνεχίσει να εργάζεται με συνταξιοδότησή του, αυτός θα πρέπει να τοποθετηθεί στο μισθολογικό κλιμάκιο νεοδιοριζόμενου υπαλλήλου.

Ωστόσο, ελλείψει σαφούς νομοθετικού πλαισίου, η συντριπτική πλειοψηφία των φορέων, όπως και η Δημοτική Επιχείρηση Ύδρευσης και Αποχέτευσης Ηρακλείου, δεν είχε προβεί σε μισθολογική επανακατάταξη προσωπικού και συνέχιζε τη μισθοδοσία αυτών, με βάση τις μισθολογικές αποδοχές που οι εργαζόμενοι είχαν κατά τον χρόνο υποβολής της σχετικής αίτησης συνταξιοδότησης. Με ευθύνη της δηλαδή η Υπηρεσία, παρ’ ότι είχε ενημερωθεί, εξακολουθούσε να αποδίδει τους μισθούς στο ύψος που έπρεπε στους εργαζόμενους και ήρθε τελικά το Δεκέμβριο του 2022 να ενημερώσει εκ των υστέρων, πολλά χρόνια μετά δηλαδή, ότι έπρεπε να γίνει η συγκεκριμένη περικοπή που συζητάμε και τώρα έρχεται και αναζητά αναδρομικά όλο αυτό το ποσό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επειδή εγείρονται ζητήματα αντισυνταγματικότητας και αναιρείται η εμπιστοσύνη και η προστασία του διοικούμενου, αφού παραβιάζεται η αρχή της χρηστής διοίκησης αλλά και της καλής λειτουργίας της, επειδή υπάρχουν γνωμοδοτήσεις έγκριτων νομικών -και εδώ έχω να σας καταθέσω και γνωμοδότηση και δικαστικές αποφάσεις, έχουμε μια σχετικά πρόσφατα στον Βόλο- και επειδή και εσείς είχατε δώσει μια απάντηση στον συνάδελφο κ. Καφούρο, όπου αφήνετε ένα ανοιχτό παράθυρο, θα ήθελα, κύριε Υπουργέ, να μας πείτε σε ποιες άμεσες ενέργειες θα προβείτε, προκειμένου να αποκατασταθεί η αδικία για τους απασχολούμενους συνταξιούχους στους φορείς του δημοσίου της γενικής κυβέρνησης και αν προτίθεστε να αναλάβετε συγκεκριμένη νομοθετική πρωτοβουλία, προκειμένου μέχρι τώρα θεωρούμενες ως αχρεωστήτως καταβληθείσες αποδοχές να μην αναζητηθούν και ούτε να καταλογιστούν με τροποποίηση του άρθρου 11 του ν.4354/2015.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Κύριε Υφυπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά, κύριε Πρόεδρε.

Να πω το ιστορικό, κύριε Παρασύρη. Κατ’ αρχάς, με τον ν.4354/2015, το ενιαίο μισθολόγιο, ρυθμίστηκε από 1-1-2016 το μισθολογικό καθεστώς όλων των υπαλλήλων που υπηρετούν με οποιαδήποτε σχέση εργασίας -μόνιμοι, ΙΔΟΧ και ΙΔΑΧ- στο δημόσιο, στους ΟΤΑ, τα νομικά πρόσωπα δημοσίου και ιδιωτικού δικαίου και στις ΔΕΚΟ.

Από τις διατάξεις του άρθρου 11 του ν.4354 προβλέπεται ότι για την εξέλιξη των υπαλλήλων στα μισθολογικά κλιμάκια αναγνωρίζεται η προϋπηρεσία που προσέφεραν αυτοί σε δημόσιους φορείς καθώς και στους επίσημους θεσμούς και όργανα της Ευρωπαϊκής Ένωσης με οποιαδήποτε σχέση εξαρτημένης εργασίας.

Σύμφωνα με τις ως άνω διατάξεις, απαραίτητη προϋπόθεση -όπως λέει η παράγραφος 4- για την αναγνώριση της ανωτέρω προϋπηρεσίας είναι η προϋπηρεσία να μην έχει ήδη χρησιμοποιηθεί στο πλαίσιο χορήγησης οποιασδήποτε άλλης οικονομικής παροχής ή αναγνώρισης συνταξιοδοτικού δικαιώματος.

Με βάση αυτή τη φράση του νόμου «ή αναγνώρισης συνταξιοδοτικού δικαιώματος», το Γενικό Λογιστήριο του Κράτους έχει βγάλει επτά εγκυκλίους. Η πρώτη ήταν η 2/1015 5 Ιανουαρίου 2016 -η αρχική εγκύκλιος- για την εφαρμογή του ενιαίου μισθολογίου, κατόπιν στις 6 Μαΐου του 2016, 15 Νοεμβρίου του 2016, 16 Σεπτεμβρίου του 2021, 22 Ιουνίου του 2022, 3 Ιανουαρίου του 2023 και 30 Μαΐου του 2023, όπου επεσήμαινε στους εμπλεκόμενους φορείς τις παραπάνω διατάξεις του ν.4354 καθώς και ότι κατ’ εφαρμογή των διατάξεων αυτών οι εργαζόμενοι που συνεχίζουν παρά τη συνταξιοδότησή τους να εργάζονται σε δημόσιους φορείς θα πρέπει να κατατάσσονται στο μισθολογικό κλιμάκιο νεοδιοριζόμενου, δηλαδή στο εισαγωγικό, καθώς η προϋπηρεσία έχει αναγνωριστεί για την αναγνώριση συνταξιοδοτικού δικαιώματος.

Τα ανωτέρω γίνονται δεκτά και από το Ελεγκτικό Συνέδριο, όπως προκύπτει από το υπ’ αριθμόν 35/791 9.6.2023 έγγραφό του. Ωστόσο είναι αλήθεια ότι ως προς το ζήτημα αυτό, της κατάταξης δηλαδή των συνταξιούχων στο εισαγωγικό κλιμάκιο, ο νόμος δεν έτυχε ομοιόμορφη εφαρμογής μεταξύ των δημοσίων φορέων, με συνέπεια να έχουν προκύψει αχρεώστητες καταβολές μισθολογικών παροχών σε εργαζομένους που εμπίπτουν στη σχετική κατηγορία.

Στο πλαίσιο αυτό αναφέρουμε ότι εξετάζουμε ήδη αρμοδίως εξεύρεση κατάλληλης λύσης, κοιτάμε τα δεδομένα και το νομικό πλαίσιο, ώστε να αντιμετωπίσουμε το πρόβλημα με δίκαιο τρόπο για τους εργαζόμενους και σκοπεύουμε το επόμενο διάστημα να σας ενημερώσουμε σχετικά ακριβώς με το πώς θα λυθεί αυτό, αν θα είναι νομοθετικά ή ερμηνευτικά.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Παρασύρη, έχετε τον λόγο για τρία λεπτά για τη δευτερολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Κύριε Υπουργέ, κατ’ αρχάς το εισπράττω θετικά αυτό που κάνετε ότι κατανοείτε πως η εφαρμογή της εγκυκλίου έγινε με έναν τρόπο διαφορετικό από υπηρεσία σε υπηρεσία.

Θεωρώ πως, μιας και έχετε ήδη απαντήσει ότι θα το αντιμετωπίσετε θετικά -και νομίζω ότι εδώ είναι το πιο επίσημο βήμα της χώρας, ενήλικοι άνθρωποι είμαστε- ό,τι λέτε θα τηρηθεί κιόλας.

Να πω ότι οι άνθρωποι αυτοί καλόπιστα εισέπρατταν τα χρήματα αυτά. Είχε ενημερωθεί η Υπηρεσία τους. Η Υπηρεσία τους ήταν αυτή η οποία εξέδιδε και τους μισθούς τους, όπως και στην ανάλυση που γίνεται στη σχετική διάταξη την ευθύνη της εκκαθάρισης της μισθοδοσίας τους την έχει η Υπηρεσία τους. Άρα είναι ένα θέμα στο οποίο δεν υπάρχει από καμμία πλευρά δόλος για τους ίδιους τους υπαλλήλους. Άρα νομίζω ότι είναι εξαιρετικά άδικο να εξακολουθούν αυτά τα χρέη να τους βαραίνουν.

Εγώ βέβαια να ξέρετε έχω ετοιμάσει μια τροπολογία -θα την καταθέσω στα Πρακτικά- έστω δηλαδή νομοθετικά αν βοηθήσει να ερμηνεύσετε, τέλος πάντων, και να οργανώσετε για νομοθετική πρωτοβουλία τέτοια έτσι ώστε να έχουμε ένα αίσιο τέλος, αυτό που επιθυμείτε -από ό,τι κατάλαβα- και εσείς αλλά και εγώ για να τελειώνουν και τα δικαστικά έξοδα και η δικαστική περιπέτεια αυτών των ανθρώπων. Έχουν κερδίσει και τα ασφαλιστικά μέτρα και κάποια δικαστήρια έχουν τελεσιδικήσει, αλλά υπάρχουν διάφοροι βαθμοί δικαστικοί που πρέπει να προχωρήσουν.

Άρα εγώ να πω ότι το αντιμετωπίζω θετικά αυτό που είπατε και εύχομαι μαζί, από κοινού, τέλος πάντων, όσο μπορούμε να βοηθήσουμε έτσι ώστε να λύσουμε τη συγκεκριμένη αδικία.

Ευχαριστώ.

(Στο σημείο αυτό ο Βουλευτής κ. Φραγκίσκος Παρασύρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά.

Νομίζω ότι συμφωνούμε. Το επόμενο διάστημα θα κοιτάξουμε να βρούμε μια δίκαιη λύση για τους εργαζόμενους.

Να πούμε ότι όντως είναι δύσκολη στην ερμηνεία της αυτή η διάταξη και γι’ αυτό έχει προκληθεί αυτό από το ’16 -είναι τόσα χρόνια αυτό το πρόβλημα- και θα επανέλθουμε σε μικρό χρονικό διάστημα. Οπότε, είμαστε σύμφωνοι.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Δεν σας κατάλαβα ότι δεν θέλατε να μιλήσετε, αλλά κατάλαβα ότι υπάρχει συμφωνία, οπότε δεν υπάρχει κανένας λόγος για να γίνεται συζήτηση.

Θα κάνουμε ακόμη μία μικρή διακοπή, αυτή τη φορά λείπει ο Υπουργός.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** ι Κυρίες και κύριοι συνάδελφοι συνεχίζεται η συνεδρίαση.

Έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις εκπαιδευτικοί συνοδοί τους από το 1ο και 2ο Δημοτικό Σχολείο Ασβεστοχωρίου Θεσσαλονίκης.

Η Βουλή σάς καλωσορίζει, παιδιά, και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Σας ενημερώνω, παιδιά, ότι παρακολουθείτε μία συγκεκριμένη διαδικασία κοινοβουλευτικού ελέγχου. Στη συγκεκριμένη, λοιπόν, διαδικασία ο εκάστοτε Βουλευτής θέτει την ερώτηση, στην οποία και απαντά ο αντίστοιχος Υπουργός ή Υφυπουργός της Κυβέρνησης. Αυτή είναι η διαδικασία.

Συνεχίζουμε, λοιπόν, με την τρίτη με αριθμό 982/15-4-2024 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υφυπουργό στον Πρωθυπουργό και Κυβερνητικό Εκπρόσωπο, με θέμα: «Να στελεχωθεί πλήρως η ΕΡΤ με όλο το απαραίτητο μόνιμο προσωπικό».

Θα απαντήσει ο Υφυπουργός στον Πρωθυπουργό και Κυβερνητικός Εκπρόσωπος κ. Παύλος Μαρινάκης.

Κυρία συνάδελφε, έχετε τον λόγο για την πρωτολογία σας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Πριν από μερικές εβδομάδες η διοίκηση της ΕΡΤ ενημέρωσε τους εργαζόμενους ότι καταργεί το σύστημα πενθήμερης εβδομαδιαίας απασχόλησης. Σύμφωνα με το άρθρο 25 του ν.5053/2023, η εταιρεία δύναται, προκειμένου να καλύψει τις λειτουργικές ανάγκες, να απασχολεί τους εργαζομένους καθ’ υπέρβαση του πενθημέρου συστήματος εργασίας και για έκτη μέρα εντός της ίδιας εβδομάδας. Η ημερομηνία έναρξης αυτής της δυνατότητας ορίστηκε τελικά η 1η Ιουλίου του 2024. Για την εργασία την έκτη μέρα καταβάλλεται το ημερομίσθιο με την από τον νόμο οριζόμενη προσαύξηση και δεν θα χορηγείται ρεπό για την έκτη μέρα δουλειάς. Η εξαήμερη εργασία, όμως, ξέρουμε πολύ καλά ότι εντατικοποιεί τη δουλειά των εργαζομένων σε βάρος της υγείας τους, αφού με την κατάργηση της μίας μέρας ανάπαυσης δεν θα υπάρχει ο αναγκαίος χρόνος για την ξεκούρασή τους. Επίσης, μειώνεται σημαντικά ο ελεύθερος χρόνος για την αξιοποίηση στην οικογένεια, στην κοινωνική ζωή και αλλού, σε δραστηριότητες αναγκαίες για τον εργαζόμενο άνθρωπο, για τη ζωή του και την υγεία του. Ωστόσο, αντί να ενταντικοποιηθεί σε τέτοιον βαθμό η εργασία των υπαρχόντων εργαζομένων, οι λειτουργικές ανάγκες θα μπορούσαν να καλυφθούν με προσλήψεις μόνιμων εργαζομένων.

Επίσης, οι εργαζόμενοι δημοσιογράφοι, αλλά και οι άλλοι εργαζόμενοι στην ΕΡΤ εργάζονται χωρίς συλλογικές συμβάσεις εργασίας. Μάλιστα, οι μισθοί των δημοσιογράφων της ΕΡΤ, όπως και όλων των δημοσίων ΜΜΕ, δεν καθορίζονται με συλλογική σύμβαση εργασίας, αλλά με κοινή υπουργική απόφαση.

Ακόμα, αντί για αυξήσεις στους μισθούς δίνονται κουπόνια-τροφεία για αγορά προϊόντων από σουπερμάρκετ. Αυτό έχει σαν συνέπεια ο μισθός τους να μένει στάσιμος, να μη δίνονται τα μισθολογικά κλιμάκια, σύμφωνα με τα χρόνια προϋπηρεσίας, και να παραμένει στάσιμη η ασφαλιστική τους κάλυψη τουλάχιστον για το συνταξιοδοτικό τους μέρος.

Επιπροσθέτως, στους εργαζόμενους της ΕΡΤ, όπως και σε όλους τους δημόσιους υπαλλήλους, έχουν καταργηθεί ο δέκατος τρίτος και ο δέκατος τέταρτος μισθός λόγω μνημονιακών νόμων και συνεχίζουν να μη δίνονται. Έτσι, οι εργαζόμενοι που υφίστανται την ακρίβεια, τον πληθωρισμό και έχοντας ήδη τεράστιες μισθολογικές απώλειες από την περίοδο της οικονομικής κρίσης δυσκολεύονται να αντεπεξέλθουν στοιχειωδώς στην κάλυψη των αναγκών των οικογενειών τους.

Στην ΕΡΤ εφαρμόζονται, επίσης, διαφόρων μορφών εργασιακές σχέσεις, όπως συμβάσεις έργου. Ακόμα υπάρχουν εργαζόμενοι που ανήκουν στο εργατικό δυναμικό άλλων εταιρειών, κυρίως οπτικοακουστικής παραγωγής και δεν έχουν καμμία σιγουριά για τη δουλειά τους, την ανανέωση των συμβάσεων, αλλά και τις πληρωμές υπερωριών και Σαββατοκύριακων. Ακόμη οι τεχνικοί της ΕΡΤ δεν παίρνουν επίδομα επικίνδυνης και ανθυγιεινής εργασίας και δεν τους αναγνωρίζεται η προϋπηρεσία τους. Και σε αυτόν τον τομέα υπάρχει ανάγκη προσλήψεων για κάλυψη κενών οργανικών θέσεων, γεγονός που εντατικοποιεί τη δουλειά τους.

Ερωτάται, λοιπόν, ο κύριος Υπουργός ποια μέτρα θα πάρει η Κυβέρνηση, έτσι ώστε να καλυφθούν όλες οι ανάγκες σε μόνιμο προσωπικό όλων των ειδικοτήτων και να μην εφαρμοστεί η εξαήμερη εργασία, αλλά και να υπογραφεί συλλογική σύμβαση εργασίας με γενναία αύξηση στους μισθούς των εργαζομένων και βεβαίως να επανέλθει ο δέκατος τρίτος και ο δέκατος τέταρτος μισθός.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Διγενή.

Ορίστε, κύριε Υφυπουργέ, έχετε τον λόγο για τρία λεπτά για την πρωτολογία σας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κυρία Βουλευτά, θα ήθελα να σας ευχαριστήσω πάρα πολύ για την ευκαιρία που μου δίνετε με την ερώτησή σας, ως αρμόδιου Υφυπουργού και για την ΕΡΤ, ως Υφυπουργού παρά τω Πρωθυπουργώ, να μιλήσω για τις αρκετά σημαντικές έως μεγάλες σε κάποιους επιμέρους τομείς επιτυχίες που έχει σημειώσει η ΕΡΤ τα τελευταία δύσκολα χρόνια των πολλαπλών εισαγόμενων κρίσεων. Θα έλεγα ότι αυτές οι επιτυχίες δεν είναι επιτυχίες της Κυβέρνησης, με την έννοια ότι δεν ήταν αποτέλεσμα τόσο κυβερνητικών αποφάσεων όσο της διοίκησης της ΕΡΤ, της υπομονής και της σκληρής δουλειάς των εργαζομένων, οι οποίες αποτυπώνονται σε πάρα πολλά διαφορετικά επίπεδα.

Θα ήθελα να σας πω πολύ γρήγορα ότι μιλάμε για μία δημόσια τηλεόραση η οποία πέρασε μια πολύ δύσκολη περίοδο επί των ημερών της προηγούμενης Κυβέρνησης, για μια δημόσια τηλεόραση η οποία είχε χάσει κάθε ίχνος αξιοπιστίας. Στην πραγματικότητα, αναπαρήγαγε την προπαγάνδα της προηγούμενης κυβέρνησης.

Είναι αλήθεια ότι αυτό συνέβαινε παράλληλα με μια περίοδο που η προηγούμενη Κυβέρνηση προσπαθούσε με τους γνωστούς νόμους για τα μέσα, οι οποίοι κρίθηκαν από τη δικαιοσύνη, να μετατρέψει και την ιδιωτική τηλεόραση σε κάτι αντίστοιχο. Όλα αυτά ανήκουν στο παρελθόν. Πρόκειται για μέρες οι οποίες δεν ανέβασαν το επίπεδο της δημόσιας τηλεόρασης και σε καμμία περίπτωση δεν ενίσχυσαν τη θέση των εργαζομένων της.

Προσπαθώντας να είμαι συνεπής με τον χρόνο που έχω, θα απαντήσω αρχικά στα βασικά σας ερωτήματα που έχουν να κάνουν με τη συλλογική σύμβαση εργασίας και με όλη την υπόλοιπη συζήτηση που αφορά την ενίσχυση των εργαζομένων στη δημόσια τηλεόραση.

Πράγματι, λοιπόν, ψηφίστηκε ο ν.5053/2023 στον οποίο αναφέρεστε και παρά το γεγονός ότι δεν εξαιρείται από τον νόμο, παράλληλα δεν πληροί και τις προϋποθέσεις προς το παρόν που θέτει ο νόμος, οπότε θα συνεχίσει να λειτουργεί με την πενθήμερη εργασία, όπως προβλεπόταν, τέλος πάντων, μέχρι την ψήφιση του νόμου. Και μάλιστα ενώ βρισκόμαστε σε επικοινωνία με το αρμόδιο Υπουργείο Εργασίας, δεν είναι και στις προθέσεις της διοίκησης της ΕΡΤ -έχω και σχετικό υπόμνημα της διοίκησης- να αλλάξει αυτό όσον αφορά τους εργαζόμενους.

Οπότε η απάντηση σε αυτό το ερώτημα είναι «Όχι. Θα συνεχίσει να δουλεύει με το καθεστώς που ίσχυε μέχρι και την ψήφιση του συγκεκριμένου νόμου».

Ως προς τη Συλλογική Σύμβαση Εργασίας είναι πολύ σημαντικό να πούμε ότι οι εργαζόμενοι της ΕΡΤ δικαιολογημένα για πάρα πολλά χρόνια διαμαρτύρονταν- έχετε μεγάλη εμπειρία από τη δημόσια τηλεόραση- γιατί από το 2007 δεν είχαμε καμμία υπογραφή Συλλογικής Σύμβασης Εργασίας. Ήρθε, όμως, η Κυβέρνηση αυτή μετά το 2019 και με διαπραγματεύσεις συνολικά με τους δημοσιογράφους και με τους εργαζόμενους της ΕΡΤ και τη διοίκηση της ΕΡΤ, υπεγράφη η Συλλογική Σύμβαση 2022 - 2023. Πράγματι, αυτό δεν αφορά το μισθολογικό καθεστώς των εργαζομένων, όμως αφορά πολλά άλλα πολύ σημαντικά μη μισθολογικά τα οποία βελτιώνουν τη θέση των εργαζομένων.

Αυτό θα γίνει και το 2024. Έχουν ξεκινήσει ήδη οι συζητήσεις και οι διαπραγματεύσεις. Είμαστε σε αρκετά προχωρημένο στάδιο και θεωρώ ότι πολύ σύντομα θα έχουμε την υπογραφή μιας νέας Συλλογικής Σύμβασης Εργασίας.

Αντιστοίχως είναι σε εξέλιξη και η υπογραφή -για να μη σας κουράσω- της κοινής υπουργικής απόφασης, η νομοθετική διαδικασία για την έκδοση των κοινών υπουργικών αποφάσεων που απαιτούνται για τη χορήγηση του επιδόματος επικίνδυνης και ανθυγιεινής εργασίας για τους εργαζόμενους της ΕΡΤ.

Αναφερθήκατε στο προσωπικό. Γνωρίζετε ότι υπάρχουν συγκεκριμένοι περιορισμοί που θέτει το δημόσιο, δηλαδή μία πρόσληψη προς μία αποχώρηση. Η Κυβέρνηση έχει δώσει συγκεκριμένες προτεραιότητες για τις προσλήψεις των επόμενων ετών, με βασικό τομέα τον τομέα της υγείας. Αυτό που αξίζει να σημειωθεί είναι ότι η διοίκηση της ΕΡΤ εξαντλεί όλα τα περιθώρια που της δίνει ο νόμος και για συμβάσεις αορίστου και για συμβάσεις ορισμένου χρόνου ή συμβάσεις έργου, εξωτερικές παραγωγές, πάντοτε με σεβασμό στα δημοσιονομικά δεδομένα της δημόσιας τηλεόρασης και με στόχο να μην επιβαρυνθεί περισσότερο -και δεν επιβαρύνεται- ο Έλληνας φορολογούμενος και με απώτερο στόχο το προϊόν αυτό να βελτιωθεί.

Πάρα πολύ σύντομα, γιατί είναι συγκεκριμένος ο χρόνος, θα πω ότι αξίζει λίγο να πάρουμε μια απόσταση από τα γεγονότα και να δούμε λίγο τη μεγάλη εικόνα η οποία λέει ότι με το ίδιο αντίτιμο οι Έλληνες φορολογούμενοι, οι Έλληνες πολίτες, οι τηλεθεατές έχουν βάλει ξανά στο τηλεκοντρόλ τους τα κανάλια της δημόσιας τηλεόρασης. Γιατί συνέβη αυτό; Συνέβη γιατί μετά από ολόκληρες δεκαετίες έχουμε ξανά μυθοπλασία σε καθημερινές παραγωγές, έχουμε επιτέλους ένα ειδησεογραφικό κανάλι, το «ΕΡΤ NEWS», το οποίο σύμφωνα με όλες τις μελέτες και μεγάλων πρακτορείων, όπως το «REUTERS», είναι ένα αξιόπιστο κανάλι ενημέρωσης, το βασικό κανάλι ενημέρωσης των Ελλήνων πολιτών.

Έχουμε, επίσης, το «ERTFLIX», μία ψηφιακή πλατφόρμα την οποία επισκέπτονται μηνιαίως δεκαπέντε εκατομμύρια τηλεθεατές και μάλιστα σε λίγο χρονικό διάστημα κλείνει τέσσερα χρόνια.

Έχουμε μία ενιαία πύλη ραδιοφώνων, με ραδιόφωνα τα οποία είναι διαφορετικής μουσικής, ελληνικής και ξένης μουσικής, τα οποία εντάσσονται.

Έχουμε την ψηφιοποίηση του Αρχείου της ΕΡΤ, μια εθνική κληρονομιά όλων αυτών των ετών, όλων αυτών των δεκαετιών.

Έχουμε μια δημόσια τηλεόραση, η οποία από την εποχή της πλήρους απαξίωσης και της κομματικοποίησης -μία ΕΡΤ που, επιτρέψτε μου την έκφραση, θύμιζε κανάλι σοβιετικού τύπου αναπαραγωγής προπαγάνδας της κυβέρνησης- έχει μετατραπεί σε μια δημόσια τηλεόραση η οποία προάγει την αξιοπιστία, την ενημέρωση και τον πολιτισμό, σέβεται τους εργαζόμενους και κάνει βήματα τα οποία δεν έγιναν για ολόκληρες δεκαετίες.

Κλείνω λέγοντας ότι προφανώς εχθρός του καλού είναι το καλύτερο. Πάντοτε πρέπει να κινούμαστε προς όφελος των εργαζομένων, με σεβασμό στα χρήματα των Ελλήνων φορολογουμένων και αυτό είμαι βέβαιος ότι θα κάνει η διοίκηση της δημόσιας τηλεόρασης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία συνάδελφε, ορίστε, έχετε τον λόγο για τρία λεπτά.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ως ομιλία Κυβερνητικού Εκπροσώπου ήταν πάρα πολύ καλή.

Από τότε που θυμάμαι τον εαυτό μου, από τις αρχές του 1980 στην τηλεόραση, δεν υπήρξε χρονιά χωρίς μαχητικές κινητοποιήσεις των εργαζομένων για το απαράδεκτο εργασιακό καθεστώς. Το έγκλημα είναι διαρκές και δεν έχει σταματήσει ποτέ από τότε.

Επίσης, αναφερθήκατε στα θέματα προπαγάνδας. Η προπαγάνδα δεν αποτελεί παρελθόν για την ΕΡΤ. Ήξερε πολύ καλά πάντα να την κάνει, συνεχίζει να την κάνει με τον καλύτερο τρόπο.

Και, βεβαίως, όταν χαιρόμαστε για την ανάπτυξη της ΕΡΤ, καλό είναι να χαιρόμαστε και για την προάσπιση των δικαιωμάτων των εργαζομένων -κάτι που δεν συμβαίνει- και όχι για την εξόντωσή τους. Οι όποιες επιτυχίες, κυρίως βασίζονται στη σκληρή δουλειά των εργαζομένων.

Η εξαήμερη εργασία στα δύο κρατικά ΜΜΕ, με την έκτη ημέρα που μπορεί να είναι και Σάββατο ή Κυριακή, ανοίγει πολύ επικίνδυνους δρόμους, αφού οι διοικήσεις μπορεί να απαιτήσουν κάποια στιγμή και δουλειά -και θα την απαιτήσουν- δεκατριών ωρών την ημέρα, με τον παραπάνω χρόνο εργασίας να μην αμείβεται αλλά να δίνεται σε ρεπό. Αυτό, άλλωστε, το προβλέπει ο νόμος. Το ότι δε θα ισχύσει μέχρι να ψηφιστεί, εννοείται, αλλά μετά θα ισχύσει.

Αυτή η ρύθμιση ωθεί σε μείωση των εργαζομένων και εντατικοποίηση της δουλειάς, ενώ όσο οι συνθήκες δουλειάς θα χειροτερεύουν, παράλληλα, θα αυξάνονται και οι κίνδυνοι για την υγεία των εργαζομένων από την καταπόνηση τους. Δεν ξέρω αν σας ενδιαφέρει αυτό, αλλά επειδή έχω ζήσει στο μεγαλύτερο μέρος της ζωής μου στην ΕΡΤ, έχει τύχει να δω να καταρρέουν άνθρωποι από την κούραση και στο μοντάζ και στο κοντρόλ και στο στούντιο.

Βέβαια, δεν αποτελεί είδηση ότι καμμία κυβέρνηση δεν ενδιαφέρθηκε ποτέ για τις συνέπειες στην υγεία και τη ζωή των εργαζομένων, με τους νόμους που ψηφίζει και εφαρμόζουν οι διοικήσεις. Οι εργαζόμενοι, πάντως, δεν πρόκειται να τα αποδεχτούν όλα αυτά, γιατί θα είναι σαν να αποδέχονται την υποταγή στην απώλεια του πιο βασικού εργασιακού τους δικαιώματος, μαζί με τον μισθό. Δεν θα δεχθούν μια ζωή λάστιχο, ανάλογα με τις εργοδοτικές απαιτήσεις.

Να μιλήσουμε, όμως, και για τις ευθύνες των κυβερνητικών εργοδοτικών πλειοψηφιών στις διοικήσεις ΕΣΗΕΑ και ΠΟΕΣΥ και για την αβάντα που προσφέρουν για την ψήφιση και εφαρμογή τέτοιων αντεργατικών νόμων. Οι πλειοψηφίες αυτές των δημοσιογραφικών ενώσεων, αποδεικνύονται σύμμαχοι της σημερινής Κυβέρνησης και όλων των κυβερνήσεων, διαχρονικά. Αλλά και η διοίκηση της ΕΡΤ και του ΑΠΕ γίνονται οι καλύτεροι αρωγοί της κυβερνητικής πολιτικής, σπεύδοντας να την εφαρμόσουν, υπηρετώντας την προπαγάνδα στήριξής της -νά την πάλι η προπαγάνδα- αυξάνοντας την εκμετάλλευση και την καταπίεση των εργαζομένων. Γίνονται, δηλαδή, λαγοί της γενίκευσης της εφαρμογής αντεργατικών νόμων σε όλο τον κλάδο των MΜΕ Και στα κουπόνια έγινε αλλαγή, αφού πρωτοεφαρμόστηκαν στην ΕΡΤ.

Επίσης, κάθε φορά που μειώνουν το λειτουργικό κόστος, την πληρώνουν πάντα οι εργαζόμενοι. Έχουμε καταγγείλει επανειλημμένα μέσα στη Βουλή ότι δημιουργείται ένας απόλυτα ελεγχόμενος από την εκάστοτε κυβέρνηση φορέας, με εργαζόμενους πολλών ταχυτήτων, με πολλαπλές αντιδραστικές εργασιακές σχέσεις υπό συνεχή πολιτική ομηρία και με συμπράξεις που μοιράζουν χρήμα σε ιδιώτες.

Να υπενθυμίσω ότι το ΚΚΕ πρωτοστάτησε με τις δυνάμεις του για να γίνουν υπόθεση όλων μας τα δίκαια αιτήματα και οι διεκδικήσεις των εργαζομένων της ΕΡΤ και να οργανωθεί αλληλεγγύη.

Κλείνω λέγοντας πως οι εργαζόμενοι διεκδικούν να μην καταργηθεί το πενθήμερο και να μην επιβληθεί εξαήμερη δουλειά, να μην υπάρξει καμμία αλλαγή στις εργασιακές σχέσεις, αλλά να κατοχυρωθεί σταθερός ημερήσιος και εβδομαδιαίος χρόνος εργασίας, επτάωρο, πενθήμερο, τριανταπεντάωρο.

Επίσης, συλλογικές συμβάσεις εργασίας σε κάθε ειδικότητα εργαζομένων στα ΜΜΕ, με ουσιαστικές αυξήσεις στους μισθούς, πλήρη εργασιακά δικαιώματα, πληρωμή νυχτερινών και υπερωριών, προστασία της υγείας και της ασφάλειας στους χώρους δουλειάς και σε εξωτερικά συνεργεία, ιδιαίτερα όταν αυτά δουλεύουν σε συνθήκες, όπως φωτιές, σεισμούς και πλημμύρες, με λιγότερες ώρες δουλειάς και κυρίως, εναλλαγή συνεργείων.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Διγενή.

Κύριε Υφυπουργέ, έχετε τον λόγο για τρία λεπτά.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ.

Ίσως δεν έγινα απολύτως σαφής. Συνεχίζεται να εφαρμόζεται -ενώ έχει ψηφιστεί ο νόμος- στην ΕΡΤ η πενθήμερη εργασία, ακριβώς με τον ίδιο τρόπο που εφαρμοζόταν μέχρι τον νόμο. Επαναλαμβάνω ότι ενώ δεν εξαιρείται η ΕΡΤ του συγκεκριμένου νόμου, αυτή τη στιγμή δεν πληροί τις προδιαγραφές και είναι στις προθέσεις της διοίκησης να συνεχίσει να εφαρμόζεται ακριβώς η ίδια διαδικασία. Ακριβώς ο ίδιος τρόπος εργασίας του πενθημέρου, οπότε σε αυτό νομίζω απαντήσαμε. Είναι καταγεγραμμένα όλα στα Πρακτικά, δεν θέλουμε να υπάρχει καμμία παρανόηση.

Κοιτάξτε, ως προς το ανθρώπινο δυναμικό, το ανθρώπινο δυναμικό σήμερα απαριθμεί χίλιους επτακόσιους ογδόντα εννιά εργαζόμενους με συμβάσεις εργασίας οι οποίοι αποτελούν το μεγαλύτερο κεφάλαιο της δημόσιας τηλεόρασης. Είναι το ανθρώπινο δυναμικό της. Δουλεύουν πολύ σκληρά σε ένα ανταγωνιστικό περιβάλλον -γιατί υπάρχει και το ζήτημα του ανταγωνισμού με τα ιδιωτικά κανάλια- γι’ αυτό και προσπαθούμε να στηρίξουμε με όλες μας τις δυνάμεις αλλά με βάση και τα δημοσιονομικά δεδομένα της χώρας.

Γι’ αυτό και από 1ης-1-2024 εφαρμόστηκαν και στους εργαζόμενους της ΕΡΤ οι αυξήσεις 70 ευρώ σε κάθε εργαζόμενο, επιπλέον της στήριξης στα επιδόματα τέκνων, θέσης ευθύνης, όπως ίσχυσαν εν πάση περιπτώσει συνολικά.

Από το 2019 υπήρξαν δύο κοινές υπουργικές αποφάσεις, αφ’ ενός για τους δημοσιογράφους, με αντίστοιχες αυξήσεις στους βασικούς, στο επίδομα αρχισυντάκτη, στο ημερήσιο επίδομα εμπόλεμης ζώνης, στο επίδομα ανταποκριτή εξωτερικού και αφ’ ετέρου στους μουσικούς, τους χορωδούς και στις λοιπές καλλιτεχνικές ιδιότητες και επιπλέον όσα ίσχυσαν για τη συλλογική σύμβαση εργασίας το 2022 και το 2023. Εμμέσως αλλά ουσιαστικά ενισχύθηκε το εισόδημα κατά περίπου 1.500 ευρώ ετησίως ανά εργαζόμενο.

Κοιτάξτε, είναι δεδομένο -το είπα και πριν- ότι πάντοτε χρειάζονται περισσότερα για τους εργαζόμενους στον δημόσιο και στον ιδιωτικό τομέα. Αυτό προσπαθούμε να κάνουμε σε μία περίοδο που διαδέχτηκε μια πολυετή οικονομική κρίση, μια περίοδο πολλών εισαγόμενων κρίσεων. Αντιλαμβανόμαστε, όμως, ότι όλα αυτά προέρχονται από τον κρατικό προϋπολογισμό, όλα αυτά προέρχονται από τα χρήματα των Ελλήνων φορολογουμένων.

Η διαφορά της Κυβέρνησης με την Αντιπολίτευση είναι ότι αυτά που λέει τα κάνει πράξη και αυτά που λέει τα κοστολογεί και τα εφαρμόζει, γιατί πάρα πολύ απλά μπορούν να εφαρμοστούν. Είναι σίγουρο ότι, εφόσον συνεχιστεί αυτή η πορεία της χώρας -και έχουμε κάθε λόγο να πιστεύουμε ότι θα συνεχιστεί- σε ένα κλίμα σταθερότητας, μόνο τέτοιες ειδήσεις θα έχουμε. Από τις πορείες -και δεν αναφέρομαι στους εργαζόμενους- χωρίς αιτήματα ή πολλές φορές με τα ίδια αιτήματα από συγκεκριμένα κόμματα, οι οποίες δεν κατέληξαν πουθενά όταν τα κόμματα αυτά ήρθαν στην κυβέρνηση -δεν αναφέρομαι στο δικό σας κόμμα, αλλά σε κόμματα όμορα της δικής σας ιδεολογίας- δεν είδαμε κανένα αποτέλεσμα.

Η Νέα Δημοκρατία ήρθε στην εξουσία και, για παράδειγμα, κατάφερε να υπογραφούν επί των ημερών της συλλογικές συμβάσεις εργασίας στην ΕΡΤ, που είχαν να υπογραφούν από το 2007. Κατάφερε να δώσει αυξήσεις στους δημοσίους υπαλλήλους και στους υπαλλήλους της ΕΡΤ, που είχαν να δοθούν δεκατέσσερα χρόνια. Αυτά γιατί δεν έγιναν όλα αυτά τα χρόνια; Σίγουρα ένας λόγος, μία αιτία είναι η κρίση. Ένας άλλος λόγος είναι ότι πολλές φορές βάζουμε μπροστά ως πολιτικό σύστημα -και δεν αναφέρομαι στην παράταξη και την Κυβέρνηση που εκπροσωπώ- τις ιδεοληψίες μας από την πράξη. Εμείς έχουμε αποφασίσει να βάλουμε τις πράξεις μπροστά από όλα τα υπόλοιπα προς όφελος των εργαζομένων, όπου και αν αυτοί εργάζονται.

Ευχαριστώ.

(Στο σημείο αυτό ο Υφυπουργός στον Πρωθυπουργό κ. Παύλος Μαρινάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε, αν μου επιτρέπετε, να διορθωθεί στα Πρακτικά «από το 2007». Είπα «από το 1997».

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με την ένατη με αριθμό 963/11-4-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείας, με θέμα: «Ανεξήγητη μεταβολή τεχνικών προδιαγραφών για τη συμμετοχή εργαστηρίων στο πρόγραμμα εξετάσεων για διάγνωση καρκίνου του τραχήλου της μήτρας».

Θα απαντήσει η Αναπληρώτρια Υπουργός Υγείας κ. Ειρήνη Αγαπηδάκη.

Κύριε συνάδελφε, έχετε τον λόγο για δύο λεπτά.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Τον Μάρτιο του 2020 κατατέθηκε από το Υπουργείο Υγείας και ψηφίστηκε σχέδιο νόμου με τον βαρύγδουπο τίτλο: «Πρόληψη, προστασία και προαγωγή της υγείας». Με αυτό θεσπίστηκε εθνικό πρόγραμμα πρόληψης, που προέβλεπε, μεταξύ άλλων, προγράμματα μαζικού προσυμπτωματικού ελέγχου για πρώιμη ανίχνευση νοσημάτων υψηλού επιπολασμού, δηλαδή διαφόρων τύπων καρκίνου, όπως τον καρκίνο του τραχήλου της μήτρας.

Τρία χρόνια χρειάστηκε να περάσουν για να υπογραφεί η πρώτη υπουργική απόφαση και να ανακοινωθεί από τον τότε Υπουργό Υγείας η έναρξη των δωρεάν εξετάσεων για τον καρκίνο της μήτρας. Οι ιδιωτικές μονάδες υγείας κλήθηκαν να συμμετέχουν στην υλοποίηση της δράσης και η έναρξη της παραγωγικής διαδικασίας ορίστηκε για τις 27 Μαρτίου του 2023.

Με βάση τις τεχνικές προδιαγραφές που ήδη είχαν δημοσιευθεί στο ΦΕΚ και συμπληρωθεί με βάση την αρχή της εμπιστοσύνης του διοικούμενου, οι πάροχοι διαγνωστικών υπηρεσιών που ανταποκρίθηκαν στην πρόσκληση επένδυσαν σημαντικά ποσά σε συστήματα και εξοπλισμό για τη συμμετοχή τους στα προγράμματα υπό τους όρους και τις προϋποθέσεις που είχαν τεθεί.

Και ενώ όλα ήταν έτοιμα, όπως είχαν εξαγγελθεί, μάταια περίμεναν όλοι, τόσο οι πάροχοι όσο και οι περίπου δύομισι εκατομμύρια ωφελούμενες γυναίκες, να ξεκινήσει το πρόγραμμα. Με ανακοίνωση του αναρμόδιου προς τούτο ΕΟΠΥΥ πάγωσε η δράση, καθώς η τότε Γενική Γραμματέας Δημόσιας Υγείας -εσείς, δηλαδή, κυρία Αγαπηδάκη- έκρινε ότι δεν είχαν ολοκληρωθεί οι σχετικές ρυθμίσεις που διασφαλίζουν την ποιότητα του προγράμματος.

Τι εννοούσε εν προκειμένω με αυτό; Την έκδοση μιας νέας υπουργικής απόφασης, η οποία επέφερε κρίσιμες, ουσιώδεις και δυσεξήγητες μεταβολές στις τεχνικές προδιαγραφές των επιλέξιμων διαγνωστικών εταιρειών και εργαστηρίων. Οι όροι άλλαξαν με τρόπο καταχρηστικό και προδήλως αποτρεπτικό, καθώς ξαφνικά απαιτούν πρόσθετα πιστοποιητικά, επιπλέον διαδικασία διαπιστεύσεων, έξτρα εγκρίσεις και αναγνωρίσεις, πέραν εκείνων που ήδη απαιτούνται, καθώς και συγκεκριμένη υψηλή δυναμικότητα παραγωγής αποτελεσμάτων για όποιους αιτηθούν συμμετοχής.

Χάρις σε αυτή την απόφαση, η πλειοψηφία των διαγνωστικών εργαστηρίων μένει έξω από το πρόγραμμα και όσοι προνομιακοί παίκτες ευνοούνται από τις νέες ρυθμίσεις θα πρέπει να διαγκωνιστούν για να είναι μέσα στους ελάχιστους συμμετέχοντες που προβλέπει η απόφαση ότι θα συμμετάσχουν πανελλαδικά για μια δράση που λήγει τον Δεκέμβριο του 2025 και δεν έχει ξεκινήσει ακόμα.

Με δεδομένη, λοιπόν, αυτή την ακατανόητη, αιφνίδια, ύποπτη αλλαγή των προδιαγραφών και προϋποθέσεων, σας ρωτώ, κυρία Αναπληρώτρια Υπουργέ, τα εξής:

Ποιοι λόγοι επιβάλλουν την προσκόμιση από τα συμμετέχοντα εργαστήρια για τη συγκεκριμένη δράση πιστοποιήσεων, αναγνωρίσεων και διαπιστεύσεων, πέραν των ήδη προβλεπόμενων βάσει του ισχύοντος νομοθετικού πλαισίου; Πώς τεκμηριώνεται η προσφορότητα και αναγκαιότητα των συγκεκριμένων επιλογών;

Και, δεύτερον, εφόσον προβλέπεται δικλίδα ελέγχου των δικαιολογητικών και πιστοποιήσεων των διαγνωστικών εργαστηρίων από την Επιτροπή Εμπειρογνωμόνων Δημόσιας Υγείας, για ποιους λόγους ο αριθμός των εργαστηρίων που μπορούν να ενταχθούν στη λίστα των εγκεκριμένων εργαστηρίων ανάλυσης ορίζεται μόλις σε είκοσι πανελλαδικά;

Με ποιον τρόπο καταστρατηγείται ο σκοπός της προστασίας της δημόσιας υγείας και πλήρους ιχνηλάτησης των αποτελεσμάτων, αν ενταχθούν στη λίστα περισσότερα εγκεκριμένα διαγνωστικά εργαστήρια;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κυρία Υπουργέ, έχετε τον λόγο για τρία λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ, κύριε Παππά, γι’ αυτή την ερώτηση, γιατί μου δίνετε την ευκαιρία να πω μερικά πράγματα για το πώς σχεδιάζουμε αυτά τα προγράμματα και για την αξία που έχουν και πώς διαφέρουν από το πλαίσιο που εφαρμόζεται μέχρι τώρα στη χώρα.

Ξέρετε, δεν είναι μόνο σπουδαίο το γεγονός ότι επιτέλους η χώρα αποκτά πληθυσμιακά προγράμματα, είναι εξίσου σημαντικό, αν όχι σπουδαιότερο, το ότι ερχόμαστε να βάλουμε ποιοτικές προδιαγραφές που δεν είχε η χώρα ποτέ πριν.

Όπως κάναμε και με το πρόγραμμα «Φώφη Γεννηματά», κύριε Παππά. Ξέρετε ότι η ευρωπαϊκή οδηγία είναι να γίνεται με ψηφιακή μαστογραφία. Η χώρα έχει πάρα πολλούς αναλογικούς μαστογράφους, μαστογράφους με ψηφιοποιητή, αυτούς δεν τους συμπεριλάβαμε, γιατί ο ψηφιακός μαστογράφος δίνει αξιόπιστα αποτελέσματα. Κάτι αντίστοιχο κάνουμε και με το παρόν πρόγραμμα.

Λέτε ότι υπάρχει επιπλέον διαδικασία και ζητάμε ξαφνικά παραπάνω πράγματα κ.λπ.. Πιθανά δεν γνωρίζετε -και καλοπροαίρετα το λέω, γιατί στη δημόσια υγεία το έχουμε πει πολλές φορές στο πλαίσιο αυτό της Εθνικής Αντιπροσωπείας- ότι υπάρχει μια σύγχυση ανάμεσα στο κλινικό κομμάτι και στο κομμάτι που αφορά την υγεία του πληθυσμού και στο πώς διενεργούνται αυτά τα προγράμματα.

Η διαπίστευση ΕΣΥΔ την οποία ζητάμε δεν είναι καινούργια. Το νομοθετικό πλαίσιο υπάρχει ήδη με τον ν.4025 του 2011, όπου αναφέρεται ρητά ότι τα διαγνωστικά εργαστήρια θα πρέπει να είναι διαπιστευμένα για να εκτελούν εξετάσεις για άλλους φορείς και ο ποιοτικός έλεγχος των παρεχόμενων υπηρεσιών τους είναι υποχρεωτικός και διενεργείται από εξουσιοδοτημένο φορέα του δημοσίου.

Ο ποιοτικός έλεγχος γίνεται για να είμαστε σίγουροι ότι ακριβώς υπάρχει η διασφάλιση ως προς την ευαισθησία και την ειδικότητα. Ευαισθησία, για να εξηγήσουμε στον κόσμο, σημαίνει να ανιχνεύει ακριβώς τους τύπους του συγκεκριμένου καρκίνου, δηλαδή του HPV-DNA, που ενοχοποιούνται για τον καρκίνο του τραχήλου της μήτρας, και όχι κάποιων άλλων και να ανιχνεύει και ελάχιστη ποσότητα αυτών των τύπων και ειδικότητα, αυτούς και όχι άλλους.

Λέτε για το θέμα του ότι απαιτείται περαιτέρω διαδικασία, δικαιολογητικά κ.λπ.. Εάν δείτε τους νόμους τόσο σε σχέση με το ISO 15189, το οποίο έχει ήδη θεσπιστεί από το 2010, που αποτελεί τροποποίηση του ν.2071 του 1992, ή για το κομμάτι που αφορά το CIVD, επειδή δεν υπάρχει αυτή τη στιγμή πλαίσιο, το IVDR που έχει εφαρμόσει η Ευρωπαϊκή Ένωση δίνεται η δυνατότητα ακριβώς για να εξακριβώσουμε ότι τηρείται το CIVD και υπάρχει αδειοδοτημένο κιτ και αντιδραστήρια και όλα όσα χρειάζονται για τον προσυμπτωματικό έλεγχο, να έχουμε πιστοποίηση από τον Παγκόσμιο Οργανισμό Υγείας ή από τον FDA.

Επειδή είστε γιατρός και μάλιστα γενικός ιατρός, υποθέτω ότι αντιλαμβάνεστε πως θα ήταν εξαιρετικά επικίνδυνο να πάει η χώρα να διενεργήσει πρόγραμμα πληθυσμιακό. Προσέξτε, δεν είναι ότι πάω εγώ στον γιατρό, μου γράφει μια εξέταση ως άτομο και έχω τη δυνατότητα να πάω, να ψάξω, να διενεργήσω. Μιλάμε ότι θα πάμε να υποβάλλουμε μαζικά δυόμισι εκατομμύρια γυναίκες σε τεστ και οφείλουμε να έχουμε υψηλές ποιοτικές προδιαγραφές.

Δεν μπορεί, λοιπόν, το Υπουργείο χωρίς έλεγχο για τον τρόπο που γίνονται οι έλεγχοι αυτοί, τα τεστ, για τον τρόπο που αναλύονται, για τον τρόπο που λαμβάνεται η δειγματοληψία να αφήσει χωρίς έλεγχο από τον FDA, από τον WHO, χωρίς έλεγχο για τις μοριακές πιστοποιήσεις της ανάλυσης από τα εργαστήρια, όλες αυτές τις μονάδες υγείας να μπουν στο πρόγραμμα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Αναπληρώτρια Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΠΕΤΡΟΣ ΠΑΠΠΑΣ:** Κυρία Αγαπηδάκη, χαίρομαι που παρίστασθε η ίδια στη Βουλή για να δώσετε εξηγήσεις, διότι όλον αυτόν τον καιρό τόσο ο τέως Υπουργός Υγείας, ο κ. Πλεύρης, όσο και ο νυν, ο κ. Γεωργιάδης, αποφεύγουν πολύ συστηματικά να πάρουν οποιαδήποτε θέση για το θέμα και δείχνουν εσάς ως αποκλειστικά υπεύθυνη για τη σκανδαλώδη αυτή μετατροπή.

Επικαλείστε την Επιτροπή Εμπειρογνωμόνων της Δημόσιας Υγείας. Αυτή η επιτροπή έχει συσταθεί ήδη από το 2020 με τον ίδιο νόμο που θεσπίστηκε και το πρόγραμμα «Σπύρος Δοξιάδης». Γιατί δεν προβλέψατε από τότε που συλλάβατε το όραμα της ύπαρξής της την εμπλοκή της στις τεχνικές προδιαγραφές, παρά το σκεφτήκατε τρία χρόνια μετά και αφού είχατε στο μεταξύ ολοκληρώσει και δημοσιεύσει τις υπουργικές αποφάσεις; Γιατί αποφασίσατε να μετακυλήσετε τώρα την αρμοδιότητα στην επιτροπή; Μήπως για να αποσείσετε από πάνω σας την ευθύνη και να μη χρειαστεί να λογοδοτήσετε στην Ευρωπαϊκή Επιτροπή, αν κληθείτε με ενδείξεις κάποιου εκκολαπτόμενου σκανδάλου διαφθοράς και κακοδιαχείρισης πόρων του Ταμείου Ανάκαμψης; Μήπως γιατί το Ευρωπαϊκό Ελεγκτικό Συνέδριο έκρουσε ήδη τον κώδωνα του κινδύνου και ανησυχήσατε; Μήπως γιατί μιλάμε για ένα πρόγραμμα προϋπολογισμού 100 εκατομμυρίων ευρώ;

Πιστεύετε ότι η Επιτροπή Εμπειρογνωμόνων θα αποτελέσει την ασπίδα σας, όπως κάνατε και με τις αντίστοιχες ακαταδίωκτες επιτροπές για τη διαχείριση του COVID;

Εκτιμώ βέβαια -και βάσιμα- ότι δεν θα πάει καλά αυτό, κυρία Αγαπηδάκη. Μιλάτε για το τεστ ΠΑΠ και μιλάτε για το HPV-DNA τεστ, το οποίο γίνεται. Μα, ήδη από τον Δεκέμβριο του 2022 εξαγγείλατε ότι οι γυναίκες από τριανταπέντε έως εξήντα πέντε ετών είχαν θεσπισμένη τη δυνατότητα να πραγματοποιήσουν δωρεάν το Thin Prep HPV-DNA. Και μάλιστα, ήδη από τότε λέγατε ότι το συγκεκριμένο πρόγραμμα αποτελεί δράση για να πετύχει η χώρα τον στόχο εξάλειψης που έχει θέσει ο WHO έως το 2030, δηλαδή το 70% των γυναικών ηλικίας τριάντα πέντε έως σαράντα πέντε να έχουν εξεταστεί.

Τι άλλαξε από το 2022 ως τον Μάρτιο του 2024 προς αυτό, κυρία Αγαπηδάκη;

Επίσης, αν έχετε τόσο μεγάλη ευαισθησία για τα εργαστήρια και για την ποιότητά τους, γιατί επιτρέπετε στους ιδιώτες γυναικολόγους να κάνουν την εξέταση σε ιδιωτικά ιατρεία που συνεργάζονται με εργαστήρια της επιλογής τους και δεν διαθέτουν αυτά τα τόσο υψηλής ποιότητας κριτήρια, που ισχυρίζεστε ότι έχετε θέσει;

Γιατί δεν έχετε παρέμβει εκεί για να τους περιορίσετε, αφού είναι ζήτημα δημόσιας υγείας και τόσο κρίσιμο για το Υπουργείο, και γιατί θέτετε προϋπόθεση συγκεκριμένης δυναμικότητας, λες και πρόκειται για ανίχνευση λοιμώδους νοσήματος από το οποίο κινδυνεύουν να κολλήσουν και άλλοι, κυρία Αγαπηδάκη;

Επίσης, θέλω να επισημάνω ότι μιλάμε για ένα πρόγραμμα 103 εκατομμυρίων ευρώ, για ένα τεράστιο πρόγραμμα, όπου τελικά τίποτα δεν είναι αδιανόητο για τη διαχείρισή του.

Πόσες είναι οι εταιρείες, κυρία Αγαπηδάκη, που είναι επιλέξιμες και πόσες μένουν απέξω; Για χάρη πόσων εταιρειών αλλάξετε τους όρους έγκρισης-συμμετοχής με νέες, σκόπιμα και καταχρηστικά τιθέμενες, τεχνικές προδιαγραφές; Διότι τα δημοσιεύματα βοούν ότι οι νέες τεχνικές απαιτήσεις ευνοούν συγκεκριμένο εξοπλισμό που παράγει συγκεκριμένη εταιρεία.

Για να κλείσω, σήμερα έχουμε 22 Απριλίου. Πού είναι η δράση αυτή, κυρία Αγαπηδάκη; Πού είναι ο προσυμπτωματικός έλεγχος; Πόσες γυναίκες έχουν λάβει σήμερα SMS για να προγραμματίσουν τα ραντεβού τους; Κόπτεσθε για τις διαπιστεύσεις, τις αναγνωρίσεις, κόπτεσθε για τον τύπο και από ουσία τίποτα.

Πριν από λίγες μέρες, έκλεισε το Τμήμα Βραχυθεραπείας στο Νοσοκομείο «Αλεξάνδρα», το οποίο επισκέφθηκα και εγώ πρόσφατα, χθες, προχθές. Πρόκειται για το τμήμα όπου έκαναν τις θεραπείες τους οι γυναίκες με καρκίνο του τραχήλου της μήτρας, ο οποίος είναι ανεγχείρητος, δηλαδή τα πιο βαριά περιστατικά. Αφήσατε να κλείσει ένα τμήμα στο οποίο θα συρρεύσει πιθανά μεγάλος αριθμός γυναικών που τυχόν θα διαγνωστούν με αυτή την ασθένεια, σε αυτή τη βαριά κατάσταση, αν ποτέ ξεκινήσει το πρόγραμμά σας.

Κυρία Αγαπηδάκη, το Υπουργείο και εσείς είστε η ζωντανή απόδειξη ότι κανείς δεν ασχολείται με τις γυναίκες που πάσχουν από τον καρκίνο. Είστε το ακαταμάχητο τεκμήριο διαχειριστικής ανικανότητας. Μόνη σας μέριμνα είναι να διοχετευθούν οι χρηματικοί πόροι στα μεγάλα εργαστήρια, με μόνη αγωνία να μη γίνει λάθος στη μοιρασιά. Αυτό είναι το επιτελικό κράτος. Αυτή είναι η αριστεία σας. Αυτή είναι η πολιτική σας διαχείριση για τη δημόσια υγεία, η αποστράγγιση των πόρων, με σκοπό την ευημερία των μεγάλων ιδιωτικών συμφερόντων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Κυρία Αγαπηδάκη, έχετε τον λόγο για τρία λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Παππά, ειλικρινά εκπλήσσομαι. Είστε γιατρός και, αντί να υποστηρίξετε ένα πρόγραμμα που θα σώσει ζωές, έρχεστε εδώ και μεταφέρετε τη σπέκουλα την οποία αναπαράγουν μέσα που βρίθουν πραγματικά ψεμάτων, ανακριβειών και εγώ δεν ξέρω τι άλλο.

Έχετε κάνει μια -προφανώς ηθελημένα, σκόπιμα- κοπτοραπτική σε σχέση με τη νομοθεσία.

Η Επιτροπή Εμπειρογνωμόνων Δημόσιας Υγείας, κύριε Παππά, συστάθηκε με τον ν.4675/2020. Από τότε γνωμοδοτεί στο Υπουργείο. Πιθανά δεν γνωρίζετε, γι’ αυτό σας το λέω, για να το μάθετε.

Τόσο στο πρόγραμμα που αφορά στον καρκίνο του μαστού όσο και σε αυτό, οτιδήποτε κάνουμε έχει προηγηθεί η γνωμοδότηση της επιτροπής. Τι σημαίνει αυτό, κύριε Παππά; Δεν είμαι εγώ, ξέρετε, προσωπικά, είναι ο θεσμός του Αναπληρωτή Υπουργού Υγείας, που είναι επιφορτισμένος με τα καθήκοντα της πρόληψης και της πρωτοβάθμιας στον οποίο επιτίθεστε αυτή τη στιγμή και όχι σε μένα. Εγώ θα φύγω και θα έρθει κάποιος άλλος. Ειλικρινά, όμως, δεν περίμενα από γιατρό, γενικό γιατρό κιόλας, να έρθει εδώ και να καταφέρεται ενάντια στα προγράμματα, να λέει ότι αυτά δεν θα έπρεπε να γίνουν, έπρεπε να γίνουν με έναν άλλον τρόπο, με λιγότερες προδιαγραφές.

Αναρωτιέμαι, κύριε Παππά, έχετε κάνει καθόλου αυτοκριτική για το ότι η Κυβέρνησή σας δεν κατάφερε να κάνει ούτε ένα τέτοιο πληθυσμιακό πρόγραμμα; Έχετε αναρωτηθεί, ενώ κυβερνήσατε τέσσερα χρόνια, για ποιον λόγο δεν βάλατε ούτε μία προδιαγραφή σε όλες αυτές τις εξετάσεις;

Πάμε να κάνουμε, προσέξτε, όχι αυτό που φαίνεται σε μένα σωστό, πάμε να κάνουμε κάτι που το γνωρίζετε καλά, κύριε Παππά, αυτό που λέγεται «evidence based public health», «επιστημονικά τεκμηριωμένη δημόσια υγεία». Βρείτε μου μία χώρα στην οποία δεν γίνονται τα πράγματα όπως τα κάνουμε εδώ, αλλά ο καθένας κάνει ό,τι του καπνίσει.

Επί του προκειμένου, πιθανόν να μη γνωρίζετε, κύριε Παππά, ότι η χώρα που θεωρείται best practice από τους επιστήμονες στο πώς διενεργείται ο προσυμπτωματικός έλεγχος του καρκίνου του τραχήλου της μήτρας είναι η Ολλανδία. Η Ολλανδία είχε πενήντα εργαστήρια, τα οποία μείωσε σε πέντε και από πέντε τα κάνει τρία. Ξέρετε γιατί; Για να μπορεί να κάνει όλα όσα έχουμε προβλέψει σε αυτή την ΚΥΑ.

Αναφέρεστε σε φωτογραφικούς διαγωνισμούς και δεν ξέρω τι άλλο. Πρώτον, δεν υπάρχει διαγωνισμός. Είναι μία ΚΥΑ. Έχει βγει η πρόσκληση και τα SMS θα φύγουν τις επόμενες μέρες. Δεύτερον, πάτε και μπερδεύετε σκοπίμως εξαγγελίες με την υλοποίηση των προγραμμάτων, για να καταδείξετε ότι, τάχα μου, το 2020, που νομοθετήθηκαν αυτά, έπρεπε να μην ασχολούμαστε με την πανδημία, όπως έκαναν όλες οι χώρες, αλλά να τρέχουμε παράλληλα προγράμματα προσυμπτωματικού ελέγχου. Σούπερμαν δεν είμαστε και δεν θα βρείτε καμμία χώρα να έχει superwomen και supermen. Καμμία χώρα δεν κατάφερε να τα κάνει όλα αυτά κατά τη διάρκεια της πανδημίας.

Θέλω να σας πω δύο πράγματα και θα ήθελα, παρακαλώ πάρα πολύ, να τα κρατήσετε και να τα σεβαστείτε. Η χώρα δεν κάνει του κεφαλιού της. Κάνει αυτό που είναι επιστημονικά τεκμηριωμένα σωστό. Θα δείτε στις ευρωπαϊκές χώρες ότι όλες έχουν μειωμένο αριθμό εργαστηρίων ακριβώς γιατί πρέπει να ελέγχεται η ποιότητα. Και, προσέξτε, εμείς, επειδή το κάνουμε πρώτη φορά στη χώρα, δεν πάμε να βάλουμε δύο ή πέντε. Βάλαμε όριο τα είκοσι, όπως μας έχει πει η επιτροπή, στα ιδιωτικά, ενώ ενθαρρύνουμε όλα τα δημόσια να συμμετάσχουν και να εξοπλιστούν με τελευταίας τεχνολογίας μηχανήματα.

Δεν θέλετε, κύριε Παππά, να σωθούν άλλες ζωές; Ειλικρινά πιστεύω ότι, επειδή είστε γιατρός, θα πείτε ναι. Ελπίζω να υποχωρήσει αυτή η σπέκουλα, να πάμε στην ουσία ενωμένοι, γιατί εδώ το θέμα είναι να σωθούν ζωές και όχι να κάνουμε άγονη πολιτική αντιπαράθεση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αγαπηδάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και πέντε εκπαιδευτικοί συνοδοί από το Γυμνάσιο Φούστανης και Πολυκάρπης Αριδαίας του Νόμου Πέλλης.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με την πρώτη με αριθμό 1184/14-2-2024 αναφορά του κύκλου των αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Υγείας, με θέμα: «Έλλειψη φαρμάκων ψυχιατρικών ασθενών».

Θα απαντήσει ο Υφυπουργός Υγείας.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Επειδή νομίζω ότι όλοι συμφωνούμε ότι πρέπει να είμαστε σε αυτά που λέμε προσεκτικοί και να σεβόμαστε τον συνάνθρωπό μας με την ασθένειά του, και μάλιστα πόσω μάλλον, κύριε Υπουργέ, όταν αυτό αφορά νέα παιδιά, σας έχω κάνει μία αναφορά πριν λίγο καιρό για την έλλειψη συγκεκριμένων φαρμάκων.

Μου απαντήσατε μέσα από αυτή τη διαδικασία ότι έχετε φτιάξει τον ΕΟΦ και όλα αυτά. Εγώ θέλω να σας ρωτήσω κάτι πολύ απλό. Και επειδή υπάρχουν και άνθρωποι που είναι εδώ στη Βουλή και με βρήκαν τυχαία για τα ανιψάκια τους για το λίθιο και όλα αυτά, σε ποιο φαρμακείο σήμερα μπορεί να πάει κάποιος να αγοράσει αυτά τα φάρμακα; Δεν θέλω καμμία άλλη ερώτηση ούτε θα σας απασχολήσω σε τίποτα άλλο. Θέλω να μου πείτε, να πείτε σε αυτούς τους γονείς, στους ανθρώπους τους ασθενείς, σε ποιο φαρμακείο θα πάνε στην Ελλάδα να αγοράσουν αυτά τα φάρμακα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, η απάντηση είναι πάρα πολύ απλή: Εξαρτάται από το φάρμακο.

Είστε γιατρός και νομίζω ότι θα καταλάβετε αμέσως αυτό το οποίο θα σας πω. Υπάρχουν φάρμακα τα οποία είναι ευρείας διαδόσεως, τα χρησιμοποιούν δηλαδή πάρα πολλοί γιατροί, γιατί υπάρχουν αντίστοιχοι ασθενείς. Αυτά τα φάρμακα τα βρίσκει κανείς σχεδόν σε όλα τα φαρμακεία της χώρας. Και αν δεν τα έχει το φαρμακείο της γειτονιάς του, θα το αναζητήσει σε μια φαρμακαποθήκη και θα το βρει.

Υπάρχουν φάρμακα τα οποία χρησιμοποιούνται σε ελάχιστες περιπτώσεις, χρησιμοποιούνται από ελάχιστους γιατρούς, διότι αφορούν ελάχιστες ενδείξεις. Αυτά τα φάρμακα εισάγονται στη χώρα μας με συγκεκριμένες διαδικασίες. Η χώρα είναι υποχρεωμένη να τα έχει σε ποσότητες τέτοιες οι οποίες να αντιστοιχούν στις ανάγκες, έτσι όπως έχουν καταγραφεί την περασμένη χρονιά. Ως εκ τούτου, όταν αναζητήσει κανείς αυτά τα φάρμακα, που σπανίως χρησιμοποιούνται από λίγους γιατρούς σε ορισμένες ενδείξεις, τότε μπορεί ο φαρμακοποιός της γειτονιάς του να απευθυνθεί είτε στο ΙΦΕΤ, που είναι ο εισαγωγεύς των φαρμάκων αυτών που δεν ευρίσκονται σε ευρεία κυκλοφορία ακριβώς επειδή δεν υπάρχει μεγάλη ζήτηση ή ακριβώς επειδή συντρέχουν και άλλοι παράγοντες που έχουν κυρίως σχέση με το διεθνές εμπόριο και κυρίως τη διεθνή παραγωγή τους, έτσι ώστε να μπορέσει να ενημερωθεί πού μπορεί να βρει αυτό το φάρμακο.

Αν μου επιτρέπετε, για τα συγκεκριμένα σκευάσματα για τα οποία μου κάνατε την ερώτηση να σας κάνω μια πολύ σύντομη ενημέρωση. Σας λέγω, λοιπόν, ότι όσον αφορά το λίθιο, πραγματικώς είναι ένα φάρμακο ευρυτάτης χρήσεως και το οποίο πρέπει να είναι διαθέσιμο σχεδόν σε όλα τα φαρμακεία της χώρας. Υπήρχαν μέχρι τούδε δύο σκευάσματα παραδοσιακώς, το Lithiofor, που είναι το άνυδρο θειούχο λίθιο, και το Milithin, που είναι το ανθρακικό λίθιο.

Το Lithiofor απεσύρθη από την κυκλοφορία από την εταιρεία του. Αμέσως ο ΕΟΦ, διαπιστώνοντας αυτή την κατάσταση, έδωσε εντολή στο ΙΦΕΤ, όπως γίνεται, γιατί υπάρχουν συγκεκριμένα πρωτόκολλα σε αυτές τις περιπτώσεις, και αναζητήθηκε γενόσημο στο εξωτερικό, κάτι που δεν είναι απλό, διότι δεν είναι σίγουρο ότι υπάρχουν γενόσημα εφόσον αποσύρεται το αρχικό σκεύασμα. Ανευρέθη μία εταιρεία, στην οποία έχουν ήδη γίνει παραγγελίες φιαλιδίων. Έχει παραληφθεί στις 10 Απριλίου μια αρχική ποσότητα και αναμένεται η παραλαβή των υπολοίπων σταδιακά, εντός των επομένων μηνών. Είναι μοναδική δυνατότης που βρήκε σε όλον τον κόσμο το ΙΦΕΤ όσον αφορά αυτό το Lithiofor το οποίο έχει αποσυρθεί.

Τώρα όσον αφορά το ανθρακικό, εκεί θα πρέπει να σας πω ότι υπήρχε πριν από μερικούς μήνες μια παροδική έλλειψη και αυτό οφειλόταν στο γεγονός ότι, επειδή ακριβώς απεσύρθη το Lithiofor, παγκοσμίως το Milithin, το ανθρακικό λίθιο, ζητείτο σε πολύ μεγαλύτερες ποσότητες. Ανταποκρίθηκε η εταιρεία και πλέον είναι διαθέσιμο το Milithin. Μάλιστα εκτός από το Milithin βρήκε το ΙΦΕΤ και το γενόσημο Carbolithium, από το οποίο έχουμε παραγγείλει έντεκα χιλιάδες κομμάτια και έχουν έρθει μέχρι στιγμής οι τρεις χιλιάδες και αναμένονται οι επτά χιλιάδες γρήγορα. Άρα, λοιπόν, δεν θα υπάρξει πρόβλημα όσον αφορά το Milithin.

Όσον αφορά το άλλο, θα υπάρχει μια προσπάθεια εντός των επομένων μηνών να ανευρεθούν, αλλά νομίζω είναι ένα σκεύασμα το οποίο μπορεί να αντικαταστήσει το Milithin, μπορεί να αντικαταστήσει το άλλο.

Τα υπόλοιπα θα τα πω στη δευτερολογία μου, για να μη διαταράξω τη διαδικασία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, η απάντησή σας αυτή ήταν συγκεκριμένη σε σχέση με αυτή που μου στείλατε.

Πρώτον, μας λέτε ότι έχει αποκατασταθεί το Milithin πλήρως. Είστε και γιατρός εσείς και της ειδικότητας γιατρός. Καταλαβαίνετε, και επειδή είμαστε συνάδελφοι καταλαβαίνω, ότι υπάρχουν φάρμακα τα οποία για τους ανθρώπους αυτούς είναι φάρμακο επιλογής.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Εννοείται.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Το καταλαβαίνετε, πολύ ωραία. Γιατί τώρα οι άνθρωποι σε αυτές τις συγκεκριμένες ασθένειες είναι φάρμακο επιλογής το οποίο μπορεί να αντιμετωπίσει την ασθένεια. Άρα να το συγκεκριμενοποιήσουμε. Όσον αφορά το πρώτο, το Lithiofor, το οποίο είναι πάλι και αυτό, λέτε ότι έχετε φέρει επτά χιλιάδες, αν δεν κάνω λάθος, το οποίο θα αναζητήσουν οι άνθρωποι και το επόμενο χρονικό διάστημα θα έρθουν με άλλη επωνυμία, γενόσημο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Με άλλη επωνυμία, γενόσημο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Άρα είναι όχι το ίδιο, το γενόσημο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Δεν υπάρχει πλέον παγκοσμίως.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ωραία, εντάξει. Άρα υπάρχει το γενόσημό του, το οποίο το έχετε φέρει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, απαντάτε μετά. Έχετε δευτερολογία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε. Απλώς, είναι πολύ σημαντικό γιατί μας ακούν άνθρωποι οι οποίοι δεν μας ακούνε για πολιτικά ζητήματα. Θέλουν να λύσουν το πρόβλημα του παιδιού τους, του αδερφού τους, είναι ζητήματα που αφορούν τον καθένα ξεχωριστά.

**ΠΡΟΕΔΡΕΥΩΝ (Βασίλειος Βιλιάρδος):** Προφανώς είναι πολύ σημαντικό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τώρα όσον αφορά τα υπόλοιπα που σας έχω πει, τα τρία σκευάσματα, καταλαβαίνω ότι δεν μας απαντήσατε. Αυτές οι ερωτήσεις δεν αφορούν ξέρετε γενικότερα, κύριε Υπουργέ. Αφορούν συγκεκριμένους ανθρώπους, αλλά εξαρτώνται από τις δικές σας απαντήσεις για το πώς αυτοί οι άνθρωποι θα έχουν το επίπεδο ζωής τους.

Θέλω να μου απαντήσετε για τα επόμενα τρία φάρμακα, αν έχετε κάποια ενημέρωση, όπως μου είπατε για τα προηγούμενα, τα οποία θα μπορούν σύντομα οι ασθενείς να βρουν είτε στις υπηρεσίες του ΕΟΦ είτε στα φαρμακεία. Απλά, νομίζω, κατανοητά, δεν χρειάζονται πολλές φανφάρες, δεν χρειάζεται τίποτα άλλο. Περιμένω από εσάς συγκεκριμένα πράγματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, θα είμαι απολύτως σαφής, όπως το ζητήσατε, και ελπίζω σύντομος.

Όσον αφορά το Dumyrox, το οποίο είναι ένα ευρύτατα χρησιμοποιούμενο φάρμακο, η φλουβοξαμίνη, υπήρχε πραγματικώς, κύριε συνάδελφε, πλήρης έλλειψη αυτού του φαρμάκου παγκοσμίως με ευθύνη της εταιρείας για δύο έτη. Πραγματικώς, επειδή κι εγώ είμαι πολύ φιλικός προς αυτό το φάρμακο ως θεραπευτής, αναγκάστηκα για μεγάλα χρονικά διαστήματα τους ασθενείς να τους μεταφέρω σε παρόμοια σκευάσματα, κάτι που δεν ήταν καθόλου απλό και μερικές φορές και όχι ωφέλιμο για αυτούς. Ευτυχώς εδώ και έξι μήνες, από τον Οκτώβριο-Νοέμβριο του 2023, επανήλθε η παραγωγή στα συνήθη επίπεδα κι αυτή τη στιγμή το Dumyrox -το ξέρω επειδή, σας λέγω, το χρησιμοποιούσα μέχρι πριν από μερικούς μήνες ως γιατρός- είναι διαθέσιμο σε όλα τα φαρμακεία της χώρας. Μπορεί να το βρει κανείς οπουδήποτε και, αν δεν το έχει το φαρμακείο της γειτονιάς, το έχει σίγουρα η φαρμακαποθήκη της περιοχής.

Τώρα όσον αφορά τα δύο άλλα εξειδικευμένα σκευάσματα, τα λέω γιατί έχει πράγματι έννοια, δύο από αυτά χρησιμοποιούνται κατά αποκλειστικότητα στην αντιμετώπιση του attention deficit hyperactivity disorder. Είναι σκευάσματα τα οποία κινούνται στον ευρύτερο χώρο των αμφεταμινών. Θα πρέπει να σας πω το εξής, ότι δυστυχώς η παραγωγός εταιρεία, η «LILLY», απέσυρε το Strattera, δηλαδή την ατομοξετίνη, πλήρως. Αναζητούνται γενόσημα. Ευρέθησαν γενόσημα μόνο στο Ηνωμένο Βασίλειο, τα οποία όμως δεν μπορούν να εξαχθούν, γιατί έχουν αναστολή εξαγωγής.

Εκείνο όμως το οποίο μπορεί να αντικαταστήσει αυτό εδώ είναι τα σκευάσματα της μεθυλφαινιδάτης. Το γνωστότερο σκεύασμα σε αυτά είναι το Ritalin. Προφανώς οι άνθρωποι σήμερα εδώ παίρνουν Ritalin. Το Ritalin βρίσκεται σε έλλειψη, αλλά υπάρχει το σκεύασμα Concerta, το οποίο είναι slow release, δηλαδή είναι παρατεταμένης εκλύσεως, και ως εκ τούτου μπορεί πραγματικά να χρησιμοποιηθεί -και μάλιστα και πιο επωφελώς- για τον ασθενή. Είχε μια έλλειψη η μορφή των 18 mg για δυο-τρεις μήνες. Η μορφή όμως των 36 mg υπήρχε συνεχώς στην αγορά και πλέον υπάρχει και η μορφή των 18 και των 36 mg σε λογικές ποσότητες στη χώρα.

Για να μην υπάρξει παρεξήγηση, σας λέγω το εξής. Αντιλαμβάνεστε ότι όταν ένα σκεύασμα χρησιμοποιείται από ορισμένους γιατρούς -γιατί δεν το χρησιμοποιούν όλοι οι γιατροί αυτό- και σε ορισμένες περιπτώσεις χρησιμοποιείται σε μια συγκεκριμένη ποσότητα στη χώρα η οποία μπορεί να ελεγχθεί ως μέσος όρος των τελευταίων χρόνων, άρα ο ΙΦΕΤ και ο ΕΟΦ παραγγέλνουν εκεί που βρίσκουν ποσότητες, οι οποίες κυμαίνονται σε αυτό το εύρος της πρώην χρήσεως, αυτό σημαίνει ότι δεν μπορεί να βρεθεί σίγουρα στο φαρμακείο της γειτονιάς, θα πρέπει να ανιχνευθεί μέσω του ΙΦΕΤ.

Τώρα, όσον αφορά τα δύο άλλα φάρμακα, τα οποία είναι φάρμακα που χρησιμοποιούνται σχεδόν αποκλειστικώς στον αλκοολισμό, θα μου επιτρέψετε να σας πω, κύριε συνάδελφε, και ως ειδικός γιατρός ότι είναι πάρα πολύ σπάνια η χρησιμοποίησή τους. Εκεί πρέπει να πούμε το εξής, ότι όσον αφορά τη ναλτρεξόνη υπήρχε έλλειψη πέρυσι το 2023. Αυτό οδήγησε σε μια υπερχρησιμοποίηση μετά. Πράγματι υπήρξαν ελλείμματα και υπήρξε και απαγόρευση εξαγωγής. Υπάρχει, όμως, μια σταθερή ροή σε πολύ μικρές ποσότητες. Δηλαδή, παραδείγματος χάριν, η τελευταία παραγγελία, σας λέγω, του ΙΦΕΤ γι’ αυτήν ήταν δυόμισι χιλιάδες bouteille για ένα έτος. Αυτή τη στιγμή η ενημέρωσή μας είναι ότι υπάρχει σε κάποιες ποσότητες και μπορούν να ζητηθούν μέσω ΙΦΕΤ.

Το ίδιο ισχύει και για τη δισουλφιράμη, η οποία είναι επίσης ένα εξαιρετικά σπάνια χρησιμοποιούμενο φάρμακο. Δεν είναι φάρμακο υπό την έννοια της θεραπείας, είναι φάρμακο το οποίο χορηγούμενο στον αλκοολικό προκαλεί -εκείνη τη στιγμή- δυσάρεστα συμπτώματα σωματικής απεξάρτησης και λειτουργεί θεραπευτικά υπό την έννοια της αποτρεπτικής ψυχοθεραπείας. Και σε αυτό υπάρχουν λίγες συσκευασίες, αλλά μπορεί να ζητηθούν μέσω ΙΦΕΤ εξειδικευμένα, κύριε συνάδελφε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ.

Θα συνεχίσουμε με την πρώτη με αριθμό 954/9-4-2024 επίκαιρη ερώτηση δεύτερου κύκλου της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παναγιού Πούλου προς την Υπουργό Εσωτερικών με θέμα: «Κρίσιμα ερωτήματα σχετικά με την επιλογή διενέργειας εσωτερικού ελέγχου για τη διαρροή δεδομένων προσωπικού χαρακτήρα εκλογέων εξωτερικού από το ΥΠΕΣ».

Θα απαντήσει ο Αναπληρωτής Υπουργός, ο κ. Θεόδωρος Λιβάνιος.

Παρακαλώ πολύ, κυρία συνάδελφε, για δύο λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, είναι η δεύτερη επίκαιρη ερώτηση που καταθέτω για το μείζον αυτό θέμα και αληθινά είμαι υποχρεωμένη να την υποβάλω και να απαιτήσω απαντήσεις, γιατί δυστυχώς στην πρώτη μου επίκαιρη ερώτηση απαντήσεις δεν έλαβα. Και το χειρότερο δεν είναι αν έλαβα εγώ προσωπικά τις απαντήσεις, αλλά ούτε ο ελληνικός λαός, που θα κληθεί να ψηφίσει στις κρίσιμες πολιτικά ευρωεκλογές σε λιγότερο από δύο μήνες, δεν έχει λάβει τις απαντήσεις του. Και εύχομαι πραγματικά να μην εξαναγκαστούμε μέσα στο υπόλοιπο διάστημα και εν μέσω προεκλογικής περιόδου να κάνουμε και νέες ερωτήσεις.

Επιπλέον, έχουν προκύψει από τη συζήτηση της πρώτης ερώτησής μου νέα στοιχεία που, δυστυχώς, ενισχύουν τις ήδη βάσιμες υποψίες ότι ο στόχος της Κυβέρνησης είναι να συσκοτίσει και να συγκαλύψει και αυτό το ζήτημα, όπως είναι, δυστυχώς, η πάγια τακτική της. Συγκεκριμένα, έχουμε ένα αλλόκοτο, θα το χαρακτήριζα, e-mail από την κ. Ασημακοπούλου, με το οποίο επιχειρεί να αποσείσει κάθε ευθύνη για τη διαρροή των προσωπικών δεδομένων των εκλογέων από πάνω της και να τις επιρρίψει στον πρώην Γενικό Γραμματέα, τον κ. Σταυριανουδάκη, και βεβαίως στον πρώην Γραμματέα Αποδήμων της Νέας Δημοκρατίας, τον κ. Θεοδωρόπουλο, οι οποίοι βέβαια καρατομήθηκαν με συνοπτικές διαδικασίες από το Μαξίμου χωρίς να έχουν καν ολοκληρωθεί οι διαδικασίες εσωτερικού ελέγχου από το ΥΠΕΣ και βέβαια πολύ πριν παραδοθεί σχετικό πόρισμα, το οποίο άλλωστε ξέρετε ότι αναμένει και η Εισαγγελία Πρωτοδικών Αθηνών για να προχωρήσει και τη δική της έρευνα.

Γιατί χαρακτήρισα πριν αλλόκοτο το e-mail της κ. Ασημακοπούλου; Διότι, ενώ είναι προφανές ότι στην ουσία επιχειρεί να στήσει τη δική της υπερασπιστική γραμμή εν όψει πιθανών μελλοντικών διαδικασιών σε αστικά και ενδεχομένως και ποινικά δικαστήρια, από την άλλη, είναι και μία ευθεία ομολογία ότι η ίδια έλεγε ψέματα στις πρώτες της δικαιολογίες. Επιπλέον, έχουμε ομολογία τέλεσης αδικήματος από την πλευρά της Νέας Δημοκρατίας τόσο όσον αφορά τη διαρροή, όσο και την παράνομη χρήση των προσωπικών δεδομένων εκλογέων εξωτερικού. Δηλαδή προκύπτει ότι τα εν λόγω προσωπικά δεδομένα βρίσκονταν επί επτά τουλάχιστον μήνες παρανόμως στη διάθεση της Νέας Δημοκρατίας και ότι έγινε παράνομη χρήση τους για ψηφοθηρικούς σκοπούς από την πλευρά του κυβερνητικού κόμματος. Προκύπτει ακόμα μια ύποπτη υπόγεια διαδρομή ανάμεσα στον κομματικό μηχανισμό της Νέας Δημοκρατίας και του Υπουργείου Εσωτερικών, η οποία επιβεβαιώνει ότι για τη Νέα Δημοκρατία το κράτος είναι εργαλείο εκμετάλλευσης και κομματικό λάφυρο.

Ελπίζω να συμφωνήσετε, κατόπιν των ανωτέρω, ότι υπάρχει μείζον θέμα αξιοπιστίας των στελεχών της Νέας Δημοκρατίας και όσων δηλώνονται πάνω στο συγκεκριμένο θέμα και εξίσου μείζον θέμα εμπιστοσύνης των πολιτών, κύριε Υπουργέ, για το πόσο διάφανη και στεγανοποιημένη θεσμικά είναι η διαδικασία της επιστολική ψήφου στις επερχόμενες εκλογές. Γι’ αυτό, το ελάχιστο που μπορείτε και πρέπει να κάνετε είναι να δώσετε σήμερα μια σαφή απάντηση σε δύο ερωτήματα.

Πρώτον, γιατί αντί της ΕΔΕ επιλέχθηκε η διενέργεια εσωτερικού ελέγχου από τη Μονάδα Εσωτερικού Ελέγχου του ΥΠΕΣ, η οποία βάσει του νόμου είναι επίσης ελεγχόμενη για τη διαρροή των προσωπικών δεδομένων. Και αναφέρομαι στον σχετικό ν.4795/2021, όπως τροποποιήθηκε από τον ν.5027/2023, δηλαδή πώς γίνεται ο ελεγχόμενος να είναι ταυτόχρονα και ελεγκτής.

Και δεύτερο ερώτημα, έχετε λάβει όλα τα ελάχιστα απαιτούμενα μέτρα για τη διασφάλιση της διαδικασίας; Έχετε παραλάβει, για παράδειγμα, ως Υπουργείο Εσωτερικών το υποσύστημα αιτήσεων επιστολικής ψήφου, τη σύμβαση της αναδόχου εταιρείας; Πότε το παραλάβατε; Πείτε μας.

Μπορείτε, λοιπόν, να διαβεβαιώσετε τους πολίτες ότι έχουν ληφθεί όλα τα αναγκαία μέτρα για την προστασία των προσωπικών τους δεδομένων; Και σε τι ακριβώς συνίστανται αυτά τα μέτρα;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Κύριε Υπουργέ, έχετε το λόγο για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Αγαπητή κυρία Πούλου, πράγματι είναι η πέμπτη επίκαιρη ερώτηση για το συγκεκριμένο θέμα. Δύο έχετε υποβάλει εσείς και τις υπόλοιπες τρεις λοιπά κόμματα της Αντιπολίτευσης. Θα το ξαναπούμε τι γίνεται για άλλη μια φορά.

Είναι σε εξέλιξη ο έλεγχος από την Εισαγγελία Αθηνών. Είναι σε εξέλιξη ο έλεγχος από την Αρχή Προστασίας Προσωπικών Δεδομένων, ο οποίος προχωράει με γοργούς ρυθμούς. Μάλιστα, πληροφορήθηκα σήμερα ότι ήδη υπάρχουν τα πρώτα ευρήματα, όπου αναντίλεκτα το πρώτο πόρισμα λέει ότι η διαρροή έγινε τις παραμονές των εκλογών του Ιουνίου του 2023 και όχι όπως κάποιοι βιάστηκαν να πουν ότι έχει οποιαδήποτε σχέση με την επιστολική ψήφο. Δεν έχει καμμία σχέση με την επιστολική ψήφο.

Όταν, λοιπόν, 1η Μαρτίου ξεκίνησαν οι αναφορές στα μέσα κοινωνικής δικτύωσης για τη διαρροή των προσωπικών δεδομένων, την επόμενη εργάσιμη μέρα, 4 Μαρτίου, δόθηκε εντολή στη Διεύθυνση Εσωτερικού Ελέγχου να κάνει αυτό που λέει ο 4622, έναν έκτακτο έλεγχο. Το πόρισμα κοινοποιείται και στην Εθνική Αρχή Διαφάνειας και στην Εισαγγελία και στην Αρχή Προστασίας Δεδομένων Προσωπικού Χαρακτήρα. Για ποιον λόγο; Για τον λόγο ότι για πρώτη φορά τρέξανε πάρα πολύ γρήγορα οι διαδικασίες. Αυτή τη στιγμή είναι στη φάση ολοκλήρωσης του πορίσματος. Έχουν ληφθεί μία σειρά καταθέσεων από την αρμόδια υπηρεσία και πολύ σύντομα θα το έχουν στα χέρια τους οι αρμόδιες αρχές.

Δεν υπάρχει καμμία, μα καμμία απόπειρα συγκάλυψης. Η Προεδρία της Κυβέρνησης έκανε αυτά που έπρεπε όταν είχε σαφείς ενδείξεις και μάλιστα αναλαμβάνοντας την πολιτική ευθύνη και ο Γενικός Γραμματέας μέχρι πρότινος του Υπουργείου. Και επειδή έχετε άγχος, πράγματι το σύστημα έχει παραληφθεί, αν δεν κάνω λάθος, στις 12 Μαρτίου του 2024. Η πλατφόρμα άνοιξε στις 19 Φεβρουαρίου. Και για να μη σας κάνει εντύπωση η διαφορά που υπάρχει, πάντα τα πληροφοριακά συστήματα παραλαμβάνονται μερικές μέρες αφού είναι σε λειτουργία, προκειμένου να διαπιστωθεί αν έχουν τίποτα μικρής υφής προβλήματα τα οποία δεν μπορούν να εντοπιστούν σε a΄ και b΄ testing.

Ουσιαστικά, λοιπόν, για να σας πω ένα παράδειγμα, πηγαίνουν τα sms σε κάθε χώρα του κόσμου. Είχαμε τις πρώτες μέρες κάποια μικρά προβληματάκια με παρόχους κινητής τηλεφωνίας στο εξωτερικό, τα οποία επιλύθηκαν τις επόμενες μέρες και αυτό είναι κάτι πολύ σύνηθες. Ενδεικτικά να σας πω δύο περιπτώσεις. Η σύμβαση με την ίδια εταιρεία για το δημοψήφισμα παρελήφθη στις 22 Ιουλίου, δύο εβδομάδες μετά το δημοψήφισμα, και η σύμβαση, για παράδειγμα, για τις εκλογές του 2015, για τη μετάδοση των αποτελεσμάτων, παρελήφθη δύο μήνες μετά τις εκλογές, τον Νοέμβριο του 2015. Άρα, λοιπόν, είναι κάτι το οποίο γενικά είναι σύνηθες στην παραλαβή πληροφοριακών συστημάτων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία συνάδελφε, έχετε τον λόγο για τρία λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είμαι υποχρεωμένη να σας επισημάνω ότι εκπροσωπείτε μία Κυβέρνηση που έχει κάκιστες επιδόσεις στους τομείς της διαφάνειας, της αξιοπιστίας, των ελεγκτικών θεσμών και του κράτους δικαίου εν γένει. Η αποδεδειγμένη μαζική διαρροή και παράνομη χρήση προσωπικών δεδομένων των εκλογέων είναι εξαιρετικά σοβαρό παράπτωμα και το γνωρίζετε. Το ίδιο και η επιβεβαίωση των νοοτροπιών κομματικής ιδιοκτησίας του κράτους.

Η Κυβέρνησή σας, λοιπόν, είναι ήδη απολογούμενη σε ευρωπαϊκό επίπεδο για παραβίαση θεμελιωδών κανόνων του ευρωπαϊκού κεκτημένου στο κράτος δικαίου. Το ζήτημα της διαρροής των προσωπικών δεδομένων των εκλογέων έρχεται να προστεθεί σε μια μακρά λίστα παραβιάσεων που καταγράφονται στο σχετικό ψήφισμα του Ευρωπαϊκού Κοινοβουλίου.

Γνωρίζετε πολύ καλά ότι στην εποχή μας ο αθέμιτος επηρεασμός της ψήφου των πολιτών -και επιλέγω τις λέξεις που χρησιμοποιώ- δεν γίνεται με τα «χοντροκομμένα» εργαλεία του παρελθόντος πια, αλλά με τη χρήση της τελευταίας ψηφιακής τεχνολογίας και ότι σε αυτό το πλαίσιο είναι εξαιρετικά σημαντική η θωράκιση των προσωπικών δεδομένων των πολιτών από κάθε μη εγκεκριμένη χρήση.

Επανέρχομαι και σας ζητώ, λοιπόν, να δώσετε μία ξεκάθαρη απάντηση. Είστε σε θέση να βεβαιώσετε ότι τα προσωπικά δεδομένα διέρρευσαν μόνο στην κ. Ασημακοπούλου και ότι δεν υπάρχουν και άλλοι Ευρωβουλευτές ή κομματικοί υποψήφιοι της Νέας Δημοκρατίας που έχουν το ίδιο «προνόμιο»; Και προφανώς πριν που λέγατε για τα ψέματα και για όσους βιάστηκαν, δεν αναφερθήκατε σε εμάς, παρά στις δηλώσεις της κ. Ασημακοπούλου, η οποία είπε ότι παρέλαβε τα στοιχεία τον Ιανουάριο.

Μπορείτε, λοιπόν, να βεβαιώσετε ότι μέχρι τις ευρωεκλογές δεν θα προκύψουν και άλλα παρόμοια περιστατικά; Ποια συγκεκριμένα μέτρα έχετε λάβει για την ασφάλεια των προσωπικών δεδομένων των εκλογέων, όχι μόνο του εξωτερικού, θα πρόσθετα εγώ; Διότι αναρωτιέμαι αν είστε σε θέση πλέον να μας ενημερώσετε υπεύθυνα σήμερα για το εάν και πώς διασφαλίζονται τα προσωπικά δεδομένα των εκλογέων και του εσωτερικού. Μπορείτε να το κάνετε;

Και μια τελευταία ερώτηση: Σκοπεύει το ελληνικό δημόσιο να στραφεί κατά της Νέας Δημοκρατίας λόγω της παράνομης αξιοποίησης των προσωπικών δεδομένων των εκλογέων; Σας θυμίζω ότι έχουν, ήδη, κατατεθεί δεκάδες αγωγές κατά του ελληνικού δημοσίου από απόδημους, το ύψος των οποίων υπολογίζεται περίπου σε 2,8 εκατομμύρια. Θέλω, λοιπόν, να ελπίζω ότι το ποσό αυτό, εφόσον τελικά επιδικαστεί, δεν θα βαρύνει τους Έλληνες φορολογούμενους, αλλά θέλω και τη δική σας διαβεβαίωση γι’ αυτό, κύριε Υπουργέ.

Κλείνοντας, θέλω να παρατηρήσω το εξής: Αν μη τι άλλο, από αυτή την υπόθεση αποδεικνύεται η βασιμότητα και η αναγκαιότητα των προτάσεων του ΣΥΡΙΖΑ, τις οποίες είχαμε καταθέσει στη συζήτηση του νομοσχεδίου για την επιστολική ψήφο. Σας είχαμε προειδοποιήσει και εγώ προσωπικά είχα χρησιμοποιήσει μάλιστα τότε την έκφραση «φθηνό τέχνασμα» για τη διαβόητη αιφνιδιαστική τροπολογία της κ. Κεραμέως που ήθελε να επεκτείνει την επιστολική ψήφο και στις εθνικές εκλογές. Δεν προέβλεπε η έχουσα την ευθύνη, αλλά κρυπτόμενη κυρία Υπουργός, τους κινδύνους που έθεσαν, ήδη, στους Έλληνες και τις Ελληνίδες εκλογείς ερωτήματα αξιοπιστίας και διαβλητότητας της εκλογικής διαδικασίας. Αυτά είναι θέματα ποιότητας της δημοκρατίας μας και όμως, κύριε Υπουργέ, τα αντιμετωπίζετε και ως Κυβέρνηση με απίστευτη προχειρότητα και κομματική ιδιοτέλεια.

Θα ήθελα, αν μπορείτε, να μας πείτε και μερικά στοιχεία για το τι έγινε με τη διαρροή των προσωπικών δεδομένων από τα ΕΛΤΑ. Ξέρετε ότι και αυτό συζητείται στον δημόσιο λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Για τα ΕΛΤΑ δεν έχω ενημέρωση για όσα γράφτηκαν στον τύπο και για όσα αναφέρθηκαν.

Πάμε τώρα στα δικά μας θέματα. Πρώτον, επειδή λόγω χρόνου δεν το ανέφερα πριν, μόλις τελειώσει ο συστατικός έλεγχος, ανάλογα υπάρχουν δύο διαδικασίες. Τις γνωρίζετε επειδή είστε έμπειρη, έχετε ασκήσει και διοίκηση. Υπάρχει η διαδικασία της ΕΔΕ, εφόσον συγκεκριμενοποιούνται οι ευθύνες, υπάρχει η απευθείας παραπομπή στο πειθαρχικό συμβούλιο, εφόσον είναι πολύ βάσιμα πλέον τα πειθαρχικά παραπτώματα που τυχόν έχουν διαπράξει οι υπηρεσιακοί παράγοντες.

Δεύτερον, θα περιμένουμε το πόρισμα γι’ αυτό που είπατε για τις αγωγές και αν θα διεκδικούσαν χρήματα, να δούμε την εμπλοκή που τυχόν έχουν τα διάφορα πρόσωπα και κυρίως το πόρισμα της Αρχής Προστασίας Δεδομένων Προσωπικού Χαρακτήρα που έχει κάνει εξοντωτικό έλεγχο και εξ όσων γνωρίζω όχι μόνο στο Υπουργείο, που έχει έρθει τουλάχιστον δύο φορές, αλλά και στο κόμμα της Νέας Δημοκρατίας, οπότε μέσα στο πόρισμα φαντάζομαι ότι θα συμπεριληφθούν όλα τα σχετικά ευρήματα και πειστήρια, τα οποία έχει συλλέξει η αρχή υπό την ηγεσία ενός πανάξιου δικαστικού, του κ. Μενουδάκου, ο όποιος έχει τιμήσει το δικαστικό σώμα ως Πρόεδρος στο Συμβούλιο της Επικρατείας επί πολλά έτη.

Τρίτον, είπατε για τις προτάσεις. Ζήτημα πρώτο: Για το αν τα προσωπικά δεδομένα της επιστολικής ψήφου είναι διασφαλισμένα, ναι, είναι διασφαλισμένα. Υπάρχουν αναλυτικές διαδικασίες πλέον που έχουν τεθεί ειδικά για την επιστολική ψήφο. Οι όροι χρήσης της σελίδας επιστολικής ψήφου στο epistoliki.ypes.gov.gr είναι σαφείς. Λένε ποιοι έχουν πρόσβαση σε δεδομένα, λένε ποιοι εξωτερικοί φορείς έχουν πρόσβαση στα δεδομένα, άρα έχει γίνει εκεί μία πολύ σοβαρή δουλειά.

Δεύτερον, για τις προτάσεις που είχατε κάνει όταν συζητούσαμε τον ν.5083, τον νόμο για την επιστολική ψήφο, είχατε ζητήσει διακομματική επιτροπή. Προσπαθώ να καταλάβω τι θα κάνει μια διακομματική επιτροπή, μια εξτρά διακομματική επιτροπή…

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ανεξάρτητη αρχή.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όχι, είχατε ζητήσει και Διακομματική Επιτροπή και σύσταση Ανεξάρτητης Αρχής Εκλογών και ηλεκτρονικούς καταλόγους. Σωστά θυμάμαι; Και αυτές οι προτάσεις ξέρω από πού είναι και έχω γίνει κατά καιρούς κοινωνός και γι’ αυτές τις προτάσεις.

Πρώτον, για εξτρά διακομματική επιτροπή δεν υπάρχει κανένας λόγος σε μία διαδικασία που είναι πλέον πλήρως αυτοματοποιημένη. Μπαίνει ο εκλογέας, κάνει την αίτηση, εγκρίνεται η αίτηση, άρα είναι μια ευθεία αλυσίδα βημάτων και διαδικασιών. Δεν υπάρχει το υποκειμενικό ή προς αξιολόγηση στοιχείων του ν.4648 που έπρεπε να αποδειχθεί η διετία τα τελευταία τριάντα πέντε χρόνια ότι ζούσε κάποιος στην Ελλάδα δύο χρόνια. Άρα, λοιπόν, σε μια ευθεία, αυτόματη διαδικασία δεν υπάρχει κανένας λόγος ύπαρξης διακομματικής επιτροπής.

Επισημαίνω ότι τα κόμματα, όπως προβλέπει ο νόμος, παίρνουν αντίγραφα των εκλογικών καταλόγων, με εξαίρεση των τριών ευαίσθητων στοιχείων, διεύθυνση αποστολής, e-mail και τηλέφωνο.

Δεύτερον, οι προτάσεις όλες πάντα αξιολογούνται και πάντα λαμβάνονται σοβαρά υπ’ όψιν, ιδίως όταν προέρχονται όχι μόνο και θεσμικά από το κόμμα της Αξιωματικής Αντιπολίτευσης, αλλά ιδίως και από εσάς που σας εκτιμώ πάρα πολύ και το γνωρίζετε.

Όσο για τον ηλεκτρονικό κατάλογο, είναι κάτι το οποίο προϋποθέτει μια μεγάλη προϋπόθεση, η οποία πρέπει να ολοκληρωθεί στα επόμενα χρόνια, δηλαδή γρήγορο ίντερνετ σε όλα τα σχολεία της χώρας, τα οποία λειτουργούν ως εκλογικά τμήματα. Είναι κάτι το οποίο μπορούμε να δούμε, εφόσον ωριμάζουν οι συνθήκες. Μόλις ολοκληρωθεί το θέμα των υποδομών, είναι κάτι το οποίο μπορούμε να το κοιτάξουμε και να διευκολύνουμε ακόμα περαιτέρω την επιλογή του εκλογέα, σε ποιο εκλογικό τμήμα της περιφέρειάς του θα πάει να ψηφίσει.

Το τρίτο κομμάτι για την ενιαία αρχή είναι κάτι για το οποίο θα κατατεθούν προτάσεις -ανοίγει η συνταγματική Αναθεώρηση- και μπορούμε να το δούμε κάποια στιγμή στο προσεχές μέλλον.

Σε κάθε περίπτωση, για να ολοκληρώσω -και να ευχαριστήσω το Προεδρείο για την ανοχή του-, η επιστολική ψήφος έχει μελετηθεί πάρα πολύ, εξονυχιστικά, έχουν ληφθεί υπ’ όψιν πάρα πολλοί παράγοντες που μπορεί να προκαλέσουν πρόβλημα, έχουμε πετύχει και έχουμε εφαρμόσει ένα από τα ασφαλέστερα συστήματα επιστολικής ψήφου σε όλον τον κόσμο με αυτοπρόσωπη επιβεβαίωση ταυτότητας του αποστολέα, με φακέλους που αντιστοιχούν σε επίπεδο χαρτονομισμάτων, δηλαδή πάρα πολλές προδιαγραφές ασφάλειας και γενικότερα είναι κάτι το οποίο πιστεύουμε και είναι θετικό ότι αυτή τη στιγμή η ροή των αιτήσεων συνεχίζεται. Έχουμε περάσει τις εκατόν δεκατρείς χιλιάδες αιτήσεις, κατά 70% από το εσωτερικό, κατά 30% από το εξωτερικό και πραγματικά έχουμε μπροστά μας ένα σημαντικό ορόσημο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Να επισημάνω κλείνοντας ότι στο πλαίσιο της διακομματικής επιτροπής, που συμμετέχουν μέχρι στιγμής όλα τα κοινοβουλευτικά κόμματα, θα γίνει παρουσίαση και των φακέλων και των υλικών της επιστολικής ψήφου και μάλιστα θα κάνουμε, μόλις είναι σχετικά έτοιμος ο χώρος, μια επίσκεψη στο κέντρο που θα γίνει η συλλογή των επιστολικών ψήφων, προκειμένου όλα τα κόμματα να έχουν και προσωπική άποψη σχετικά με τις διαδικασίες που θα τηρηθούν και για όλα τα μέτρα που έχουν ληφθεί.

Σας ευχαριστώ πολύ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Υπουργέ, δεν απαντήσατε σε δύο ερωτήσεις, αν και άλλοι υποψήφιοι εκτός της κ. Ασημακοπούλου…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Αυτό θα το δείξει το πόρισμα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώσατε, κύριε Υπουργέ. Δεν έχουμε τριτολογίες ούτε ερωτήσεις.

Θα συζητηθεί η έβδομη με αριθμό 964/11-4-2024 επίκαιρη ερώτηση πρώτου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς τον Υπουργό Περιβάλλοντος και Ενέργειας, με θέμα: «Πυροπροστασία ακινήτων εντός και πλησίον δασικών εκτάσεων με ατομική ευθύνη των πολιτών, ζητάει η Κυβέρνηση».

Στην επίκαιρη ερώτηση του κυρίου συναδέλφου θα απαντήσει ο Υπουργός Περιβάλλοντος και Ενέργειας κ. Θεόδωρος Σκυλακάκης.

Κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Κύριε Υπουργέ, στις 15-3-24 εκδόθηκε η υπ’ αριθμόν 2890/848 εγκύκλιος του Υπουργείου σας, για την «εφαρμογή του κανονισμού πυροπροστασίας ακινήτων εντός και πλησίον δασικών εκτάσεων, ο οποίος κανονισμός αφορά σε οικόπεδα ή γήπεδα, στα οποία έχουν ανεγερθεί κτήρια και τα οποία βρίσκονται μέσα σε δάση, δασικά οικοσυστήματα, δασικές και χορτολιβαδικές εκτάσεις και εντός ακτίνας τριακοσίων μέτρων από τις εκτάσεις αυτές ή βρίσκονται μέσα σε περιαστικό πράσινο και σε κηρυγμένες δασωτέες ή αναδασωτέες εκτάσεις ή σε πάρκα και άλση πόλεων και οικιστικών περιοχών».

Με την ανωτέρω εγκύκλιο, η οποία εκδόθηκε μόλις δύο εβδομάδες πριν από τη λήξη της αρχικά τασσόμενης σε αυτήν προθεσμίας, ορίστηκε ότι οι ιδιοκτήτες των ανωτέρω ακινήτων υποχρεούνται οι ίδιοι με δικά τους έξοδα και με δική τους ευθύνη να προβούν μέχρι τις 31 Μαρτίου ’24, του τρέχοντος έτους, στη σύνταξη εντύπου αξιολόγησης επικινδυνότητας και τεχνικής έκθεσης αρμοδίου τεχνικού επιστήμονα και ακολούθως μέχρι τις 30 Απριλίου, πάλι τρέχοντος έτους, στη δήλωση εφαρμογής των μέτρων πυρασφάλειας, στην οποία θα πρέπει να δηλώνουν την ορθή λήψη των μέτρων που προβλέπονται στην έκθεση του αρμόδιου τεχνικού επιστήμονα.

Στην ουσία, υποχρεώνεται τους ιδιοκτήτες να εφαρμόσουν μέτρα για την ενίσχυση του βαθμού πυρασφάλειας των ακινήτων τους, επιβαρύνοντάς τους με πρόσθετες δαπάνες, ενώ σε περίπτωση που δεν συμμορφωθούν με τις υποχρεώσεις αυτές, τότε απειλούνται με την επιβολή διοικητικών και ποινικών κυρώσεων.

Για τους ανωτέρω λόγους ερωτάσθε, κύριε Υπουργέ: Έχετε την πολιτική ευθιξία να αναγνωρίσετε το ατόπημα σας και αντί να δίνετε παρατάσεις για την εφαρμογή των μέτρων αυτών, να αποσύρετε άμεσα τον απαράδεκτο αυτόν Κανονισμό για την πυροπροστασία ακινήτων εντός και πλησίον δασικών εκτάσεων, με τον οποίον ουσιαστικά επιχειρείτε να αποποιηθείτε των ευθυνών σας, μεταφέροντας στους ιδιοκτήτες την ευθύνη για την προστασία των ακινήτων που βρίσκονται κοντά σε δασικές εκτάσεις, ακόμα και σε πάρκα και σε άλση πόλεων σε περίπτωση δασικής πυρκαγιάς;

Πότε θα προβείτε, ως οφείλετε, στις απαιτούμενες ενέργειες για την πλήρωση και στελέχωση της Δασικής Υπηρεσίας με μόνιμο προσωπικό και στην αναγκαία αναβάθμιση των μέσων και των υποδομών της, προκειμένου να μπορεί να ασκεί τον κύριο ρόλο στην πρόληψη των δασικών πυρκαγιών, αντί να πετάτε το μπαλάκι της πυροπροστασίας στους ιδιοκτήτες των ακινήτων;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ: (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αναρωτιέμαι, αγαπητέ κύριε συνάδελφε, έχετε διαβάσει τον κανονισμό πυροπροστασίας; Γιατί αν τον είχατε διαβάσει, θα ξέρατε τα εξής πράγματα: Πρώτον, ο κανονισμός είναι μία διαδικασία που έχει ξεκινήσει από το ’22 και πριν από ένα χρόνο πήρε την τελική του μορφή με κοινή υπουργική απόφαση -Μάιο του ’23. Και μάλιστα, για την αντιπυρική περίοδο του ’23 -που ήταν η πρώτη χρονιά που είχε δημοσιευθεί- η εφαρμογή ήταν προαιρετική.

Συνεπώς άπαντες -δεν ξέρω εγώ κανέναν- είχαμε ένα χρόνο για να προετοιμαστούμε για την πρώτη υποχρεωτική εφαρμογή. Αλλά, τι καλύπτει ο κανονισμός; Ο κανονισμός καλύπτει -αν τον διαβάσετε προσεκτικά- να μην καεί το σπίτι. Και για να μειωθεί η πιθανότητα να καεί το σπίτι, λέει, κατά βάση, μερικά απλά πράγματα:

Πρώτον, μια μίνι μελέτη πυροπροστασίας για το σπίτι που είναι κοντά στο δάσος ή μέσα στο δάσος, η οποία για ένα απλό σπίτι δεν είναι κάποια πολύ μεγάλη δαπάνη, είναι μια πολύ απλή τεχνική έκθεση στην οποία πάνω έχει τις προδιαγραφές. «Και εφαρμογή για φέτος μόνον των μέτρων προληπτικής πυροπροστασίας». Δηλαδή, για κλαδέματα και καθαρισμούς. Και κατά κύριο λόγο, τι αφορά αυτό; Τη ζώνη γύρω από το σπίτι να μην είναι γεμάτη φυτά που μπορούν να μεταδώσουν τη φωτιά στο σπίτι, να μην έχει υλικά που μπορούν να πάρουν φωτιά και να κάψουν το σπίτι.

Τι σχέση έχει η Δασική Υπηρεσία; Θα μπει στο σπίτι σας η Δασική Υπηρεσία για να κόψει τα φυτά γύρω από το σπίτι σας, στο ιδιωτικό οικόπεδο; Όχι βέβαια. Εσείς πρέπει να το κάνετε. Εγώ πρέπει να το κάνω. Όποιος μπορεί, πρέπει να το κάνει. Αυτό είναι στοιχειώδες. Έχουμε έναν χειμώνα, ο οποίος ήταν μισός καλοκαίρι. Αν δεν κάνω λάθος είστε κάποιοι συνάδελφοι από την Πιερία. Είχατε φωτιά Απρίλη μήνα, Μάρτη, δεν ξέρω πότε ήταν…

**ΚΟΜΝΗΝΟΣ ΔΕΛΒΕΡΟΥΔΗΣ:** Τώρα, τέλος Μαρτίου.

**ΘΕΟΔΩΡΟΣ ΣΚΥΛΑΚΑΚΗΣ: (Υπουργός Περιβάλλοντος και Ενέργειας):** Τέλος Μαρτίου, μάλιστα. Και πέρασε και από χιονισμένα.

Η κλιματική κρίση επελαύνει με τέτοια ταχύτητα που κυριολεκτικά δεν την προλαβαίνουμε. Συνεπώς θα ήταν αδιανόητο να έρθουμε να πούμε στους πολίτες γύρω από το σπίτι σου, που θα έπρεπε μόνος σου να καθαρίσεις και να έχεις μια μελέτη πυροπροστασίας, πρέπει να δεις, αυτό το δέντρο πρέπει να είναι κολλητά στο σπίτι μου ή πρέπει να κάνω τη θυσία να το κόψω, γιατί αν έρθει η φωτιά θα μου κάψει το σπίτι αυτό το δέντρο; Αυτό είναι για το οποίο κουβεντιάζουμε σήμερα. Αυτήν τη μελέτη συζητάμε και για την εφαρμογή αυτής της μελέτης.

Στα υπόλοιπα, επειδή εγώ είμαι, κατά βάση, ενάντιος σε θέματα υπερβολικής γραφειοκρατίας, ήρθαμε και κάναμε και μία τροποποίηση -αλλά αυτή αφορά τα επόμενα έτη, κατά κύριο λόγο- όπου λέμε ότι ο κανονισμός έτσι όπως το έχουμε φτιάξει είναι ενδεικτικός για τον μελετητή. Αν ο μελετητής βρει ότι μπορεί να γίνει πυροπροστασία και αυτό το δέντρο για «χ» «ψ» «z» λόγους μπορεί να κρατηθεί, θα το κρατήσει ο ιδιοκτήτης.

Αυτό, όμως, που είναι αδιανόητο είναι να έχουμε σπίτια μέσα στο δάσος -έχουμε εκατοντάδες χιλιάδες νόμιμα και παράνομα σπίτια μέσα στο δάσος ή δίπλα στο δάσος- τα οποία να μην έχουν μια στοιχειώδη μελέτη πυροπροστασίας και για φέτος που το καλοκαίρι άρχισε από τον Απρίλιο, καθαρισμούς γύρω από το σπίτι. Δεν έχουμε πρόθεση αυτό να το αποσύρουμε.

Να μας συγχωρέσετε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Δελβερούδη, έχετε τον λόγο για τη δευτερολογία σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Νομίζω ότι θα ήταν αφελές να πιστεύαμε ότι κάποιος ιδιοκτήτης ενός σπιτιού δεν θα καθαρίσει το σπίτι του από τα δέντρα που πιθανόν να πάρουν φωτιά και να κινδυνεύσει. Αυτό θα το έκανε ο κάθε εχέφρων άνθρωπος. Δεν νομίζω ότι υπάρχει περί αυτού καμμιά αμφιβολία.

Τώρα, ο συγκεκριμένος κανονισμός αποσκοπεί στο να μεταφερθεί το βάρος της ευθύνης το δικό σας στους πολίτες, εν όψει της νέας αντιπυρικής περιόδου, η οποία -όπως είπατε κι εσείς, προηγουμένως- μας βρήκε απροετοίμαστους γιατί μια φωτιά σε μία πρώιμη αντιπυρική περίοδο δεν μπορεί να καίει τέσσερις ημέρες και να μην μπορούμε να την αντιμετωπίσουμε και μάλιστα, όταν παντού είναι υγρά τα πάντα. Εκεί πραγματικά εγείρονται απορίες που είναι εύλογες.

Επίσης, όταν βγάζει ένα σπίτι οικοδομική άδεια εμπεριέχει και άδεια πυροπροστασίας. Επιπλέον, είναι προφανές ότι κάθε πολίτης οφείλει να λαμβάνει -όπως είπα προηγουμένως- προληπτικά μέτρα, όπως είναι ο τακτικός καθαρισμός της αυλής, της στέγης κ.λπ.. Τα γνωρίζουμε όλοι. Αυτό, όμως, απέχει παρασάγγας από όσα απαράδεκτα προβλέπει ο κανονισμός. Δεν μπορεί, δηλαδή, να έρχεται το κράτος και να ζητάει από τον πολίτη να ανοίξει αντιπυρικές ζώνες και να εγκαταστήσει δίκτυο πυρόσβεσης για κατάσβεση των δασικών πυρκαγιών. Αυτά είναι μέτρα που πρέπει να τα λάβει το ίδιο το κράτος.

Αντί, λοιπόν, να τον αποσύρετε τον κανονισμό, που όπως λέτε δεν θέλετε να τον αποσύρετε, δώσατε μία παράταση. Δώσατε μια αστεία παράταση αν και για φέτος εφαρμόζετε μόνο τα μέτρα πολιτικής πυροπροστασίας, παρ’ όλα αυτά θα ισχύσουν οι υποχρεωτικές τεχνικές εκθέσεις και η λήψη μέτρων έως 10 Ιουνίου για τους πολίτες και φυσικά ως 26 Μαΐου για τους ΟΤΑ, προκαλώντας ακόμα μεγαλύτερη σύγχυση, στην ουσία. Θα δημιουργηθεί μια νέα κατηγορία αυθαιρέτων.

Και το χειρότερο είναι ότι δεν συνεννοείστε μεταξύ σας τα Υπουργεία. Αφού το Υπουργείο Κλιματικής Κρίσης και Πολιτικής Προστασίας με τον ν.5075/2023 14 Δεκεμβρίου, αναγκάζει τους πολίτες σε άλλα μέτρα που αφορούν μια άλλη ηλεκτρονική βάση ετήσιας καταγραφής των υποχρεώσεων των ιδιοκτητών κατά την αντιπυρική περίοδο, αλλά και σε κυρώσεις και πρόστιμα από 1.000 ευρώ ως 54.000 ευρώ και φυλάκιση δύο χρόνων.

Είναι δυνατόν δύο διαφορικά Υπουργεία να νομοθετούν για τον ίδιο σκοπό ξεχωριστά μέτρα το καθένα, υποβάλλοντας τους πολίτες σε τεράστια έξοδα, κυρώσεις και μεγάλη ταλαιπωρία;

Εγώ θα ήθελα να σας πω ότι πρέπει να κινηθεί σε τέσσερις βασικούς άξονες. Πρέπει να υπάρχει υπόβαθρο μελετών ανά περιοχή. Δεν είναι δυνατόν να αντιμετωπιστεί το σύνολο της χώρας με οριζόντια λογική. Πρέπει να υπάρξει προσαρμογή πολεοδομικής και δασικής νομοθεσίας. Για να κόψεις ένα δέντρο πρέπει να πάρεις άδεια από το δασαρχείο. Εάν δεν προβλέπεται αυτό, πώς θα κόψεις το δέντρο που πρέπει να καθαριστεί, όπως λέτε; Μετά, πρέπει να δοθεί οικονομική ενίσχυση και φορολογικά κίνητρα για την υλοποίηση των απαιτούμενων προσαρμογών στα υφιστάμενα κτίρια, εντός εύλογου χρονικού διαστήματος. Και τέλος, πρέπει να υπάρξει μία σύνταξη και έκδοση προτύπων συμπλήρωσης εκθέσεων. Ο κόσμος κοιτάει τον ουρανό πραγματικά. Πρέπει να υπάρξει επαρκής ενημέρωση πολιτών, φορέων και ειδικών επιστημόνων μέσω του Τύπου με σεμινάρια και ημερίδες. Είπατε ότι από τα 2023 προετοιμάζεστε. Εδώ υπάρχουν άνθρωποι που δεν γνωρίζουν καν ότι τους αφορά αυτός ο κανονισμός.

Τέλος, για να ολοκληρώσω την ερώτησή μου, είναι προφανές ότι ο στόχος από ό,τι διαφαίνεται είναι να μην έχει τουλάχιστον όλο το μερίδιο της ευθύνης η Κυβέρνηση, αν όχι να έχει απαλλαγή από την πολιτική της ευθύνη, για ό,τι προκύψει από τις δασικές πυρκαγιές, ενώ θα έπρεπε κύριο μέλημά σας να είναι η ζωή του ανθρώπου και το περιβάλλον. Δεν λέω ότι δεν είναι αυτό το μέλημά σας, αλλά με αυτόν τον τρόπο δεν νομίζουμε ότι θα είναι προς τη σωστή κατεύθυνση. Σας καλούμε να το αποσύρετε.

**ΠΡΟΕΔΡΕΥΩΝ (Γεώργιος Λαμπρούλης):** Ο λόγος στον κύριο Υπουργό για τη δευτερολογία του.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα ξεκινήσω και πάλι λέγοντας ότι η ευθύνη μιας κυβέρνησης για τις δασικές πυρκαγιές είναι αντικειμενική. Διότι οι κυβερνήσεις έχουν την κεντρική ευθύνη για την πορεία των δασών. Οι δασικές πυρκαγιές δεν είναι δικό μας φαινόμενο. Είναι φαινόμενο παγκόσμιο. Εμείς είμαστε ένα από τα επίκεντρα, αλλά υπάρχουν και στην Καλιφόρνια και στη Γαλλία και στην Ισπανία και στην Πορτογαλία και στην Αυστραλία, σε διάφορα κράτη, όπου έχουμε παρεμφερή δεδομένα με τις ίδιες καταστροφικές επιπτώσεις.

Όταν θα έρθει μια πυρκαγιά -που μπορεί να τη σταματήσει η Πυροσβεστική ή τα έργα πρόληψης, μπορεί και να μη σταματήσουν και γιατί δεν θα τη σταματήσουν, διότι επί πενήντα χρόνια τα δάση μας είναι εκτός διαχείρισης, έχουν τεράστια καύσιμη ύλη μέσα, είναι το θέμα που συζητάμε στην επιτροπή και πάμε πίσω εκεί, θα επανέλθουμε- και θα μπει μέσα στο οικόπεδο, αυτό που λέει αυτός ο κανονισμός πυροπροστασίας, και όταν θα φτάσει κοντά στο σπίτι να υπάρχουν αρκετές άμυνες δίπλα στο σπίτι, τα στοιχειώδη, ώστε να μην καεί το σπίτι.

Σημειώνω ότι ο πολίτης που έχτισε μέσα στο δάσος είτε νόμιμα, είτε παράνομα, είτε με άδεια προ δεκαετιών, η οποία δεν είχε καμμία σχέση με τη σημερινή πραγματικότητα, διότι τα περισσότερα σπίτια μας είναι χτισμένα εδώ και δεκαετίες, αυτό δεν διασφαλίζει την αντιπυρική του προστασία ότι είχε νόμιμη οικοδομική άδεια. Βάλτε και όλα όσα νομιμοποιήθηκαν κοντά σε δασικές περιοχές, συν ενενήντα χιλιάδες σπίτια στις οικιστικές πυκνώσεις που είναι χωρίς άδεια, είναι αυθαίρετα. Είναι ογδόντα-ενενήντα χιλιάδες. Κανείς δεν τα έχει μετρήσει.

Εδώ, λοιπόν, τι λέμε σε όλους αυτούς τους ανθρώπους; Χτυπάμε όχι καμπανάκι, την καμπάνα της Παναγίας των Παρισίων. Λέμε ότι είναι καταστροφική η πυρκαγιά που μπορεί να έρθει. Γιατί πάνω από τη μισή Ελλάδα είναι σε ζώνη πάρα πολύ υψηλού κινδύνου. Και όταν θα έρθει αυτή η πυρκαγιά, πάρε τα στοιχειώδη μέτρα και αυτή την τεχνική έκθεση -μια φορά θα την κάνεις- για να σου πει κάποιος επιστήμονας -κι όχι να σκεφτείς εσύ θα καεί αυτό ή δεν θα καεί- με βάση τις εντάσεις της πυρκαγιάς, το πόσο δυνατή μπορεί να έρθει κ.λπ. τι πρέπει να κάνεις, τι ζώνη πρέπει να κάνεις και πώς να τη διαμορφώσεις. Δεν είναι πυρηνική φυσική.

Όσο για την Κυβέρνηση πρέπει να σας πω ότι πριν από μερικές μέρες ανακοίνωσε το Υπουργείο για τους δήμους ένα έκτακτο πρόγραμμα 30 εκατομμυρίων ευρώ, που είναι λεφτά που τα παλιά χρόνια ξεπερνούσαν τα λεφτά που δίναμε για όλη την πολιτική προστασία στη χώρα, μόνο για αντιπυρικές ζώνες στις οικιστικές πυκνώσεις και στους οικισμούς που είναι μέσα στα δάση ή πολύ πλησίον όπου έχουν την ευθύνη να κάνουν μία δεκαήμερη αντιπυρική γύρω γύρω. Και όχι για όλους τους δήμους. Για τους δήμους σε περιοχές υψηλής επικινδυνότητας.

Να σας πω κάτι; Η υπόθεση αυτή των πυρκαγιών, της κλιματικής κρίσης, είναι πολύ σοβαρή για να είναι αντικείμενο διαρκώς κομματικής αντιπαράθεσης. Εμένα δεν με πειράζει καθόλου να απαντώ στην κριτική και είναι κομμάτι αυτονόητο και φυσιολογικό της δημοκρατίας και αυτή είναι και η ιδέα της Αντιπολίτευσης. Όχι όμως να αποσύρουμε αυτό τον κανονισμό που θα σώσει κάποιες εκατοντάδες σπίτια από το να καταστραφούν τη φετινή χρονιά, καθώς θα περάσουν πυρκαγιές. Δεν υπάρχει περίπτωση να μην έχουμε, όπως όλα τα τελευταία καλοκαίρια, με αυτό τον χειμώνα που είχαμε, μεγάλες πυρκαγιές. Κάποιες θα τις σταματήσουμε, κάποιες θα προσπαθήσουμε να τις σταματήσουμε, αλλά όχι παντού. Κάποιες θα χτυπήσουν σε τέτοιους οικισμούς και είναι κρίσιμο να βοηθήσουν οι πάντες. Δεν είναι θέμα ευθύνης του κράτους ή ευθύνης του πολίτη. Εδώ κυριολεκτικά καίγεται το σπίτι μας. Αυτός είναι ο κίνδυνος, το σπίτι μας που είναι τα δάση και γύρω από τα δάση.

Ακόμη και οι μεγάλες αστικές περιοχές δεν μπορούν να διαφύγουν τους κινδύνους. Να σας πω το πιο χαρακτηριστικό και τελειώνω και συγγνώμη για την υπέρβαση του χρόνου. Περιοχές όπως η Χαβάη όπου μια ολόκληρη πόλη κάηκε, όπου για λόγους υγρασίας θεωρούνταν απρόσβλητη. Τίποτε δεν είναι αυτονόητο αυτή την εποχή και κανένας δεν μπορεί να πάρει αρκετά μέτρα για να προστατευτεί. Οτιδήποτε και να κάνουμε θα είναι λιγότερο από το αναγκαίο, αλλά δεν μπορούμε και να μη δράσουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, ο Βουλευτής κ. Δημήτριος Κούβελας ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Συνεχίζουμε με τη δωδέκατη με αριθμό 965/11-4-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Περιβάλλοντος και Ενέργειας, με θέμα: «Μεγάλη καθυστέρηση στην παροχή οικονομικών κινήτρων για εσωτερικές συνδέσεις αποχέτευσης».

Θα απαντήσει ο κ. Σκυλακάκης.

Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Τριάντα δευτερόλεπτα μόνο για το θέμα που συζητήθηκε γιατί το ζήτημα του Κανονισμού Πυροπροστασίας, κύριε Υπουργέ, είναι ένα θέμα που ταλαιπωρεί τους κατοίκους και τους ιδιοκτήτες στην Ανατολική Αττική. Μιλάμε για επτακόσιες χιλιάδες κατοίκους. Προφανώς, δεν γνωρίζετε πόσο κοστίζει να καθαρίσει ή να κλαδέψει κάποιος ένα πεύκο. Σας λέω ότι είναι 100 με 300 ευρώ.

Επίσης, δεν καταστήσατε γνωστό ποιος υπογράφει αυτή τη μελέτη. Ήταν ασφυκτικές οι προθεσμίες και δεν είναι εκτός πραγματικότητας ότι όλοι οι δήμοι, αλλά και οι πολίτες που ζουν σε μέσα σε δάση ή περιμετρικά των δασών λένε ότι είναι ένας κακογραμμένος κανονισμός. Γιατί μπορεί όντως να υπάρχουν πυρκαγιές στην Πορτογαλία ή στη Γαλλία, αλλά όταν γράφονται οι νόμοι από εταιρείες συμβούλων δεν εφάπτονται της πραγματικότητας και αυτό συνέβη με τον κανονισμό της πυροπροστασίας.

Περνάω στο θέμα και σας ευχαριστώ για την ανοχή, κύριε Πρόεδρε. Στην Ανατολική Αττική έχουμε ένα μείζον πρόβλημα υποδομών, αυτό των αποχετεύσεων. Και θέλουμε -είναι κρίσιμο, κύριε Υπουργέ- πέρα από τα έργα τα οποία γίνονται τα τελευταία χρόνια να εφαρμοστεί η νομοθετημένη δυνατότητα με Κοινή Υπουργική Απόφαση των Υπουργών Περιβάλλοντος, Ενέργειας, Οικονομικών και των κατά περίπτωση αρμόδιων Υπουργών, να προκηρύσσονται δράσεις για την παροχή οικονομικών κινήτρων σχετικά με τη σύνδεση του εσωτερικού συστήματος αποχέτευσης ακινήτων με το αποχετευτικό δίκτυο του οικείου δήμου ή της οικείας επιχείρησης ύδρευσης και αποχέτευσης.

Έχει μεσολαβήσει ενάμιση έτος από τότε που υπήρξε η νομοθετική δυνατότητα και δεν έχει ακόμα ενεργοποιηθεί.

Εγκαινιάσαμε το Κέντρο Επεξεργασίας Λυμάτων Κορωπίου - Παιανίας και σε κτήρια της περιοχής του Κορωπίου κατασκευάζονται συνδέσεις αποχέτευσης χωρίς παροχή οικονομικών κινήτρων. Πότε προγραμματίζετε την έκδοση της Κοινής Υπουργικής Απόφασης για την ενεργοποίηση της δυνατότητας για την παροχή οικονομικών κινήτρων; Προτίθεστε να θεσπίσετε εφαρμογή των οικονομικών κινήτρων για συνδέσεις που θα έχουν κατασκευαστεί πριν την έκδοση της κοινής υπουργικής απόφασης αναδρομικά;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πράγματι υπάρχει αυτή η εξουσιοδοτική διάταξη. Και πρέπει να σας πω ότι έχουμε εξασφαλίσει τη χρηματοδότηση για να μπει αυτή η δράση, που θα ονομάζεται «Εξοικονομώ, Σύνδεση με το Δίκτυο Αποχέτευσης», στο Πρόγραμμα Περιβάλλον και Κλιματική Αλλαγή 2021-2027.

Έχει ήδη δημιουργηθεί η σχετική διαδικτυακή πλατφόρμα, έχει συνταχθεί το σχέδιο του οδηγού εφαρμογής και στους επόμενους μήνες θα προχωρήσουμε και στην υπουργική απόφαση προκήρυξης της σχετικής δράσης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, το ζήτημα της αποχέτευσης χρονίζει και απασχολεί την Ανατολική Αττική και πολλές περιοχές της Ελλάδας, αλλά κυρίως την Ανατολική Αττική. Θέλουμε αποχετευτικό δίκτυο το οποίο θα προφυλάσσει το υπέδαφός μας, τις καλλιέργειές μας, τις θάλασσές μας. Και, ναι, τα τελευταία δέκα χρόνια έχουν υπάρξει έργα, από τον Α΄ και Β΄ βαθμό αυτοδιοίκησης, με ένα αποχετευτικό δίκτυο το οποίο επεκτείνεται, όχι επαρκώς, αλλά επεκτείνεται.

Να μου επιτρέψετε να σας πω ότι δεν μπορεί η απάντησή σας να είναι: «Έχουμε ετοιμάσει μια πλατφόρμα και θα το δούμε τους επόμενους μήνες». Θα θέλαμε να ακούσουμε ποια θα είναι τα οικονομικά κίνητρα, μέχρι ποιου ύψους για μια κατοικία, για ένα φυσικό πρόσωπο, για μια επιχείρηση, γιατί εδώ έχουμε το φαινόμενο να κατασκευάζονται αποχετεύσεις στην Ανατολική Αττική και να μην συνδέονται οι πολίτες ακριβώς λόγω του δυσβάστακτου κόστους.

Σκεφτείτε δηλαδή, χρειάζονται από 1.000 έως 4.000 ευρώ για την εφαρμογή του κανονισμού πυροπροστασίας και από 1.000 έως 4.000 ευρώ για σύνδεση στο αποχετευτικό δίκτυο. Εδώ πρέπει να υπάρξει μια συγκεκριμένη μέριμνα.

Εμείς θα δώσουμε μάχη για το αποχετευτικό δίκτυο στην Ανατολική Αττική. Δεν μπορεί να υπάρχει Ελλάδα δύο-μηδέν με σηπτικούς βόθρους και απορροφητικούς. Και όταν υπάρχει ένα δυσβάσταχτο οικονομικό κόστος σύνδεσης πολλοί πολίτες –κακώς, αλλά είναι μια δύσκολη εποχή οικονομικά- επιλέγουν να παραμείνουν στον μεσαίωνα του σηπτικού βόθρου και όχι να συνδεθούν με το δίκτυο.

Είναι κάτι το οποίο πρέπει να το βάλετε προτεραιότητα. Είναι ένα ζήτημα προστασίας του περιβάλλοντος, του υπεδάφους, των καλλιεργειών, των θαλασσών, της ποιότητα ζωής και της υγείας των κατοίκων της Ανατολικής Αττικής.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Συμφωνώ μαζί σας γι’ αυτό και υπάρχει προτεραιότητα σε αυτό. Σχετικά με τον χρόνο εξαγγελίας, επιτρέψτε μου να τον επεξεργαστούμε στο Υπουργείο και θα επανέλθω επ’ αυτού, γιατί είναι μια αρκετά σημαντική εξαγγελία και είναι αρκετά τα χρήματα τα οποία θα δοθούν.

Ελπίζω όλα αυτά τα σωστά τα οποία είπατε να τα θυμόμαστε και όταν θα συζητήσουμε κάποια στιγμή και το θέμα της εκτός σχεδίου δόμησης. Διότι το πρόβλημα που έχουμε είναι ότι όταν κάνουμε εκτεταμένη εκτός σχεδίου δόμηση αυτό που συμβαίνει είναι ότι μετά τα δίκτυα κοστίζουν πολύ παραπάνω και η σύνδεση στα δίκτυα κοστίζει πολύ παραπάνω. Συνεπώς όταν θα έρθει η ώρα, θα το συζητήσουμε και αυτό μαζί πακέτο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη πέμπτη με αριθμό 978/15-4-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας, με θέμα: «Τεράστιες καθυστερήσεις στο αποχετευτικό δίκτυο της Ανατολικής Αττικής».

Θα απαντήσει επίσης ο κ. Σκυλακάκης.

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, νομίζω ότι από τη θεματολογία αντιλαμβάνεστε ότι η Ανατολική Αττική έχει πρόβλημα με την αποχέτευση. Αυτό είναι προφανές. Θα ξεκινήσω με μια ερώτηση που λέει το εξής: Θεωρούμε λογικό το 2024 τετρακόσιες χιλιάδες κάτοικοι στην Ανατολική Αττική -και άρα στην Αττική- να επιβαρύνονται με ένα σοβαρό οικονομικό κόστος κάθε μήνα για να αδειάζουν τον βόθρο του σπιτιού τους; Προφανώς η απάντηση είναι «όχι».

Η σημερινή συγκυρία συμπίπτει πολύ ωραία με το ότι αύριο το πρωί εγκαινιάζεται το Κέντρο Επεξεργασίας Λυμάτων στο Κορωπί. Και συμπίπτει πολύ ωραία για να κάνω μια αναγκαία διάκριση μεταξύ των Κέντρων Επεξεργασίας Λυμάτων και του πολύ σοβαρού –τεράστιου- ελλείμματος που υπάρχει αυτή τη στιγμή όσον αφορά το αποχετευτικά δίκτυα σύνδεσης με τα ΚΕΛ.

Πολύ συγκεκριμένα, λοιπόν, αυτή τη στιγμή στην Ανατολική Αττική οι μόνοι δήμοι που έχουν ολοκληρωμένα αποχετευτικά δίκτυα είναι: η Λαυρεωτική, το Μαρκόπουλο και ο Δήμος Σαρωνικού, όσον αφορά τα Καλύβια και τον Κουβαρά.

Πάμε, λοιπόν, πολύ συγκεκριμένα να δούμε πού βρίσκονται οι υπόλοιποι. Σε Μαραθώνα, Νέα Μάκρη, Παιανία το έργο δεν έχει ακόμα δημοπρατηθεί. Σε Ραφήνα, Πικέρμι, Σπάτα, Αρτέμιδα είμαστε ακόμη στη διαγωνιστική διαδικασία για την ανάθεση του έργου. Στα Γλυκά Νερά ο ανάδοχος κήρυξε πτώχευση πριν από δύο χρόνια και σήμερα δεν έχει γίνει ακόμη νέα δημοπράτηση του έργου. Στην Παλλήνη η κατασκευή του έργου ξεκίνησε τον Οκτώβριο του 2021 και σήμερα, δυόμισι χρόνια μετά, υπάρχουν πάρα πολύ σοβαρές καθυστερήσεις που αφορούν τις εξωτερικές διακλαδώσεις του έργου λόγω διορθωτικών μελετών, γνωμοδοτήσεων, αδειών και εγκρίσεων. Σε Κορωπί, Ωρωπό και στον υπόλοιπο Δήμο Σαρωνικού βρισκόμαστε ακόμη στο στάδιο της μελέτης με εξαίρεση μόνο το Καπανδρίτι όπου το έργο βρίσκεται στη φάση της δημοπράτησης.

Άρα η ερώτηση είναι προφανής προς τον κύριο Υπουργό: Ποια είναι η πορεία όλων αυτών των έργων; Ποια κομμάτια των έργων αυτών έχουν παραδοθεί; Και ποιο είναι το ακριβές χρονοδιάγραμμα για να μπορεί, επιτέλους, η Ανατολική Αττική να έχει ολοκληρωμένο δίκτυο αποχέτευσης και να μην αδειάζουν οι κάτοικοι κάθε μήνα τον βόθρο του σπιτιού τους;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Να ξεκινήσω λέγοντας ότι το πρόβλημα της Ανατολικής Αττικής, όπως καταλαβαίνετε και από την προηγούμενη ερώτηση, είναι ένα πρόβλημα της αποχέτευσης, του τρόπου με τον οποίο έγινε τα τελευταία πενήντα χρόνια η δόμηση της Ανατολικής Αττικής. Διαλέξαμε έναν τρόπο ο οποίος περιελάμβανε πολύ εκτός σχεδίου και κάποιες χειρότερες περιπτώσεις. Αυτός ο τρόπος έχει ένα πολύ μεγάλο κόστος.

Εδώ έχω τα έργα τα οποία έχουν προγραμματιστεί για να ολοκληρωθεί αυτό το οποίο είπατε. Μιλάμε για πάνω από μισό δισεκατομμύριο δαπάνες. Είναι ένα τεράστιο πρόγραμμα. Αυτό το πρόγραμμα ευτυχώς εκτελείται με κάποιες αδυναμίες σε κάποιες περιπτώσεις. Αλλού μπορεί η καθυστέρηση να οφείλεται στις προδιαγραφές –διάβασα στην ερώτησή σας-, αλλού ένας διαγωνισμός –του Δήμου Παιανίας- δεν πήγε καλά, αλλού υλοποιείται κανονικά.

Και για να έχουμε μια εικόνα, αναφέρω: Έχουμε ολοκλήρωση και κανονική λειτουργία της Εγκατάστασης Λειτουργίας Λυμάτων στο Κορωπί. Έχουμε στον Γέρακα ολοκλήρωση του δικτύου κατά 75% και υπολείπεται το 25% που θα ολοκληρωθεί μέχρι το τέλος του 2025. Στην Παλλήνη έχουμε εξήντα χιλιόμετρα αγωγών που έχουν κατασκευαστεί και το έργο θα ολοκληρωθεί έως το τέλος 2027. Για την Παιανία και τα Γλυκά Νερά να πω τα εξής. Στα μεν Γλυκά Νερά το δίκτυο έχει γίνει σε ποσοστό 70%, ενώ το υπόλοιπο αναμένεται μέχρι το τέλος του 2027, και στην Παιανία μέχρι το τέλος του 2029. Στον Μαραθώνα και τη Νέα Μάκρη έχουν κατασκευαστεί σαράντα τέσσερα χιλιόμετρα αγωγών.

Το Κέντρο Επεξεργασίας Λυμάτων θα γίνει με υδροηλεκτρικό έργο, για να έχει καλύτερη απόδοση. Και τα δύο έργα θα έχουν ολοκληρωθεί μέχρι το τέλος του 2027. Επίσης, έχει ανατεθεί η σύμβαση για το δίκτυο αποχέτευσης στους οικισμούς Γραμματικού, Άνω Σούλι, Καλέντζι, Άγιος Παντελεήμων του Δήμου Μαραθώνα, που αναμένεται να ολοκληρωθούν μέχρι τέλος του 2025.

Τέλος, Ραφήνα και Αρτέμιδα είναι σε πλήρη εξέλιξη η κατασκευή του δικτύου αποχέτευσης ακαθάρτων με τρία υποέργα και αυτά είναι σε διαφορετικό βαθμό ολοκλήρωσης και αυτά αναμένεται να τελειώσουν μέχρι το 2025.

Αυτή είναι μία πρώτη εικόνα. Εκτός των παραπάνω έργων είναι σε εξέλιξη ενέργειες για να προχωρήσουμε στο δίκτυο αποχέτευσης στην Καλλιθέα, στο Νταού του Δήμου Πεντέλης, Καπανδρίτι, Αφίδνες, Πολυδένδρι και Μικροχώρι του Δήμου Ωρωπού.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, ευχαριστώ πολύ για την απάντηση. Το λέω ειλικρινά, γιατί όντως αναφέρατε στην Αίθουσα της Ολομέλειας της Βουλής συγκεκριμένες ημερομηνίες, που αφορούν το χρονοδιάγραμμα ολοκλήρωσης των έργων.

Προφανώς, αυτές είναι κατά πολύ καθυστερημένες από τις αρχικές προβλέψεις και κατά πολύ καθυστερημένες από τις διαρκώς εντεινόμενες ανάγκες της Ανατολικής Αττικής, όμως είναι όντως οι σημερινές προβλέψεις χρονοδιαγραμματικά του Υπουργείου. Το αυτονόητο για εμάς είναι ότι θα είμαστε εδώ ενεργά παρόντες για να διασφαλίσουμε ότι έστω και υπό αυτούς τους χρόνους καθυστέρησης, τα έργα αυτά θα ολοκληρωθούν το ταχύτερο δυνατόν.

Βάλατε την οικονομική διάσταση και θέλω να τη βάλλω και εγώ. Οι παραβιάσεις, οι οποίες αφορούν και περιβαλλοντικές διαστάσεις όσον αφορά τα αποχετευτικά δίκτυα συνηγορούν αρνητικά, ώστε κάθε χρόνο με απόφαση του Ευρωπαϊκού Δικαστηρίου η χώρα μας να επιβαρύνεται με 4,8 εκατομμύρια ευρώ και αθροιστικά υπολογίζεται ότι συνολικά έχει επιβαρυνθεί η χώρα με πάνω από 25 εκατομμύρια, εξαιτίας αυτών των ελλειμματικών έργων που αφορούν τα αποχετευτικά δίκτυα. Άρα, το λέω αυτό για να συνδέσω την αναγκαιότητα ολοκλήρωσης των έργων και με την οικονομική διάσταση που στερεί και κρίσιμους πόρους από το ελληνικό δημόσιο προς όφελος των Ελλήνων πολιτών.

Έχω και μία δεύτερη, όμως, ερώτηση που αφορά το οικονομικό σκέλος και θα ήθελα παρακαλώ μία απάντησή σας και σε αυτό. Υπάρχει ένας προβληματισμός, τον οποίο εμείς τουλάχιστον δεν αντιλαμβανόμαστε, θέλουμε τη δική σας διευκρίνιση. Τα έργα, τα οποία ανέφερα εγώ στην πρωτολογία μου και στα οποία κάνατε και εσείς αναφορά στη δική σας απάντηση, από πού προβλέπεται να χρηματοδοτηθούν; Το λέω αυτό, γιατί πρέπει να ξέρουμε αν αυτό είναι το προηγούμενο ΕΣΠΑ, πρέπει να ξέρουμε αν αυτό είναι τελικά Ταμείο Ανάκαμψης εκ των υστέρων, διότι, για παράδειγμα, το έργο του αποχετευτικού δικτύου του Ωρωπού, εντάχθηκε στο πρόγραμμα του Ταμείου Ανάκαμψης στις 29 Δεκεμβρίου του 2023. Οφείλουμε εδώ ως Σώμα να το γνωρίζουμε.

Οφείλουμε να το γνωρίζουμε και για έναν πρόσθετο λόγο: Πρέπει να ξέρουμε αν οι καθυστερήσεις αυτές που υπάρχουν σήμερα στα αποχετευτικά δίκτυα οφείλονται σε ελλείμματα χρηματοδότησης ή αντίθετα τα ελλείμματα χρηματοδότησης οδηγούν σε πολύ συγκεκριμένες καθυστερήσεις. Δηλαδή, αν λόγω των καθυστερήσεων η χώρα μας χάνει κρίσιμους πόρους, οι οποίοι αφορούν τα αποχετευτικά δίκτυα στην Ανατολική Αττική.

Κλείνω με το εξής. Υπάρχουν εκεί έξω τετρακόσιες χιλιάδες συμπολίτες μας, όπως ανέφερα και προηγουμένως, οι οποίοι αναγκάζονται με κόστος οικονομικό, αλλά και με διάθεση αυτονόητα περιβαλλοντική σε μια ήδη επιβαρυμένη και απαξιωμένη περιοχή δυστυχώς, όπως είναι με συγκεκριμένες ευθύνες η Ανατολική Αττική, να αδειάζουν βόθρους το 2024.

Ζητάμε από την Κυβέρνηση και θα είμαστε εκεί να εγγυηθούμε και εμείς ότι τα χρονοδιαγράμματα, στα οποία δεσμεύεστε σήμερα, να είναι αυτά που τελικά θα τηρηθούν για να έχουν οι κάτοικοι της Ανατολικής Αττικής επιτέλους λύση σε ένα τόσο σημαντικό και χρόνιο ζήτημα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατά κύριο λόγο είναι στο επόμενο ΕΣΠΑ οι χρηματοδοτήσεις. Υπάρχουν κάποια που τελείωσαν με το προηγούμενο ΕΣΠΑ και έχουμε εκταμιεύσεις συνολικά 127, περίπου, εκατομμύρια ευρώ, κοντά στα 130, αλλά κατά κύριο λόγο μιλάμε για το επόμενο ΕΣΠΑ. Αυτή είναι η μία πτυχή. Το Ταμείο Ανάκαμψης για όποιον δεν έχει συμβασιοποιήσεις δεν μπορεί να λειτουργήσει για λόγους οροσήμων, θα είναι πολύ μεγάλη ζημιά, γι’ αυτό θα χρησιμοποιήσουμε το επόμενο ΕΣΠΑ.

Τώρα σε σχέση με τα υπόλοιπα θα τελειώσω με αυτό που είπα και στον προηγούμενο αγαπητό συνάδελφο ότι αυτά να τα θυμηθούμε και όταν θα έρθουμε να συζητήσουμε την εκτός σχεδίου δόμηση, διότι αυτές οι πολύ μεγάλες δαπάνες είναι συνάρτηση της απόστασης. Όσο πιο απλωμένα χτίζεις και όσο πιο άναρχα χτίζεις, τόσο περισσότερο κοστίζει. Και επειδή, όπως έχω πει, στα επόμενα χρόνια οι δημοσιονομικοί πόροι θα είναι ασφυκτικά περιορισμένοι, ακόμη και αν έρχεται κάποιος και λέει ότι πρέπει να κάνουμε τούτο και εκείνο και εκείνο, πάλι θα υπάρχουν δεδομένοι δημοσιονομικοί πόροι. Συνεπώς, τόσο στα αυθαίρετα όσο και στην εκτός σχεδίου δόμηση πρέπει να αλλάξουμε τον τρόπο με τον οποίον σκεπτόμαστε, διότι μετά όταν φτιάχνεις κάτι άναρχα ή αυθαίρετα το κόστος για να το εξυπηρετήσεις είναι πολλαπλάσιο. Και σε μια κοινωνία που δεν μπορεί να εξυπηρετήσει τις βασικές ανάγκες του νόμιμου ή του εντός σχεδίου πολλές φορές τα διλήμματα, στα οποία καταλήγουμε, είναι δεινά διλήμματα και τη μια φορά τα έχει η μία κυβέρνηση, την άλλη η άλλη κυβέρνηση, μια ο ένας δήμος, την άλλη ο άλλος δήμος, αλλά τα διλήμματα είναι εδώ και θα γίνονται κάθε χρόνο και χειρότερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε συνάδελφε.

Συνεχίζουμε με τις τέσσερις τελευταίες ερωτήσεις για τη σημερινή διαδικασία του κοινοβουλευτικού ελέγχου αρμοδιότητας του Υπουργείου Προστασίας του Πολίτη, στις οποίες θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Ξεκινάμε με την τέταρτη με αριθμό 958/10-4-2024 επίκαιρη ερώτηση δεύτερου κύκλου της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Προστασίας του Πολίτη, με θέμα: «Οι γυναίκες καλύπτονται από το δόγμα του νόμου και της τάξης, ναι ή όχι;».

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Ευχαριστώ, κύριε Υπουργέ, που είσαστε εδώ αν και θα περίμενα σήμερα γι’ αυτή την ερώτηση να είναι εδώ ο Υπουργός κ. Χρυσοχοΐδης. Πάντα όταν του έχω απευθύνει επίκαιρη ερώτηση, δεν είναι ποτέ εδώ, τουλάχιστον δύο φορές. Θα ήθελα, όμως, επειδή ο ίδιος είναι αυτός που παράγει και διαχέει την πολιτική για το Υπουργείο Προστασίας του Πολίτη τα τελευταία αρκετά χρόνια με ενδιάμεσα διαλείμματα, να είναι εδώ, γιατί το θέμα είναι πάρα πολύ σοβαρό. Όχι προς Θεού ότι απαξιώνω εσάς, αλλά απαξιώνει εμάς και το θέμα, τις γυναίκες ο κ. Χρυσοχοΐδης.

Το θέμα είναι πάρα πολύ σοβαρό. Μία κοινωνία σοκάρεται από τη δολοφονία μιας κοπέλας, από μία γυναικοκτονία που γίνεται μπροστά στα μάτια των αστυνομικών. Είναι σοκαριστικό το γεγονός το ίδιο από μόνο του. Τι πήγε στραβά; Τι δεν πήγε στραβά; Ξεκινάει από μία και μόνη λογική, την οποία έχει διακινήσει στο έπακρο ο κ. Χρυσοχοΐδης ότι η αστυνομία είναι εδώ για να καταστέλλει, για να αντιμετωπίζει την ανομία στα πανεπιστήμια, γιατί ως γνωστόν έχει κινδυνέψει πάρα πολύ η κοινωνία από τα πανεπιστήμια από το έγκλημα, αλλά σε αυτόν τον νόμο και την τάξη δεν εντάσσονται καθόλου οι γυναίκες και όχι μόνο οι γυναίκες, αλλά οι γυναίκες όπως το είδαμε εδώ.

Ήθελα τον κ. Χρυσοχοΐδη για να του κάνω μία ερώτηση. Πρώτη ερώτηση. Αμέσως μετά τη γυναικοκτονία, αμέσως μετά τη δραματική δολοφονία της Κυριακής κάλεσε δυόμισι χιλιάδες αστυνομικούς για να τους μιλήσει.

Τουλάχιστον από τα τέσσερα μέτρα που διαβάσαμε δεν υπάρχει τίποτα νέο που να αντιμετωπίζει αποτελεσματικά ένα μείζον πρόβλημα. Η αύξηση των γυναικοκτονιών από το 2018 -και ειδικά τα τελευταία χρόνια- είναι τέτοια που δημιουργεί τεράστια ανασφάλεια.

Από τα μέτρα τα οποία εξήγγειλε ή απηύθυνε στους αξιωματικούς ο Υπουργός, εκτός από τα πρωτόκολλα τα οποία ήδη υπάρχουν, αυτό που με εντυπωσίασε πάνω απ’ όλα είναι η ενσυναίσθηση που πρέπει να έχουν οι αστυνομικοί από μόνοι τους και αυτό το αστυνομοκεντρικό, δηλαδή του διοικητή στον οποίο θα απευθύνονται όλοι.

Θέλω να ρωτήσω: Είμαστε σίγουροι ότι οι αστυνομικοί έχουν μία τέτοια εκπαίδευση; Υποστηρίζονται από τους κατάλληλους επιστήμονες, ώστε να αντιλαμβάνονται και να μπορούν να αντιλαμβάνονται στο μέλλον όταν θα υπάρχουν τέτοια περιστατικά σεξουαλικής κακοποίησης και κακοποίησης γενικώς που φτάνει και μέχρι την γυναικοκτονία;

Ξέρετε, κύριε Υπουργέ, και θα ήθελα αυτό να το έχει ακούσει ο κ. Χρυσοχοΐδης, αμέσως μετά τη δολοφονία της Κυριακής πήγα σε ένα Αστυνομικό Τμήμα και μίλησα με τον διοικητή και είδα μια πατριαρχική αντίληψη από φράσεις ενός ανώτερου αξιωματικού όπως: «Καλά και εσείς οι γυναίκες δεν σέβεστε» ή «Οι γυναίκες αστυνομικοί δεν έχουν μυϊκή δύναμη». Όλη αυτή η αντρίλα -εάν μου επιτρέπετε την έκφραση- ήταν διάχυτη.

Άρα, λοιπόν, πρέπει να ξεκινήσουμε από τα στοιχειώδη.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ολοκληρώνω.

Εκτός από τα τμήματα ενδοοικογενειακής βίας -που να πω εγώ ότι πράγματι κάνουν δουλειά- υπάρχει ένας κόσμος της αστυνομίας που δεν έχει εκπαιδευτεί γι’ αυτό το μείζον έγκλημα που είναι οι γυναικοκτονίες.

Και δύο ερωτήσεις οι οποίες προέκυψαν τώρα τις τελευταίες μέρες. Έχουμε μονταζιέρα και στο υλικό που έφυγε από το Αστυνομικό Τμήμα Αγίων Αναργύρων; Γιατί βλέπουμε βίντεο τα οποία είναι κομμένα. Έγινε κάποια μονταζιέρα; Θα αποκατασταθούν αυτά τα βίντεο για να δούμε τι έγινε πραγματικά εκείνη τη νύχτα και χάθηκε μία γυναίκα έτσι μπροστά στο Αστυνομικό Τμήμα;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Αναγνωστοπούλου, βάζετε ουσιαστικά το ζήτημα τι έχουμε κάνει όλα αυτά τα χρόνια για την ενδοοικογενειακή βία. Και βέβαια βάζετε τώρα και περισσότερα ερωτήματα. Είναι πάρα πολλά αυτά τα οποία έχουμε κάνει και προφανώς μέσα στον χρόνο, ο οποίος μου δίνεται για να απαντήσω στις ερωτήσεις που έχετε κάνει, δεν μπορούν να αναπτυχθούν. Παρ’ όλα αυτά υπάρχουν και επόμενες ερωτήσεις συναφείς, οπότε θα μπορέσω να αναπτύξω περισσότερα και στη συνέχεια.

Θα πρέπει να σας πω, λοιπόν, ότι βασική επιδίωξη της Κυβέρνησης είναι η ουσιαστική αντιμετώπιση των περιστατικών ενδοοικογενειακής βίας, τα οποία θα πρέπει να σας θυμίσω ότι προβλέφθηκαν για πρώτη φορά με τον ν.3500/2006. Ήταν μια κυβέρνηση της Νέας Δημοκρατίας που πρώτη φορά νομοθετικά ήρθε να αντιμετωπίσει αυτό το ζήτημα. Πρόθεσή μας, λοιπόν, είναι να αναπτύσσουμε συνεργασία με όλους τους φορείς, όλες τις αρχές, όλους τους κοινωνικούς φορείς για τη διαχείριση των θεμάτων.

Με το προεδρικό διάταγμα 37 του 2019, ιδρύθηκε τμήμα αντιμετώπισης ενδοοικογενειακής βίας στην εσωτερική διάρθρωση της Διεύθυνσης Γενικής Αστυνόμευσης του Αρχηγείου, καθώς και γραφεία αντιμετώπισης της ενδοοικογενειακής βίας στην εσωτερική διάρθρωση μόνο του επιτελείου, στην Αττική, στη Θεσσαλονίκη και σε άλλες Γενικές Αστυνομικές Διευθύνσεις της χώρας.

Κατανεμήθηκαν επιτελικές αρμοδιότητες οι οποίες αφορούσαν κυρίως την παρακολούθηση των υποθέσεων ενδοοικογενειακής βίας, την άσκηση εποπτείας στις υπηρεσίες που χειρίζονται τις υποθέσεις σε προανακριτικό επιχειρησιακό επίπεδο, την υλοποίηση εκπαιδευτικών προγραμμάτων, την ανάπτυξη συνεργασίας με συναρμόδιους φορείς, την ανάληψη και υλοποίηση δράσεων ενημέρωσης και ευαισθητοποίησης των πολιτών.

Στην κατεύθυνση της διαρκούς αναβάθμισης και οργάνωσης της λειτουργίας των αστυνομικών υπηρεσιών, με γνώμονα την αποτελεσματική ανταπόκριση στις σύγχρονες ανάγκες και απαιτήσεις, το Αρχηγείο, με κυβέρνηση Νέας Δημοκρατίας, προέβη για πρώτη φορά στην ίδρυση επιχειρησιακών υπηρεσιακών γραφείων αντιμετώπισης βίας.

Δεν είχε γίνει κάτι τέτοιο, κυρία Αναγνωστοπούλου, στα χρόνια της διακυβέρνησης του ΣΥΡΙΖΑ.

Συστάθηκαν σε πρώτη φάση, με απόφαση του Αρχηγείου του 2021, έξι γραφεία αντιμετώπισης ενδοοικογενειακής βίας. Παρέλκει να αναφέρω ένα προς ένα. Στη συνέχεια συστήθηκαν άλλα δώδεκα σε διάφορες κρίσιμες περιοχές της χώρας. Εκ τότε, βέβαια, το Υπουργείο κάθε φορά αναπροσαρμόζει τις απαιτήσεις βλέποντας τις ανάγκες και κάνει, όπου απαιτείται, τις απαραίτητες αλλαγές.

Είχαμε ανακοινώσει ότι θα προβούμε στην ίδρυση και άλλων τέτοιων γραφείων ενδοοικογενειακής βίας. Κατά συνέπεια, λοιπόν, ήδη είχαμε δρομολογήσει τη δημιουργία άλλων σαράντα πέντε γραφείων ενδοοικογενειακής βίας, έτσι ώστε να υπάρχει ένα ανά Αστυνομική Διεύθυνση.

Θα πρέπει, λοιπόν, να σας πω ότι τα γραφεία αυτά είναι αρμόδια για τον προανακριτικό χειρισμό υποθέσεων που εμπίπτουν στον νόμο που ψήφισε η Κυβέρνηση της Νέας Δημοκρατίας, για την ενημέρωση των πολιτών για τον τρόπο αντίδρασης και προστασίας από εγκλήματα διυπουργικής βίας, για τη διεκδίκηση των δικαιωμάτων σε περίπτωση θυματοποίησης, καθώς και η συνεργασία με άλλους φορείς όπου αυτό απαιτείται. Ο χειρισμός των υποθέσεων ενδοοικογενειακής βίας πραγματοποιείται -εκτός από αυτά τα γραφεία- και από τις Υποδιευθύνσεις Αστυνομίας, τα Αστυνομικά Τμήματα ανά την επικράτεια.

Για τη στελέχωση των υπηρεσιών αντιμετώπισης ενδοοικογενειακής βίας προκρίνεται η επιλογή αστυνομικών που έχουν πτυχία Νομικών, Κοινωνικών και Ανθρωπιστικών Σπουδών, στον βαθμό που αυτό είναι εφικτό και βέβαια το προσωπικό αυτό, αλλά και προσωπικό που υπάρχει σε άλλα Αστυνομικά Τμήματα και σε άλλες Διευθύνσεις, ακολουθεί μια εκπαίδευση. Θα έρθω στη συνέχεια στην εκπαίδευση.

Θα πρέπει, επίσης, να σας πω ότι οι υπηρεσίες ενδοοικογενειακής βίας έχουν επιληφθεί από το 2019 και μετά σε σαράντα πέντε χιλιάδες διακόσια ογδόντα δύο περιστατικά ενδοοοικογενειακής βίας μέχρι και το πρώτο τρίμηνο του 2024. Αυτές έχουν αντιμετωπιστεί στη συντριπτική τους πλειοψηφία σωστά.

Ερώτηση, κυρία Αναγνωστοπούλου: Έχετε στοιχεία για το προηγούμενο χρονικό διάστημα; Μπορείτε να συγκρίνετε αν υπάρχει αύξηση; Δεν υπήρχε ενδοοικογενειακή βία στα χρόνια του ΣΥΡΙΖΑ; Η απάντηση ξέρετε ποια είναι, κυρία Αναγνωστοπούλου; Ότι δεν έχετε στοιχεία, γιατί ούτε στοιχεία δεν καταγράφατε. Αν έχετε, πείτε μας αν υπήρχαν όλα αυτά τα οποία θεσμοθετήθηκαν μετά, το πρωτόκολλο αντιμετώπισης, το panic button και διάφορα άλλα.

Θα επανέλθω στη δευτερολογία μου στη συνέχεια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Υπουργέ, επέμεινα ότι έπρεπε να είναι ο κ. Χρυσοχοΐδης γιατί δεν θέλω αυτή η ερώτηση να έχει γραφειοκρατική αντιμετώπιση. Μιλάω ως γυναίκα και εξ ονόματος γυναικών με τη μεγάλη αύξηση των εγκλημάτων, των γυναικοκτονιών –που δεν αποδέχεται η Κυβέρνηση τον όρο νομικά- και την αντιμετώπιση που έχουμε οι γυναίκες και θα πρέπει να αισθάνονται ασφαλείς όταν πηγαίνουν στο Αστυνομικό Τμήμα. Αυτή είναι καταρχάς η ερώτησή μου. Γιατί κι εμείς έχουμε κάνει προτάσεις ως Νέα Αριστερά για το τι πρέπει να γίνει και τα άλλα κόμματα και ο Δικηγορικός Σύλλογος και οι πάντες. Δεν θέλω να μείνουμε στο γραφειοκρατικό επίπεδο. Θέλουμε να μείνουμε στην ουσία.

Όταν έχουμε έναν Υπουργό που από το πρωί ως το βράδυ πριν από το 2019 και ως Αξιωματική Αντιπολίτευση η Νέα Δημοκρατία μας έλεγε για τον νόμο και την τάξη, την καταστολή στα πανεπιστήμια και στα πανεπιστήμια και κόντρα στα πανεπιστήμια και όλο το έγκλημα υπάρχει μέσα στους δρόμους και έχουμε μια Αστυνομία η οποία εκπαιδεύεται στην καταστολή και όχι στην πρόληψη, όχι στην αντιμετώπιση. Εγώ γι’ αυτά ήθελα να συζητήσω με τον Υπουργό. Μην μου λέτε για panic button και λοιπά.

Γιατί πηγαίνει μία γυναίκα -γιατί δεν είναι μόνο η περίπτωση της Κυριακής- στο τάδε Αστυνομικό Τμήμα και δύο και τρεις φορές και καταλήγει να δολοφονείται; Για την άλλη κοπέλα από την Ηλιούπολη της οποίας ο προαγωγός ήταν αστυνομικός, κάναμε τεράστιες προσπάθειες με τη δικηγόρο της. Την είχανε στην Ασφάλεια και κάναμε τεράστιες προσπάθειες για να μπορέσει η δικηγόρος της να έρθει σε επαφή.

Γιατί όταν πηγαίνουμε σε ένα Αστυνομικό Τμήμα… Και σας πληροφορώ ότι πήγα και στους Αγίους Αναργύρους στο Αστυνομικό Τμήμα μερικές ώρες μετά τη δολοφονία, δεν θέλω να περιγράψω ποια ήταν σύλληψη της πλήρους αδιαφορίας. Δεν είχαν καταλάβει οι αστυνομικοί περί τίνος επρόκειτο.

Εμένα αυτό που με ενδιαφέρει είναι το πού χρειάζεται βοήθεια και στελέχωση και όλα αυτά και η διά βίου εκπαίδευση. Εγώ το ότι ο διοικητής αναλαμβάνει για να ξέρει πώς θα αντιμετωπίσει, κύριε Υπουργέ, με συγχωρείτε, αλλά το ακούω βερεσέ. Το ακούω βερεσέ! Γιατί υπάρχουν, βεβαίως, και αστυνομικοί που έχουν ενσυναίσθηση και όλα αυτά, αλλά η εκπαίδευση των περισσοτέρων έχει μία χοντρή βάση και πυρήνα, που είναι η πατριαρχία. Σας το λέω πάρα πολύ ειλικρινά. Και αυτά πρέπει να τα ακούσει ο Υπουργός.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας ευχαριστώ, κύριε Πρόεδρε.

Κυρία Αναγνωστοπούλου, δεν είναι γραφειοκρατική η προσέγγιση να σας απαριθμώ συγκεκριμένα πράγματα τα οποία έχουμε κάνει. Υπάρχουν δύο διαφορετικά πράγματα. Υπάρχει η θεωρητική προσέγγιση, την οποία κάνετε εσείς, και υπάρχει και η εφαρμογή προτάσεων πολιτικών και πολιτικών πρόληψης και καταστολής, τις οποίες εφαρμόζουμε.

Εγώ σας λέω τι εφαρμόζουμε και σε επίπεδο πρόληψης και εσείς μου λέτε θεωρητικά πράγματα τα οποία είναι ωραία, αλλά τίποτα απ’ αυτά δεν εφαρμόσατε όσο καιρό κυβερνούσε ο ΣΥΡΙΖΑ.

Επειδή, σε επίπεδο πρόληψης, θέσατε το θέμα -πολύ σωστά- της εκπαίδευσης των αστυνομικών, την οποία και εμείς θεωρούμε πολύ σημαντική και την εφαρμόζουμε, θα πρέπει να σας πω –πάλι θα μιλήσουμε με συγκεκριμένα στοιχεία- τι θεωρητικές εκπαιδεύσεις έχουμε κάνει. Και θα πρέπει να σας πω ότι εκτός από το βασικό επίπεδο στα προγράμματα σπουδών που περιλαμβάνονται στους δόκιμους υπαστυνόμους, τους αστυφύλακες, τους ειδικούς φρουρούς, τους συνοριακούς φύλακες, όπου έχουμε μαθήματα όπως το συνταγματικό δίκαιο, τα ανθρώπινα δικαιώματα, το ουσιαστικό ποινικό δίκαιο, οι ειδικοί ποινικοί νόμοι, διδάσκονται και ειδικά μαθήματα όπως η ενδοοικογενειακή βία, τα εγκλήματα κατά της γενετήσιας ελευθερίας, της οικονομικής εκμετάλλευσης, της γενετήσιας ζωής, θεμελιώδη δικαιώματα, προστασία δικαιωμάτων, μεταχείριση ευάλωτων ομάδων. Πραγματοποιούνται διαλέξεις για την αντιμετώπιση της ενδοοικογενειακής βίας, το βασικό στάδιο, για την ανταπόκριση σε συναφή περιστατικά, καθώς και διαχείριση καταγγελιών θυμάτων σεξουαλικής παρενόχλησης.

Δεν μένουμε, όμως, εκεί. Σε μετεκπαιδευτικό και μεταπτυχιακό επίπεδο, στο επίπεδο λειτουργίας της Σχολής Μετεκπαίδευσης και Επιμόρφωσης της Ελληνικής Αστυνομίας και της Σχολής Εθνικής Ασφάλειας υλοποιούνται διαλέξεις που αφορούν, εκτός από τα παραπάνω θέματα, στη θυματοποίηση, στην εμπορία ανθρώπων, στο φαινόμενο της εργασιακής παρενόχλησης.

Επίσης, στελέχη της Ελληνικής Αστυνομίας λαμβάνουν, με την ιδιότητα του εκπαιδευομένου, δραστηριότητες συναφούς αντικειμένου που διοργανώνονται από την Ελληνική Αστυνομία, αλλά και συναρμόδιους φορείς του εσωτερικού και του εξωτερικού. Και θα πρέπει να σας απαριθμήσω μερικά.

Θα ξεκινήσω από το 2020 και θα σας πω ορισμένα μόνο, γιατί προφανώς δεν αρκεί ο χρόνος για να απαριθμήσω όλες τις εκπαιδεύσεις που έχουμε κάνει από το 2020 μέχρι το 2023. Θα σας δώσω, όμως, ένα έγγραφο, το οποίο θα καταθέσω στα Πρακτικά, κυρία Αναγνωστοπούλου, το οποίο περιέχει και κάτι άλλο που δεν θα σας αρέσει καθόλου. Γιατί εδώ είναι πρακτικά και δεν είναι γραφειοκρατικά. Έχει τις εκπαιδεύσεις που έχουν γίνει από το 2015 μέχρι το 2019 και τις εκπαιδεύσεις που έχουν γίνει από το 2019 μέχρι το 2024. Και τότε νομίζω η σύγκριση θα είναι κατατοπιστική, κυρία Αναγνωστοπούλου. Δεν έχω άλλη ερώτηση. Το καταθέτω στα Πρακτικά, για να το δείτε. Και όποτε χρειαστεί, να επανέλθετε.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη έκτη με αριθμό 971/12-4-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Προστασίας του Πολίτη**,** με θέμα: «Υπό διάλυση η αστυνόμευση στη βορειοανατολική Αττική - Τα έγγραφα και οι καταγγελίες».

Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Είναι δυνατόν να βρίσκετε δυόμισι χιλιάδες αστυνομικούς της ομάδας ΔΙ.ΑΣ. στη βορειοανατολική Αττική το 2019 και από δυόμισι χιλιάδες να τους έχετε κάνει πεντακόσιους; Απευθύνομαι στον κ. Χρυσοχοΐδη. Είναι δυνατόν είκοσι δύο δήμοι να περιπολούνται από πέντε ομάδες ΔΙ.ΑΣ.; Ιδού το έγγραφο εδώ. Δεν διαψεύστηκε ποτέ. Από δυόμισι χιλιάδες αστυνομικούς το 2019 στη βορειοανατολική Αττική πεντακόσιους και για είκοσι δύο δήμους πέντε περιπολίες!

Έχετε πάει σε ένα αστυνομικό τμήμα στην Ανατολική Αττική, κύριε Υπουργέ; Στη Νέα Μάκρη, που είναι σαράντα αστυνομικοί η δύναμη, υπηρετούν είκοσι επτά. Όχι, όμως, στο αστυνομικό τμήμα, αλλά σε αποσπάσεις που κανείς δεν γνωρίζει. Μένουν δεκατρείς ήρωες πίσω να φυλάξουν το αστυνομικό τμήμα, να βγάλουν τον αξιωματικό υπηρεσίας, να βγάλουν δηλαδή, τις υπηρεσίες και να εξυπηρετήσουν τα εισερχόμενα γραφειοκρατικά. Σαράντα έχει δύναμη, είκοσι επτά λείπουν.

Πού είναι, κύριε Υπουργέ; Μήπως είναι στα δέκα εννέα οχήματα συνοδείας του κ. Μητσοτάκη; Ή μήπως είναι στους εξήντα που φυλάνε κάθε βράδυ έναν προκάτοχό σας που μένει στην Ανατολική Αττική; Είναι δυνατόν να υπάρχει στο σπίτι ενός Υπουργού δύναμη εξήντα αστυνομικών και στο παρακείμενο αστυνομικό τμήμα δεκατρία άτομα για να βγάλουν τις βάρδιες;

Έχετε διαλύσει την Ελληνική Αστυνομία. Δεν είναι δυνατόν να υπάρχει ένα περίπολο από τον Βαρνάβα μέχρι τον Νέο Βουτζά. Ένα περίπολο για σαράντα χιλιόμετρα στην ευθεία! Πείτε. Ποιο σπίτι θα καλέσει το «100» και θα φτάσει η Άμεση Δράση, περιπολικό ή ομάδα ΔΙ.ΑΣ., έτσι όπως τα έχετε κάνει;

Δεν φταίνε οι αστυνομικοί. Εσείς τους θέλετε να σας περιστοιχίζουν. Βγάλτε τους αστυνομικούς να κάνουν τη δουλειά τους. Βγάλτε τους από τα οχήματα συνοδείας του πολυπληθέστερου Υπουργικού Συμβουλίου τις τελευταίες δεκαετίες. Εξήντα τέσσερις Υπουργοί και Υφυπουργοί! Πόσους αστυνομικούς έχει ο καθένας; Βάλτε τα κάτω και θα σας πω εγώ πώς καλύπτουν τα κενά στην Ανατολική Αττική που ζουν με την αγωνία οι πολίτες.

Να το έγγραφο. Το παρουσίασε το «MEGA». Είναι δυνατόν από δυόμισι χιλιάδες αστυνομικούς μέσα σε τέσσερα χρόνια να τους κάνετε πεντακόσιους;

Σας ρωτάμε. Θέλουμε να μας πείτε: Πώς θα καλύψετε τα κενά; Αν έχετε αξιολογήσει τα αποτελέσματα της πολιτικής των συγχωνεύσεων στα αστυνομικά τμήματα. Πόσοι άνδρες και γυναίκες υπηρετούν σήμερα στα υπάρχοντα αστυνομικά τμήματα της βόρειας και ανατολικής Αττικής; Πόσα πληρώματα της ομάδας ΔΙ.ΑΣ. περιπολούν κατά τη διάρκεια της νύχτας; Και με ποια μέσα προτίθεστε να ενισχύσετε την παρούσα θέση των αστυνομικών στην πρόληψη και την καταστολή της εγκληματικότητας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, θα πρέπει να σας πω ότι στόχος του Υπουργείου Προστασίας του Πολίτη είναι οι δράσεις πρόληψης και καταστολής του εγκλήματος, με τελικό στόχο την ασφάλεια του πολίτη. Θέλουμε να διασφαλίσουμε το υψηλότερο δυνατό επίπεδο απόδοσης των αστυνομικών υπηρεσιών και αυτό είναι διαρκής επιδίωξή μας.

Εσείς καταλογίζετε κάποια συγκεκριμένα πράγματα σε σχέση με συγκεκριμένα τμήματα της Ανατολικής Αττικής γενικότερα και πρέπει να σας απαντήσω.

Στην ερώτησή σας καταλογίζετε διάλυση, αλλά ένα μέρος της διάλυσης, απ’ ό,τι φαίνεται, και εσείς ο ίδιος το καταλογίζετε και στη δική σας την κυβέρνηση, αφού αναφέρετε ότι οι συγχωνεύσεις αστυνομικών τμημάτων που έγιναν με το προεδρικό διάταγμα 7 του 2017 στη Νέα Μάκρη, τον Μαραθώνα, τα Σπάτα, την Αρτέμιδα και αλλού προκάλεσαν την αποθράσυνση συμμοριών –λέτε- και παράνομων μικροομάδων.

Θα σας θυμίσω, λοιπόν, ότι αυτό είναι πολιτική συγχωνεύσεων που εφαρμόστηκε επί ΣΥΡΙΖΑ. Και αυτό λέτε στην ερώτησή σας ότι προκάλεσε όλο αυτό το πρόβλημα.

Θα σας πω, λοιπόν, τι έχουμε κάνει αναλυτικά για την περιοχή, για να ξέρετε, γιατί τους αριθμούς τους οποίους λέτε ότι δεν διαψεύστηκαν, θα σας τους διαψεύσω όλους με συγκεκριμένα στοιχεία που θα σας αναφέρω εδώ πέρα.

Στην περιοχή της Ανατολικής Αττικής λειτουργούν η Διεύθυνση Ασφάλειας Αττικής και συγκεκριμένα με τις υποδιευθύνσεις της Ασφάλειας Βορειοανατολικής Αττικής, Νοτιοανατολικής Αττικής, Υποδιεύθυνση Ασφάλειας και οι Διευθύνσεις Αστυνομίας Βορειοανατολικής Αττικής και Νοτιοανατολικής Αττικής, οι οποίες έχουν επιτελεία και υπαγόμενες σε αυτές κατά περίπτωση υπηρεσίες, που έχουν τμήματα ασφαλείας, αστυνομικά τμήματα, τμήματα τουριστικής αστυνομίας, αστυνομικούς σταθμούς.

Επίσης, δραστηριοποιούνται τμήματα δίωξης ναρκωτικών Βορειοανατολικής και Νοτιοανατολικής Αττικής της Υποδιεύθυνσης Δίωξης Ναρκωτικών, της Διεύθυνσης Ασφάλειας Αττικής, το Α΄, Β΄ και Γ΄ Τμήμα Τροχαίας Βορειοανατολικής Αττικής, το Α΄ και Β΄ Τμήμα Τροχαίας Νοτιοανατολικής Αττικής της Διεύθυνσης Τροχαίας Αττικής, τα Τμήματα Αλλοδαπών Βορειοανατολικής Αττικής και Νοτιοανατολικής Αττικής, το Τμήμα Αλλοδαπών Λαυρίου, το Τμήμα Διαχείρισης Μετανάστευσης Ανατολικής Αττικής και η Διεύθυνση Αλλοδαπών Αττικής, καθώς και οι Α΄ και Β΄ Υποδιευθύνσεις Άμεσης Επέμβασης.

Έχουμε, λοιπόν, μια δομή όλων αυτών των υπηρεσιών, οι οποίες έχουν πληθώρα στελεχών, τα οποία, όπως αντιλαμβάνεστε, για λόγους ασφαλείας δεν μπορούμε να δίνουμε στη δημοσιότητα. Μπορώ να σας πω, όμως, αρκετά πράγματα, τα οποία είναι τα εξής.

Θα πρέπει να σας πω ότι κατά το 2024, στις ετήσιες τακτικές μεταθέσεις, η Γενική Αστυνομική Διεύθυνση Αττικής για τη συγκεκριμένη περιοχή ενισχύθηκε με ενενήντα επιπλέον αστυνομικούς διαφόρων βαθμών. Επιπλέον, η Υποδιεύθυνση Ειδικών Επιχειρησιακών Δράσεων της Διεύθυνσης Ασφάλειας Αττικής ενισχύθηκε από τις 5-2-2024 και για έναν έως τρεις μήνες με διακόσιους εξήντα αστυνομικούς, ενώ, επίσης, λάβαμε μέριμνα και για προγραμματισμό και με άλλες θέσεις.

Θα πρέπει, επίσης, να σας πω ότι από τη Σχολή Αστυφυλάκων βγήκαν οι δόκιμοι, οι οποίοι διατίθενται για τις συγκεκριμένες υπηρεσίες και συγκεκριμένα τριακόσιοι πενήντα δόκιμοι στη Διεύθυνση Αστυνομίας Αερολιμένα Αθηνών, εκατόν τριάντα δόκιμοι στη Γενική Αστυνομική Διεύθυνση και πενήντα τέσσερις δόκιμοι σε λοιπές υπηρεσίες. Θα πρέπει, λοιπόν, να σας πω ότι μεριμνούμε να μην υπάρχει κανένα κενό.

Θα πρέπει, επίσης, να σας πούμε ότι ήδη δρομολογούμε την απομάκρυνση αστυνομικών από υπηρεσίες γραφείων, επιτελείων και την τοποθέτησή τους σε υπηρεσίες πρώτης γραμμής και τις συγκεκριμένες υπηρεσίες θα πρέπει, επίσης, να σας πω ότι ενισχύουμε με μηχανολογικό εξοπλισμό.

Και να σας πω και για τα στοιχεία τα οποία αναφέρετε, γιατί λέτε και κάτι το οποίο δεν ισχύει, προφανώς. Λέτε ότι υπάρχει μόνο ένα περιπολικό για συγκεκριμένες περιοχές, για πέντε όμορες περιοχές. Να σας πω, λοιπόν, ότι όλες αυτές οι αστυνομικές διευθύνσεις, όλες αυτές οι υπηρεσίες που δραστηριοποιούνται σε συγκεκριμένη περιοχή και για να τα πω με τη σειρά και να είμαι συγκεκριμένος, η Διεύθυνση Αστυνομίας Νοτιοανατολικής Αττικής, η Διεύθυνση Αστυνομίας Βορειοανατολικής Αττικής και η Υποδιεύθυνση Ασφάλειας Νοτιοανατολικής Αττικής και τέλος και η Υποδιεύθυνση Ασφάλειας Βορειοανατολικής Αττικής διαθέτουν αντίστοιχα εξήντα πέντε οχήματα, εκατόν ενενήντα τέσσερα, πενήντα και εκατόν τριάντα τέσσερα λειτουργικά οχήματα. Θα πρέπει, όμως, να σας πω από αυτά ότι, πάλι αντίστοιχα, τα είκοσι δύο, τα πενήντα οκτώ, τα πενήντα έξι και τα εκατόν δέκα δόθηκαν μετά από το 2019 με Κυβέρνηση Νέας Δημοκρατίας. Δεν ισχύει, λοιπόν, αυτό το σχόλιο το οποίο αναφέρετε.

Στη δευτερολογία μου θα σας πω και άλλα για το τι ακριβώς ισχύει και τι άλλο δεν ισχύει από την ερώτηση την οποία κάνατε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, είναι δυνατόν εγώ να σας ρωτώ -όχι εγώ, οι κάτοικοι της Ανατολικής Αττικής- πόσα περίπολα της ομάδας ΔΙ.ΑΣ. ή της Αμέσου Δράσεως υπάρχουν στον δρόμο και εσείς να λέτε τα κτήρια, τις υπηρεσίες και τα αυτοκίνητα που είναι στο πάρκινγκ; Ελάτε στη θέση του κατοίκου των Αχαρνών ή της Παλλήνης όταν ξέρει ότι αυτά τα κτήρια που λέτε είναι στο ΟΑΚΑ, για παράδειγμα. Σοβαρολογούμε; Σας λέω συγκεκριμένα ποιοι περιπολούν και εσείς μου λέτε τα κτήρια, το κτήριο του Αλλοδαπών, η Διεύθυνση Βορειοανατολικής Αττικής, η Διεύθυνση Νοτιοανατολικής Αττικής. Τι σχέση έχουν τα κτήρια με τις ομάδες που επεμβαίνουν στο έγκλημα; Αφήνω την πρόληψη.

Και σας λέω λοιπόν, εγώ μίλησα για διάλυση της Αστυνομίας; Δεν βλέπετε στις δημοσκοπήσεις ότι η εγκληματικότητα μετά από την ακρίβεια και από τη διάλυση της υγείας, που επίσης έχετε «πετύχει», είναι το τρίτο ζήτημα όχι μόνο για τους κατοίκους της Ανατολικής Αττικής, αλλά για όλους τους Έλληνες και τις Ελληνίδες; Πώς αισθάνονται όταν ακούν -και δεν το διαψεύδετε- ότι η ομάδα ΔΙ.ΑΣ. στην Ανατολική Αττική είχε δυόμισι χιλιάδες στελέχη και τώρα έχει πεντακόσια; Πόσο λάθος κάνω; Ψεύτικο είναι το έγγραφο που έβγαλε το «MEGA» και τα site που ασχολούνται με το αστυνομικό ρεπορτάζ;

Κύριε Υπουργέ, αποκτήστε ξανά -όχι εσείς προσωπικά- επαφή με την πραγματικότητα η οποία γίνεται ολοένα και πιο δύσκολη. Οι αστυνομικοί δεν είναι για να απασχολούνται στις φυλάξεις υψηλών προσώπων κατά δεκάδες στο πολυπληθέστατο Υπουργικό σας Συμβούλιο.

Και, ναι, πέντε όμορες πόλεις, Σπάτα, Αρτέμιδα, Μαρκόπουλο, Μαραθώνας, Ραφήνα, Νέα Μάκρη μέχρι τον Βαρνάβα είναι ένα περιπολικό. Ξέρετε εσείς και δεν ξέρουν οι αστυνομικοί; Ή τι θέλετε, να σας πω ποιοι αστυνομικοί το λένε στους πολίτες όταν πηγαίνουν στα αστυνομικά τμήματα και ρωτούν «αν μου συμβεί κάτι και τηλεφωνήσω, θα έρθει ένα περιπολικό ή μια μηχανή της ομάδας ΔΙ.ΑΣ.»; Και εσείς τους απαντάτε ότι θα έρθουν από το Αλλοδαπών και από τη Διεύθυνση Βορειοανατολικής Αττικής που είναι στα πενήντα χιλιόμετρα; Πραγματικά εκπλήσσομαι.

Περίμενα να μου πείτε ότι τους τελευταίους μήνες έχετε πάρει κάποιους ανθρώπους από τα γραφεία σας και από τις συνοδείες σας, από έξι έως δεκαεννέα οχήματα Υπουργοί και Πρωθυπουργός, και τους έχετε πάει σε υπηρεσίες και εσείς έρχεστε και μου απαριθμείτε τα κτήρια. Βγάλτε τους αστυνομικούς να κάνουν τη δουλειά τους και μην τους ταλαιπωρείτε με την προσωπική σας φύλαξη. Μην τους ταλαιπωρείτε σε μέτρα, μην τους ταλαιπωρείτε στην καταστολή διαδηλώσεων, μην τους ταλαιπωρείτε και τους απασχολείτε στο φιάσκο της Πανεπιστημιακής Αστυνομίας.

Τον κάτοικο στο Μενίδι ή στη Λούτσα ή στην Παλλήνη ή στον Ωρωπό ή στο Καπανδρίτι δεν τον ενδιαφέρει να βλέπει τους αστυνομικούς με τα ροζ, γαλάζια και άλλα φανελάκια που τους ντύσατε από ιδεοληψία να φυλούν τις διαδηλώσεις και τα πανεπιστήμια. Θέλουν τον αστυνομικό της γειτονιάς και όχι να κάνει ο Υπουργός τον Κάλαχαν και τον σερίφη, πέντε φορές αποτυχημένος και επιστρέφει στον τόπο του εγκλήματος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, θα με συγχωρήσετε, αλλά όταν θέτουμε -και το λέει ο Κανονισμός- δύο ερωτήματα και έχετε βάλει σε δύο ερωτήματα δεκαπέντε ερωτήματα, προφανώς και δεν μπορώ να τα απαντήσω μέσα στον σύντομο χρόνο. Παρ’ όλα αυτά κάνω φιλότιμες προσπάθειες να απαντήσω όσο περισσότερα μπορώ.

Δεν σας απάντησα, όμως, για κτήρια. Όταν, λοιπόν, μιλάω για συγκεκριμένες διευθύνσεις οι διευθύνσεις έχουν προσωπικό, έχουν αξιωματικούς, έχουν αστυνομικούς και κάνουν και συγκεκριμένες υπηρεσίες, οι οποίες υπηρεσίες ανταποκρίνονται στην ερώτηση αυτή. Άρα, πρώτον, σας είπα τι υπηρεσίες υπάρχουν, δραστηριοποιούνται στην περιοχή για την οποία ρωτήσατε και σας είπα και τι οχήματα υπάρχουν. Και μου λέτε δεν σας απαντώ για τις περιπολίες.

Ναι, δεν πρόλαβα να σας απαντήσω σε αυτόν τον χρόνο για τις περιπολίες, αλλά όλες αυτές οι διευθύνσεις, οι οποίες σας ανέφερα πριν, έχουν και συγκεκριμένες υπηρεσίες και συγκεκριμένες περιπολίες, τις οποίες πρέπει να ακούσετε τώρα.

Θα πρέπει, λοιπόν, να σας πω ότι κάθε μία υπηρεσία μαζί με υπόλοιπες επιχειρησιακές ομάδες έχει ανά εικοσιτετράωρο, καθεμία ξεχωριστά, στοχευμένες δράσεις σε καθημερινή βάση, ελέγχους, εξειδικευμένες δράσεις, όπως εποχούμενες περιπολίες, εξορμήσεις, συγκρότηση συνεργείων, ομάδες ελέγχου στο πλαίσιο των οποίων υπάρχουν εντολές και οδηγίες για την πρόληψη και αποτροπή τέλεσης αξιόποινων πράξεων και εμπέδωση του αισθήματος ασφάλειας των πολιτών.

Και πάμε τώρα: Η Διεύθυνση Αστυνομίας Νοτιοανατολικής Αττικής έχει ειδικά επιχειρησιακά σχέδια σε καθημερινή βάση, όπου κάνει εξορμήσεις, ειδικές δράσεις, μπλόκα, συμμετοχή όπου απαιτείται με συναρμόδιες υπηρεσίες. Η Υποδιεύθυνση Ασφαλείας Βορειοανατολικής Αττικής πραγματοποιεί δράσεις, για να γίνω πολύ συγκεκριμένος, κάθε Παρασκευή, Σάββατο, Κυριακή στις περιοχές του Αμαρουσίου, Ηρακλείου, Ιωνίας, Χαλανδρίου, Αγίας Παρασκευής διενεργούνται εποχούμενες περιπολίες, καθημερινά επτά περιπολίες και τα σαββατοκύριακα πέντε. Γίνεται δραστηριοποίηση δικτύου πληροφοριών. Γίνονται προσαγωγές, αυτοψίες, ό,τι χρειάζεται.

Επιπρόσθετα, στην περιοχή της Υποδιεύθυνσης Ασφάλειας Βορειοανατολικής Αττικής καθημερινά δραστηριοποιούνται δέκα ΟΠΚΕ, ανά δύο, κατά ωράρια συγκεκριμένα. Να μην αναφερθώ πιο συγκεκριμένα στα ωράρια. Από την Υποδιεύθυνση Ασφάλειας Νοτιοανατολικής Αττικής ειδικό επιχειρησιακό σχέδιο ειδικά στις περιοχές του Κορωπίου και του Μαρκόπουλου σε συνεργασία με ΟΠΚΕ και τη Διεύθυνση Ασφάλειας Νοτιοανατολικής Αττικής σε καθημερινή βάση από 22.00΄ έως 06.00΄ μία εποχούμενη περιπολία στην εδαφική αρμοδιότητα της Υποδιεύθυνσης Ασφάλειας Νοτιοανατολικής Αττικής. Επίσης, διατίθεται και μία εποχούμενη περιπολία κατά τις απογευματινές ώρες από τα κατά τόπους τμήματα αστυνομίας. Ακόμα στην Υποδιεύθυνση Ασφάλειας Νοτιοανατολικής Αττικής δραστηριοποιούνται καθημερινά δέκα ΟΠΚΕ, ανά δύο, κατά συγκεκριμένα ωράρια.

Έρχομαι στις νυχτερινές περιπολίες. Στην περιοχή αρμοδιότητας της Βορειοανατολικής Αττικής από τη Διεύθυνση Αστυνομίας Βορειοανατολικής Αττικής κατά τις βραδινές ώρες πέντε εποχούμενες περιπολίες, τέσσερις εποχούμενες περιπολίες με ΔΙ.ΑΣ. την υπόλοιπη ημέρα και από τη Διεύθυνση Άμεσης Δράσης Αττικής κατά τις βραδινές ώρες έξι εποχούμενες περιπολίες.

Από την Διεύθυνση Αστυνομίας Βορειοανατολικής Αττικής διατίθενται σε καθημερινή βάση κατά τις βραδινές ώρες μία εποχούμενη περιπολία με συμβατικό όχημα, ένα ανακριτικό όχημα και δύο ΟΠΚΕ. Στην περιοχή αρμοδιότητας νοτιοανατολικής Αττικής από τη Διεύθυνση Ασφάλειας Νοτιοανατολικής Αττικής καθ’ όλη τη διάρκεια του εικοσιτετράωρου πέντε εποχούμενες περιπολίες με RD. Από τη Διεύθυνση Άμεσης Δράσης Αττικής κατά τις βραδινές ώρες δύο εποχούμενες περιπολίες με RD, ενώ κατά το βραδινό ωράριο 19.00 με 1.00΄ οκτώ ομάδες ΔΙ.ΑΣ..

Όπως καταλαβαίνετε, λοιπόν, αυτό το οποίο λέτε εδώ, ότι μόλις πέντε ομάδες ΔΙ.ΑΣ. σε είκοσι δύο δήμους, από αυτά και μόνο που σας αναφέρω, δεν ισχύουν.

Θα πρέπει, επίσης, να σας πω ότι στις περιοχές αρμοδιότητας των αστυνομικών τμημάτων όλα τα αστυνομικά τμήματα είναι ανοιχτά και λειτουργούν. Ποια είναι τα αποτελέσματα; Θα πρέπει, λοιπόν, να σας πω ότι γίνονται μια σειρά από έλεγχοι, προσαγωγές, συλλήψεις, δικογραφίες που οδηγούνται στη δικαιοσύνη. Θα πρέπει να γίνω πιο συγκεκριμένος: Στις περιοχές αρμοδιότητας της Υποδιεύθυνσης Ασφάλειας Βορειοανατολικής Αττικής και της Υποδιεύθυνσης Ασφάλειας Νοτιοανατολικής Αττικής μόνο από τον Ιανουάριο μέχρι τον Μάρτιο του 2024 πραγματοποιήθηκαν επτακόσιες εννέα συλλήψεις, πραγματοποιήθηκαν οκτακόσιες ογδόντα δύο επιχειρησιακές δράσεις στις οποίες διατέθηκαν χίλιοι οκτακόσιοι δεκαοκτώ αστυνομικοί. Καταλαβαίνετε, λοιπόν, και μόνο από αυτό ότι αυτά τα νούμερα τα οποία δίδετε -δεν ξέρω πού τα έχει βρει- δεν ισχύουν.

Πάμε, λοιπόν, παραπέρα. Στο χρονικό διάστημα από 1-3-2024 έως 11-4-2024 ελέγχθηκαν συνολικά εννέα χιλιάδες πεντακόσια ογδόντα εννέα άτομα, προσήχθησαν χίλια εξακόσια πενήντα και συνελήφθησαν διακόσια δεκαεπτά. Διατέθηκαν στο σύνολο των επιχειρησιακών δράσεων για όλες τις περιοχές με τις αστυνομικές διευθύνσεις, κύριε Καραμέρο, όχι τα κτήρια, πέντε χιλιάδες επτακόσιοι ένας αστυνομικοί της ΟΠΚΕ.

Θα πρέπει, λοιπόν, να σας δώσω και κάποια στατιστικά σε σχέση με τις συγκεκριμένες Υποδιευθύνσεις Ασφαλείας και κλείνω. Το έτος 2022 και το έτος 2023 στις περιοχές αρμοδιότητας της Υποδιεύθυνσης Ασφάλειας Βορειοανατολικής Αττικής έχουμε μείωση 12,1 σε τετελεσμένες κλοπές-διαρρήξεις, ενώ, συγκριτικά με το πρώτο τρίμηνο του 2023, το πρώτο τρίμηνο του 2024 στην περιοχή αρμοδιότητας της Υποδιεύθυνσης Ασφάλειας Βορειοδυτικής Αττικής έχουμε μείωση 51,85 στις τετελεσμένες ληστείες. Αυτά είναι, λοιπόν, τα στατιστικά στοιχεία. Νομίζω ότι σας απάντησα σε όσα μπορούσα να απαντήσω.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Συνεχίζουμε με την με αριθμό 962/11-4-2024 πέμπτη επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Διονύσιου - Χαράλαμπου Καλαματιανού προς τον Υπουργό Προστασίας του Πολίτη με θέμα: «Πότε θα ρυθμίσετε το νομοθετικό πλαίσιο για τις ναυτικές φωτοβολίδες που συνεχίζουν να αφαιρούν ζωές;».

Κύριε Καλαματιανέ, έχετε τον λόγο για την πρωτολογία σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υφυπουργέ, βρισκόμαστε εδώ σήμερα για να συζητήσουμε και να δώσετε απαντήσεις για ένα εξαιρετικά κρίσιμο ζήτημα που αφορά στη ζωή όλων μας. Δυστυχώς, το τελευταίο διάστημα είχαμε θανατηφόρα περιστατικά όπου ναυτικές φωτοβολίδες αφαίρεσαν τη ζωή συνανθρώπων μας. Το πρώτο περιστατικό, ο αρχικά σοβαρός τραυματισμός και τελικά ο θάνατος του αστυνομικού έξω από το κλειστό γυμναστήριο «Μελίνα Μερκούρη» στου Ρέντη πριν από τέσσερις μήνες και πρόσφατα η απώλεια της ζωής, ξανά από ναυτική φωτοβολίδα, του άτυχου συνανθρώπου μας στο Λασίθι, στον Άγιο Νικόλαο.

Κύριε Υπουργέ, είχα την τιμή να είμαι εισηγητής από την πλευρά του ΣΥΡΙΖΑ - Προοδευτική Συμμαχία το 2022 όταν εισήχθη νομοσχέδιο για τη ρύθμιση του πλαισίου των όπλων συναγερμού και σηματοδοσίας. Εκεί, λοιπόν, αναλύσαμε ότι και τα είδη πυροτεχνίας ναυτικού τύπου είναι επικίνδυνα και μπορούν να αποτελέσουν φονικά όπλα και θα πρέπει να υπάρξει ρύθμιση και γι’ αυτά, γιατί η κυβέρνηση τότε δεν ρύθμιζε το πλαίσιο γι’ αυτά, παρ’ ότι υπήρχαν σαφώς συστάσεις στις σχετικές ευρωπαϊκές οδηγίες του 2019 και του 2021.

Ο τότε Υπουργός, κ. Θεοδωρικάκος, είχε δηλώσει ότι άμεσα θα έφερνε νομοθέτηση γι’ αυτό το ζήτημα, δηλαδή τη ρύθμιση του πλαισίου της εμπορίας, της χρήσης και της καταστροφής των ειδών πυροτεχνίας ναυτικού τύπου, μεταξύ των οποίων και τις ναυτικές φωτοβολίδες. Δυστυχώς, παρήλθαν δύο έτη, είχαμε το θάνατο δύο συνανθρώπων μας και δεν έχει ρυθμιστεί μέχρι σήμερα αυτό το πλαίσιο.

Καταθέσαμε και σχετική ερώτηση τον Γενάρη του 2004 και αναγκαστήκαμε να έρθετε εδώ με αυτή την επίκαιρη ερώτηση να απαντήσετε πότε επιτέλους θα ρυθμίσετε νομοθετικά το πλαίσιο της εμπορίας, της χρήσης και της καταστροφής των ειδών πυροτεχνίας ναυτικού τύπου, πόσες άδειες έχουν δοθεί για τη χρήση ή για την εμπορία των ειδών πυροτεχνίας ναυτικού τύπου. Θα θέλαμε τις απαντήσεις σας γι’ αυτά τα ζητήματα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υπουργέ, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, το Υπουργείο Προστασίας του Πολίτη και η Ελληνική Αστυνομία αναπτύσσει στρατηγικές και δράσεις για την καταπολέμηση κάθε εγκληματικής συμπεριφοράς και τη διαμόρφωση περιβάλλοντος ασφάλειας και αναβάθμισης της ποιότητας ζωής των πολιτών, εφαρμογή της νομοθεσίας ως προς όλα τα επίπεδα και βέβαια και εφαρμογή της νομοθεσίας στην οποία εμπίπτουν τα πυροτεχνήματα, οι ναυτικές φωτοβολίδες και όλα αυτά τα οποία θέσατε.

Πραγματικά είναι πολύ σημαντική η ερώτηση που θέτετε, με την έννοια ότι δημιουργεί κάποιους προβληματισμούς για το νομοθετικό πλαίσιο και τους καταλαβαίνω, ξεκινάει, όμως, από μια λάθος βάση. Αναφέρετε, νομίζω, και στην ερώτησή σας ότι δεν υπάρχει νομοθετικό πλαίσιο. Ξέρετε πάρα πολύ καλά ότι νομοθετικό πλαίσιο υπάρχει. Συγκεκριμένα, έχουμε κατ’ αρχάς τον ν.456/1976 που αναφέρεται στις φωτοβολίδες και στα πυροτεχνήματα. Και βέβαια, με βάση αυτή τη νομοθεσία πραγματοποιούνται οι σχετικοί έλεγχοι. Θα πρέπει να σας πω, επίσης, ότι υπάρχει η κοινή υπουργική απόφαση που εκδόθηκε και αφορά στους κανονισμούς για την παραγωγή, αποθήκευση, διάθεση και κατανάλωση εκρηκτικών υλών. Μέσα σε όλα αυτά είναι και οι φωτοβολίδες και όλα αυτά. Υπάγονται δηλαδή, σε αυτό το νομοθετικό πλαίσιο.

Στη συνέχεια είχαμε και ενσωμάτωση ευρωπαϊκών οδηγιών στην εθνική νομοθεσία σχετικά με τη διαθεσιμότητα στην αγορά ειδών πυροτεχνίας. Συγκεκριμένα έχουμε την οδηγία 2013/29, η οποία ενσωματώθηκε με κοινή υπουργική απόφαση στις 9-12-2015, στο άρθρο 7 της οποίας προβλέπεται πώς ταξινομούνται τα είδη πυροτεχνίας βάσει των ευρωπαϊκών ορισμών από τον κατασκευαστή σύμφωνα με το είδος χρήστης τους ή με τον σκοπό τους, καθώς και τον βαθμό κινδύνου, δεδομένου ότι υπάρχει και διαφορετική επικινδυνότητα πλέον σήμερα σε σχέση με τότε που υπήρχε η νομοθεσία, συμπεριλαμβανομένου του επιπέδου θορύβου σε πυροτεχνήματα κατηγορίας F1, F2, F3, F4, σε είδη πυροτεχνίας για το θέατρο Τ1, Τ2 και άλλα είδη πυροτεχνίας κατηγορία Π1, Π2.

Υπάρχει, επίσης, η εναρμόνιση της οδηγίας της Ευρωπαϊκής Ένωσης του 2014 σχετικά με τον εξοπλισμό πλοίων, συμπεριλαμβανομένων των φωτοβολίδων στη δική μας νομοθεσία, η οποία πραγματοποιήθηκε με κοινή υπουργική απόφαση 19-10-2016. Είναι η 2222, η οποία αναφέρεται σε φωτοβολίδες που ανήκουν στα είδη πυροτεχνίας και υπόκειται λοιπόν και στην παραπάνω κοινή υπουργική απόφαση που σας ανέφερα του 1989.

Επίσης, θα πρέπει να σας πω ότι υπάρχει και υπουργική απόφαση η οποία προβλέπει τα δικαιολογητικά και τη διαδικασία έκδοσης των προβλεπομένων από τις διατάξεις του ν.2168/1993 και 456/1976 αδειών που προβλέπουν την εισαγωγή, μεταφορά, κατασκευή και εμπορία των ειδών αυτών. Άρα, λοιπόν, με τις άνω κοινές υπουργικές αποφάσεις καθιερώνονται οι βασικές απαιτήσεις ασφαλείας που πρέπει να πληρούν τα είδη πυροτεχνίας.

Θα πρέπει, επίσης, να σας πω ότι εφαρμόζονται οι διατάξεις του ν.456/1976 για τον περιορισμό και τη μεταφορά φωτοβολίδων, βεγγαλικών και πυροτεχνικών παιδικών αθυρμάτων και λήψη μέτρων αποτροπής κινδύνων εκ της καύσεως βεγγαλικών, όπου διαχωρίζονται εκεί πέρα σε φωτοβολίδες, βεγγαλικά, κροτίδες και πυροτεχνήματα, παιδικά αθύρματα, δηλαδή, χρησιμοποιούνται διαφορετικές ονομασίες. Υπάρχουν προϋποθέσεις ασφαλούς φύλαξης εκρηκτικών που προβλέπονται σε υπουργική απόφαση του 1994 που προβλέπει τους όρους ασφαλούς φύλαξης πυροβόλων όπλων, πυρομαχικών εκρηκτικών και εκρηκτικών μηχανισμών.

Θα πρέπει, λοιπόν, να σας πω ότι για τη χορήγηση της άδειας αγοράς φωτοβολίδων, συσκευών εκτόξευσης και κατοχή των ειδών αυτών, καθώς και της άδειας αγοράς απαιτείται αίτηση του ενδιαφερομένου και αντίγραφο ποινικού μητρώου. Υπάρχει δηλαδή, μια ολόκληρη διαδικασία σε αυτό το θεσμικό πλαίσιο. Προβλέπεται, επίσης, ότι για την άδεια αγοράς φωτοβολίδων, συσκευών εκτόξευσης και κατοχής αυτών απαιτείται αντίγραφο της άδειας εκτέλεσης πλόων. Για την άδεια αγοράς κάθε είδους βεγγαλικών προβλέπεται ότι χορηγείται εφόσον η καύση θα γίνει από εξειδικευμένο άτομο. Προβλέπονται συγκεκριμένες διατάξεις για την καταστροφή και επιπλέον προβλέπονται συγκεκριμένες διατάξεις για την κατάσχεση και τη διαδικασία που ακολουθεί η Αστυνομία σε συνδυασμό με την εισαγγελική αρχή.

Βλέπετε, λοιπόν, -και κλείνω- ότι το συγκεκριμένο νομοθετικό πλαίσιο έχει αυστηρές προβλέψεις ως προς τον έλεγχο, την κατασκευή, τη διακίνηση, τη χρήση, την καύση τους, ο οποίος εφαρμόζεται από την Ελληνική Αστυνομία. Εδώ μπορούμε να κάνουμε μια συζήτηση και είναι χρήσιμη και η πρόταση αν χρειάζεται περαιτέρω αυστηροποίηση το θεσμικό πλαίσιο αυτό, αν πρέπει να εκσυγχρονίσουμε με βάση την επικινδυνότητα κάθε εκρηκτικό, αφήνοντας τις ναυτικές φωτοβολίδες, τα άλλα πυροτεχνήματα. Αν αυτά επειδή έχουν διαφορετική επικινδυνότητα πρέπει να τα διαχωρίσουμε, εδώ μπορεί να γίνει μια συζήτηση. Θα επανέλθω στη δευτερολογία, γιατί ξεπέρασα τον χρόνο, να σας πω περισσότερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Καλαματιανέ, έχετε τον λόγο για τη δευτερολογία σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υφυπουργέ, δυστυχώς, τα δύο τελευταία θανατηφόρα περιστατικά λόγω έκρηξης ναυτικής φωτοβολίδας, που έκαψαν τα σωθικά των συνανθρώπων μας, αποδεικνύουν ότι υπάρχει τεράστιο κενό ασφάλειας σχετικά με την εμπορία, τη χρήση και την καταστροφή των ναυτικών φωτοβολίδων, αλλά και συνολικά των ειδών πυροτεχνίας ναυτικού τύπου.

Σας ρωτώ ευθέως: Είστε ικανοποιημένοι, όχι μόνο εσείς προσωπικά, αλλά συνολικά η Kυβέρνηση, από τη ρύθμιση που υπάρχει στο πεδίο αυτό; Σας ανέφερα συγκεκριμένα δύο ευρωπαϊκές οδηγίες του 2019 και του 2021. Προφανώς δεν έχουν ενσωματωθεί όπως θα έπρεπε στο Ελληνικό Δίκαιο. Είναι πρόσφατες οδηγίες. Σας καλούμε να έρθει ένα νομοθετικό πλαίσιο.

Εδώ να σας τονίσω ότι η δική σας Κυβέρνηση, στις 17 Φεβρουαρίου 2021, συνέστησε ειδική επιτροπή για τη ρύθμιση θεμάτων που αφορούν στα είδη πυροτεχνίας και σε συστήματα ανάφλεξης αυτών και σε εναρμόνιση της ελληνικής νομοθεσίας με την εκτελεστική οδηγία του 2019 που αφορά στις προδιαγραφές για τα όπλα συναγερμού και σηματοδοσίας. Άρα, αν είναι επαρκές το πλαίσιο, γιατί συστήσατε αυτήν την επιτροπή; Αυτό είναι το πρώτο.

Δεύτερον, γιατί δεν προχώρησε αυτή η επιτροπή; Υπήρξαν αποτελέσματα αυτής της επιτροπής; Έχει καταθέσει κάποιο σχέδιο νόμου; Έχει καταθέσει κάποιες προτάσεις; Πείτε μας, λοιπόν, τι έχει γίνει με αυτή την επιτροπή. Προφανώς για να τη συστήσετε, δεν είναι επαρκές το πλαίσιο. Δεν έχουν εναρμονιστεί οι σύγχρονες οδηγίες και χρειάζεται εκσυγχρονισμός του πλαισίου. Μέχρι να το κάνετε, δυστυχώς θα θρηνούμε θύματα, ειδικά από ναυτικές φωτοβολίδες. Σας το λέω καλοπροαίρετα, με πόνο ψυχής. Εδώ και δύο χρόνια σας λέμε να ρυθμίσετε το πλαίσιο. Ο Υπουργός κ. Θεοδωρικάκος το αποδέχτηκε και είπε ότι θα το κάνετε, αλλά δυστυχώς, εδώ και δύο χρόνια δεν το έχετε κάνει και θρηνούμε συνανθρώπους μας. Σκοτώνονται συνάνθρωποί μας απ’ αυτό το πράγμα.

Θα σας πω και κάτι άλλο, κύριε Υφυπουργέ. Γνωρίζετε ότι υπάρχουν συνεργεία, είκοσι στον Πειραιά και άλλα οκτώ στην περιφέρεια, που ελέγχουν τα σωστικά μέσα στα πλοία και εφοδιάζουν τα πλοία με σωστικά μέσα, όπως είναι φωτοβολίδες, βεγγαλικά, καπνογόνα, συσκευές ρίψεως σχοινιού. Υπάρχουν τέτοια συνεργεία.

Ερωτώ: Εσείς, το Υπουργείο, η Αστυνομία χορηγείτε άδειες γι’ αυτά τα συνεργεία; Γνωρίζετε πώς λειτουργούν; Γνωρίζετε το πλαίσιο που λειτουργούν; Έχουν άδειες; Ποια είναι η διαδικασία αδειοδότησης αυτών των συνεργείων; Σας λέω: Εφοδιάζουν και ελέγχουν τα σωστικά μέσα που σας ανέφερα στα πλοία.

Όλα αυτά, κύριε Υπουργέ, πρέπει να ρυθμιστούν. Δεν μπορούμε να κλείνουμε τα μάτια μας και να λέμε ότι είναι όλα εντάξει. Με καλό σκοπό, με καλή διάθεση να δούμε τι είπε η αρμόδια επιτροπή που εσείς συστήσατε, να δούμε τα αποτελέσματά της και να έλθετε όλοι μαζί, με όλα τα κόμματα, να τα συζητήσουμε και να βρούμε το καλύτερο πλαίσιο. Μη μας λέτε ότι είναι επαρκές. Δεν είναι. Οι θάνατοι το αποδεικνύουν, δυστυχώς, με τον πιο τραγικό τρόπο. Πρέπει να μπει ένα τέλος σ’ αυτό το πράγμα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, σας ανέφερα το νομικό πλαίσιο το οποίο υπάρχει και σας είπα ότι είναι αρκετά αυστηρό. Ακούω την πρότασή σας, ότι χρειάζεται μια ρύθμιση και εδώ ξεκινάμε μια συζήτηση. Εγώ θα συμφωνήσω ότι πρέπει να το συζητήσουμε αυτό, όμως, να βάλουμε πρώτα τα πράγματα στις σωστές τους διαστάσεις.

Κατ’ αρχάς, δεν υπήρξε μια ρύθμιση στα τεσσεράμισι χρόνια διακυβέρνησης του ΣΥΡΙΖΑ, γιατί όλη η νομοθεσία που σας ανέφερα…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι μετά οι οδηγίες, 2019 και 2021. Είναι σύγχρονο το πλαίσιο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Όλη τη νομοθεσία η οποία σας ανέφερα είναι και προγενέστερη, πρώτον ο νόμος του 1976, που είναι ο βασικός νόμος, οι διατάξεις του 1989. Δεύτερον, οι οδηγίες στις οποίες αναφερθήκατε έχουν όλες ενσωματωθεί.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι επαρκώς.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας ανέφερα τις υπουργικές αποφάσεις. Πρόσφατα ενσωματώθηκε άλλη μία. Αναφέρομαι και σ’ αυτήν. Από εκεί και πέρα, θα πρέπει να σας πω τι συνέβη με βάση αυτή τη νομοθεσία.

Δεν άκουσα, όμως, κάτι στην όλη πρότασή σας, αν πρέπει η ρύθμιση που λέτε να είναι επί το αυστηρότερον, αν πρέπει να αυστηροποιηθεί. Σας το λέω αυτό γιατί το κόμμα σας είχε κάποιες άλλες διατάξεις πιο επιεικείς στον Ποινικό Κώδικα για τις εκρηκτικές ύλες μέχρι τώρα και θυμάστε πάρα πολύ καλά τον ν.272 που κάνατε πλημμέλημα και ήρθαμε μετά με τροποποίηση του Ποινικού Κώδικα για την προμήθεια και κατοχή των εκρηκτικών υλών και ερχόμαστε εμείς μετά στις δημόσιες συναθροίσεις, αλλά και όταν είναι σε μεγάλη ποσότητα, να το κάνουμε κακούργημα. Άρα, μέχρι τώρα το κόμμα σας δεν ήταν υπέρ της αυστηρότερης νομοθεσίας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Η ποινή είναι το πρόβλημα ή η πρόληψη;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Εν πάση περιπτώσει, το λέω γιατί δεν άκουσα αν…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Η πρόληψη είναι το θέμα, αλλιώς έχει πεθάνει ο άνθρωπος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Θα πρέπει, λοιπόν, να σας πω το εξής: Από τις αστυνομικές υπηρεσίες της επικράτειας, 2019 - 2023, έχουν γίνει εκατόν δεκατρείς χιλιάδες εκατόν ογδόντα ένας έλεγχοι, διακόσιες ενενήντα συλλήψεις, βεβαιώθηκαν διακόσιες τριάντα μία παραβάσεις και το 2023 κατασχέθηκαν τριακόσιες δώδεκα χιλιάδες διακόσια πενήντα δύο είδη πυροτεχνίας. Μέχρι τις 2 Απριλίου του 2024 έχουμε διακόσιες επιχειρήσεις που δραστηριοποιούνται στον συγκεκριμένο τομέα και στις φωτοβολίδες. Πράγματι υπήρχε επιτροπή και εδώ ερχόμαστε και λέμε ναι να συζητήσουμε, ναι να υπάρξει τροποποίηση. Το λέμε και εμείς. Δεν είπα ότι είναι επαρκές το πλαίσιο.

Σας λέω, λοιπόν, ότι είναι αυστηρό το νομοθετικό πλαίσιο. Πρέπει να το εκσυγχρονίσουμε. Δημιουργήθηκε, πράγματι, μια επιτροπή η οποία επιχείρησε να νομοθετήσει μαζί με την ενσωμάτωση της οδηγίας, στην οποία αναφερθήκατε εσείς, για τη θέσπιση τεχνικών προδιαγραφών για τα όπλα συναγερμού και σηματοδοσίας, πλην όμως επειδή κρίθηκε ότι είναι επείγουσα η ψήφιση εκείνης της οδηγίας, η υιοθέτηση εκείνης της οδηγίας, αφέθηκε και προχώρησε ανεξάρτητα.

Αυτό σημαίνει ότι θα επανεξετάσουμε το θεσμικό πλαίσιο και θα επανέλθουμε, διότι λόγω των εκλογών και λόγω των αλλαγών στην πολιτική ηγεσία του Υπουργείου, δεν προχώρησε αυτή η διαδικασία. Θα την επανεξετάσουμε.

Δεν άκουσα, όμως –επαναλαμβάνω- την πρότασή σας αν η διαδικασία σε σχέση με τις ναυτικές φωτοβολίδες πρέπει να αυστηροποιηθεί ή όχι. Το λέω αυτό λόγω του προηγούμενου παρελθόντος του κόμματός σας σε σχέση με την αυστηροποίηση.

Σας ευχαριστώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Πρόληψη, κύριε Υπουργέ, όχι ποινές.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα συζητηθεί η δέκατη με αριθμό 972/12-4-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας Γιαννακοπούλου προς τον Υπουργό Προστασίας του Πολίτη, με θέμα: «Η Κυβέρνηση δεν μπορεί να παρακολουθεί απλά να οξύνεται το φαινόμενο των γυναικοκτονιών, αρκούμενη σε αναποτελεσματικά και αποσπασματικά μέτρα».

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, η σοκαριστική γυναικοκτονία που έγινε στους Αγίους Αναργύρους, όπου μια νεαρή γυναίκα, η Κυριακή Γρίβα, δολοφονήθηκε εν ψυχρώ κυριολεκτικά στην είσοδο του αστυνομικού τμήματος της περιοχής, στο οποίο είχε καταφύγει για να ζητήσει προστασία, είναι η τρανή απόδειξη, δυστυχώς, των όσων σας καταγγέλλουμε τόσους μήνες για όσα σας αναφέρουμε και παρεμβαίνουμε καθημερινά με κάθε τρόπο.

Είναι ξεκάθαρο πλέον σε όλους, είναι σαφές στη μεγάλη πλειοψηφία των Ελλήνων πολιτών, κύριε Υφυπουργέ, ότι η πολιτική της Κυβέρνησης στα θέματα ασφάλειας έχει αποτύχει και έχει αποτύχει παταγωδώς. Άλλωστε, αυτό δεν είναι κάτι το οποίο λέει απλά η Αντιπολίτευση. Είναι κάτι το οποίο φαίνεται από σειρά δημοσκοπήσεων, όπου πάνω από το 80% των Ελλήνων πολιτών καταγράφουν τη μη ικανοποίησή τους σχετικά με τα όσα έχει κάνει η Κυβέρνηση όσον αφορά την ασφάλεια.

Βεβαίως, σε σχέση με τη σημερινή ερώτηση, για μία ακόμη φορά ο αρμόδιος Υπουργός, ο κ. Χρυσοχοΐδης, αρνείται να προσέλθει στη Βουλή και στέλνει εσάς. Δεν το λέω σε καμμία περίπτωση υποτιμητικά. Είναι προφανές ότι ο κ. Χρυσοχοΐδης σνομπάρει την κοινοβουλευτική διαδικασία. Προτιμά τα τηλεοπτικά πάνελ.

Κύριε Υφυπουργέ, να του εξηγήσετε, σας παρακαλώ, ότι δεν είναι πάρεργο η κοινοβουλευτική διαδικασία και ο κοινοβουλευτικός έλεγχος αλλά υποχρέωσή του και οφείλει να έρχεται και να δίνει απαντήσεις, ειδικά σε τόσο σοβαρά θέματα.

Το τονίζω αυτό, κύριε Υφυπουργέ, για έναν λόγο. Μετά από τις παταγώδεις αποτυχίες της πολιτικής ηγεσίας στον σχεδιασμό του συγκεκριμένου Υπουργείου από το περασμένο καλοκαίρι, επιλέχθηκε η επανατοποθέτηση του κ. Χρυσοχοΐδη, ο οποίος είχε εκδιωχθεί από την προηγούμενη κυβέρνηση της Νέας Δημοκρατίας και στο πρόσωπό του προφανώς η Κυβέρνηση θεωρεί ότι σε αυτήν τη θητεία, σε αντίθεση με την προηγούμενη, μπορεί να πραγματωθεί το τρίπτυχο «νόμος, τάξη και ασφάλεια».

Άρα, λοιπόν, τι έχει καταφέρει μέχρι στιγμής ο αρμόδιος Υπουργός; Τι έχει αλλάξει; Τι βήματα έχει κάνει; Δεν υπάρχει κανένας απολογισμός μέχρι στιγμής της αποτελεσματικότητας της θητείας του και είναι διάχυτη η αίσθηση της ελληνικής κοινωνίας ότι υπάρχει αταξία, ανομία και ανασφάλεια.

Ήμουν η πρώτη, ξέρετε, που είχα δηλώσει -σε επίκαιρη ερώτηση ξανά- ότι, βεβαίως, να σας δώσουμε τον απαραίτητο χρόνο για να δούμε τι θα κάνετε. Αλλά, αυτός ο απαραίτητος χρόνος έχει παρέλθει. Συνεχίζεται η υποστελέχωση των τμημάτων και των υπηρεσιών. Υπάρχει αναστάτωση και διαμαρτυρίες για τις χρυσές αποσπάσεις που κάνετε με έξοδα του ελληνικού δημοσίου μέσα στο ίδιο περιπολικό. Έχουμε αστυνομικούς δύο ταχυτήτων. Αστυνομικούς που το ελληνικό δημόσιο πληρώνει πέντε χιλιάρικα και περισσότερα και αστυνομικούς που παίρνουν ενάμισι χιλιάρικο ή λιγότερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και, βεβαίως, ποιο έργο έχει κάνει και ποια πρόοδος υπάρχει στα μεγαλόπνοα σχέδια για την πάταξη του οργανωμένου εγκλήματος, για την οπαδική βία, για την αύξηση της νεανικής παραβατικότητας; Οπότε, καλό θα ήταν να έρθει, επιτέλους, ο κύριος Υπουργός και να δώσει και ο ίδιος συγκεκριμένες απαντήσεις.

Η σημερινή, λοιπόν, συζήτηση της ερώτησης είναι η κορυφή του παγόβουνου. Τα πρωτόκολλα χειρισμού υποθέσεων ενδοοικογενειακής βίας -αυτό εδώ πέρα το εγχειρίδιο και πρωτόκολλο- τα οποία επικαλείται η ΕΛΑΣ και επικαλείται, κυρίως, η πολιτική ηγεσία, προφανώς, είτε δεν επαρκούν είτε δεν εφαρμόζονται σωστά από σωστά εκπαιδευμένα στελέχη της ΕΛΑΣ. Και η Κυβέρνηση δεν μπορεί άλλο να παρακολουθεί να οξύνεται ένα τέτοιο τραγικό φαινόμενο, μία γάγγραινα, μία μάστιγα, όπως είναι αυτή του φαινομένου των γυναικοκτονιών, αρκούμενη απλά και μόνο σε αποσπασματικά μέτρα.

Γι’ αυτό, λοιπόν -και κατανοώντας ότι είναι σε πλήρη εξέλιξη η ΕΔΕ για το συγκεκριμένο περιστατικό- σας ερωτώ, κύριε Υπουργέ, -που προφανώς, όπως είδαμε και μάθαμε και από τα ρεπορτάζ τα οποία ήταν ενδελεχέστατα τα ρεπορτάζ μετά- κατά πόσο εφαρμόστηκε αυτό εδώ πέρα το εγχειρίδιο, το πρωτόκολλο για την αντιμετώπιση αυτών των περιστατικών. Αν υπάρχει συγκεκριμένη εκπαίδευση όλων των αστυνομικών που υπηρετούν πάνω στο συγκεκριμένο πρωτόκολλο ή απλά είναι κάτι το οποίο τους έχει αποσταλεί και περιμένουμε να το διαβάσουν και εκεί πέρα τελειώνει η ιστορία; Υπάρχει μία συγκεκριμένη εκπαίδευση;

Και –ολοκληρώνω, κύριε Πρόεδρε- ποια είναι η αξιολόγηση; Έχετε αξιολογήσει ποια είναι η αποτελεσματικότητα της εφαρμογής ή της εκπαίδευσης ή μη εκπαίδευσης αυτού του πρωτοκόλλου; Όπως, επίσης, πόσα περιπολικά διαθέτει το Αστυνομικό Τμήμα Αγίων Αναργύρων και συγκεκριμένα πόσα ήταν; Είδαμε από τα ρεπορτάζ ότι υπήρχε περιπολικό. Υπήρχε, δεν υπήρχε; Πόσα είναι, τέλος πάντων, τα περιπολικά που υπάρχουν στους Αγίους Αναργύρους; Ποια ήταν διαθέσιμα εκείνο το βράδυ και γιατί και τί συνέβη με τον εν λόγω φρουρό ο οποίος απλά παρακολουθούσε;

Και εδώ πέρα, βεβαίως, ανοίγει και το μείζον ζήτημα των επίορκων αστυνομικών…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εκατόν επτά επίορκοι βρίσκονται αυτήν τη στιγμή στο Σώμα της Ελληνικής Αστυνομίας. Κλείνω, κύριε Πρόεδρε.

Τι γίνεται με αυτούς; Τι κάνετε; Απλά τον τροχονόμο; Απλά τους παρακολουθείτε; Ήταν δύο οι επίορκοι εκείνη τη βραδιά στο Αστυνομικό Τμήμα των Αγίων Αναργύρων. Και ποια είναι η εκπαίδευση που υπάρχει και στην Άμεση Δράση. Ήταν απαράδεκτο το ηχητικό το οποίο ακούσαμε. Να μας πείτε εάν υπάρχει και ποια είναι η εκπαίδευση των αστυνομικών που είναι στην Άμεση Δράση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ. Έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία συνάδελφε, θέσατε πολλά ζητήματα. Κυρίως θέσατε το θέμα του πρωτοκόλλου, το οποίο κρατήσατε μπροστά σας. Και, βέβαια, επειδή ακριβώς είναι πολλά τα ζητήματα τα οποία έχετε θέσει, δεν νομίζω ότι πρέπει να απαντήσω –αν και δεύτερη φορά τέθηκε το θέμα- για ένα σύνηθες στα κοινοβουλευτικά δεδομένα, ο Υφυπουργός να έρχεται και να απαντά σε ερωτήσεις οι οποίες τίθενται. Δεν μπορώ να καταλάβω γιατί θέτουμε μετ’ επιτάσεως το θέμα γιατί δεν είναι εδώ ο κ. Χρυσοχοΐδης. Γιατί πολλά και διάφορα πράγματα, ειδικά σήμερα, ξέρετε πάρα πολύ καλά ότι συμβαίνουν και είναι κάτι σύνηθες.

Αλλά, θα προχωρήσω παραπέρα στην ουσία. Μιλάτε, λοιπόν, και θέτετε το κύριο ερώτημα αν εφαρμόστηκε το συγκεκριμένο πρωτόκολλο το οποίο κρατήσατε και είδατε. Θα πρέπει, λοιπόν, να σας πω ότι το πρωτόκολλο αυτό που είναι του 2021 και το οποίο έγινε με κυβέρνηση Νέας Δημοκρατίας -και το οποίο δεν σκέφτηκε κάποια άλλη κυβέρνηση ούτε του ΠΑΣΟΚ ούτε του ΣΥΡΙΖΑ να το κάνει ποτέ- αν το διαβάσατε, λοιπόν -που προφανώς το διαβάσατε και είμαι σίγουρος- θα απαντήσετε και μόνη σας στο αν έχουν τηρηθεί αυτά τα οποία λέει αυτό το πρωτόκολλο.

Αλλά, παρ’ όλα αυτά, θα σας πω ότι δεν είναι μόνο το συγκεκριμένο πρωτόκολλο αλλά είναι μια σειρά από πράγματα. Όπως για παράδειγμα η εκπαίδευση την οποία ανέφερα και πριν και η οποία είναι τόσο μεγάλη που θα σας καλέσω να πάρετε από τα Πρακτικά αναλυτικά τις εκπαιδεύσεις που έδωσα στην ερώτηση της κ. Αναγνωστοπούλου και να τις συγκρίνετε με εκπαιδεύσεις που έγιναν στο παρελθόν. Αλλά έχουν ξεκινήσει από το 2015. Μπορεί να πάμε και στα χρόνια της κυβέρνησης του ΠΑΣΟΚ να δείτε και τι εκπαιδεύσεις είχατε κάνει εσείς.

Θέλω να σας πω, λοιπόν, το εξής: Ότι εμείς, πραγματικά, καταβάλλουμε κάθε προσπάθεια για να αντιμετωπίσουμε, σε επίπεδο πολιτικό και επιχειρησιακό, τα θέματα ενδοοικογενειακής βίας. Και χαρακτηριστικά της προσέγγισής μας είναι: Η θυματοκεντρική προσέγγιση κάθε περίπτωσης με αξιολόγηση των ιδιαιτεροτήτων κάθε περίπτωσης. Η ευαισθητοποιημένη διαχείριση κάθε υπόθεσης για να αποφύγουμε δευτερογενή θυματοποίηση. Η αξιοποίηση υπηρεσιών με εγνωσμένη εμπειρία και εξειδικευμένη γνώση σε αντίστοιχες θεματικές ενότητες. Τα τμήματα καταπολέμησης εμπορίας ανθρώπων, οι υποδιευθύνσεις προστασίας ανηλίκων με τις οποίες έχουμε συνεργασία. Η άμεση ενημέρωση των εισαγγελικών αρχών.

Έχουμε, λοιπόν, μια αποστολή όπου έχουμε δράσεις συγκεκριμένης πρόληψης και καταστολής. Στα θύματα, λοιπόν, ενδοοικογενειακής βίας παρέχεται ενημέρωση. Το λέει και το πρωτόκολλο. Ενημέρωση για τα δικαιώματα, τη σχετική νομοθεσία και τις διαδικασίες που θα πρέπει να ακολουθήσουν.

Εκτός από τα γραφεία ενδοοικογενειακής βίας που δεν θα επανέλθω γιατί ανέφερα αναλυτικά πριν, θα πρέπει να σας θυμίσω ότι για την ενημέρωση και ευαισθητοποίηση σε ζητήματα ενδοοικογενειακής βίας στην ιστοσελίδα της Ελληνικής Αστυνομίας έχει δημιουργηθεί κόμβος «ενδοοικογενειακή βία» όπου παρέχονται χρήσιμες πληροφορίες για κάθε θύμα και έχουν αναρτηθεί και ετήσιες εκθέσεις απολογισμού του έργου των υπηρεσιών αντιμετώπισης ενδοοικογενειακής βίας. Σε αυτά τα περιστατικά, αν πάτε και τα δείτε, στα χιλιάδες περιστατικά που έχουν αντιμετωπιστεί σωστά, έχετε πει ποτέ ένα μπράβο στους αστυνομικούς αυτούς που έχουν χειριστεί σωστά την υπόθεση ή ερχόμαστε μόνο να κάνουμε κριτική;

Να πω, λοιπόν, συνοπτικά για το panic button, το οποίο, επίσης, έχει εφαρμογή, που επίσης έχει πληροφορία. Να πω για την πιλοτική εφαρμογή του εργαλείου εκτίμησης κινδύνου στα περιστατικά ενδοοικογενειακής βίας, το οποίο υλοποιήθηκε σε συγκεκριμένες πόλεις της χώρας από 28-9-22 μέχρι 5-11-22 με πρωτοβουλία της γενικής γραμματείας του Υπουργείου Κοινωνικής Συνοχής και Οικογένειας πάνω σε θέματα ενδοοικογενειακής βίας με την υποβολή προτάσεων. Έχουμε πιλοτική χρήση εργαλείου με τη μορφή διαδραστικού χάρτη όπου είναι καταχωρημένα τα στοιχεία επικοινωνίας κάθε δομής ψυχοκοινωνικής στήριξης, ώστε να διευκολύνεται το έργο του αστυνομικού προσωπικού ως προς την επικοινωνία με αυτές τις δομές και την ενημέρωση των θυμάτων.

Για την υποβοήθηση του έργου του αστυνομικού, έχουμε τον οδηγό αστυνομικής ανταπόκρισης στα περιστατικά ενδοοικογενειακής βίας, το εγχειρίδιο αστυνομικής ανταπόκρισης σε περιστατικά οικογενειακής βίας. Και όλα αυτά έχουν γίνει, όπως καταλαβαίνετε, με Κυβέρνηση Νέας Δημοκρατίας. Ταυτόχρονα, έχουμε και άλλον οδηγό διαχείρισης καταγγελιών, προσέγγισης και υποστήριξης θυμάτων, ενώ χρήσιμες συμβουλές δίνονται και μέσω του θεματικού πεδίου «Συμβουλές-Οδηγίες για θύματα προσβολής γενετήσιας ελευθερίας, αξιοπρέπειας κ.λπ.». Υπάρχει δε και σύντομος οδηγός, πιο πρακτικός δηλαδή, για να μπορούμε να αντιμετωπίσουμε τέτοια δεδομένα.

Επίσης, να σας πω ότι κάναμε και μία νομοθετική παρέμβαση, πρόσφατη, με τον ν.5090/2024, όπου εκσυγχρονίσαμε το νομοθετικό πλαίσιο, επίσης, του 2006 με κυβέρνηση Νέας Δημοκρατίας. Στα χρόνια κυβέρνησης του ΠΑΣΟΚ δεν κάνατε ούτε μία τροποποίηση στον νόμο αυτό. Αναφέρεστε μόνο σε, πραγματικά, περιστατικά και κριτική των αστυνομικών που, προφανώς, αντιλαμβάνεστε ότι δεν εφάρμοσαν αυτά τα οποία και εσείς διαβάσατε, αλλά δεν έχετε κάνει μια πρόταση πολιτική για το πώς θα μπορούσε να λέει κάτι άλλο ο οδηγός αυτός που έχετε μπροστά σας. Κάνετε μόνο κριτική.

Να σας πω, λοιπόν, ότι εκεί πέρα ο νόμος αυτός προβλέπει ψυχολογική βία κατά των ανηλίκων πλέον της σωματικής. Το θύμα δύναται να είναι άτομο που δέχεται τις υπηρεσίες φορέα παροχής κοινωνικής μέριμνας και διάφορα άλλα, που δεν θα ήθελα τώρα να τα αναλύσω. Ξέρετε πάρα πολύ καλά τον νόμο τον οποίον περάσαμε.

Στο σημείο αυτό πρέπει να σας πω ότι πρόσφατα εμείς προχωρήσαμε σε κάτι ακόμα. Το είπατε και μόνη σας πριν ότι έγινε μια ευρεία σύσκεψη με την παρουσία του Υπουργού Προστασίας του Πολίτη, όπου εκεί πέρα δόθηκαν επιπλέον οδηγίες, επιπλέον επικαιροποίηση αυτού του πρωτοκόλλου. Και νομίζω ότι εκεί δόθηκαν συγκεκριμένα πράγματα, υπάρχει και ανακοίνωση με συγκεκριμένες οδηγίες. Νομίζω, λοιπόν, ότι διαμορφώνουμε ένα επαρκές πλαίσιο πολιτικό, ώστε να μπορούμε να ενημερώνουμε τα θύματα και να μπορούμε να αντιμετωπίζουμε τέτοιες καταστάσεις.

Επαναλαμβάνω, όμως, πως ένα τραγικό γεγονός το οποίο μας πλήγωσε όλους, δεν μπορεί να αδικήσει –και ούτε νομίζω ότι το θέλετε κι εσείς αυτό, να αδικήσετε- τη συνολική μεγάλη προσπάθεια που έχουν κάνει οι αστυνομικοί οι οποίοι εφαρμόζουν αυτό το πρωτόκολλο που έγινε το 2021 και έχουν αποτρέψει άλλες εγκληματικές ενέργειες σε βάρος θυμάτων.

Θα επανέλθω στη δευτερολογία μου και σε κάποια στοιχεία τα οποία ρωτήσατε και δεν προλαβαίνω τώρα να σας απαντήσω. Αλλά να είστε σίγουρη ότι θα σας απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, ουσιαστικά λέτε στην Αντιπολίτευση ότι θα πρέπει να σας χειροκροτάει, να συμπολιτεύεται μαζί σας και να σας λέει τι ωραία που τα κάνετε. Γιατί αν έχετε κάποια τέτοια αίσθηση ότι λειτουργεί έτσι η δημοκρατία μας ή οι κοινοβουλευτικές διαδικασίες τότε νομίζω ότι είναι πολύ στρεβλή, τελείως λάθος η αντίληψή σας.

Και, βεβαίως, σας το ξαναείπα πιο πριν αλλά μάλλον το παρακάμψατε, δεν θέλετε να απαντήσετε, δεν τα λέει η Αντιπολίτευση αυτά. Δεν κάνει αυτή την κριτική την αρνητική η Αντιπολίτευση για το δικό σας έργο, της πολιτικής ηγεσίας πρωτίστως της ΕΛΑΣ. Το 80% των Ελλήνων στις δημοσκοπήσεις το λέει. Δεν σας προβληματίζει αυτό καθόλου, κύριε Υφυπουργέ;

Κάνατε τρία ατοπήματα στην απάντησή σας. Πρώτον, με κάθε τρόπο προσπαθείτε να ρίξετε τις ευθύνες στις προηγούμενες κυβερνήσεις. Να σας θυμίσω ότι το ΠΑΣΟΚ έχει να κυβερνήσει δέκα με δώδεκα χρόνια. Άμα σας βολεύει, μπορείτε να πάτε και στα χρόνια του Χαρίλαου Τρικούπη προκειμένου να διώξετε τις ευθύνες από πάνω σας. Όμως, ξέρετε, εκλεγήκατε για να αλλάξετε -έτσι έλεγε ο κ. Μητσοτάκης- τις παθογένειες του παρελθόντος ειδικά στην παραβατικότητα και την εγκληματικότητα. Είστε έκθετοι! Τα πράγματα πάνε χειρότερα, δεν πάνε καλύτερα.

Δεύτερο ατόπημα. Προσπαθείτε, κόντρα στην πεποίθηση της συντριπτικής πλειοψηφίας των Ελλήνων πολιτών, να μας παρουσιάσετε μια ειδυλλιακή κατάσταση ότι τα έχετε κάνει όλα τέλεια. Ποιον νομίζετε ότι κοροϊδεύετε; Πηγαίνετε μια απλή βόλτα στην εκλογική σας περιφέρεια και βγείτε και πείτε τι ωραία που κάνετε το έργο σας ως πολιτική ηγεσία Προστασίας του Πολίτη και αν αισθάνεται ασφάλεια ο Έλληνας πολίτης και μετά ελάτε να ξαναμιλήσουμε.

Τρίτον, λέτε και συκοφαντείτε και ψεύδεστε ότι το ΠΑΣΟΚ «πυροβολεί» τον Έλληνα αστυνομικό. Ντροπή! Το ΠΑΣΟΚ, και αυτό το ξέρετε πολύ καλά και κυρίως όμως το ξέρουν οι άντρες και οι γυναίκες της Ελληνικής Αστυνομίας, ήταν πάντα δίπλα στον Έλληνα αστυνομικό, κάνοντας τις μεγαλύτερες τομές στην Ελληνική Αστυνομία.

Κι επειδή αυτός είναι ο τρόπος αντιμετώπισης της Δεξιάς απέναντι στην Ελληνική Αστυνομία να λέτε ωραία λόγια, στην πράξη όμως τίποτε κάντε λοιπόν αυτό το οποίο σας λέμε και σας το ζητούμε και σας το έχω ζητήσει τρεις ή τέσσερις φορές από εδώ, από αυτό το Βήμα της ελληνικής Βουλής. Αν, λοιπόν, είστε τόσο πολύ υπέρ και θέλετε να είστε υπέρ των Ελλήνων αστυνομικών θεσμοθετείστε επιτέλους αυτό που σας ζητάει το ΠΑΣΟΚ την αναγνώριση του επικινδύνου. Κάντε το κι αφήστε τα ωραία λόγια. Με ωραία λόγια δεν πήγε ποτέ τίποτα μπροστά.

Και, βεβαίως, είναι επιτακτικό να δούμε σοβαρά το πρόβλημα και, βεβαίως, είναι επιτακτικό να δούμε το μεγάλο ζήτημα της ριζικής αναδιοργάνωσης της Ελληνικής Αστυνομίας. Ακούσαμε και τον αρμόδιο Υπουργό να το λέει, τον μακροβιότερο Υπουργό Προστασίας του Πολίτη σε όλη τη Μεταπολίτευση, τον Υπουργό που έχει διατελέσει το μεγαλύτερο χρονικό διάστημα Υπουργός Προστασίας του Πολίτη της πενταετούς διακυβέρνησης σας, να το θυμάται τώρα ότι α ναι, πρέπει να κάνουμε και μια ριζική αναδιοργάνωση στην Αστυνομία. Δεν ξέρω ποιο νομίζετε ότι κοροϊδεύετε. Γιατί όλο αυτό το λιγότερο που μπορώ να πω είναι ότι είναι ειρωνικό.

Το μεγάλο θέμα είναι ότι τα προβλήματα και οι παθογένειες στη λειτουργία, στην οργάνωση, στη δομή της Ελληνικής Αστυνομίας δεν κρύβονται πια και ότι επιτέλους πρέπει να κάνουμε τα αδύνατα δυνατά προκειμένου να αποκατασταθεί η Αστυνομία στα μάτια της κοινωνίας ξεκινώντας από την οικονομική τους ενίσχυση. Και ξαναθέτω το ζήτημα και να μας απαντήσετε συγκεκριμένα για ποιον λόγο αρνείστε την αναγνώριση του επαγγέλματός τους ως επικίνδυνο και τη χορήγηση του αντίστοιχου επιδόματος. Την εξασφάλιση απαραίτητου εξοπλισμού στα στελέχη της Αστυνομίας. Τη σωστή εκπαίδευσή τους. Τη θεσμική θωράκιση τους που τους έχετε αφήσει έρμαια κυριολεκτικά κάθε φορά.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Βεβαίως.

Τη νέα τεχνογνωσία, τα νέα οργανογράμματα, τα νέα επιχειρησιακά σχέδια βασισμένα στα νέα δεδομένα και στους νέους τρόπους αντιμετώπισης του εγκλήματος και, βεβαίως, την αξιοκρατία. Επιτέλους, φέρτε την αξιοκρατία στην Ελληνική Αστυνομία. Όχι άλλο οι ημέτεροι, οι κολλητοί στις κρίσιμες θέσεις. Σας ζητούμε να μπαίνουν με έναν ειδικό και αντικειμενικό τρόπο οι πιο άξιοι από τους Έλληνες αξιωματικούς στις κατάλληλες θέσεις.

Γιατί, κύριε Υφυπουργέ -και κλείνω με αυτό, κύριε Πρόεδρε- όταν το κράτος δεν αντιμετωπίζει τον αστυνομικό ως υπάλληλο, τότε και ο αστυνομικός δεν θα αντιμετωπίζει ως υπάλληλος και μάλιστα κακοπληρωμένος τον πολίτη. Και είδαμε τι συνέβη με το θύμα αυτό το παιδί το οποίο έκανε και δεύτερη δουλειά για να τα βγάλει πέρα. Γιατί αυτή είναι η πραγματικότητα και αρνείστε να την δείτε κατάφατσα. Αστυνομικοί για μπορέσουν να τα βγάλουν πέρα θα πρέπει να κάνουν δεύτερη δουλειά.

Δείτε το, λοιπόν. Γιατί αν είχαν εφαρμοστεί όλα αυτά που σας έχει προτείνει συγκεκριμένα το ΠΑΣΟΚ τότε δεν θα είχε συμβεί αυτό στους Αγίους Αναργύρους. Δείτε, λοιπόν, τα λάθη σας και αναγνωρίστε αυτά τα οποία σας ζητούμε.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία συνάδελφε, νομίζω ότι και από την ανάλυση την οποία κάνατε τώρα και από αυτά τα οποία είπατε εγώ καταλαβαίνω ότι βάλατε κάποια αιτήματα τα οποία υπάρχουν και τα καταλαβαίνω και τα αναγνωρίζουμε σαν αιτήματα και θέλουμε, προφανώς, να αναβαθμίσουμε την Ελληνική Αστυνομία, να θωρακίσουμε τον ρόλο και το έργο του Έλληνα αστυνομικού.

Πέρα, όμως, από τα οικονομικά αιτήματα τα οποία θέσατε και το γενικό αίτημα για αξιοκρατία, το οποίο εμείς προσπαθούμε και το κάνουμε πράξη, αλλά κάποια συγκεκριμένη πρόταση -γιατί εγώ δεν σας είπα λόγια, εγώ σας ανέφερα και στην προηγούμενη…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** ...

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ελάτε. Μη διακόπτετε. Δεν καταγράφεται τίποτα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Άκουσα για όλα αυτά, αλλά σε επίπεδο ενδοοικογενειακής βίας και σε σχέση με το πρωτόκολλο το οποίο είπατε και σε σχέση με αυτά τα οποία έχουμε κάνει που σας τα απαρίθμησα ένα προς ένα, δεν άκουσα μία συγκεκριμένη θέση ότι θα έπρεπε να έχουμε σχεδιάσει κάτι άλλο, εκτός από τα γραφεία ενδοοικογενειακής βίας, εκτός από τις δομές φιλοξενίας, εκτός από όλα αυτά τα οποία έγιναν με Κυβέρνηση της Νέας Δημοκρατίας. Αυτά δεν είναι λόγια, κυρία Γιαννακοπούλου. Δεν υπήρχαν πριν αυτά.

Και, προφανώς, και δεν θέλω να καταθέσω καμμία ευθύνη σε προηγούμενη κυβέρνηση. Αυτά όλα τα έχουμε κάνει εμείς και θα συνεχίσουμε να τα κάνουμε και θα συνεχίσουμε να βελτιωνόμαστε. Δεν λέμε ποτέ ότι έχουμε φτάσει σε ένα ιδανικό σημείο. Άλλωστε, εμείς λέμε ότι η Ελληνική Αστυνομία έχει τεράστια περιθώρια βελτίωσης. Πρέπει να επανεκκινηθεί. Πρέπει να προχωρήσει μπροστά. Πρέπει να αντιμετωπίσει το σύγχρονο έγκλημα. Εμείς είμαστε αυτοί που αυτό το διεκδικούμε.

Επίσης, σας είπα ότι πρέπει, όμως, ορισμένες φορές, όταν κάτι γίνεται καλά, να λέμε ότι γίνεται καλά. Δεν είπα ότι «πυροβολείτε» σαν ΠΑΣΟΚ, αλλά πρέπει να σας πω επίσης ότι πρέπει να λέτε και κάποιες φορές «μπράβο» και όχι συνέχεια να κάνετε εκ των υστέρων κριτική.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** …

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ. Σας παρακαλώ. Δεν καταγράφεται τίποτα, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** …

**ΠΡΟΕΔΡΕΥΩΝ (Γεώργιος Λαμπρούλης):** Κυρία Γιαννακοπούλου, αφήστε τον Υφυπουργό να ολοκληρώσει τις απαντήσεις του για να λήξουμε και τη συνεδρίαση.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κρατάω ότι όλα αυτά τα οποία έγιναν από το 2019 και μετά που τα έχει κάνει η Κυβέρνηση Νέας Δημοκρατίας αντιμετωπίζουν ένα σύγχρονο πρόβλημα.

Και η ερώτηση είναι: Όσα χρόνια κυβέρνησε το ΠΑΣΟΚ υπήρχαν κρούσματα ενδοοικογενειακής βίας ή δεν υπήρχαν θεωρείτε; Τα αντιμετωπίσατε με κάποια συγκεκριμένη πολιτική; Σπάσατε τη σιωπή με κάποιον τρόπο; Κάνατε τα θύματα να μιλάνε; Εγώ θα σας πω, λοιπόν, ότι εμείς έχουμε κάνει χιλιάδες, γυναίκες ευάλωτες ομάδες να πηγαίνουν να μιλάνε, να μπορούν να το κάνουν.

Γι’ αυτό το περιστατικό το τραγικό που αντιλαμβάνεστε ότι όλα αυτά τα οποία σας ανέφερα είναι υπό διερεύνηση κατά πόσο τηρήθηκαν ή αν θα μπορούσε να είχε αποτραπεί αυτό. Θα πρέπει, όμως, να σας πω το εξής. Γίνεται μία έρευνα η οποία είναι σε τρεις διαστάσεις. Πρώτον, έχουμε την έρευνα που κάνει η εισαγγελία και οι δικαστικές αρχές, έχουμε την έρευνα η οποία γίνεται σε πειθαρχικό επίπεδο και την έρευνα που γίνεται από τις Εσωτερικές Υπηρεσίες της Αστυνομίας. Όταν, λοιπόν, θα υπάρχουν αναλυτικά θα μπορέσουμε να μιλήσουμε κατά πόσον τηρήθηκε ή όχι.

Θα πρέπει, όμως, να σας πω επειδή θέσατε κάποια ζητήματα για το τι είχε και τι δεν είχε εκείνο το βράδυ και να μιλήσουμε πλέον και επιχειρησιακά αλλά και σε επίπεδο πολιτικής κατά πόσο υπάρχουν αστυνομικοί διαθέσιμοι. Θα πρέπει, λοιπόν, να σας πω ότι τις βραδινές ώρες της 1ης και 2ας Απριλίου του 2024 στην περιοχή των Αγίων Αναργύρων κατά το ωράριο από τις 21.00΄ έως τις 5.30΄ από την Α΄ Υποδιεύθυνση Άμεσης Επέμβασης της Διεύθυνσης Άμεσης Δράσης Αττικής είχε διατεθεί στην εδαφική αρμοδιότητα του Αστυνομικού Τμήματος Αγίων Αναργύρων ένα περιπολικό όχημα.

Κατά το ωράριο από 10.00΄ μέχρι 6.00΄ από τη Β΄ Υποδιεύθυνση Άμεσης Επέμβασης της Διεύθυνσης Άμεσης Δράσης Αττικής είχε διατεθεί για εκτέλεση υπηρεσίας στον τομέα πάλι εδαφικής αρμοδιότητας του Αστυνομικού Τμήματος Αγίων Αναργύρων μία ομάδα «ΔΙΑΣ» κινούμενη με περιπολικό. Στο ωράριο 7.00΄ με 1.00΄ από τη Β΄ Υποδιεύθυνση Άμεσης Επέμβασης της Διεύθυνσης Άμεσης Δράσης Αττικής είχαν διατεθεί προς εκτέλεση υπηρεσίας πάλι στην περιοχή των Αγίων Αναργύρων και στο Καματερό δύο ομάδες «ΔΙΑΣ», εκ των οποίων η μια με αποκλειστική κίνηση στο Escape Center.

Σας λέω, λοιπόν, με συγκεκριμένα στοιχεία τι υπήρχε εκεί και τι δεν υπήρχε. Αυτά θα προκύψουν, βέβαια, και από την έρευνα η οποία γίνεται.

Όσον αφορά τον εξοπλισμό των Αγίων Αναργύρων –και μιλάω συγκεκριμένα- υπήρχαν κατά την ημερομηνία εκείνη πέντε επιβατικά οχήματα εκ των οποίων δύο λειτουργικά και μία μοτοσυκλέτα μη λειτουργική.

Θα πρέπει επίσης να σας πω ότι κατά το χρονικό διάστημα 2023 - 2024 το Αστυνομικό Τμήμα Αγίων Αναργύρων έχει ενισχυθεί με εννέα αστυνομικούς. Άρα -και κλείνω με αυτό- όλα αυτά τα οποία λέτε, ότι δεν υπήρχαν περιπολίες κ.λπ., δεν ισχύουν. Προφανώς στην περιοχή υπήρχαν αρκετά περιπολικά, πλην όμως διερευνάται πώς συνέβη ένα τραγικό γεγονός που μας πληγώνει όλους. Και δεν πληγώνει περισσότερο εσάς από εμάς, μας πληγώνει όλους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επίκαιρων ερωτήσεων.

Ερωτάται το Σώμα, δέχεστε να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.51΄ λύεται η συνεδρίαση για την προσεχή Τετάρτη 24 Απριλίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων, β) νομοθετική εργασία, σύμφωνα με την ημερήσια διάταξη που θα διανεμηθεί και γ) αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**